
Prolog 


Castelul Forres, Scoţia, iunie 1803 


Era o noapte perfectă pentru magie. 

Era lună nouă, iar marea părea un fir de argint 
sclipitor. Vântul ofta printre pini, purtând cu el o mireasmă 
sărată. 

— Lucy! Vino să vezi! 

Lady Lucy MacMorlan se întoarse pe partea cealaltă în 
pat şi îşi trase pătura peste urechi. Se simţea confortabil la 
căldură şi nu avea nici cea mai mică intenţie să iasă din 
coconul de pături pentru a tremura la fereastră. In plus, nu 
voia să facă o vrajă cu sora ei, Alice. Erau stupide şi 
periculoase şi puteau doar să le bage în bucluc. 

— Nu mă ridic de aici, spuse ea, mişcându-şi degetele 
de la picioare sub pătură. Nu vreau un soţ. 

— Sigur vrei, replică Alice, părând nerăbdătoare. 

La 16 ani, sora geamănă a lui Lucy era fascinată de 
baluri, rochii şi bărbaţi. Mai devreme în acea seară, Alice 
alergase de trei ori în jurul străvechiului cadran solar de pe 
terenul castelului, recitând cuvintele vrăjii de iubire la fel de 
antice, care, în timpul lunii noi, avea să i-l arate pentru o 
clipită pe bărbatul cu care urma să se căsătorească. Lucy 
rămăsese în bibliotecă, citind Eseuri morale şi politice a lui 
David Hume. Acum, după apusul soarelui, Alice aştepta 
rezultatul incantaţiei. 

— Sigur te vei căsători, spuse din nou Alice. Ce 
altceva ai putea face? 

„Voi citi”, îşi spuse Lucy în sinea ei. Avea să citească, 
să scrie şi să studieze. Era mult mai distractiv. 

— Toată lumea se căsătoreşte, zise Alice, vorbind ca 
un om matur şi înţelept. Trebuie să formăm alianţe şi să 
avem copii. Asta fac fiicele unui duce. Toată lumea spune 
asta. 

„Să se căsătorească. Să aibă copii”. 

Lucy se gândi la aceste lucruri, analizându-le în mod 


raţional, aşa cum făcea cu toate ideile. Era adevărat că 
acelea erau aşteptările pe care lumea le avea de la ele şi, 
fără îndoială, mama lor şi-ar fi dorit acest lucru. Femeia 
murise când Lucy şi Alice aveau în jur de doi ani, dar toată 
lumea spunea că fusese diamantul generaţiei sale, fiica 
elegantă a contelui de Stratharnon, care îşi găsise un 
partener pe cinste şi dăduse naştere unor copii perfecţi. 
Mairi, sora mai mare a gemenelor, avea 18 ani şi era deja 
căsătorită. Lucy nu avea nimic împotriva căsătoriei, dar era 
de părere că trebuia să găsească un bărbat care să fie mai 
interesant decât o carte, iar acest lucru era mai dificil decât 
părea. 

— Lucy! spuse pe un ton tăios Alice. Priveşte! Uite, 
câţiva gentlemeni ies pe terasă pentru a-şi bea coniacul! 
Oare pe care îl voi vedea primul? El va fi adevărata mea 
dragoste. 

— Eşti nebună dacă tu crezi asemenea prostii, ripostă 
Lucy. 

Alice nu se lăsă intimidată. Nu asculta niciodată când 
era entuziasmată. Tatăl lor organizase o cină în seara 
aceea, dar fiicele lui mai mici, care nu terminaseră şcoala, 
nu fuseseră invitate. Urmă o pauză. Prin fereastra deschisă, 
Lucy auzea vocile de pe terasă şi râsetele masculine. O 
dâră de fum de ţigară îi gâdilă nasul. Apoi se auzi clinchetul 
unui pahar pe pietre. 

— Ah! zise fascinată Alice. Cine este acel bărbat? Nu 
pot să îi văd clar faţa... 

— Asta pentru că stă cu spatele la tine, zise 
îmbufnată Lucy. Încerca să adoarmă, dar era imposibil câtă 
vreme Alice vorbea. Aminteşte-ţi ce spunea vraja! Dacă stă 
cu spatele la tine, asta înseamnă că va fi o iubire falsă, nu 
una adevărată. 

Alice scoase un sunet dezaprobator. 

— Este unul dintre fiii lui Lord Purnell, dar care dintre 
ei? 

— Toţi sunt prea mari pentru tine, spuse Lucy. Nu lăsa 
pe nimeni să te vadă, adăugă ea. Papa se va înfuria dacă 
va auzi că una dintre fiicele lui stă la fereastră în cămaşă de 


noapte. Vei fi ruinată înainte de a-ţi face debutul în 
societate. 

Alice tot nu o asculta. Nu asculta niciodată ce nu voia 
să audă. Era ca un fluture colorat şi inconsecvent, 
nestatornic şi neatent. 

— Este Hamish Purnell, spuse ea, părând dezamăgită. 
El e deja căsătorit. 

— Ţi-am spus că este o prostie, zise Lucy. 

— Oh, se ceartă! continuă Alice, părând din nou 
entuziasmată. Era schimbătoare ca vremea, uitând toată 
dezamăgirea într-o clipită. Îi aruncă o privire lui Lucy, apoi 
deschise mai mult fereastra, aplecându-se în afară. Lucy! 
şopti ea. Vino să vezi! 

Lucy auzise schimbarea în tonul vocilor de pe terasă. 
Totul fusese calm şi civilizat, iar în următoarea clipă, 
situaţia căpătă un aer furios, chiar violent, făcându-i părul 
să se zburlească. Se dădu jos din pat şi traversă încăperea 
până în locul în care Alice stătea în genunchi pe pervazul 
ferestrei, încordată, pentru a vedea scena de dedesubt. 

Doi bărbaţi se confruntau pe terasă, chiar sub 
fereastra lor, dar nu le puteau vedea feţele. Totuşi, Lucy 
recunoscu vocea calmă şi aristocrată a vărului ei Wilfred, 
dar de data aceasta în glasul lui se simţea disprețul. 

— Ce cauţi aici astă-seară, Methven? Eşti un nimeni, 
eşti doar mezinul. Nu pot să cred că unchiul meu te-a 
invitat, spuse el pe un ton provocator. 

Cineva râse. Ceilalţi bărbaţi se adunară în jurul lor 
asemenea unei haite de câini, adulmecând o luptă. 

— Oh! spuse Alice. Cât de nepoliticos şi groaznic este 
Wilfred! Îl urăsc. 

Şi Lucy îl ura pe vărul Wilfred de când se ştia. Avea 18 
ani, era moştenitorul titlului de conte de Cardross şi îşi 
savura din plin statutul şi legătura familiei cu ducele de 
Forres. Petrecuse ultimul an în Londra, unde se zvonea că 
îşi cheltuise toţi banii pe băutură, pe jocuri de noroc şi pe 
femei. Wilfred era snob, încrezut şi bădăran, iar aici, 
înconjurat de rudele şi de acoliţii lui, se credea curajos. 

— Poate că ducele m-a invitat pentru că este mult mai 


manierat decât nepotul său, zise celălalt bărbat. 

Glasul lui era mai aspru decât vocea tărăgănată a lui 
Wilfred şi avea un uşor accent scoţian. Nu bătu în retragere 
la tentativa de intimidare a lui Wilfred. Se întoarse, iar Lucy 
îi văzu brusc faţa în lumina lunii noi. Avea trăsături 
puternice, cu pomeţi, frunte şi maxilar bine conturate. Era 
înalt şi lat în umeri. Încă studiindu-l, Lucy observă că era 
tânăr - probabil nu avea mai mult de 19 sau 20 de ani. 

Bărbaţii de pe terasă şuşotiră ceva. Atmosfera se 
schimbă. Deveni mai ostilă, dar mai era ceva în aer, o urmă 
de incertitudine, aproape teamă. 

Era evident că şi Alice o simţise. Se retrăsese la 
adăpostul draperiilor greoaie din catifea care încadrau 
fereastra. 

— Este Robert Methven, şopti ea. Ce caută e/aici? 

— L-a invitat papa, şopti Lucy. A spus că nu are timp 
pentru discordii. Le consideră necivilizate. 

Clanurile Forres şi Methven fuseseră inamice 
dintotdeauna. Forres şi rudele lor, conții de Cardross, 
susţinuseră regalitatea Scoției din cele mai vechi timpuri. 
Membrii clanului Methven fuseseră tâlhari veniţi din nord, 
descendenţi ai conților vikingi de Orkney, care aveau 
propriile legi. Lucy nu ştia prea multe despre ei, în afară de 
faptul că aveau reputaţia de a fi la fel de fioroşi şi primitivi 
ca strămoşii lor. Îi privi chipul lui Robert Methven, clar 
conturat în lumina lunii, şi simţi un fior pe şira spinării. 

„Duşmani de generaţii întregi...” Era în sângele lor, în 
poveştile care îi fuseseră spuse încă din leagăn. Poate că 
războaiele dintre clanuri erau de domeniul trecutului, dar 
nu dispăruseră complet, întrucât vechile duşmănii piereau 
greu. 

— Într-o zi, spuse Wilfred, voi lua înapoi pământul pe 
care familia ta l-a furat de la clanul nostru, Methven, şi te 
voi face să plăteşti. Jur! 

— Abia aştept, răspunse Robert Methven, părând 
amuzat. Până atunci, ce ai zice să mai bem din coniacul 
excelent al ducelui? 

Trecu pe lângă Wilfred, de parcă discuţia nu îl mai 


interesa. Wilfred, într-un mod ridicol, i-o luă grăbit înainte 
pentru a-şi afirma supremaţia şi a intra primul în salon. 
Methven ridică din umerii laţi, fără să îi pese. 

Alice lăsă draperia să cadă. 

— Mi-e frig, mormăi ea. Merg la culcare. 

Lucy se ridică pe vârfuri pentru a încerca să închidă 
fereastra. Era tipic pentru Alice să o lase pe ea să facă 
ordine. Acesta era defectul surorii ei: era neglijentă şi 
nechibzuită, iar Lucy trebuia mereu să facă diverse lucruri 
pentru ea. 

— Hamish Purnell... o auzi pe Alice murmurând în 
timp ce strecură sub pătură. Presupun că este destul de 
chipeş. 

— Este căsătorit, îi aminti Lucy. În plus, era cu spatele 
la tine când l-ai văzut prima dată. 

— S-a întors, ripostă Alice. Cu faţa spre mine şi cu 
spatele spre mare. lubire adevărată. Poate că soţia lui va 
muri. Să închizi bine fereastra, Lucy, adăugă ea, ca să nu 
ştie nimeni că îi urmăream. 

Lucy oftă, încă luptându-se să închidă fereastra, care 
se încăpăţâna să rămână blocată. Tivul greoi din catifea al 
draperiei dărâmă vaza de porțelan de pe raftul de lângă 
cotul ei. Lucy văzu cum vasul se legănă pe marginea 
pervazului, îi scăpă printre degete şi căzu, făcându-se 
bucăţi pe terasa de dedesubt. Transfigurată, privi lung în 
întuneric. Nimic nu se mişcă. Nu ieşi nimeni din salon. Lucy 
vedea cioburile sclipind în lumina lunii, împrăştiate pe 
pietre. 

— Trebuie să mergi să le aduni de acolo, şopti Alice. 
Altfel le vor găsi şi vor şti că îi urmăream. 

— Du-te tu! spuse Lucy îmbufnată. 

— Nu am dărâmat eu vaza, ripostă Alice. 

— Nici eu! În ciuda vârstei lor, cearta era pe punctul 
de a deveni o ciondăneală de copile. Du-te tu! zise Lucy. A 
fost ideea ta să stai la fereastră ca o femeie uşoară. 

— Voi da iar de necaz dacă mă prind, zise Alice. 
Brusc, chipul ei luminos deveni copilăros şi neliniştit, iar 
Lucy avu o senzaţie stranie, care semăna foarte mult cu 


mila. Ştii că papa îmi spune mereu că mama s-ar ruşina cu 
mine pentru că sunt atât de neastâmpărată. 

Lucy oftă şi simţi că era pe cale să cedeze. Nu voia ca 
Alice să aibă probleme. Era parte din pactul dintre ele, care 
le unea ca surori şi mai bune prietene pentru totdeauna. 
Lucy oftă din nou şi îşi luă halatul şi papucii. 

— Dacă o iei pe treptele din Turnul Negru, vei ajunge 
mai repede şi nu te va vedea nimeni, spuse Alice. 

— Ştiu! se răsti Lucy. 

Cu toate acestea, un val de nelinişte o înfioră în timp 
ce luă lumânarea şi deschise uşa doar câţiva centimetri, 
suficient cât să se strecoare afară. Se furişă în tăcere pe 
coridor, până la scara turnului. Nu o speria castelul Forres. 
Crescuse acolo şi cunoştea fiecare firidă şi crăpătură din 
străvechea construcţie, îi ştia toate secretele şi fantomele. 
Ea se temea de oameni, nu de fiinţe supranaturale. Nu îşi 
permitea să fie prinsă. Ea nu intra niciodată în bucluc, nu 
făcea niciodată lucruri greşite. Alice era cea aprigă, ținând- 
o dintr-un bucluc în altul. Lucy era fata cuminte. 

Chiar şi aşa, când trase zăvorul uşii greoaie de la baza 
scărilor şi o deschise încet, îşi permise să stea o clipă 
pentru a se bucura de liniştea nopţii. Briza îi mângâia blând 
chipul, purtând mireasma mării şi a salcâmului galben. 
Susurul îndepărtat al valurilor se împletea cu vuietul pinilor. 
Luna în formă de seceră era aurie pe cerul de catifea 
neagră. Pentru o clipă, Lucy avu nebuneasca idee de a 
traversa peluza în fugă, pentru a ajunge la mare şi a simţi 
nisipul răcoros printre degete şi clipocitul apei reci pe 
picioarele desculţe. 

Bineînţeles că nu avea să o facă. Era prea cuminte şi 
bine crescută. 

Oftând încet, se aplecă să adune cioburile albe şi 
albastre ale vazei. Slujnicele aveau să observe lipsa vasului 
şi să o raporteze, fără îndoială. Tatăl ei avea să se supere, 
pentru că fusese una dintre vazele preferate ale răposatei 
lui soţii. Aveau să fie puse întrebări şi date explicaţii - 
desigur, minciuni. Ea şi Alice aveau să fie nevoite să 
recunoască faptul că ele o spărseseră, dar nu că se 


întâmplase în timp ce stăteau aplecate peste fereastră 
pentru a-i urmări pe bărbaţi. Lucy spera ca papa să nu fie 
prea dezamăgit de ea. 

— Pot să te ajut? 

Lucy tresări şi se întoarse, cioburile căzându-i pentru 
a doua oară din mâini. Robert Methven stătea în faţa ei, cu 
spatele la mare. Văzându-l atât de aproape, observă că era 
la fel de înalt şi lat în umeri precum păruse de la etaj. 

— Nu ştiam că e cineva aici, spuse Lucy şi îl văzu 
zâmbind. 

— Îmi pare rău, zise el. Nu am vrut să te sperii. Se 
aplecă, adună cioburile şi i le întinse solemn. De ce nu le 
pui pe balustradă, îi sugeră Robert, înainte să le scapi din 
nou? 

— Oh, nu, spuse Lucy. Trebuie să plec. Adică... Dar nu 
făcu nicio mişcare pentru a se întoarce la uşa turnului. Ce 
cauţi aici în întuneric? întrebă ea după o clipă. 

El ridică din umeri. 

— Compania nu este tocmai pe gustul meu. 

— Presupun că te referi la Wilfred, zise Lucy. Îmi pare 
rău, este destul de dezagreabil. 

— Nu mă deranjează în mod special, răspunse Robert 
Methven. Dar aleg să nu îmi petrec timpul cu el. 

— Nici eu nu aş face-o. Şi este vărul meu. 

— Ah, ghinion, zise Methven. Asta înseamnă că tu 
trebuie să fii... 

— Lucy, răspunse ea. Lucy MacMorlan. 

— Incântat de cunoştinţă, Lady Lucy. 

— lar tu eşti Robert Methven, zise ea. 

El făcu o plecăciune. 

— Eşti respectuos, spuse ea. 

Robert zâmbi când simţi uimirea din glasul ei. 

— Mulţumesc. 

— Nu se presupune că ar trebui să fim duşmani? 
întrebă Lucy. 

Zâmbetul lui se lărgi. 

— Vrei să fim? 

— Ah, nu! Este o poveste veche. 


— Poveştile vechi au uneori o putere imensă, zise 
Robert Methven. Familiile noastre s-au urât vreme de 
generaţii întregi. 

— Papa este de părere că disputele sunt stupide, zise 
Lucy, privind cum lumina lunii se juca pe chipul lui, 
accentuându-i unele trăsături şi ascunzându-le pe altele. 

Era straniu de fascinant. Lucy simţi o emoție 
puternică în piept. 

— De aceea mă aflu aici în această seară. Să las 
trecutul în urmă, zise el, apoi încuviinţă din cap spre 
cioburile din mâinile ei. Cum s-a întâmplat? 

— Ah... roşi Lucy. Fereastra era deschisă, iar draperia 
a agăţat vaza şi a dărâmat-o. 

Methven râse. 

— Eu şi Gregor, fratele meu, intrăm mereu în belele 
pentru asemenea lucruri. 

— Nu te cred, rosti Lucy, ridicând privirea spre silueta 
lui înaltă, încadrată de cerul nopţii. Eşti prea matur ca să 
intri în bucluc. 

Methven râse din nou. 

— Aşa ai crede, dar bunicul meu este un tiran. Mereu 
ne lovim de regulile lui. 

Lucy deveni conştientă de faptul că cioburile ascuţite 
ale vazei îi străpungeau palmele şi că frigul începea să îi 
învăluie picioarele protejate doar de papucii subţiri din 
mătase. Se întrebă ce naiba căuta acolo în cămaşă de 
noapte, vorbind tocmai cu Robert Methven, dintre toţi 
oamenii. 

— Trebuie să plec, repetă ea. 

El nu făcu niciun efort să o reţină, dar zâmbi. 

— Atunci, noapte bună, Lady Lucy! 

La uşă, ea se opri şi se întoarse spre el. 

— Nu mă vei da de gol, nu? întrebă precaută. Nu 
vreau să am probleme. 

— Nu te-aş pâri niciodată, râse el. 

— Promiţi? 

Robert merse lângă ea. Lucy simţi mirosul de fum şi 
de aer proaspăt venind dinspre el şi îi zări dinţii albi în timp 


ce zâmbi. O făcu să se simtă uşor ameţită, dar habar nu 
avea care era motivul. 

— Promit, răspunse el. 

Apoi Methven se aplecă şi o sărută. Fu un sărut uşor 
şi scurt, dar o lăsă pe Lucy fără suflare şi o zgudui atât de 
tare pentru o clipă, încât rămase încremenită de uimire, 
uitând complet de cioburile pe care le ţinea în mâini. 

— A fost cumva primul tău sărut? o întrebă Robert, iar 
Lucy îi simţi zâmbetul din glas. 

— Da, răspunse ea fără să gândească, prea sinceră şi 
inocentă pentru a apela la minciuni. 

— Ţi-a plăcut? 

Lucy se încruntă. Senzaţiile dinăuntrul ei erau mult 
prea noi şi derutante pentru a fi descrise cu uşurinţă, dar 
ea ştia că ceea ce simţea era foarte diferit de o simplă 
plăcere. 

— Nu ştiu, răspunse ea. 

El râse. 

— i-ar plăcea să te sărut din nou ca să te poţi 
decide? 

Brusc, o cuprinse un entuziasm imoral, care o făcu să- 
i răspundă: 

— Da, şopti Lucy. 

Methven îi luă cu grijă cioburile din mână şi le puse pe 
balustrada de piatră. Işi puse braţele pe după mijlocul ei şi 
o trase mai aproape, până când mâinile ei se odihniră pe 
pieptul lui. Textura jachetei lui era fină sub palmele ei. 
Brusc, Lucy se simţi incredibil de timidă şi ar fi vrut să se 
retragă. Dar el o sărută, iar toată timiditatea dispăru, 
pierdută într-o senzaţie de dulceaţă şi de căldură, care o 
făcu să freamăte de emoție. Când capul parcă începu să i 
se învârtă, îşi înfipse degetele în jacheta lui pentru a-şi 
păstra echilibrul. Inima îi bătea nebuneşte. Se simţea 
fragilă şi nu se putea opri din tremurat. 

Apoi, mult prea repede, sărutul se sfârşi, iar Methven 
se retrase, eliberând-o uşor. Pentru o secundă, luna îi 
lumină expresia feţei - văzu surprindere, poate confuzie şi 
un licăr în ochii lui pe care nu îl putu descifra. Totuşi, când 


el vorbi, glasul îi fu la fel ca înainte. 

— Mulţumesc, spuse Methven. 

Lucy nu ştia ce trebuia făcut după ce sărutai pe 
cineva şi se simţi din nou intimidată. Luă cioburile vazei, 
bâigui un „noapte bună” şi dădu să plece atât de grăbită, 
încât aproape că se împiedică în poalele halatului. Urcă în 
grabă scările întunecate, fără să le observe cu adevărat sub 
picioare. Mintea îi era prea acaparată de sărutul lui Robert 
Methven pentru a-i permite să se gândească la altceva. 

Alice dormea când Lucy ajunse înapoi în dormitor. 
Privindu-i chipul senin, nu îşi putu abţine un zâmbet. Nu 
putea sta supărată pe sora ei geamănă pentru prea mult 
timp. O iubea prea mult, deşi erau foarte diferite în multe 
privinţe, dar foarte apropiate. 

Puse cioburile cu grijă pe raft şi se strecură în pat, 
învăluindu-se în căldura aşternuturilor şi adormind repede. 
Visă luna strălucind deasupra mării şi sărutul intens şi 
magic al lui Robert Methven. Ştia că el nu avea să o dea de 
gol. Acum erau legaţi unul de altul. 


Capitolul 1 


Castelul Forres, Scoţia, februarie 1812 


— Lucy, am nevoie de o favoare. 

Pana lui Lady Lucy MacMorlan se opri pe hărtie, 
lăsând o pată mare de cerneală în urmă. Lucra la un calcul 
matematic foarte complex când Lachlan, fratele ei, dădu 
buzna în bibliotecă. Un aer rece şi înţepător de iarnă îl 
însoţi, învolburând draperiile şi răscolind praful pe podeaua 
din piatră. Focul trosnea şi şuiera în timp ce lapoviţa cădea 
pe horn. Calculele lui Lucy zburară de pe birou pe podea. 

— Te rog, închide uşa, Lachlan, îi spuse ea politicos. 

Fratele ei se supuse, lăsând în urmă aerul rece care 
venea din casa scării de piatră. Se aruncă într-unul dintre 
fotoliile din faţa şemineului. 


— Am nevoie de ajutorul tău, spuse el din nou. 

Lucy îşi domoli iritarea instinctivă. | se părea nedrept 
că Lachlan, cu doi ani mai în vârstă decât ea, avea mereu 
nevoie ca sora lui să îl scoată din necaz. Lachlan avea un 
farmec nonşalant şi convingerea că altcineva avea să 
rezolve problemele provocate de el. Acel altcineva părea să 
fie întotdeauna Lucy. 

Fiecare avea rolul lui în familie. Angus, fiul cel mare şi 
moştenitorul, era plicticos şi insensibil. Christina, sora cea 
mare a lui Lucy, era fata bătrână care îşi dedicase viaţa 
creşterii fraţilor şi surorilor ei după moartea mamei lor, iar 
acum făcea pe amfitrioana pentru tatăl lor. Mairi, cealaltă 
soră a lui Lucy, era văduvă. Lachlan era un sălbatic. Lucy 
fusese întotdeauna copilul cuminte - de fapt, copilul 
perfect. 

Un bebeluş perfect, spuseseră oamenii când se 
aplecaseră peste pătuţul ei pentru a o admira. Ulterior, 
fusese numită o lady perfectă, apoi o debutantă perfectă. 
Avusese parte chiar şi de logodnă perfectă, imediat după ce 
terminase şcoala, cu un gentleman mai în vârstă, un nobil 
erudit. Când bărbatul murise înainte de a se căsători, ea 
devenise perfect inaccesibilă. Cândva, fusese sora şi 
prietena perfectă. Avusese o soră geamănă cu care 
împărtăşise totul. Crezuse că avea o viaţă sigură şi aşezată, 
dar se înşelase. Lucy îşi închise mintea, de parcă ar fi închis 
uşa în urma ei. Nu îi era de niciun folos să se gândească la 
trecut. 

— Lucy? Lachlan era nerăbdător să îi atragă atenţia. 
Îşi puse un picior peste braţul fotoliului şi îi zâmbi. Lucy îl 
privi bănuitoare. 

— La ce lucrezi? întrebă el, arătând spre hârtiile 
împrăştiate pe birou. 

— Încercam să demonstrez marea teoremă a lui 
Fermat, răspunse Lucy. 

Lachlan păru nedumerit. 

— De ce ai face asta? 

— Pentru că îmi place provocarea, răspunse Lucy. 

Lachlan clătină din cap. 


— Eu nu aş alege să fac matematică decât dacă ar fi 
absolut necesar, spuse el. 

— Tu nu ai alege să faci nimic dacă nu ar fi absolut 
necesar, ripostă Lucy. 

Zâmbetul lui se lărgi. Arăta de parcă sora lui îi făcuse 
un compliment. 

— Este adevărat, rosti el, fixând-o cu ochii lui căprui şi 
luminoşi. Cum merge cu scrisul? 

— Lucrez la un ghid pentru tinerele domnişoare 
despre găsirea gentlemanului perfect, răspunse Lucy cu 
demnitate. 

Ştia că Lachlan râdea de ea. El considera că scrierile 
ei erau ridicole, o pasiune neînţeleasă. Toate fiicele ducelui 
de Forres scriau. Era un interes pe care îl moşteniseră de la 
mama lor, care fusese o intelectuală remarcabilă. Prin 
comparaţie, fiii nu erau studioşi. Lucy îşi iubea fraţii - îl 
iubea pe Lachlan, deşi o exaspera, şi încerca să îl iubească 
pe înţepatul Angus -, dar nu erau intelectuali. 

Parcă pentru a dovedi acest lucru, Lachlan izbucni în 
râs. 

— Un ghid despre găsirea gentlemanului perfect? Ce 
ştii tu despre subiectul ăsta? 

— Am fost logodită cu unul, spuse Lucy cu asprime. 
Sigur că ştiu multe despre asta. 

Lumina din ochii lui se stinse. 

— Duncan MacGillivray nu a fost nici pe departe 
gentlemanul perfect, zise el. Şi nici nu era partenerul 
perfect pentru tine. Era prea bătrân. 

Lucy simţi un nod în piept. 

— Eşti aşa de nepoliticos! spuse ea supărată. 

— Nu, ripostă Lachlan. Spun adevărul. Ai fost de acord 
să te căsătoreşti cu el doar pentru că papa voia să te 
măriţi, iar tu încă o plângeai pe Alice şi nu gândeai limpede. 

Alice... 

O pală de aer rece se strecură pe sub uşă şi îşi croi 
drum pe spinarea lui Lucy. Ea tremură şi îşi trase şalul pe 
umeri. Alice murise în urmă cu opt ani, dar nu trecea o zi în 
care Lucy să nu se gândească la geamăna ei. lnăuntrul ei 


era un gol care avea forma lui Alice. Se întrebă dacă avea 
să se simtă mereu aşa, atât de pustie, de parcă cineva 
tăiase o parte din ea, lăsând doar întuneric în loc. Absența 
lui Alice era ca o durere constantă, o umbră în inima ei. 
Chiar după tot acest timp, durerea era atât de puternică, 
încât uneori îi tăia răsuflarea. Copilăria ei se încheiase în 
ziua în care murise Alice. 

Alungă acel gând, aşa cum făcea întotdeauna. Nu voia 
să vorbească despre Alice. 

— Ideea este că ştiu în ce constă comportamentul 
unui gentleman şi, lucru foarte important - îl privi cu 
superioritate pe fratele ei -, în ce nu constă. 

— Ştii şi în ce constă pornografia franceză şi cea 
italiană, zise rânjind Lachlan, iar scrierile tale erotice au 
avut mai mult succes şi au fost mai profitabile decât toate 
celelalte. Mă întreb de ce nu scrii mai multe. 

Lucy se încruntă la el. 

— Ştii prea bine de ce nu o fac! Nu vorbim despre 
asta, Lachlan. Ai uitat? Face parte din trecut şi nu trebuie 
să ştie nimeni. Vrei să fiu ruinată? 

Lachlan se încruntă şi el la ea, preţ de un scurt 
moment părând doi copii. 

— Desigur că nu. Nu am spus nimănui. 

Lucy oftă. Se gândi că era nedrept să arunce toată 
vina pe fratele ei, când ea fusese atât de prostuţă şi de 
naivă, dar cu siguranţă el nu era demn de încredere. În 
urmă cu un an, Lachlan venise să îi ceară o favoare, aşa 
cum făcea şi acum. li spusese că avea nevoie de ajutorul ei 
pentru a scrie o scrisoare. Trebuia să fie foarte romantică şi 
senzuală, ca să o seducă pe doamna visurilor lui. 

Lucy avusese nevoie disperată de bani şi, cum era 
mai talentată decât fratele ei, fusese de acord. Culesese 
câteva replici din Shakespeare pentru Lachlan şi adăugase 
o poezie proprie. Lachlan râsese şi spusese că avea nevoie 
de ceva mai excitant. 

În acel moment, Lucy îşi amintise de scrierile erotice 
din bibliotecă. Biblioteca fusese întotdeauna un tezaur 
pentru ea şi îi răscolise rafturile încă de când învățase să 


citească, devorând vasta colecţie pe care bunicul ei o 
adusese din marele tur. Apoi, într-o zi, printre volumele 
greoaie de istorie politică şi operele erudiţilor clasici, Lucy 
găsise ceva mult mai interesant decât politica: câteva 
portofolii cu desene şi schiţe reprezentând bărbaţi şi femei 
în cele mai extraordinare poziţii erotice. Câteva schiţe i se 
păruseră imposibile din punct de vedere anatomic, dar 
fusese interesant şi educativ deopotrivă să le vadă şi le 
studiase cu o curiozitate intelectuală intensă, chiar 
întorcând cărţile cu susul în jos pentru a verifica dacă 
înţelesese corect detaliile. 

Alături de desene erau şi scrieri intense şi senzuale, la 
fel de interesante pentru curioasa minte academică. Pe 
acestea şi le amintise Lucy când Lachlan îi ceruse ceva mai 
excitant decât Shakespeare. Folosise acele scrieri drept 
inspiraţie. Poate că exagerase. Nu era sigură. Dar, fără 
îndoială, fratele ei nu avusese nicio plângere. Chiar le 
spusese prietenilor lui, iar câţiva dintre ei îi ceruseră, la 
rândul lor, ajutorul lui Lucy, şi ea acceptase. 

Apoi totul decursese teribil de prost. Prima dată când 
Lucy auzise despre scandal fusese la o întâlnire a Societăţii 
Doamnelor Intelectuale din Highland. Toată lumea vorbea 
despre un misterios scriitor de scrisori care îi ajuta pe tinerii 
din Edinburgh să seducă femei. Se părea că Lachlan era 
implicat într-o aventură toridă cu o balerină de operă, în 
timp ce prietenii lui scandalizau oraşul cu comportamentul 
lor licenţios. Unul dintre ei o lăsase însărcinată pe fiica unui 
hangiu şi apoi o abandonase, iar altul fugise cu soţia 
administratorului castelului Edinburgh. In toate cazurile, 
femeile fuseseră atrase în pat cu promisiuni false şi proză 
erotică. 

Lucy se simţise vinovată şi naivă, pentru că nu pusese 
la îndoială motivele lui Lachlan înainte de a scrie scrisorile 
şi nici nu se gândise la posibilele consecinţe. Nevoia ei de 
bani o orbise şi nu se mai gândise la nimic altceva. Putea 
doar să spere că nu avea să descopere nimeni niciodată că 
ea fusese autoarea scrisorilor - altfel, ar fi fost ruinată. Işi 
promisese că nu avea să mai scrie vreodată poezie erotică. 


Nu era un comportament adecvat pentru o moştenitoare 
bine crescută, iar în viitor avea să îşi câştige banii din alte 
surse. 

Lachlan o privea. În ochii lui căprui se citea 
neastâmpărul, iar Lucy deveni bănuitoare. 

— Oricum, spuse el zâmbind triumfător, să uităm de 
asta şi să vorbim despre mine. 

Îşi trecu o mână prin păr, ciufulindu-l, iar asta îl făcu 
să arate fermecător de chipeş, dar obraznic. Lui Lucy îi păru 
rău că prietenele ei nu erau acolo pentru a fi impresionate. 
Toate îl considerau încântător pe Lachlan, în ciuda faptului 
că termenii egoist şi șantajist fuseseră inventaţi pentru a-l 
descrie pe el. 

— M-am îndrăgostit, spuse Lachlan cu aerul unei 
persoane care tocmai făcuse un anunţ foarte important. 

— lar! rosti Lucy. Cine este norocoasa de data 
aceasta? 

— Este Dulcibella Brodrie, răspunse Lachlan. O iubesc, 
mă iubeşte şi ea şi vrem să ne căsătorim. 

Lucy tăcu o clipă. Lady Dulcibella Brodrie nu ar fi fost 
prima ei alegere pentru a-i deveni cumnată. Dulcibella era 
frumoasă, dar şi complet neputincioasă într-o manieră de-a 
dreptul iritantă. Fără îndoială, acest lucru îl atrăsese pe 
Lachlan, dar, din moment ce el îi semăna într-o mare 
măsură, legătura dintre ei era reţeta perfectă pentru 
dezastru. 

— Dulcibella este... foarte dulce, spuse cu precauţie 
Lucy. 

Se mândrea cu capacitatea ei de a fi politicoasă şi se 
bucură de faptul că găsise ceva pozitiv de spus. Poate că 
Dulcibella era puţin cam răsfăţată şi egoistă şi era atrasă 
de oglindă precum albina de floare, dar avea calităţile ei 
dacă le căutai destul de atent. 

Expresia lui Lachlan se schimbă brusc, devenind 
aproape tragică. 

— Dar nu este liberă, spuse el. Deja s-a stabilit că se 
va căsători cu Robert Methven. Au fost făcute toate 
aranjamentele. 


Robert Methven. 

Lui Lucy îi alunecară hârtiile din mână. Se aplecă să le 
adune, apoi se îndreptă uşor. 

— Eşti sigur? întrebă ea, simțind cum stomacul i se 
învolbură. 

Degetele începură să îi tremure şi îşi simţea obrajii 
fierbinţi. Puse hârtiile pe birou şi începu să le netezească 
instinctiv. 

Din fericire pentru ea, Lachlan era cel mai neatent 
bărbat şi părea mult prea preocupat de propriile 
sentimente pentru a le observa pe ale ei. 

— Bineînţeles că sunt sigur. Este un dezastru, Lucy! O 
iubesc pe Dulcibella. Voiam să îi fac şi eu o propunere, dar 
Methven mi-a luat-o înainte. 

— Probabil că Lord Brodrie îşi doreşte pentru unica lui 
fiică mai mult decât fiul mai mic al unei familii nobile, spuse 
Lucy, ferindu-şi privirea în timp ce îşi recăpătă cumpătul, 
trăgând aer în piept. 

— Dar sunt fiul mai mic al unui duce! protestă 
Lachlan. 

— lar Lord Methven este marchiz. Este o partidă mai 
bună, zise Lucy, glasul fiindu-i destul de ferm, în ciuda 
faptului că pulsul îi era sacadat şi corpul îi fusese învăluit 
de o senzaţie de fierbinţeală. 

Robert Methven urma să se căsătorească. 

Lucy se simţea ameţită şi şocată şi nu ştia de ce. Nu îl 
cunoştea bine pe Lord Methven. La scurt timp după 
noaptea din urmă cu opt ani, când se întâlniseră pe terasa 
castelului Forres, el se îndepărtase de familia lui şi părăsise 
Scoţia. Plecase în Canada, unde se zvonea că făcuse o 
avere din comerţul cu cherestea. Se întâmplase cu puţin 
timp înainte de moartea lui Alice, iar Lucy nu acordase prea 
multă atenţie zvonurilor. Nu îşi amintea foarte multe lucruri 
din acea perioadă, în afară de suferinţa sufocantă şi de 
golul dureros al pierderii. 

Apoi murise bunicul lui Robert Methven, iar el 
moştenise titlul şi se întorsese în Scoţia. Lucy îl văzuse 
recent de câteva ori la reuniunile din iarnă în Edinburgh, 


dar apropierea dintre ei care se născuse în acea noapte la 
Forres dispăruse. Schimbaseră doar câteva cuvinte despre 
cele mai banale subiecte. 

Totodată, Lucy îl considera pe Robert Methven 
intimidant din punct de vedere fizic. Şi bărbaţii din familia 
ei erau înalţi şi zvelţi, dar Lord Methven era înalt, dar şi cu o 
constituţie masivă. Avea un corp musculos, un maxilar bine 
conturat, iar ochii albaştri precum safirul îi erau duri. Era 
copleşitor de masculin, iar acea masculinitate era insultător 
de ostentativă. Lucy nu mai simţise niciodată asta. 

Methven se schimbase şi în alte privinţe. Era mai 
sobru, şi din ochi lumina i se stinsese. Toată puterea şi 
autoritatea pe care Lucy le simţise în el în noaptea aceea 
încă erau prezente, dar păreau mai intense şi mai sumbre. 
Tragedia avea puterea de a fura lumina din oameni. Lucy 
ştia acest lucru. Se întrebă ce i se întâmplase lui Methven şi 
ce provocase această schimbare. 

Ei doi nu aveau nimic în comun. Şi totuşi... Lucy îşi 
încleştă degetele în pumni. Simţi hârtia mototolindu-se sub 
atingerea ei. Robert Methven avea ceva straniu. Modul în 
care îl percepea era inconfortabil. Nu voia să se gândească 
la acest lucru pentru că o înfierbânta şi îi dădea senzaţia că 
îi tăia răsuflarea. Era ciudat, foarte ciudat. 

Lucy se aşeză la birou, netezind din nou hârtiile cu 
degetele uşor tremurânde. Era conştientă că o cuprinsese o 
emoție deloc familiară - o senzaţie ciudată în stomac, ce 
semăna cu gelozia. 

„Nu sunt geloasă”, se gândi ea iritată. „Nu pot fi 
geloasă. Eu nu sunt niciodată geloasă pe nimeni şi pe 
nimic. Gelozia nu este nici adecvată, nici demnă de o lady”. 

Dar era. Era geloasă pe Dulcibella. 

Lucy îşi duse degetele la tâmple şi se masă uşor. Nu 
avea nicio noimă. Nu avea cum să fie geloasă. Dulcibella nu 
avea ce îşi dorea ea. Lucy nu voia să se căsătorească şi, 
chiar dacă ar fi vrut, Lord Methven nu reprezenta sub nicio 
formă ideea ei de soţ perfect. Era mult prea intimidant şi 
masculin. Era prea mult din toate punctele de vedere. 

— Ce mă fac, Lucy? întrebă Lachlan, atrăgându-i 


atenţia. Dulcibella nu îndrăzneşte să nesocotească dorinţa 
tatălui ei. Este prea delicată pentru a i se opune. 

Delicată nu era cuvântul pe care l-ar fi ales Lucy. 
Dulcibella era plăpândă. Nu avea pic de tărie. De fapt, Lucy 
se întrebase uneori dacă fata avea coloană vertebrală. 

— Nu poţi face nimic, zise ea ferm. Îmi pare rău, 
Lachlan. 

„Dar va trebui să te îndrăgosteşti de altă femeie cât ai 
bate din palme”. 

— Am nevoie să scrii una dintre scrisorile tale, zise 
Lachlan, aplecându-se înainte în fotoliu, părând tot mai 
stăruitor. Trebuie să mă ajuţi să o conving. Te rog, Lucy! 

— Oh, nu! spuse ea. Nu, nu şi iar nu. Ai auzit vreun 
cuvânt din tot ce am spus, Lachlan? 

— Îmi pare rău pentru ce s-a întâmplat ultima dată, 
zise el. 

Cel puţin avu decenţa de a părea uşor ruşinat. 

— Nu cred că îţi pare rău, rosti Lucy. 

Lachlan ridică din umeri, recunoscând minciuna. 

— Bine. Dar intenţiile mele sunt onorabile de data 
asta, Lucy. O iubesc pe Dulcibella şi ştiu că ai vrea să fim 
fericiţi. Vreau să mă însor cu ea, Lucy. Te rog... 

Cuvintele i se stinseră în mod deliberat, de parcă ar fi 
avut inima frântă. Foarte teatral şi artistic, îşi spuse Lucy în 
sinea ei. 

— Nu, repetă ea. În plus, nu cred că Dulcibella s-ar 
lăsa convinsă de acel gen de scrisoare. Este o lady retrasă. 

— Păi, insistă Lachlan rânjind, ai putea să îndulceşti 
puţin tonul. 

— Nu, ripostă Lucy pentru a şasea oară, gândindu-se 
la Robert Methven. Sunt logodiţi, Lachlan. Nu ar fi corect. 

— Te rog, Lucy! repetă Lachlan pe un ton implorator. 
Chiar o iubesc pe Dulcibella, zise el, aruncând mâinile în 
aer. Cum ar putea fi fericită dacă s-ar căsători cu Methven? 
Individul este un sălbatic! Nu este ca mine. 

— Nu, zise Lucy. Fără îndoială, nu este ca tine. Robert 
Methven nu avea nimic din rafinamentul lui Lachlan, se 
gândi ea. Avea un aer aspru, care îi iritase simţurile lui Lucy 


în ultimele trei luni. Simţi din nou acel fior. Nu te pot ajuta, 
Lachlan, zise ea. Ar trebui să o laşi în pace. 

Lachlan adoptă expresia încăpăţânată pe care Lucy și- 
o amintea de pe vremea când era copil, iar lucrurile nu 
ieşeau aşa cum voia el. 

— Nu ştiu de ce refuzi. Nu ar şti nimeni. 

— Pentru că este greşit, răspunse ea cu asprime, iar 
un fior îi învălui din nou corpul. 

Ştia că trebuia să refuze, chiar dacă sentimentele lui 
Lachlan erau sincere. Nu era drept să saboteze logodna lui 
Robert. În plus, Methven era genul de bărbat pe care nu 
voiai să îl superi. Era dur şi periculos şi ar fi fost stupid ca 
ea să facă vreun gest pentru a-l întărâta. Dacă Methven 
afla, Lucy putea avea probleme mari. 

— Ai nevoie de bani, spuse brusc Lachlan. Ştiu că aşa 
este. Te-am auzit spunându-i cameristei tale că ţi-ai cheltuit 
deja alocaţia trimestrială. 

Lucy ezită. Era adevărat că îşi cheltuise alocaţia, 
făcând donații  Orfelinatului Greyfriars şi Spitalului 
Foundling de îndată ce o primise. Bineînţeles că Lachlan nu 
ştia acest lucru. Credea că era la fel de extravagantă ca el 
şi nu vedea nimic rău în asta. Habar nu avea că remuşcările 
ei legate de moartea lui Alice o făcuseră să îşi doneze toţi 
banii pentru a compensa sentimentul de vinovăţie care nu 
putea fi niciodată alinat. 

— Îţi voi cumpăra boneta cu panglici verzi pe care ai 
admirat-o ieri pe Princes Street, zise Lachlan. 

— Aş prefera banii, mulţumesc, rosti Lucy. 

Pentru o clipă, îşi permise să se gândească la lucrurile 
pe care le putea cumpăra: haine noi şi încălţăminte pentru 
copii, cărţi şi jucării. 

Simti sentimentul de vină învolburându-se în stomac 
în timp ce îşi dădu seama că avea să îl ajute pe Lachlan. 
Încercă să ignore senzaţia. Îşi spuse în sinea ei că nu exista 
niciun pericol ca Lord Methven să o descopere pentru că pe 
scrisori avea să fie numele lui Lachlan. Şi atâta vreme cât el 
îşi ţinea gura, nimeni nu avea să o bănuiască pe ea. Işi 
spuse că astfel putea cumpăra mai multe medicamente 


pentru copiii de la spital. Cazurile de bronşită erau destul 
de grave în iarna aceea. 

— Cât vrei? întrebă Lachlan, ridicându-se de pe 
fotoliu. 

— 10 şilingi pe scrisoare, spuse Lucy. 

Lachlan se încruntă. 

— Mai bine le scriu singur. 

— Succes! zise ea, zâmbindu.-i. 

Lachlan o privi lung, iar Lucy nu îşi feri privirea, 
rămânând fermă. Ştia că fratele ei avea să cedeze. Voința 
ei era mai puternică decât a lui. 

— Ai putea să o faci din dragoste, bâigui el. 

De data aceasta, Lucy îşi întoarse privirea. lubirea nu 
era o monedă de schimb care să îi fie de folos. 

— Banii gheaţă îmi sunt mai utili, spuse ea. 

— Atunci 5 şilingi, spuse Lachlan. Şi ar fi bine să fie 
nişte scrisori bune la preţul ăsta. 

— 7 Şilingi, continuă Lucy. Şi vor fi. 

În timp ce Lachlan merse să aducă banii, Lucy 
deschise sertarul biroului pentru a lua o nouă pană, o ascuţi 
şi umplu călimara cu cerneală. Avea să îi spună lui Lachlan 
să copieze scrisorile cu cerneală verde. Scrisul trebuia să 
arate la fel de romantic pe cât sunau cuvintele. 

Un val de lapoviţă biciui fereastra. Rama se zgudui. 
Vântul vuia pe horn. Lucy se înfiora. Nu reuşea să alunge 
senzaţia de nelinişte care i se ghemuise greoaie în stomac. 
Îl văzu cu ochii minţii pe Lord Methven, cu chipul lui dur şi 
cu ochii aceia albaştri reci, precum un pârâu de munte. 

Era greşit din partea ei să îl ajute pe Lachlan să i-o 
fure pe Dulcibella. Lucy ştia acest lucru. Nu doar că era 
greşit din punct de vedere moral, dar avea să intensifice 
tensiunea dintre cele două clanuri, tensiune care nu pierise 
niciodată cu adevărat. Ştia că exista un proces care încă se 
judeca între marchizul de Methven şi vărul ei Wilfred, 
contele de Cardross. Dacă Lachlan îi fura mireasa lui 
Methven, nu făcea decât să pună paie pe foc. 

Lucy ştia că trebuia să lase pana deoparte şi să se 
retragă, dar îşi dorea cu disperare mai mulţi bani pentru a 


ajuta Spitalul Foundling. Ridică pana şi începu să scrie. Îşi 
spuse în sinea ei că totul avea să fie bine. Nu avea să intre 
în bucluc. Era la adăpost. Robert Methven nu avea să afle 
niciodată. 


Capitolul 2 


Două luni mai târziu, aprilie 1812 


Mireasa întârzia. 

Robert, marchizul de Methven, îşi slăbi pe furiş 
gulerul, care îl strângea foarte tare. La fel era şi cămaşa 
albă, care se întindea pe umerii lui laţi. Mica biserică din 
Highland se umpluse şi era foarte cald înăuntru, iar 
mireasma puternică a crinilor parfuma aerul. Robert îi 
considera flori pentru înmormântări. 

„Total adecvat”. 

Invitaţii începură să se agite. Dulcibella întârzia mai 
mult decât se obişnuia. Singura scuză pentru o asemenea 
întârziere putea fi o problemă cu rochia de mireasă sau 
moartea subită şi inoportună a unui membru al familiei. 
Robert se îndoia că se întâmplase oricare dintre aceste 
lucruri. i 

Dulcibella. Ce nume absurd! In timpul celor două luni 
de logodnă, Robert nu se obişnuise cu el. lar acum se părea 
că nu avea să se bucure de şansa de a încerca. 

Se întoarse spre intrare. Biserica era ticsită de invitaţi, 
întrucât era nunta sezonului social. Două sute de membri ai 
nobilimii scoțiene călătoriseră spre nord, până la această 
mică biserică de pe proprietatea Brodrie, pentru a o vedea 
pe fiica lordului căsătorindu-se cu bărbatul care revenise 
printre ei la fel de scandalos cum plecase în urmă cu opt 
ani. 

— Cred că ai fost părăsit, prietene, îi spuse încet 
cavalerul de onoare şi vărul lui, Jack Rutherford. 

De fapt, afurisitul de Jack chiar rânjea. Robert se 


încruntă. Nu îi păsa de umilinţa publică, dar nu voia să o 
piardă pe Dulcibella. Ea fusese cheia moştenirii lui. 

O lady care stătea aproape de uşa bisericii îi atrase 
privirea. 

„Lady Lucy MacMorlan”. 

Robert simţi cum sângele începu să îi clocotească şi 
să îi gonească prin vene, aşa cum i se întâmpla de fiecare 
dată când se uita la Lucy. Simpla ei prezenţă îl făcu să se 
simtă de parcă îşi alesese pantalonii cu două mărimi mai 
mici, o reacţie fizică total neadecvată într-o biserică, mai 
ales când era pe punctul de a se căsători cu altă femeie. 

Nu ştia exact cum se născuse această atracţie teribil 
de inoportună faţă de Lady Lucy. Bănuia că dezvoltase o 
oarecare afecţiune pentru ea când fuseseră adolescenţi şi 
nu scăpase niciodată de acel sentiment. Când o sărutase la 
castelul Forres, fusese doar un impuls. Reacţia lui la acel 
sărut, la prezenţa ei fusese atât de intensă şi de 
neaşteptată, încât se retrăsese imediat, ştiind că, dacă nu o 
făcea, urmau să aibă amândoi probleme mari. Apoi timpul 
şi tragedia interveniseră şi îl luaseră din Scoţia, dar, când 
se întorsese şi o văzuse pe Lucy la o reuniune în Edinburgh, 
fusese ca şi cum o scânteie stinsă se reaprinsese înăuntrul 
lui, transformându-se într-o flacără în toată regula. 

El se schimbase, la fel şi ea, se gândi Robert. Fata 
naivă şi deschisă pe care o cunoscuse atunci devenise mult 
mai prudentă. Încă era fermecătoare, dar căpătase aerul 
sofisticat al înaltei societăţi. Robert fusese surprins că 
simţise curiozitatea de a şti ce se afla sub acea faţadă. 

Avea şi alte impulsuri faţă de Lady Lucy, dar acelea 
erau menite să rămână nesatisfăcute. 

În acea zi, Lucy stătea aproape de ieşirea din biserică 
între surorile ei mai mari şi tatăl lor, ducele de Forres, şi 
vărul ei, oribilul Wilfred, conte de Cardross, pe care Robert 
nu îl suporta absolut deloc. Lucy era minionă, superbă şi 
voluptuoasă cu părul ei de un roşcat sfidător şi ochii 
albaştri strălucitori şi vii. Părul fu detaliul care îl duse spre 
pierzanie. Voia să ştie dacă se simţea la fel de senzual 
printre degetele lui pe cât părea. Lady Lucy avea chipul în 


formă de inimă şi buze roşii, tenul ca de porțelan şi nişte 
pistrui adorabili. Robert voia să ştie ce gust aveau buzele ei 
şi cât de mult coborau pistruii. 

Lucy era perfecțiunea întruchipată. Toată lumea 
spunea asta. Era o fiică perfectă, o lady perfectă şi într-o 
bună zi avea să fie soţia perfectă. Robert auzise că fusese 
logodită încă de când terminase şcoala cu un nobil mai în 
vârstă, care murise înainte de nuntă. Din acel moment, 
Lady Lucy respinsese toate cererile în căsătorie, pentru că 
nimeni nu se putea ridica la standardele perfecte ale 
logodnicului ei. Lui Robert i se păruse straniu, dar gusturile 
nu se discutau. 

Aruncă încă o privire spre profilul perfect al lui Lady 
Lucy. Ce păcat că nu îi putea face o propunere, dar era 
blocat complet de termenii moştenirii lui. Dulcibella Brodrie 
era una dintre puţinele femei - dacă nu cumva singura - 
care se potriveau criteriilor lui. 

Îşi dădu seama că încă o privea lung pe Lucy. Nu era 
tocmai un gentleman, dar ştia că nu se cuvenea ca în ziua 
nunţii să se holbeze la o femeie care nu era mireasa lui. 

— Privirea înainte, Methven, îi spuse bunica lui pe 
tonul unui sergent major. 

Marchiza văduvă de Methven stătea singură pe rândul 
din faţă - o siluetă mică, dar impunătoare, acoperită de 
mătase roşie şi de diamante. Când bunicul lui îl 
dezmoştenise fără niciun cuvânt, femeia fusese singura din 
familia lui care îşi păstrase încrederea în el cât fusese 
plecat. O făcuse sfidându-şi soţul şi îl trimisese şi pe vărul 
lui, Jack, în Canada, când tânărul îşi dorise să vadă lumea. 
Robert o adora, cu toate că nu avea de gând să îi spună 
vreodată acest lucru. Cei doi, Jack şi bunica lui, erau 
singura familie pe care o mai avea. 

Uşa bisericii se deschise brusc. Orga începu să cânte. 
Robert simţi uşurarea preotului. Toată lumea se foi în bănci, 
întorcându-se pentru a vedea mireasa. 

Muzica se opri. Lord Brodrie, tatăl Dulcibellei, porni 
spre altar. Singur. 

Robert observase că Lord Brodrie era un om cu o 


stare constantă de furie, iar acea furie era evidentă în acel 
moment. Era roşu de mânie, iar ochii albaştri îi străfulgerau 
furioşi. Avea în mână câteva foi. Una dintre ele zbură la 
picioarele lui Robert. 

— A fugit! anunţă Brodrie. 

— Felicitări pentru perspicacitate, Jack, bâigui Robert. 

Şocul care iniţial amuţise adunarea îi făcu acum pe 
toţi să reacționeze. Toţi vorbeau în acelaşi timp, 
gesticulând, întorcându-se spre cei de lângă ei pentru a 
diseca scandaloasa veste. 

Robert se aplecă pentru a lua hârtia de jos. Nu era o 
scrisoare de părere de rău sau în care i se oferea o 
explicaţie, aşa cum se aşteptase. Era un fragment dintr-o 
scrisoare de dragoste. 

„Nu mai pot suporta. Sunt chinuit zi şi noapte. Nu pot 
vorbi. Nu pot mânca. Gândul că eşti în braţele şi în patul 
altui bărbat este insuportabil pentru mine. Gândul că 
Methven va face dragoste cu tine când tu eşti a mea... Eşti 
lumina ochilor mei, suflarea vieţii! Vino cu mine înainte să 
fie prea târziu...” 

Scrisoarea continua pe acelaşi ton, dar Robert se opri 
din citit, simțind că i se întorcea stomacul pe dos. Totuşi, se 
părea că Dulcibellei îi plăcuse stilul acela siropos, având în 
vedere că autorul scrisorii o convinsese să fugă cu el. 

— Cine a scris asta? întrebă Jack, încercând să 
citească peste umărul lui Robert. 

— Este semnată Lachlan, răspunse Robert. 

— Probabil e Lachlan MacMorlan, zise Jack, mijind 
ochii în timp ce privi semnătura. Era îndrăgostit nebuneşte 
de domnişoara Brodrie. Dar nu credeam că va face ceva în 
această privinţă. Am crezut că e prea indolent. 

— O să-l spânzur de crenelurile castelului! strigă 
furios Brodrie. Arăta de parcă în orice clipă putea să îi 
explodeze o venă. Flutura pumnul în care strângea alte 
scrisori. Mi-a corupt fata cu poezie romantică! zbieră el. Laş 
josnic! Dacă o voia, de ce nu a putut să lupte pentru ea ca 
un bărbat adevărat? 

Robert mototoli scrisoarea în mână. 


— Probabil pentru că această abordare a funcţionat 
mai bine, spuse el. Nu ştiam că domnişoara Brodrie avea 
înclinații romantice. 

Îşi dădu seama că nu ştia prea multe lucruri despre 
Dulcibella. Această revelaţie veni puţin cam târziu, dar 
Robert nu fusese interesat de Dulcibella, ci văzuse în ea 
doar o modalitate de a intra în posesia moştenirii. Avea 
nevoie urgent de o soţie şi de un moştenitor. O ceruse în 
căsătorie doar din acest motiv. Observase că era drăguță, 
dar râsul ei i se părea strident, iar neajutorarea - iritantă. 
La asta se rezuma relaţia lor. g 

— Fata aia netoată citea tot timpul, spuse Brodrie. In 
privinţa asta seamănă cu mama ei. Nu am acordat 
niciodată prea multă atenție acestui detaliu. li plăceau 
romanele siropoase. 

Totul începea să capete sens în capul lui Robert. 
Agitat, strânse în mână hârtia mototolită. 

— Nu cred că MacMorlan a scris asta, spuse brusc 
Jack. Am fost colegi la şcoală. Nu este vreun erudit. 

— Poate că era prea timid să vă împărtăşească 
poeziile lui, zise ironic Robert, recitind câteva rânduri. Are 
talent. 

— Dacă Lachlan MacMorlan este timid, replică Jack, eu 
sunt Papă. 

— Domnilor... Preotul ezită, neliniştea citindu-se pe 
chipul său durduliu. Continuăm slujba? 

— Evident că nu, spuse Robert. Dacă domnişoara 
Brodrie mi-ar fi mărturisit ce simte, ar fi putut beneficia de 
slujbă alături de Lord Lachlan. 

Atât Lord Brodrie, cât şi preotul îl priviră nedumeriţi. 
Robert îşi dădu seama că se întrebau dacă era posibil să fie 
atât de rece şi de indiferent pe cât voia să pară. Nu îi păsa 
absolut deloc de Dulcibella, dar îi păsa foarte mult de 
moştenire. Oamenii se foiau în timp ce încercau să audă 
discuţia şi să transmită mai departe celor de lângă ei. 
Expresiile de pe chipurile lor erau variate: şocate, 
scandalizate, amuzate - în funcţie de oaspeţi şi de 
dispoziţia lor. Wilfred de Cardross nici măcar nu încerca să 


îşi ascundă bucuria. Se bucura mai mult decât oricine de 
năruirea planurilor lui Robert şi de oportunitatea de a 
recâştiga pământul de la Methven. 

Robert îşi încleştă pumnii. Nu avea de gând să îi dea 
lui Cardross şansa de a-i lua Golden Isle şi proprietăţile din 
nord. Erau cele mai vechi din moştenirea lui şi era hotărât 
să le păstreze cu forţa dacă era nevoie. 

Privirea lui o întâlni pe a lui Lucy MacMorlan. Ea îl 
privea direct. Nu părea şocată, scandalizată sau amuzată. 

Părea să se simtă vinovată, iar asta îi trezi 
curiozitatea lui Robert. Ştia că Lady Lucy era apropiată de 
fratele ei. Îi observase împreună la diverse evenimente 
sociale şi ştia că aveau o strânsă prietenie. Era posibil ca 
Lachlan să-i fi mărturisit lui Lucy intenţia de a fugi cu 
Dulcibella. Fără îndoială, ea ştia ceva. 

Robert îi susţinu privirea un moment îndelungat. 
Obrajii ei se îmbujorară uşor, iar el o văzu muşcându-şi 
buza. Apoi Lucy rupse contactul vizual dinadins, îşi luă 
săculeţul verde cu mărgele, care se asorta cu panglica 
bonetei, şi îl atinse uşor pe braţ pe tatăl ei, indicându-i că 
voia să plece. Oaspeţii ieşeau dintre rânduri, plimbându-se 
pe coridor şi aşteptând să le spună cineva ce se petrecea. 

— Deci? întrebă Brodrie. Ce este de făcut? Nu mergi 
după ei, milord? 

— Domnule, spuse Robert, fiica dumneavoastră a 
făcut eforturi mari pentru a evita să se mărite cu mine. Ar fi 
nepoliticos din partea mea să merg după ea şi să o aduc 
înapoi, zise el şi împinse scrisoarea în mâinile lui Jack. 
Spune-le tuturor că sunt bine-veniţi la micul dejun de 
nuntă! Ar fi păcat să irosim o petrecere. 

Jack fusese cel care plătise evenimentul, Brodrie fiind 
lefter. 

— Petrecere? Brodrie făcu ochii mari. Aţi putea 
sărbători fuga fiicei mele cu alt bărbat, milord? 

— Deja le-am dat bârfitorilor suficiente motive ca să 
intre la bănuieli, spuse Robert. Refuz să joc rolul bărbatului 
lăsat cu buza umflată şi cu inima frântă, râse el. In plus, 
nunta este plătită. lar dumneavoastră aveţi o fiică măritată, 


pentru care nu mai sunteţi responsabil. Să sperăm. 
Sărbătoriţi acest lucru! Apoi Robert schiţă o plecăciune 
înaintea lui Lord Brodrie. Vă rog să mă scuzaţi. Voi veni şi 
eu, dar mai întâi am ceva de făcut. 

— Pentru Dumnezeu, este un ticălos fără inimă! îl auzi 
pe Brodrie spunându-i lui Jack în timp ce se îndepărtă. 

Omul părea a oscila între admiraţie şi scepticism. 

Robert nu auzi răspunsul lui Jack. Dar era de acord cu 
afirmaţia lui Brodrie. 


Lachlan fugise cu Dulcibella Brodrie. 

Bârfa circulă printre rândurile de bănci asemenea 
unui torent. Lucy, stând în partea din spate a bisericii, între 
tatăl ei şi cele două surori, fu aproape ultima la care ajunse. 

— Au fugit la Gretna Green... Au plecat în dimineaţa 
aceasta... A fugit să se mărite cu Lachlan MacMorlan... 

Lucy simţi cum un fior de nelinişte i se strecură pe 
şira spinării. Afurisitul Lachlan! Nu putea să fi rezolvat 
chestiunea mai devreme? Îi luase două luni şi aproape 
douăzeci de scrisori de dragoste pentru a o convinge pe 
Dulcibella să îl părăsească pe Robert Methven, iar fata o 
făcuse tocmai acum, lăsându-l singur în faţa tuturor 
invitaţilor. 

Lucy se simţea groaznic de vinovată. Nu se aşteptase 
să se simtă atât de rău. Până în acel moment, fusese destul 
de mulţumită de sine. Refuzul surprinzător de ferm al 
Dulcibellei de a ceda insistențelor lui Lachlan însemnase un 
profit mare pentru ea de pe urma scrisorilor. Lucy reuşise 
să facă multe fapte caritabile: cumpărase pături 
călduroase, medicamente şi haine noi pentru copii. Dar 
întotdeauna trebuia plătit un preţ. lar Lord Methven îl 
plătea acum. Lucy avea senzaţia că într-un fel îl 
dezamăgise, de parcă i-ar fi datorat loialitatea ei şi îl 
trădase. Poate pentru că, în urmă cu mulţi ani, el îşi ţinuse 
promisiunea şi nu spusese nimănui că o văzuse pe terasă în 
acea noapte la castelul Forres. Lucy nu se mai gândise la 


acest lucru de opt ani. Cu toate acestea, acum simţea că îl 
răsplătise prin înşelăciune. 

— Papa! Lucy atinse uşor braţul tatălui ei şi se aplecă 
spre Mairi şi Christina. Mă tem că vom deveni la fel de 
populari precum o vulpe în coteţul găinilor, şopti ea. 
Lachlan a fugit cu mireasa. 

Ducele de Forres îşi împinse ochelarii pe nas, părând 
nedumerit. Aceasta era starea lui naturală; era un 
intelectual singuratic, care dădea întotdeauna impresia că 
mintea lui era în cărţi. 

— Lachlan? întrebă el confuz. Da? Chiar mă întrebam 
unde este. 

— La jumătatea drumului spre Gretna, după cum se 
pare, zise Mairi. Tipic pentru Lachlan. Mereu vrea ceea ce 
aparţine altcuiva. 

Lucy ridică privirea. Peste capetele oamenilor, îl văzu 
pe Robert Methven vorbind cu cavalerul său de onoare şi cu 
Lord Brodrie. Se întoarse uşor spre Lucy, iar ea văzu că 
avea în mână câteva foi. Simţi cum frica i se învolbură în 
stomac. Acele hârtii semănau destul de mult cu scrisorile 
pe care Lachlan i le trimisese Dulcibellei. 

Brusc, fără vreun avertisment, Methven o privi fix; 
ochii lui albaştri o sfredeleau. Lucy simţi fiorul contactului 
vizual până în vârful degetelor de la picioare. 

„El ştie”. 

Inima începu să îi bubuie în corsaj. Simţi panica 
urcându-i în gât şi tăindu-i răsuflarea. Era un mister cum 
aflase Robert Methven că ea avusese un rol în crearea 
acelei situaţii, dar Lucy era sigură că el ştia. 

Îi văzu privirea căzând pe scrisorile din mâna lui, apoi 
ridicând-o din nou spre ea. li spuse ceva cavalerului de 
onoare, după care porni ferm în direcţia ei. 

Lucy trebuia să plece de acolo. 

— Papa, spuse ea. Scuzaţi-mă! Am nevoie de o gură 
de aer. Vă aştept afară la trăsură. 

— Desigur, draga mea, bâigui ducele. Vai de mine, nu 
ştiu ce să îi spun lui Methven! Ce comportament urât din 
partea lui Lachlan! 


— Scuzaţi-mă, spuse din nou Lucy grăbită. Începu să 
se strecoare pe culoar, printre invitaţi. Cu coada ochiului, îl 
văzu pe Robert Methven înaintând spre ei. Lucy şi-l închipui 
aruncând mănuşa pe podeaua bisericii şi provocându-l pe 
duce la duel pentru ruşinea adusă numelui şi familiei lui. În 
urmă cu o sută de ani, o asemenea idee nu ar fi părut prea 
scandaloasă. De fapt, nu părea atât de ciudată nici acum, 
mai ales că Wilfred Cardross zâmbea larg şi nu se străduia 
să îşi ascundă încântarea la vederea umilinţei lui Methven. 

— Nici că merita cineva mai mult să i se întâmple 
asta, spuse Cardross. Trebuie să îi fac cinste lui Lachlan cu 
un whisky data viitoare când îl văd. 

— Oh, taci, Wilfred! spuse iritată Lucy, parcă vrând să 
scape de sentimentul de vinovăţie. Tu întotdeauna trebuie 
să comentezi. 

— Când e vorba de un Methven doborât la pământ, 
spuse Wilfred, netezindu-şi manşetele din dantelă. În plus, 
continuă el la fel de încântat, dacă Methven nu poate 
îndeplini condiţiile moştenirii, jumătate din proprietăţile lui 
vor fi confiscate. De mine. 

Lucy îl privi cu o antipatie profundă. Wilfred făcuse 
asemenea declaraţii misterioase în ultimele luni, încă de 
când se întorsese de la Londra. Ea ştia că între el şi Robert 
Methven era un proces în derulare, dar din moment ce 
cazul încă era dezbătut la tribunal, Wilfred nu avea 
permisiunea de a discuta despre asta. În schimb, făcea 
aceste aluzii iritante. Dar, dacă avea dreptate, iar 
moştenirea lui Methven depindea de acea căsătorie, Robert 
avea să fie şi mai furios. Brusc, Lucy se simţi atât de 
agitată, încât nu mai putu respira. 

Era într-o mare încurcătură. 

Se strecură pe lângă vărul ei şi ieşi pe culoar, care era 
plin de oaspeţi, toţi plimbându-se de colo-colo şi discutând. 

— Scuzaţi-mă, spuse grăbită Lucy pentru a treia oară, 
încercând să îşi croiască drum spre cea mai apropiată 
ieşire. 

Aruncă o privire peste umăr. Câţiva oameni îl 
prinseseră într-o ambuscadă pe Robert Methven, probabil 


pentru a-l întreba ce se petrecea. El le răspundea destul de 
politicos, dar ochii încă îi erau fixaţi asupra ei. Când îi 
surprinse privirea, Lucy zări un licăr de amuzament 
macabru în adâncul ochilor lui albaştri. Ştia că ea fugea de 
el şi nu avea de gând să o lase să scape. 

Abia când ajunse la uşa bisericii, gâfâind şi cu inima 
bpătându-i cu putere, Lucy îşi dădu seama că făcuse o 
greşeală tactică. Ar fi trebuit să rămână înăuntru, 
înconjurată de oameni. Robert Methven nu ar fi putut să o 
interogheze acolo. Ar fi fost în siguranţă. Dar Lucy bănuia 
că el era genul de bărbat care ar fi luat-o în braţe şi ar fi 
scos-o din biserică dacă ar fi vrut să discute cu ea în privat. 
Nu i-ar fi păsat dacă ar fi încălcat normele sociale. 

Stimulată de acest gând, Lucy porni grăbită pe aleea 
care ducea spre poarta cu acoperiş a bisericii. Drumul de 
dincolo de ea era blocat de trăsuri. Micuţul sat Brodrie nu 
mai fusese martor al unei nunţi de o asemenea amploare 
de când se căsătorise lordul în urmă cu treizeci de ani. 

— Lady Lucy! 

Auzi paşi în urma ei pe alee. Încremeni. Ar fi vrut să 
fugă, dar gestul ar fi fost lipsit de demnitate. Şi s-ar fi 
încheiat prost. Nu putea fugi în pantofii din mătase şi 
oricum Robert Methven ar fi fost mai rapid decât ea. 

Lucy se întoarse încet. 

— Lord Methven. Momentul confruntării venise mult 
prea curând, iar ea se simţea complet nepregătită. Imi pare 
rău, spuse Lucy. Îmi pare rău pentru... încercă ea, dar apoi 
tăcu. 

— Pierderea mea? sugeră Robert Methven în mod 
ironic. Sau pentru că fratele tău este un ticălos care fuge cu 
mireasa altui bărbat? 

Glasul lui era aspru, agitându-i simţurile lui Lucy. 
Niciun bărbat educat, mai cu seamă un gentleman, nu 
vorbea cu accent scoţian, dar în vocea lui Methven era ceva 
la fel de dur ca el. Poate că timpul petrecut în străinătate 
ştersese urma de civilizaţie din el. Orice ar fi fost, o făcu pe 
Lucy să se înfioare. 

Methven se postă în faţa ei, blocându-i calea. Ca 


întotdeauna, înălțimea şi umerii lui  impunători, 
masculinitatea şi forţa lui pură o copleşiră. Totuşi, de data 
aceasta, Lucy ştia că nu îşi permitea să se lase intimidată. 

— Lord Methven, încercă ea din nou şi afişă zâmbetul 
ei special. Era calm şi înţelegător şi nu trăda - spera ea - 
modul în care îi bătea inima sau respiraţia sacadată. Ştiu că 
Lachlan s-a comportat lamentabil... 

— Fii sigură de asta, spuse Robert Methven. Este un 
ticălos! 

Ei bine, era adevărat, deşi puţin prea direct din partea 
unui gentleman în faţa unei lady. Dar aşa era Methven. 
Lucy simţi că obrajii începură să i se înfierbânte. De obicei, 
era mult prea calmă pentru ca un bărbat să o facă să 
roşească. Poate din cauză că Robert Methven era atât de 
direct şi de grosolan se simţea agitată în compania lui. Dar 
Methven îl învinuia pe Lachlan pentru scrisori, astfel că ea 
era în siguranţă. Bărbatul nu ştia că fusese implicată. 

— Pari foarte vinovată, spuse calm Methven. De ce, 
mă rog? 

Brusc, Lucy avu senzaţia că se afla pe un teren 
alunecos. 

— Îmi cer scuze şi pentru acest lucru, spuse ea scurt. 
Aşa arăt eu. 

Buzele ferme ale lui Methven se schimonosiră într-un 
zâmbet viclean. Lucy era îngrozită. Nu îşi pierduse 
niciodată cumpătul şi, fără îndoială, nu fusese nepoliticoasă 
cu cineva. Pur şi simplu nu era un comportament adecvat. 
Totuşi, Robert Methven păruse mereu capabil să o 
enerveze. 

— Îmi place cum arăţi, spuse el, şocând-o şi mai tare. 

Ridică mâna şi îi mângâie obrazul cu dosul palmei. 
Nodul din pieptul lui Lucy se intensifică, iar ea avu senzaţia 
că îi era atât de strâns corsajul, încât nu mai putea să tragă 
aer în piept. Pielea îi ardea sub atingerea degetelor lui. 

— Credeam că pari vinovată pentru că ştiai de fuga 
lor, zise Methven, retrăgându-şi mâna. Poate chiar ai ajutat 
fericitul cuplu? 

Lucy încremeni. Era expusă sub privirea lui, îşi simţea 


sentimentele periculos de neprotejate şi reacţiile imposibil 
de ascuns. 

— Eu... îşi dădu seama că nu ştia ce să spună. Privirea 
lui rece părea să o ţintuiască în loc. Se simţi neputincioasă. 
Trase adânc aer în piept şi îşi puse o mână pe piept pentru 
a-şi domoli inima. Mintea i se calmă. Ura să mintă fiindcă 
era un lucru greşit. Dar îşi spuse în sinea ei că nu jucase 
niciun rol în fuga fratelui ei cu Dulcibella. Nu în mod direct. 
Nu am avut nicio legătură cu asta, zise ea. Îşi simţi obrajii şi 
mai fierbinţi, dându-i de gol sentimentul de vinovăţie. 
Adică... încercă ea să îşi găsească restul cuvintelor. 

Methven o privea tăcut. Calmul lui era înfiorător, ca al 
unei feline prădătoare. 

— Ştiam că Lachlan era îndrăgostit de domnişoara 
Brodrie, continuă ea, având senzaţia că spusese deja prea 
mult. Dar numai atât. Nu am ştiut despre fugă sau despre 
scrisorile de dragoste. 

Tăcu, simțind un gol în stomac când îşi dădu seama 
ce spusese. Un val de căldură porni de la picioare şi urcă, 
învăluindu-i întreg corpul. 

— Nu am menţionat nicio scrisoare de dragoste, 
spuse Robert Methven. 

Tonul lui era blând, dar privirea deveni tăioasă. 

Se lăsă din nou o tăcere apăsătoare. Lucy auzea 
vuietul uşor al brizei prin iarbă. Simţea în aer mireasma 
florilor de cireş. Era ţintuită de privirea fermă a lui Methven. 

— Eu... 

Mintea îi era îngrozitor de goală. Nu se putea gândi la 
nicio cale de ieşire. 

— Am auzit că fratele tău nu este tocmai un învăţat, 
zise Methven, glasul fiindu-i mai aspru de data asta. Dar tu, 
Lady Lucy, eşti o autoare renumită, nu-i aşa? 

Panica se înteţi în pieptul lui Lucy. Simţi furia din 
cuvintele lui. 

— Eu... 

— Brusc, eşti atât de incoerentă, rosti ironic Methven. 

— Methven, dragul meu prieten! Ducele de Forres 
venea grăbit spre ei pe alee, urmat de surorile lui Lucy, în 


timp ce restul invitaţilor ieşeau din biserică. Prietene, 
repetă ducele, nu ştiu ce să spun. Imi cer iertare pentru 
necuviinţa fiului meu. A dat dovadă de lipsă de maniere 
fugind cu viitoarea ta soţie. 

Momentul fu evitat. Lucy trase adânc aer în piept şi se 
mută mai aproape de Mairi pentru confort şi susţinere. 
Tremura. 

Privirea lui Robert Methven rămase fixată pe chipul ei. 

— Vă rog să nu vă mai gândiţi la această chestiune, 
Excelenţă. Sunt convins că voi găsi o cale de a-mi lua 
revanşa, spuse el, apoi făcu o plecăciune în faţa lui Lucy. 
Vom continua discuţia mai târziu, doamnă. 

Nu şi dacă Lucy putea evita acest lucru. 

Îl urmări îndepărtându-se cu paşi mari, fără să 
privească înapoi. 

— Foarte politicos, spuse ducele, părând surprins. 

Evident, se gândi Lucy, nu sesizase ameninţarea din 
vorbele lui Methven. 

Dar ea ştia mai bine. Nu era nimic politicos la Robert 
Methven şi nu avea să fie nici în răzbunarea lui. Lucrurile nu 
se opreau acolo. 


Capitolul 3 


Lucy nu voise să participe la micul dejun de nuntă, 
dar tatăl ei fusese categoric. 

— Methven ne-a invitat, spuse el ferm. Măcar atât 
putem să facem, să îl susţinem. În felul acesta minimalizăm 
scandalul pricinuit de comportamentul revoltător al fratelui 
tău şi ne asigurăm că nu va mai exista duşmănie între 
familiile noastre. ` 

Şi astfel decizia fusese luată. In timpul dejunului, Lucy 
se foi de parcă avea pe scaun zeci de ace de pin. Nu avea 
poftă de mâncare. Nici gustările, nici băutura nu aveau gust 
pentru ea. Abia putea înghiţi. Îndură bârfele despre Lachlan 
şi privirile şi şoaptele celorlalţi cu un zâmbet luminos şi 


complet fals, în timp ce stomacul i se învolbura agitat. Era 
aşezată destul de departe de Robert Methven, dar îl simţea 
ţintuind-o cu privirea şi studiind-o. Totuşi, când privea şi ea 
în direcţia lui, el se uita mereu în direcţia opusă şi nu îi 
acorda deloc atenţie. Doar sentimentul ei de vinovăţie o 
făcea să se simtă atât de agitată. 

Dejunul se încheie şi începu dansul. Oaspeţii erau 
extrem de veseli din moment ce vinul fusese la discreţie. 
Fuga Dulcibellei cu mirele greşit aproape că fusese dată 
uitării. 

— Ce petrecere reuşită! îl auzi Lucy pe un invitat în 
stare de ebrietate. Este nunta anului. 

Stânjenită, Lucy stătea împreună cu naşa ei şi 
celelalte însoţitoare pe marginea sălii de dans din castelul 
Brodrie. Ura faptul că, la 24 de ani, încă avea nevoie de 
însoţitoare din simplul motiv că nu era căsătorită. Era 
ridicol. Ştia că aceasta era regula societăţii, dar, chiar şi 
aşa, o făcea să se simtă ca un copil. Şi cum nu avea nici 
cea mai mică intenţie să se mărite, se întrezărea sumbrul 
viitor de a fi însoţită până la vârsta de 35 de ani, când avea 
să devină oficial fată bătrână. 

Îşi dorea cu disperare să se încheie acea petrecere 
interminabilă, dar se părea că era singura care simţea asta. 
Toţi ceilalţi se distrau de minune. Lucy o văzu pe Mairi, sora 
ei, învârtindu-se entuziasmată. Mairi dansa întotdeauna. 
Era o fire extrovertită. Unele guri spuneau că îi plăcea să 
flirteze. Nimeni nu spunea acest lucru despre Lucy. Ea era 
considerată prea serioasă şi prea cuminte, iar moartea 
logodnicului ei adăugase o notă melancolică reputației ei. 

Şi Christina, cealaltă soră a ei, dansa. Christinei nu îi 
plăcea să flirteze. Era o femeie cu picioarele pe pământ, îl 
însoțea pretutindeni pe tatăl lor, era stăpâna casei şi gazdă, 
menită să nu se mărite niciodată. În ciuda acestor lucruri, 
ea dansa în timp ce Lucy stătea singură, cu celelalte fete 
timide. Era o situaţie care se repetase frecvent în ultimii doi 
ani. Lucy ştia că avea reputaţia de a fi mofturoasă deoarece 
respinsese foarte mulţi peţitori. Bărbaţii renunţaseră la a 
mai încerca, frustraţi că nu se puteau ridica la înălţimea 


amintirii răposatului şi sfântului Lord MacGillivray. Dacă ar 
fi ştiut... Nimeni nu se ridica la înălţimea calităţilor lui 
pentru că niciun alt mire nu ar fi acceptat doar o căsătorie 
de formă. 

Intimitatea cu un bărbat era exclusă pentru Lucy. Nu 
avea de gând să facă aceeaşi greşeală ca Alice. Trebuia să 
se protejeze. Tocmai de aceea Duncan MacGillivray fusese 
bărbatul ideal pentru ea - nu avusese nici cea mai mică 
dorinţă de a se culca cu ea. Lordul avea deja un moştenitor 
şi nu îl interesa deloc sexul. 

Privirea lui Lucy reveni asupra dansului. Mairi se 
învârtea pe o melodie country, trecând de la un partener la 
altul şi zâmbind bucuroasă. Lucy simţi o durere stranie în 
piept. Uneori, Mairi îi amintea de Alice - radia, era 
fermecătoare şi fericită. Sora geamănă a lui Lucy avusese 
exasperantul obicei de a auzi doar ce voia, de a ignora 
problemele cu nonşalanţă şi de a-şi folosi farmecul pentru a 
ieşi din bucluc. Dar, până la urmă, buclucul fusese atât de 
mare, încât nu mai existase cale de ieşire. Lucy se înfioră. 
Coloanele de piatră şi grandoarea sălii de bal se dizolvară, 
iar ea se trezi într-un alt timp, în alt loc, iar Alice se agăța 
de mâinile ei, cu obrajii brăzdaţi de lacrimi. 

„Ajută-mă, Lucy! Mi-e frică...” 

Lucy îşi dorise din toată inima să o ajute, dar nu ştiuse 
ce să facă. Avea doar 16 ani, era şocată, îngrozită, 
neputincioasă. Alice se ţinuse de ea atât de strâns, încât o 
duruse, cuvintele ieşindu-i într-o şoaptă spartă. 

„Îl iubesc atât de mult... Aş face orice pentru el...” 

În final, sora ei îl strigase pe bărbatul pe care îl iubea, 
dar el nu fusese acolo pentru ea. Lucy fusese cea care o 
ţinuse pe Alice în timp ce alunecase spre moarte, în timp ce 
îi şoptise cât de mult regreta că nu îi mărturisise totul mai 
devreme. 

„Nu ţi-am spus niciodată pentru că mi-a fost teamă să 
nu am probleme. Te rog, nu spune nimănui, Lucy! Ajută- 
mă...” 
Dar era mult prea târziu pentru a o ajuta pe Alice. 
Lucy crezuse că între ele nu existau secrete, dar nu fusese 


adevărat. În noaptea groaznică în care murise Alice, Lucy 
aflase că sora ei ţinuse un secret de foarte mult timp şi cât 
de mare era preţul pe care trebuia să îl plăteşti pentru 
iubire. 

Fu străbătută de un fior violent, iar sala de bal reveni 
în faţa ei - muzica răsuna, iar dansatorii încă erau pe ringul 
de dans. Nimic nu se schimbase, dar în inima ei era golul 
acela rece, care o învăluia întotdeauna când se gândea la 
Alice. 

Naşa ei, Lady Kenton, i se adresă: 

— Nu îţi vom găsi niciodată un soţ, Lucy, dacă nu te 
invită nimeni la dans. Este foarte frustrant. 

Din păcate, Lady Kenton considera că era datoria ei, 
ca naşă a lui Lucy şi cea mai bună prietenă a mamei sale, 
să îi găsească un soţ. Ea o rugase să nu se deranjeze, dar 
Lady Kenton devenise din ce în ce mai nerăbdătoare odată 
cu trecerea anilor. 

— Voi vorbi cu tatăl tău despre căsătoria ta, spuse 
naşa ei. După moartea lui Lord MacGillivray, a neglijat 
această chestiune. Este timpul să îţi găsim alt peţitor. 

Lucy trase adânc aer în piept. Tatăl ei era indulgent 
cu ea şi era convinsă că nu ar fi forţat-o să se mărite 
împotriva voinţei ei. In urmă cu şapte ani, ducele fusese 
nerăbdător ca ea să se mărite imediat după ce terminase 
şcoala, de parcă astfel ar fi putut şterge groaznica amintire 
a căderii în dizgrație a lui Alice, a ruşinii şi a morţii ei. 
Totuşi, acum ducele căzuse într-o melancolie scolastică şi 
se retrăgea în mare parte a timpului în cărţile lui. 

Lady Kenton îşi îndreptă brusc umerii pe scaun şi îi 
atinse braţul lui Lucy. 

— Cred că Lord Methven te va invita la dans, spuse 
ea, părând entuziasmată. Ce straniu! Nu a dansat toată 
seara. 

— Poate că a simţit că ar fi neadecvat de vreme ce 
soţia lui a fugit cu altul, spuse Lucy. 

I se uscă brusc gâtul şi inima îi bătu să îi spargă 
pieptul când Methven îşi croi drum prin mulţime spre ea. 
Ceva în paşii lui fermi sugerau treburi neterminate. 


Bărbatul nu voia să danseze, Lucy era convinsă de acest 
lucru. Voia să o interogheze despre scrisorile de dragoste, 
aşa cum ameninţase că avea să facă. 

Un bărbat se interpuse între Lucy şi Robert Methven, 
blocându-i vederea. 

— Verişoară Lucy! 

Un altfel de fior o învălui pe Lucy. Nu avea nici cea 
mai mică dorinţă de a dansa cu Wilfred. Acesta făcu o 
plecăciune înaintea ei în ceea ce spera, fără îndoială, că era 
stilul londonez, purtând dantelă la gât şi la manşete, cu 
diamante pe degete şi în faldurile gulerului. Lui Lucy i se 
părea că arăta ca un curcan împopoţonat. Era evident că 
băuse fără măsură, întrucât duhnea a coniac, iar pe 
manşetele jachetei avea fulgi de tutun. 

Wilfred afişă un zâmbet viclean, etalându-şi dinţii 
galbeni şi inegali. În ochi îi strălucea un licăr prădalnic. 

— Draga mea verişoară! li luă mâna şi i-o sărută. Ţi- 
am spus cât de divin arăţi astăzi? Îmi faci onoarea de a-mi 
acorda acest dans? 

Lui Lucy nimic nu i-ar fi displăcut mai mult decât să 
danseze cu el, dar toată lumea o privea, iar Lady Kenton 
gesticula încurajator spre ringul de dans. In plus, îl putea 
folosi pe Wilfred drept scut împotriva lui Lord Methven. Fără 
îndoială, vărul ei era răul mai mic dintre cele două. 

După douăzeci de minute, îşi schimbă părerea. Pe 
parcursul dansului lung şi lent, Wilfred vorbi încontinuu, 
părând a crede că aveau o relaţie mai apropiată decât în 
realitate. Da, erau veri îndepărtați şi se ştiau din copilărie, 
dar nu existase niciodată ceva romantic în relaţia lor. 
Totuşi, acum Wilfred nu rată şansa de a-i şopti la ureche cât 
de minunat arăta - de-a dreptul divin - din minut în minut. 
Lucy ar fi vrut să ţipe. Îi strânse degetele cu subiînţeles, iar 
mâna lui zăbovi pe braţul sau pe spatele ei într-un mod 
neplăcut de posesiv. Lucy nu reuşea să îşi explice această 
schimbare în comportamentul lui. Wilfred fusese 
întotdeauna linguşitor, dar niciodată nu îi dăduse impresia 
că existase vreun soi de înțelegere între ei. 

— Draga mea verişoară, spuse el când dansul se 


apropie de final, sper să petrecem mai mult timp împreună 
de acum înainte. 

Lucy începu să suspecteze că Wilfred voia să petreacă 
mai mult timp cu averea ei. Se zvonea că stătea prost cu 
banii, iar tatăl ei spusese în urmă cu câteva zile, la micul 
dejun, că se aştepta ca Wilfred să găsească o partidă 
bogată şi avantajoasă şi în curând să îşi tempereze 
creditorii. Dar Lucy nu se aşteptase ca ea să fie acea 
partidă bogată. 

— Nu ar fi un lucru rău să te căsătoreşti cu vărul 
Wilfred, spuse Lady Kenton după ce Lucy refuzase al doilea 
dans cu el, iar Wilfred o condusese îmbufnat înapoi la 
însoţitoarea ei. Este o partidă potrivită şi ar întări legăturile 
dintre familiile voastre. Îi voi menţiona acest lucru tatălui 
tău. 

— Te rog, nu, mătuşă Emily! spuse Lady. Nu îl suport 
pe Wilfred. De fapt, aproape că îl urăsc. 

Lady Kenton nu răspunse, dar Lucy simţi un fior rece 
în aer, care sugera că cerşetorii nu îşi permiteau să fie 
pretenţioşi. Nu o mai invită niciun gentleman la dans, iar 
timpul trecea. Urmă un dans scoţian, apoi unul country. 
După o jumătate de oră, Lucy putea simţi privirile tăioase 
ale celorlalte fete şi sentimentul triumfător al însoţitoarelor 
lor. Poate că era drăguță, fiica unui duce şi moştenitoarea 
unei averi, dar nimeni nu voia să danseze cu ea. Robert 
Methven dispăruse din nou. Lucy ştia că ar fi trebuit să se 
simtă liniştită, dar, în schimb, se simţea încordată şi 
obosită, disperată să se întoarcă la hanul Glendale, unde 
aveau să petreacă noaptea înainte de a se întoarce la 
Edinburgh. 

Se ridică. 

— Scuză-mă o clipă, îi spuse ea lui Lady Kenton. 
Trebuie să vorbesc cu Lord Dalrymple. Va ţine un discurs 
despre economia politică în Edinburgh peste câteva 
săptămâni şi i-am promis că voi participa la eveniment. 

Lady Kenton oftă adânc. 

— Bine, dar nu lăsa pe nimeni să vă audă discutând, 
draga mea, altfel reputaţia ta va avea de suferit. Ştii că îţi 


încurajez studiile, dar nu toată lumea admiră o intelectuală. 

După ce discută cu Lord Dalrymple, Lucy se strecură 
în salonul de toaletă pregătit pentru doamne, în care să se 
poată retrage. Nu găsi pe nimeni, cu excepţia unei 
servitoare care căsca pe un scaun. Lucy se spălă pe mâini 
şi pe faţă, încruntându-se la chipul palid din oglindă. Nu era 
de mirare că îndepărtase atâţia parteneri de dans. 

Când ieşi din încăpere, îl văzu pe Robert Methven 
traversând coridorul, adâncit în conversaţie cu bărbatul 
chipeş care îi fusese cavaler de onoare. Lucy încremeni, 
retrăgându-se în umbră, în spatele unei uriaşe armuri 
medievale. Deşi era convinsă că nu scosese niciun sunet, îl 
văzu pe Methven ridicând privirea. Ochii lui albaştri studiară 
coridorul şi se opriră asupra locului în care se ascundea ea. 
Lucy îl văzu schimbând rapid câteva replici cu celălalt 
bărbat, apoi pornind hotărât spre ea, aşa cum făcuse în 
biserică. 

Lucy simţi cum panica puse stăpânire pe ea. Nu stătu 
pe gânduri. Duse mâna la spate, găsi clanţa unei uşi, o 
deschise şi se retrase cu spatele înăuntru. Era un fel de hol 
de serviciu, cu podea din piatră, vag luminat. Ajunse la 
jumătatea coridorului şi regretă încercarea impulsivă de a 
scăpa când auzi uşa deschizându-se şi închizându-se la loc. 
Robert Methven se afla pe urmele ei, era convinsă de acest 
lucru. Nu mai era cale de întors. 

Înaintă grăbită, pantofii răsunându-i pe podeaua din 
piatră. Auzea în urma ei paşii fermi ai lui Methven. Inima i-o 
luă la galop, sporindu-i panica. Era prea târziu să se 
întoarcă şi să îl confrunte. Se simţea ridicol pentru că 
fugise, stânjenită şi agitată. Ar fi putut înfrunta situaţia, dar 
acum era imposibil să o mai facă. 

Coridorul coti brusc, iar pentru o clipă îngrozitoare, 
Lucy crezu că era captivă într-o fundătură. Apoi văzu mica 
scară spiralată în colţ. Deschise uşa şi începu să urce 
grăbită treptele, gâfâind, până când ajunse la o uşă din 
lemn. Era încuiată. Aproape că îşi răni încheietura răsucind 
cheia imensă din fier şi ieşi alergând pe meterezele 
castelului. 


Vântul o învălui de îndată ce puse piciorul afară, 
răvăşindu-i părul şi făcând-o să tremure în rochia subţire 
din mătase. Se lăsase întunericul, iar cerul era senin şi luna 
luminoasă. Căldura de peste zi se evaporase. Era abia luna 
aprilie, iar briza se simţea rece şi tăioasă. 

Lucy înaintă grăbită pe metereze, spre uşa din turla 
opusă. Răsuci mânerul. Uşa rămase cu încăpățânare 
închisă. Trase cu disperare, dar în zadar. Era încuiată. Îşi 
dădu seama că probabil cheia era pe dinăuntru, aşa cum 
fusese la uşa pe care tocmai ieşise. 

Se întoarse. Văzu silueta lui Methven înaintând spre 
ea pe metereze. Bărbatul nu se grăbea, dar avea aerul unui 
prădător convins că avea să prindă prada. Lucy se împinse 
cu putere în uşa rece din lemn de stejar şi aproape căzu 
când se deschise brusc. Începu să coboare scările, apoi să 
traverseze coridoarele vag luminate, alergând şi gâfâind, cu 
inima bubuindu-i în piept. 

Se opri pentru a-şi trage răsuflarea în spatele unui 
aranjament de ferigi, sprijinindu-se de armura rece. 
Alergase cinci minute prin castelul Brodrie, dar măcar 
scăpase de Robert Methven. 

— E o noapte rece pentru o plimbare pe metereze, 
Lady Lucy. 

Se întoarse speriată. Armura zornăi când ea tresări. 

Methven stătea în faţa ei, cu o expresie amuzată şi 
satisfăcută pe chip. 

— Mă tem că nu ştiu la ce te referi, zise Lucy. 

El întinse mâna tăcut. În palmă avea câteva dintre 
acele ei de păr cu perle. 

— Oh! Lucy se grăbi să îşi dea după ureche şuviţele 
rebele. Nu îşi dăduse seama că vântul făcuse ravagii în 
părul ei. Mulţumesc, spuse ea. Eu... Da, am... fost afară, pe 
metereze. Mereu m-a interesat arhitectura secolului al XV- 
lea. 

— Ce oră stranie pentru a-ţi urma o pasiune! zise 
Methven. Dacă aş fi ştiut, aş fi aranjat un tur pentru tine. În 
timpul zilei. lar eu care credeam că erai afară pentru că 
fugeai de mine. 


— Nu fugeam, începu Lucy să nege, dar apoi văzu 
cinismul amuzat din ochii lui şi se opri. 

— Bine, spuse ea supărată. Fugeam de tine. 

— Aşa e mai bine, rosti Methven. De ce? 

— Pentru că nu te plac, zise Lucy, şi nu voiam să 
vorbesc cu tine. 

Methven râse. 

— Mult mai bine. Cine ar fi ştiut că ai darul de a vorbi 
atât de direct? 

— De obicei, încerc să fiu politicoasă, nu dureros de 
directă, zise ea. 

— Ei bine, nu te deranja pentru mine, spuse Methven. 
Eu prefer sinceritatea. 

— Nu-mi pot imagina că vom avea prea multe ocazii 
pentru a purta orice fel de discuţii, spuse cu răceală Lucy, 
sincere sau nu. 

— Atunci nu eşti la fel de inteligentă pe cât te 
consideră lumea, spuse el. Vom începe să o facem acum. 

Întinse mâna pentru a o lua de braţ, dar în acel 
moment o siluetă uşor dezordonată se împletici spre ei, 
aproape dărâmând armura. 

— Lady Lucy! Splendid! 

Un licăr de iritare străbătu chipul lui Methven din 
pricina întreruperii. Lucy îl recunoscu pe Lord Prestonpans, 
unul dintre prietenii pierde-vară ai lui Lachlan. Prestonpans 
arăta jalnic - era roşu la faţă, avea părul ciufulit şi duhnea a 
alcool. Se aplecă încrezător spre Lucy, iar ea se retrase, 
încercând să se ferească. 

— Te-am căutat toată seara, Lady Lucy, spuse el. Am 
nevoie de ajutorul tău. Trebuie să îmi scrii una dintre 
scrisorile tale renumite. 

Lucy încremeni. Simti privirea lui Robert Methven 
studiind-o în mod politicos, dar amuzat. 

— Una dintre scrisorile tale? repetă el încet. 

„Dezastru”. Lucy fu învăluită de un fior rece. Cum 
putea să îl facă pe Prestonpans să tacă ori să-l îndepărteze? 
Cum putea să-l împiedice pe Methven să îi audă vorbind? 
Simţea broboane reci de sudoare prelingându-i-se pe spate 


şi chiar putea simţi cum i se ruina reputaţia. 

— Desigur, milord, spuse ea grăbită, luându-l de braţ 
pentru a-l trage deoparte. O scrisoare pentru avocat? Vă 
ajut cu plăcere. Veniţi în vizită săptămâna viitoare la 
Edinburgh. 

Lucy îi zâmbi şi dădu să plece, sperând că 
Prestonpans avea să înţeleagă aluzia, dar nu se întâmplă 
acest lucru. În schimb, o urmă precum un câine fidel. Lucy 
grăbi pasul, îndreptându-se spre uşa sălii de bal. 
Prestonpans alergă după ea, ridicând vocea cu o claritate 
dezastruoasă. 

— Nu o scrisoare legală, strigă Prestonpans, care 
încerca să ţină pasul cu ea, alunecând uşor pe podeaua 
lustruită. O altfel de scrisoare. Fratele tău mi-a spus că scrii 
scrisori speciale, romanţ... se bâlbâi el. Erotice... 

— Vă rog să mă scuzaţi, milord, spuse repede şi tare 
Lucy, încercând să îi acopere glasul, sperând că Robert 
Methven nu îi auzise ultimele cuvinte, în ciuda faptului că 
răsunaseră până în tavan. Însoţitoarele mele probabil se 
întreabă unde sunt. 

— Te caut eu! spuse Prestonpans, făcându-i vesel cu 
mâna în timp ce se împletici spre camera de toaletă. 
Plătesc bine! 

Urmă un moment îndelungat de tăcere. Lucy nu 
auzea decât bătăile propriei inimi în timp ce Robert 
Methven porni uşor către ea. Bărbatul prelungi puţin 
tăcerea, apoi spuse: 

— Scrisori erotice? întrebă pe acelaşi ton înşelător de 
blând. 

— Nu ai auzit bine, spuse ea cu disperare. Lord 
Prestonpans a spus scrisori exotice. Scrisori neobişnuite, 
scrise cu... 

— Cerneală verde? sugeră Methven. Asta ar fi exotic. 

„Cerneală verde”. Lucy îşi aminti că îi recomandase 
lui Lachlan să copieze scrisorile către Dulcibella cu cerneală 
verde, pentru a le da o notă mai romantică. 

— Sau poate, continuă Methven, Lord Prestonpans s-a 
referit la scrisori scrise într-o limbă exotică? Scrisori 


poetice, de dragoste... 

Expresia lui era impasibilă în timp ce aştepta 
următoarea minciună a lui Lucy. Prin uşa pe jumătate 
deschisă către salon, Lucy văzu că era pe cale să înceapă 
încă un dans scoţian. Orchestra îşi acorda instrumentele. 
Oamenii treceau pe lângă ei pentru a-şi ocupa locurile pe 
ringul de dans. Părea o cu totul altă lume, una în care ea nu 
avea să se întoarcă prea curând, mai ales că Robert 
Methven o apucase de braţ, nu foarte strâns, dar suficient 
cât să nu şi-l poată retrage fără să se dea în spectacol. 

— Cred că este timpul să purtăm o discuţie serioasă, 
zise Methven. 

— Nu putem vorbi aici, spuse Lucy, afişând un zâmbet 
larg pentru a păcăli privirile curioase ale oaspeţilor care 
treceau pe lângă ei. 

Sub zâmbetul fals, inima îi bătea să îi spargă pieptul. 
Exista un singur lucru mai rău decât ca Robert Methven să 
afle despre talentul ei la scrierea scrisorilor, iar acela era să 
afle toată lumea despre el. Dacă s-ar fi aflat acest lucru, 
reputaţia i-ar fi fost distrusă - perfecta Lady Lucy 
MacMorlan nu era atât de perfectă, la urma urmei. 

— Atunci vom merge în altă parte, zise Methven. 
Unde îţi este confortabil, adăugă el, nefiind o invitaţie, ci 
mai degrabă un ordin. 

Lucy îşi simţi gâtul uscat. 

— Nu s-ar cuveni să fiu singură cu tine... începu să 
spună, dar râsetul lui o întrerupse. 

— Lady Lucy, scrii poezii de dragoste erotice şi totuşi 
crezi că nu s-ar cuveni să fii singură cu mine? Ai o părere 
foarte stranie despre comportamentul adecvat. 

O îndrumă pe Lucy spre una dintre uşile de pe 
marginea sălii de bal. Lucy încercă să opună rezistenţă, dar 
pantofii de mătase îi alunecau pe lemnul lustruit de parcă 
ar fi mers pe gheaţă. Încercă să îşi înfigă tocurile în podea, 
dar în zadar. 

— Te-aş putea duce în braţe, zise Methven cu 
subînţeles şi uşor amuzat, dacă preferi. 

— Nu, spuse Lucy, încercând să îşi păstreze cumpătul. 


Nu trebuia să îi arate cât de agitată era. Mulţumesc, spuse 
ea, dar întotdeauna am considerat că purtatul în braţe este 
supraestimat. 

Mintea ei încerca să găsească soluţii. Trebuia să 
scape. li putea spune că avea nevoie să meargă în camera 
de toaletă, iar de acolo să fugă pe fereastră şi să ia o 
trăsură spre han. 

— Nici să nu te gândeşti să fugi din nou, spuse 
sumbru Methven, precizia cu care îi citise gândurile făcând- 
o să tresară. Putem alerga pe metereze oricât doreşti, dar 
rezultatul va fi acelaşi. 

La naiba! Nu avea nicio cale de scăpare. Era nevoită 
să îl confrunte, să încerce să îi explice ce era cu scrisorile şi 
să-l implore să păstreze secretul. Era de-a dreptul îngrozită 
de acest gând. Robert Methven nu părea o persoană prea 
înţelegătoare. 

— la-mă de braţ dacă nu doreşti să te dai în 
spectacol, spuse el. Putem vorbi în bibliotecă. Lord Brodrie 
nu merge niciodată acolo. Nu cred că a deschis o carte în 
viaţa lui. 

Lucy ezită, mâna ei zăbovind la câţiva centimetri 
deasupra mânecii lui. Nu voia să îl atingă. | se părea un 
lucru periculos, dar în acelaşi timp era supărată pe sine 
pentru că îi permitea să o tulbure atât de mult. Obraijii îi 
ardeau, dar îşi puse foarte uşor mâna pe braţul lui - prea 
uşor pentru a simţi muşchii de sub jachetă. Păstră 
suficientă distanţă, astfel încât corpurile lor să nu se atingă 
deloc. Totuşi, în ciuda acestui lucru, parcă exista un curent 
între ei, intens, misterios şi turbulent. Lucy voia să îl ignore, 
dar nu putea. Nu putea să îl ignore pe el. 

Methven o conduse în bibliotecă. În mod evident, 
cunoştea dispunerea castelului Brodrie, fără îndoială de pe 
vremea când o curtase pe Dulcibella - lucru pe care ea îl 
sabotase cu atâta pricepere. 

Lucy îşi simţi inima în gât. Nu, Methven nu avea să fie 
înţelegător. Nu trebuia să fii intelectual ca să îţi dai seama 
de acest lucru. Ea dăduse o mână de ajutor la distrugerea 
logodnei lui şi, implicit, a planurilor pe care le avea pentru 


a-şi asigura moştenirea. Fără îndoială, Methven nu era 
dispus să ierte. 

Bărbatul închise uşa în urma lor, amuţind sunetele 
îndepărtate ale balului, vocile şi muzica şi învăluind camera 
într-o tăcere subită, care o făcu pe Lucy să fie şi mai 
conştientă de prezenţa lui. Methven merse mai aproape de 
ea. Lucy îi auzea respiraţia peste şuieratul focului din 
şemineu. Îi simţi vag parfumul peste mirosul de pin al 
buştenilor care ardeau în şemineu. 

— Tu ai scris scrisorile pe care le-a folosit fratele tău 
pentru a o seduce pe domnişoara Brodrie şi a o îndepărta 
de mine, spuse Methven. Când Lucy nu răspunse, el 
întrebă: Deci? 

Asprimea tonului lui o făcu să tresară. 

— Îmi pare rău. Nu mi-am dat seama că era o 
întrebare, spuse ea, apoi trase adânc aer în piept. Da. Eu 
le-am scris. Eu am scris scrisorile lui Lachlan. 


Capitolul 4 


Lucy observă satisfacția din ochii lui Methven când ea 
îşi recunoscu vinovăția. Inima îi bătea cu putere. Se întrebă 
dacă arăta la fel de speriată pe cât se simţea. Avea să fie 
subiect de discuţie în Edinburgh multe luni de acum înainte. 
Stomacul i se încordă. Ura gândul de a fi subiectul unui 
scandal. 

Dar el nu avea să o trădeze. Sigur nu avea să o facă. 
Niciun gentleman nu ar fi trădat încrederea unei lady. 

— Ştii ce ai făcut? întrebă Methven. Privirea îi era 
fixată asupra ei, iar Lucy îi simţi furia cu greu controlată. 
înţelegi care sunt consecinţele faptelor tale, Lady Lucy? 
Dispreţul din ochii lui era arzător. Mi-ai distrus logodna. 

— Ei bine, îl corectă Lucy, nu este întocmai. Dulcibella 
ţi-a distrus logodna fugind cu Lachlan. Nu am făcut-o eu să 
fugă. A fost alegerea ei. Probabil, adăugă ea, nu voia să se 
mărite cu tine. 


Methven nu păru deloc impresionat de logica ei. Lovi 
atât de tare cu palma polita şemineului, încât Lucy tresări. 

— Nu îţi asumi nicio responsabilitate? o întrebă el pe 
un ton poruncitor. Te consideri lipsită de vină? 

— Eu am scris scrisorile, răspunse cu fermitate Lucy. 
Îmi asum responsabilitatea asta. 

Era conştientă de faptul că vorbele ei nu erau prea 
împăciuitoare, că nu reuşeau să-l calmeze. Când începuse 
să se justifice, nu intenţionase să îl provoace, dar era ceva 
la Robert Methven care o irita. 

— De ce? întrebă el ameninţător, furia citindu-i-se în 
ochii incredibil de albaştri. De ce ai făcut-o? 

— Pentru că Lachlan m-a plătit, răspunse sfidătoare 
Lucy şi îl văzu căscând ochii de uimire. 

— Deci ai făcut-o pentru bani? zise el, iar disprețul din 
vocea lui o lovi asemenea unui bici. 

— O spui de parcă aş fi o curtezană, se plânse Lucy. 
Nu a fost aşa. 

Methven zâmbi în mod neaşteptat. Lucy observă 
modul în care zâmbetul provocă riduri de expresie pe 
obrajii lui fermi şi bronzaţi şi la coada ochilor. Deodată, 
simţi o duioşie plăcută în stomac şi se înfioră. A 

— Într-un fel, eşti de vânzare, spuse el blând. Îmi pare 
rău, dar cred că exact aşa este. 

Lucy nu spuse nimic. Nu avea de gând să îi spună 
unui bărbat atât de cinic faptul că banii proveniţi din 
scrisori merseseră către acte caritabile. Acest lucru ar fi 
expus prea mult din ceea ce conta cu adevărat pentru ea. 
Nu putea discuta despre acest subiect, nici măcar pentru a 
se disculpa. Nu vorbea niciodată despre Alice. Era prea 
dureros. În plus, Robert Methven doar ar fi râs de ea. Şi 
probabil că nu ar fi crezut-o. 

— Nu am bani, spuse ea. Trebuie să îi câştig. 

— Eşti o moştenitoare, zise Methven. 

— O moştenitoare, spuse Lucy, este o persoană care 
va moşteni o sumă de bani, nu care îi deţine în prezent. O 
moştenitoare poate fi lefteră. 

— Bună justificare, recunoscu Methven, dar tot nu 


este o scuză, îşi trecu mâna prin păr. Credeam că vei 
pretinde că l-ai ajutat deoarece crezi în iubire. 

Un fior rece o străbătu. 

— Nu am timp pentru iubire, spuse Lucy. 

Ochii lui îi studiau chipul. 

— Atunci, avem ceva în comun, spuse el, şi afişă un 
zâmbet trist. Totuşi, am iubit ce mi-ar fi adus domnişoara 
Brodrie, zise şi oftă, apoi îşi îndreptă umerii. Ştiai că sunt 
într-un proces legal cu vărul tău, Wilfred Cardross? 

Tonul lui era conversaţional, dar expresia din ochii lui 
era foarte intensă. Brusc, Lucy avu senzaţia că răspunsul ei 
conta mai mult decât orice. 

— Da, spuse ea cu sinceritate şi disprețul reapăru în 
ochii lui. 

— Deci ai făcut-o şi pentru a-l ajuta pe vărul tău. Ai 
vrut să îl ajuţi să îmi ia pământul, spuse el, apoi îi întoarse 
spatele. 

Postura lui era rigidă din pricina furiei reprimate. Cu 
toate acestea, Lucy simţi altceva în el: o frustrare, un 
puternic spirit protector cumva zădărnicit, de parcă el îşi 
dorea foarte mult ceva, dar nu îl putea avea. Instinctiv, 
Lucy întinse mâna pentru a-l atinge, apoi îşi dădu seama ce 
făcea şi o lăsă în jos. 

— M-ai înţeles greşit, spuse ea uşor răguşită. Nu am 
făcut nimic pentru a-l ajuta pe vărul Wilfred. Nu i-aş da nici 
cinci minute din timpul meu, darămite ajutorul. Dacă tot ce 
am făcut a fost cumva în avantajul lui, îmi pare rău. 

Methven se întoarse brusc spre ea şi o înşfăcă de 
umeri, atingerea lui arzând-o prin rochia de mătase. 

— Este adevărat? întrebă el poruncitor, iar în ochii lui 
se aprinse un licăr fierbinte, care o făcu să tremure uşor. 
Methven simţi şi o eliberă. Mai devreme ai dansat cu el, 
adăugă pe un ton rece, ca şi cum acel licăr fierbinte nu 
existase. l 

— Nu de plăcere, spuse Lucy. Nu îl pot suporta. Incă 
de când eram copii... 

Ea se opri. Amintirile din copilărie erau nepotrivite în 
acea conversaţie. 


Methven îi studie chipul atât de intens, încât parcă ar 
fi atins-o. 

— Deci chiar nu ştii, zise el. l-ai făcut lui Cardross cea 
mai mare favoare distrugându-mi logodna, dar nu ai ştiut. 

Teama se strecură pe spinarea lui Lucy. 

— Nu înţeleg, şopti ea. 

Methven nu răspunse imediat. Merse la masă şi turnă 
vin dintr-o carafă în două pahare. li dădu unul lui Lucy. 
Degetele li se atinseră, distrăgându-i atenţia lui Lucy pentru 
o clipă. Ea îşi dădu seama că el îi făcea semn să ia loc, aşa 
că alese un fotoliu din catifea, care părea destul de vechi. 
Methven se aşeză vizavi, sprijinindu-şi coatele pe genunchi 
şi aplecându-se în faţă, cu paharul în mâini. 

— Eu şi Wilfred Cardross suntem implicaţi într-o 
dispută pentru pământul clanurilor, spuse el. Disputa asta 
datează de multe secole, de pe vremea regelui James al IV- 
lea. Ridică privirea spre Lucy. Ştii că, de fapt, cele două 
clanuri, Methven şi Cardross, au fost inamice dintotdeauna? 

— Şi clanul MacMorlan, zise Lucy. Am vorbit despre 
asta în urmă cu opt ani. 

Un zâmbet lumină ochii lui Robert Methven preţ de o 
clipă. 

— Aşa este, spuse el blând. 

Lucy fu copleşită brusc de un val de căldură. 
Întrerupse contactul vizual, netezindu-şi rochia. 

— Cardross ţine vechea duşmănie, zise Robert 
Methven. Eu şi el... Ridică din umeri. Cred că e suficient să 
spun că a aşteptat oportunitatea de a revendica 
pământurile despre care crede că i se cuvin. Când a murit 
bunicul meu, eram în Canada, astfel că a durat destul de 
mult până ce m-am întors pentru a-mi cere moştenirea. 
Acest lucru i-a dat şansa de care avea nevoie. 

— Nu înţeleg cum sunt eu implicată în asta... începu 
Lucy, dar Methven o întrerupse, tonul tăios amintindu-i că 
răbdarea lui era limitată. 

— Vei înţelege, spuse el. Conform termenilor 
tratatului original, clanului Methven i s-a dat pământ 
desprins din comitatul Cardross. Acele pământuri reprezintă 


jumătate din proprietatea mea. 

Lucy începu să simtă un gol în stomac. 

— Înţeleg de ce lui Wilfred nu îi convine acest lucru, 
spuse ea. 

Zâmbetul lui Methven nu fu unul prietenos. 

— Într-adevăr. Iniţial s-a ajuns la acest acord 
deoarece clanul Methven i-a învins în luptă pe cei din clanul 
Cardross. Regele James al IV-lea a impus guvernarea de 
ambele părţi în secolul al XV-lea, dar este valabilă şi astăzi. 

Focul din şemineu trosni când o pală bruscă de vânt 
cobori pe coş. 

— A fost o singură clauză, spuse el încet, privind-o în 
ochi pe Lucy. Dacă orice viitor marchiz nu îşi revendică 
moştenirea în maximum douăsprezece luni, trebuie să 
îndeplinească anumite condiţii, altfel este nevoit să îşi 
cedeze pământurile. Mie mi-a luat treisprezece luni. 

— De ce ţi-a luat atât de mult să te întorci? întrebă 
Lucy. Ce căutai tu, moştenitorul lui Methven, în Canada? 
Observă un licăr în ochii lui, ceva dureros şi misterios - 
secrete străvechi. 

— Asta nu te priveşte, spuse el, iar cuvintele fură 
asemenea unei uşi închise în faţa lui Lucy. Am venit prea 
târziu pentru a-mi revendica pământurile şi titlul, iar 
Cardross a primit şansa de a invoca vechiul tratat. Conform 
condiţiilor, trebuie să mă căsătoresc într-un an şi să am un 
moştenitor în doi ani, spuse el, făcând o scurtă pauză. 
Acum înţelegi ce ai făcut alungându-mi mireasa. 

Da, Lucy înţelese. Distrusese tot ce încercase el să 
protejeze. Ea pusese siguranţa clanului şi a pământurilor lui 
în pericol. Pentru o clipă, consecinţele dezastruoase ale 
scrisorilor ei o făcură să se simtă slăbită, pe punctul de a 
leşina. 

— Nu am ştiut... Dar sunt sigură că poţi găsi altă 
mireasă... se bâlbâi ea, apoi tăcu sub privirea lui aspră. 

— Aici intervine un tertip încântător, spuse politicos 
Methven. Regele James, din dorinţa de a-i forţa pe duşmanii 
de moarte să împartă patul, a impus ca eu să mă însorcuo 
descendentă a conților de Cardross. 


— Oh! 

Lucy încercă să îşi amintească arborele genealogic al 
lui Wilfred. Vărul ei nu avea surori şi fără îndoială că le-ar fi 
interzis să se mărite cu Robert Methven dacă ar fi avut. 
Dulcibella îi era verişoară îndepărtată. La fel şi ea, desigur, 
dar pe partea maternă. Nu mai era nimeni în afară de ele. 
Wilfred aproape că nu mai avea rude în viaţă. Ceea ce era o 
veste proastă pentru Lord Methven. 

— Îmi pare rău, spuse ea. Ştia cât de nepotrivite erau 
cuvintele ei. Se simţise destul de vinovată înainte, dar 
acum, când înţelegea importanţa faptelor ei, se simţea de-a 
dreptul mizerabil. 

— Poţi să îţi închipui cât mă mişcă regretul tău, zise 
tăios Methven, ridicându-se brusc şi punând paharul cu vin, 
neatins, pe masă. 

— Nu este nevoie să fii ironic, protestă Lucy, simţindu- 
şi obrajii fierbinţi din pricina vinovăţiei. Chiar îmi pare rău. 
Nu am ştiut... 

— Ignoranţa nu este o scuză, spuse cu asprime 
Methven. Nu e ca şi cum scrisorile pe care le-ai scris în 
numele fratelui tău sunt lipsite de precedent. 

Teama îi făcu lui Lucy pielea de găină. Absorbită de 
povestea moştenirii lui Methven, sufocată de vină, uitase 
pentru un moment că Lord Prestonpans o băgase în bucluc 
cu aiurelile lui de mai devreme. 

— Nu negi, rosti Methven după un moment. Deci este 
adevărat. Tu ai scris scrisorile erotice care au scandalizat 
societatea anul trecut. 

Methven merse lângă şemineu şi îşi sprijini braţul pe 
poliţă. Fiecare gest sugera putere latentă şi autoritate. Lucy 
se simţi de-a dreptul speriată, dar era hotărâtă să nu îi 
arate acest lucru. Se ridică, pentru că se simţea în 
dezavantaj aşezată în timp ce el era în picioare. Palmele îi 
erau umede, aşa că şi le şterse pe faldurile rochiei. 

— Nu mi-am dat seama cum aveau de gând să 
folosească acele scrisori prietenii lui Lachlan, spuse ea. 
Habar nu am avut. 

— Ignoranţa este o scuză pe care ai invocat-o deja în 


această seară, spuse Methven. Devine plictisitor. Ai fost de- 
a dreptul naivă, nu-i aşa, Lady Lucy? Cum te aşteptai să 
folosească oamenii nişte scrisori erotice? 

Lucy îşi simţea chipul arzând. 

— Sunt de acord că am fost foarte naivă, spuse ea 
printre dinţii încleştaţi. 

Methven se îndepărtă de şemineu, mergând spre ea. 
O apucă blând de braţe, întorcând-o spre lumina 
lumânărilor. Nu îi dădu drumul; mâinile lui erau calde pe 
pielea ei dezgolită deasupra marginii mănuşilor, iar privirea 
lui o făcu să se simtă expusă fără milă. 

— Eşti virgină? 

— Milord! strigă Lucy de-a dreptul şocată, simţindu-şi 
obrajii şi mai înfierbântaţi. 

— Este o întrebare pertinentă, având în vedere 
circumstanţele, zise Methven, părând neimpresionat de 
furia ei, fiind chiar amuzat. Scrisorile erotice sugerează o 
experienţă mult mai vastă decât aceea a unei debutante de 
rând. Asta nu înseamnă că eşti o debutantă de rând. 
Departe de mine gândul acesta. 

— Experienţa mea sau lipsa ei nu este treaba 
dumitale, milord, spuse Lucy. Aceasta este o întrebare 
scandaloasă, deloc demnă de un gentleman. 

Methven îşi înclină capul în mod ironic. 

— Atunci, eu nu sunt un gentleman. Şi tot aş vrea să 
aud un răspuns. Ar putea cineva să scrie astfel fără să ştie 
cum este să facă dragoste? Cred că nu. 

— Nu a existat nicio experienţă personală în scrierile 
mele, spuse Lucy, având o senzaţie ciudată. 

Îşi simţea capul greoi şi uşor în acelaşi timp, de parcă 
ar fi băut şampanie. Brusc, deveni conştientă de faptul că 
mâinile lui coborâseră uşor pe braţele ei, ţinând-o blând de 
coate. Voia să îi spună să îi dea drumul, pentru că se 
simţea stânjenită, mai mult decât ar fi trebuit să se simtă 
din pricina unei simple atingeri. Dar, în acel moment, el îi 
mângâie pielea fină cu degetul mare - o mângâiere atât de 
delicată, încât lui Lucy i se întretăie răsuflarea şi îi făcu 
sângele să înainteze greoi, ca mierea, prin vene. 


— Cred că ai o imaginaţie foarte bogată, spuse blând 
Methven. 

— Nu am deloc imaginaţie, spuse Lucy, încercând să 
se concentreze. Scrisul este un exerciţiu pur academic 
pentru mine. 

Văzu că răspunsul ei îl surprinse. Mâinile lui 
încremeniră pe braţele ei, iar în ochi i se citi curiozitatea. 

— Pur nu este tocmai cuvântul potrivit pentru a-ţi 
descrie scrierile, zise el şi miji ochii. Îmi spui adevărul? 
Asemenea cuvinte provocatoare nu te-au afectat în niciun 
fel? 

— Nu ştiu la ce te referi, spuse nerăbdătoare Lucy şi 
ridică vag din umeri. Lachlan a vrut scrisori de dragoste, 
aşa că am studiat cum ar trebui să fie o scrisoare de 
dragoste şi i-am scris câteva. Înţeleg că unii oameni le 
consideră stimulante, dar eu... 

Se opri. Nu avea de gând să îi spună că îşi reprimase 
toate dorinţele în urmă cu mult timp pentru a se feri de 
durere. 

— Dar tu? insistă Methven. 

— Mie nu mi se par stimulante, spuse ea cu 
sinceritate. 

Methven încuviinţă încet din cap. Lucy nu înţelese 
expresia din ochii lui. 

— Foarte interesant, spuse el. Deci scrisorile acelea 
nu au fost inspirate deloc din experienţă personală. 

— În mod sigur, nu, confirmă ea. M-am inspirat din 
biblioteca bunicului meu. 

Răspunsul ei îl făcu să zâmbească şi, în acel moment, 
Lucy întrezări o şansă. Atitudinea lui faţă de ea părea să se 
fi domolit, aşa că era dispusă să îşi asume riscul. 

— Mă vei da de gol? întrebă Lucy, gândindu-se că era 
mai bine să fie directă decât să se eschiveze. Sau să îl 
implore - dar această variantă era exclusă. Nu era chiar 
atât de neputincioasă, chiar dacă era disperată. 

Pentru prima dată, el nu răspunse imediat, având o 
expresie gânditoare. După o clipă, spuse: 

— Poate că ar fi trebuit să te gândeşti la consecinţele 


faptelor tale, Lady Lucy. 

Avea dreptate, desigur. Aşa ar fi trebuit să facă. Se 
întrebă dacă nu cumva fusese nesăbuită în mod deliberat şi 
nu naivă. În adâncul inimii, ştiuse ce probleme s-ar fi iscat 
dacă s-ar fi aflat adevărul despre scrisori, dar tot le 
scrisese. Nu ştia motivul pentru care făcuse acest lucru. 
Doar că scrisorile fuseseră un gest de răzvrătire captivant, 
periculos. Provocase toate regulile care o sufocau şi fusese 
palpitant. 

În plus, crezuse că era în siguranţă. Nu se gândise că 
putea cineva vreodată să o dea de gol. 

— Ai dreptate, recunoscu ea cu părere de rău. A fost 
prostesc din partea mea. 

— A fost un act nesăbuit şi periculos, spuse el, părând 
de neclintit. Ai intervenit în vieţile câtorva oameni şi ai 
provocat daune considerabile. 

Lucy se simţea asemenea unei şcolăriţe pedepsite. 

— Îmi dau seama că am greşit, spuse ea, şi apelă din 
nou la zâmbetul ei special, cel care îi făcea, de obicei, pe 
bărbaţi să se topească precum untul. Mi-am cerut scuze. 

Nu funcţionă. Methven zâmbi şi el, dar într-un mod 
sumbru. 

—  Încerci să mă  manipulezi. Nu sunt uşor 
impresionabil, Lady Lucy, te asigur. Cred... Făcu o pauză. 
Cred că oamenii pe care i-ai înşelat ar trebui să ştie. 

— Nu! Un sentiment de panică pură ameninţa să o 
înghită cu totul. Poate că implorarea nu era exclusă. Lucy 
se luptă să rămână calmă. Nu poţi dovedi că eu le-am scris, 
spuse ea sfidătoare. 

Zâmbetul lui se lărgi. 

— Aş putea încerca şi chiar mi-ar face plăcere să o 
fac. 

Simpla aluzie la indecenţa ei ar fi fost suficientă. Lucy 
ştia acest lucru. 

— Te rog... îşi auzi tonul rugător şi continuă. Ştiu că 
merit... 

— Să fii pedepsită? 

Cuvintele lui o răscoliră. Era o senzaţie pe care Lucy 


nu o mai simţise înainte şi care fu atât de puternică, încât 
icni. Un fior şocant de căldură şi plăcere îi străbătu corpul. 
Ochii ei îi căutară chipul, doar pentru a întâlni fierbinţeala 
turbulentă din ochii lui. Methven scoase un sunet slab, iar 
în clipa următoare, ea ajunse în braţele lui, apoi el o sărută. 

Lucy nu mai fusese sărutată din noaptea aceea de la 
castelul Forres. Nu era un gest pe care îi îndemna pe 
bărbaţi să îl facă. Nici nu se gândise vreodată cum ar fi fost 
să sărute din nou pe cineva, nici măcar din curiozitate 
intelectuală. 

Sărutul nu fu precum cel pe care îl împărtăşise cu 
Robert Methven cu ani în urmă. Era intens, fierbinte şi 
complex, fără concesii faţă de lipsa ei de experienţă. li simţi 
limba tachinându-i şi depărtându-i buzele. Lucy se supuse, 
iar el puse stăpânire pe gura ei. Limba lui o mângâie pe a 
ei, gustând-o, iar un val puternic de căldură o izbi, şocând- 
o. Se simţi imediat pierdută şi speriată. Era prea mult 
pentru ea, simţea prea multă plăcere întunecată, prea 
multe promisiuni carnale, copleşitoare, imposibil de înţeles. 
Se întâmplase mult prea repede, iar şocul şi teama o 
învăluiră. Era şocată că se putea simţi astfel după ceea ce 
se întâmplase cu Alice, că simţea o asemenea pasiune şi 
dorinţă. Apoi, o secundă mai târziu, apăru sentimentul de 
vinovăţie, care o făcu să încremenească în braţele lui. 

Methven simţi şi se retrase. Lucy îl auzi bâiguind o 
înjurătură. Ar fi vrut să fugă, speriată de emoţiile pe care nu 
le putea înţelege, dar el nu îi dădu drumul, obrazul ei 
odihnindu-se pe umărul lui, iar buzele lui pe părul ei. 
Treptat, teama se evaporă. In braţele lui se simţea 
protejată şi în siguranţă; se simţea din nou ca la 16 ani, 
când el îi promisese că avea să păstreze secretul. Fu o 
senzaţie atât de neaşteptată, încât Lucy se relaxă. Methven 
simţi şi acest lucru şi abia acum vorbi. 

— lmi pare rău, spuse el. 

Tonul îi era mai aspru decât înainte, dar nu o sperie. 
Ştia că furia lui nu îi era adresată. Methven o eliberă din 
braţe. Lucy nu putu să îl privească, fiind paralizată de o 
timiditate subită. Îşi puse mâna sub bărbia ei şi o făcu să îl 


privească în ochi. 

— Îmi pare rău, repetă el. Am mers prea departe, 
prea repede. În ochii lui se citeau regretul şi blândeţea, iar 
Lucy simţea podeaua mişcându-se sub picioare şi un gol în 
stomac. 

Methven îi dădu drumul. O învălui un sentiment de 
confuzie, amintindu-i că, indiferent cum se simţise înainte, 
prezentul era diferit - trădase, iar el nu o plăcea prea tare 
din acest motiv. În ciuda acestui lucru, ceva se întâmplase 
între ei, ceva periculos, un lucru pe care nu putea să-l 
înţeleagă. 

— Cred că ar trebui să pleci, zise Lucy. 

El o privi un moment îndelungat cu o expresie de 
nepătruns, iar ea habar nu avea la ce se gândea Methven. 
Apoi încuviinţă brusc din cap, făcu o plecăciune şi plecă. 

Lucy auzi uşa bibliotecii închizându-se. Se aşeză pe 
unul dintre scaunele din lemn de cireş, dar se ridică imediat 
şi merse lângă bufet, unde îşi umplu paharul cu vin. Avea 
nevoie de el. Tăria lichidului care îi cobori pe gât o calmă. 
Goli paharul şi îl umplu din nou. 

Focul era prea dogoritor. Lucy merse lângă fereastră, 
punându-şi degetele pe geamul rece. Avea senzaţia că 
trupul ei era prea înfierbântat, de parcă îşi dorea ceva. 

— Lucy? 

Nu auzise uşa bibliotecii deschizându-se, dar o văzu 
pe Mairi stând la marginea covorului turcesc şi privind-o. 
Lumina lumânărilor licări pe firele argintii din rochia ei. 
Privirea lui Mairi căzu pe paharul din mâna lui Lucy. Ridică 
din sprâncene. 

— L-am văzut plecând pe Lord Methven, spuse ea. 

— Am vorbit despre literatură, zise Lucy. Mai luă o 
gură de vin şi simţi alcoolul gonindu-i prin vene, alinând-o. 

— Bineînţeles că asta aţi făcut, spuse sec Mairi. 
Discuţiile despre literatură mi se par atât de palpitante, 
încât mereu rămân ameţită după ele. Cam ca tine acum. 

— E din cauza vinului, spuse Lucy. 

— Şi a sărutului, zise Mairi. Ar trebui să te vezi. 

Lucy îşi privi chipul în oglinda uriaşă de deasupra 


şemineului. Ochii albaştri îi erau confuzi. Buzele îi erau roşii 
şi uşor umflate. Le atinse cu degetele şi simţi ecoul 
senzaţiei străbătându-i corpul. Părul i se desprinsese din 
acele care îi mai rămăseseră în coafură. Habar nu avea 
cum se întâmplase asta. Nu ştia ce o tulbura mai mult: 
sărutul sau amintirea acelor clipe dulci de după el, în 
braţele lui Methven, când se simţise protejată şi în 
siguranţă. 

„Acum Ştii cum s-a simţit Alice”. 

Lucy se simţi imediat cuprinsă de o teamă rece. Era 
imposibil. Ea nu simţise niciodată dorinţă fizică, nici când 
citise poveşti erotice, nici măcar când scrisese poezii 
erotice. Şi totuşi, un minut petrecut în braţele lui Methven 
trezise în ea emoţii pe care nu le cunoscuse niciodată, 
sentimente care o îngrozeau, pentru că ştia unde o puteau 
duce. 

Lucy nu voia să le simtă. Alice se lăsase în voia iubirii 
şi a pasiunii, îşi dăruise inima, se dăruise pe sine trup şi 
suflet. Şi sfârşise în dizgrație şi durere, iar Lucy nu avea de 
gând să repete greşeala surorii ei gemene. 

— Nu trebuie să se mai întâmple, spuse ea cu voce 
tare. 

În ochii lui Mairi era un amalgam de amuzament şi 
cinism. 

— Cât de naivă eşti, spuse ea blând, apucând-o de 
braţ şi conducând-o spre uşă. Dacă s-a întâmplat o dată, 
bineînţeles că se va mai întâmpla. Singura întrebare 
pertinentă este când. 


Capitolul 5 


— Robert trebuie să îşi găsească altă mireasă acum, 
după ce prima a fugit. 

Marchiza văduvă de Methven, radiind energie şi 
dezaprobare, se aşeză cu grijă pe scaunul pe care Robert îl 
trase pentru ea. Avea obiceiul de a vorbi despre oameni de 


parcă nu ar fi fost prezenţi. Fără îndoială, îi dădu lui Robert 
impresia că părerea lui nu era necesară. 

Trecuse o săptămână de la nuntă când se aflau în 
biblioteca din castelul Methven. Domnul Kirkward, avocatul 
familiei, venise de la Edinburgh pentru a-i sfătui. Stătea pe 
o canapea plină de cocoloaşe, părând foarte incomodat şi 
stânjenit. Lady Methven stătea vizavi de el, iar Jack îşi trase 
un scaun lângă ea. Robert preferă să rămână în picioare. 
Merse la fereastră şi privi afară - un val cenuşiu de ceaţă 
plutea peste munţii din depărtare, umezind aerul şi 
aruncând umbre întunecate peste vale. 

Aşa îşi amintea castelul bunicului său, ca un edificiu 
trist, golit de orice plăcere. Pe atunci, fratele lui mai mare, 
Gregor, adusese lumină şi râsete în vechea fortăreață, dar 
acum Gregor nu mai era. Ca întotdeauna, Robert simţi o 
durere profundă în piept, care însoțea amintirea lui Gregor. 
Moartea fratelui său îi schimbase viaţa şi viitorul. El fusese 
al doilea fiu, rezerva. Moştenirea Methven nu ar fi trebuit 
niciodată să fie a lui. Bunicul său îi spusese acest lucru. 
Bătrânul acela îngrozitor nu făcuse un secret din faptul că 
Robert era un biet înlocuitor pentru fratele lui. 

— Intr-adevăr, este o întâmplare foarte nefericită că 
domnişoara Brodrie a fugit, fu de acord domnul Kirkward, 
tonul lui sec readucându-l pe Robert în prezent, în camera 
cu rafturi pline cu cărţi şi mobilier incomod. O asemenea 
fugă a unei mirese poate distruge unele planuri. 

— Mai bine înainte de nuntă decât după aceea, spuse 
scurt Robert, văzându-l pe Kirkward clipind repede în 
spatele ochelarilor cu dioptrii mari. 

Asemenea lui Lord Brodrie şi preotului, era evident că 
avocatul îl considera o persoană fără suflet. 

— Intr-adevăr. Domnul Kirkward răsfoi documentele 
pe care le scoase din servietă, iar Robert îi observă 
disconfortul. Il observase şi la alţi bărbaţi care nu ştiuseră 
cum să îl abordeze. Maniera directă de a fi şi răceala lui 
intimidau mulţi oameni. El ştia acest lucru, care putea fi util 
- nu văzuse niciodată nevoia de a se schimba. Şarmul era 
un concept total necunoscut pentru el. 


— Ai vreo preferinţă pentru următoarea opţiune, Rob? 
întrebă Jack, aruncându-i o privire deopotrivă amuzată şi 
răutăcioasă. 

Fără îndoială, Jack era unul dintre bărbaţii care nu 
erau intimidaţi de el. Dar vărul lui îl cunoştea mai bine 
decât majoritatea oamenilor. 

— Nu am luxul de a alege, spuse Robert. După cum 
înţeleg, nu mai există nimeni potrivit. Trebuie să mă însor 
cu o descendentă a primului conte de Cardross şi, din 
păcate, linia lui nu a fost foarte productivă. Doar 
domnişoara Brodrie şi o altă verişoară sunt eligibile. 

— Aceea ar fi Lady Annabel Channing, spuse Lady 
Methven, încuviinţând din cap. E o fată drăguță, dar 
uşuratică. Nu ai şti dacă moştenitorul este al tău sau al 
altcuiva. 

Domnul Kirkward icni surprins. Îşi scoase ochelarii şi îi 
şterse cu înverşunare cu o batistă albă. 

Jack râse. 

— Nu m-ar deranja o mireasă necuwviincioasă, spuse 
el. Acest lucru ar putea avea beneficiile lui. 

Pe Robert l-ar fi deranjat, dar nu putea face mare 
lucru în această privinţă. 

— Tentativele mele de a găsi o soţie potrivită au 
eşuat, spuse el. Aş putea la fel de bine să aleg una 
nepotrivită, din moment ce este singura femeie eligibilă 
rămasă. 

Dacă nu ar fi sărutat-o pe Lucy MacMorlan... Un sărut 
îl făcuse să o dorească pe Lady Lucy când era obligat să 
aleagă altă femeie pentru a-i fi soţie. Nu o plăcea foarte 
mult pe Lucy. Amestecul ei în această chestiune îl costase 
scump. Fără îndoială, nu avea încredere în ea. Dar nu 
trebuia să o placă pentru a o dori, iar el o dorea cu 
disperare. 

— Nu vei aduce o ruşine atât de mare numelui 
Methven, nu te vei căsători cu o uşuratică, Robert, îl 
corectă bunica lui. 

— Voi face ce trebuie să fac, spuse sumbru Robert. Nu 
există altă alternativă, bunico! 


S-ar fi căsătorit cu un bordel întreg de femei uşoare 
dacă acela ar fi fost preţul pe care ar fi trebuit să îl 
plătească pentru a-şi păstra pământurile. 

— Regret că trebuie să vă informez, dar Lady Annabel 
s-a căsătorit luna trecută la Londra, spuse pe un ton înţepat 
domnul Kirkward. 

— Atunci suntem într-un impas, spuse Robert, simțind 
o furie violentă faţă de soartă. 

Toată viaţa deținuse controlul, se luptase pentru el 
când nu îl avusese. Era insuportabil să fie manipulat de un 
decret regal vechi de trei secole, să nu poată face nimic 
pentru a-şi asigura proprietăţile şi viitorul clanului său. 

— Nu îi putem permite sinistrului Wilfred Cardross să 
ne ia pământul, rosti Lady Methven pe un ton implorator, 
de parcă ar fi bănuit că Robert era pe cale să renunţe la 
luptă. E un bărbat groaznic, care îi va alunga pe oameni de 
pe proprietate, le va distruge comunităţile, va vinde tot ce 
va putea şi va risipi banii pe jocuri de noroc. 

— Nu am nici cea mai mică intenţie să îi permit lui 
Cardross să pună mâna pe proprietăţile Methven, spuse 
Robert. 

Contele era un bărbat dur, iar Robert ştia că i-ar fi 
alungat pe arendaşi de pe pământurile lor. Multe dintre 
familiile care luptaseră pentru clanul Methven vreme de 
generaţii întregi aveau să fie lăsate în sărăcie sau să fie 
despărțite, iar spiritul comunităţii lor avea să piară. Cei de 
pe îndepărtatele insule nordice care făceau parte din clanul 
lui aveau să moară de foame în acele vremuri dificile din 
punct de vedere economic. 

Nu putea permite să se întâmple acest lucru. Era 
datoria lui să îşi protejeze oamenii şi nu avea de gând să 
renunţe în faţa primului obstacol. În primul rând, era vina 
lui că ajunseseră în acea postură. Dacă nu ar fi întors 
spatele clanului Methven şi datoriei lui ca moştenitor cu ani 
în urmă, nu s-ar fi aflat în Canada când murise bunicul lui şi 
nu i-ar fi luat atât de mult timp să îşi revendice moştenirea. 
Işi dădu seama că îşi încleştase pumnii foarte strâns. 
Tensiunea îi reverbera în toţi muşchii din corp. Era imposibil 


să îi permită lui Wilfred Cardross să triumfe. Şi totuşi, cum 
putea să împiedice acest lucru? 

Domnul Kirkward îşi drese glasul. 

— Milord, dacă îmi permiteţi să menţionez... spuse 
avocatul cu timiditate. 

Robert se întrebă dacă bărbatul chiar se temea de el. 
Sigur nu avea o reputaţie chiar atât de rea. 

— Desigur, domnule Kirkward, spuse Robert. 

— Mai există o ramură familială pe care nu am 
explorat-o anterior, continuă Kirkward, răsfoind teancul de 
hârtii cu degete tremurânde, Robert văzând că ţinea în 
mână un document cu un arbore genealogic. Am 
descoperit-o în urmă cu câteva săptămâni, dar cum eraţi 
deja logodit cu domnişoara Brodrie, mi s-a părut irelevant... 
Puse pergamentul pe masă şi îl netezi cu mâna. Există o 
mică problemă, milord, dar cum sunteţi, iertaţi-mă, 
disperat... 

Robert începu să devină iritat. Prefera să i se spună 
direct, fără ocolişuri. 

— Spune odată, Kirkward! îi ceru el. 

— Aţi fi obligat să deveniți cumnat cu bărbatul care v- 
a furat mireasa, bâigui avocatul. E un sacrificiu, dar unul 
mic având în vedere că este în joc jumătate din 
proprietatea Methven... 

Robert îl întrerupse cu o mişcare bruscă a mâinii. 

— Kirkward, habar nu am despre ce vorbeşti! 

Domnul Kirkward întoarse spre el lista genealogică. 

— Am interpretat foarte strict termenii decretului 
regal, căutând descendenţi direcţi ai contelui de Cardross 
pe linie masculină, spuse el. Totuşi, când am căutat pe linie 
feminină, am găsit o altă linie de rudenie. 

Robert îşi dădu părul de pe frunte cu un gest rapid, 
sugerând nerăbdare. 

— Ar îndeplini termenii tratatului original? întrebă el. 

Domnul Kirkward oftă cu aerul unui om aflat la 
capătul răbdării. 

— Toate sfaturile juridice pe care le-am cerut 
sugerează că da, milord. 


Robert simţi o rază de speranţă, apoi îşi aminti 
cuvintele de mai devreme ale avocatului. 

— Când ai spus că aş fi obligat să fiu cumnat cu 
bărbatul care mi-a furat soţia... 

— Domnul Kirkward se referă la Lachlan MacMorlan, 
spuse Lady Methven, studiind arborele genealogic. Fiicele 
ducelui de Forres sunt înrudite cu Cardross. 

Robert ridică brusc privirea. 

— Ştiu că Forres e înrudit cu Cardross, zise el, dar 
credeam că este o legătură de rudenie prea îndepărtată. 

Domnul Kirkward încuviinţă din cap. 

— Direct din ramura celei mai mici fiice a primului 
conte de Cardross, spuse el, ochii plimbându-i-se de la 
Robert la Lady Methven şi la Jack. Totuşi, există un 
impediment. 

— Fireşte, spuse ironic Robert. Când a fost uşor? 

— Nu te poţi căsători cu nicio lady peste vârsta de 30 
de ani, nici cu o văduvă, spuse Jack, citind din tratatul 
original. Cu nicio lady sub vârsta de 17 ani şi în special cu 
niciuna cu sânge englez... 

— Nu am nevoie să îmi aminteşti, spuse sec Robert. 

Nu îi venea să creadă că prima dată când el şi Jack 
auziseră termenii ridicol de stricţi ai tratatului regal 
răseseră. 

— Lady Christina MacMorlan are 31 de ani, spuse 
Lady Methven. lar Lady Mairi este văduvă, deci niciuna nu 
este eligibilă. 

Asta însemna că singura opţiune era Lady Lucy. 

Lady Lucy MacMorlan era singura lui şansă. 

Lady Lucy, care scria scrisori erotice asemenea unei 
depravate şi săruta precum o adolescentă inocentă. Lady 
Lucy, care îi distrusese logodna, îl minţise, cauzase scandal 
după scandal, care era înşelătoare şi manipulatoare şi 
făcuse toate aceste lucruri pentru bani. 

Lady Lucy, pe care o dorea cu o pasiune inexplicabilă. 

Jack se foi în scaun. 

— Este ziua ta norocoasă, Rob, spuse el sec. 

În încăpere se lăsă liniştea preţ de o clipă. Toată 


lumea îl privea pe Robert. 

— Ce vrei să spui, Jack? întrebă Lady Methven. 

— Doar că Rob o place foarte mult pe Lady Lucy 
MacMorlan, spuse Jack rânjind. 

— Mulţumesc, Jack. O intervenţie utilă, ca 
întotdeauna, zise Robert, ridicându-se în picioare. Te înşeli. 
Nu o plac deloc pe Lady Lucy şi nu am încredere în ea. 

Lady Methven păru de-a dreptul scandalizată. 

— Robert! Este o fată dulce. 

— Este o mică obrăznicătură manipulatoare, spuse cu 
asprime Robert, gândindu-se la Lucy. 

Avea tot dreptul să fie furios pe ea, dar nu putea nega 
faptul că încă era atras de Lucy. Se gândi la gustul buzelor 
ei şi cum o ţinuse în braţe. Poate că era o obrăznicătură 
mincinoasă, dar între ei exista o scânteie care putea stârni 
un incendiu. Acea căldură şi acea dorinţă erau întocmai ce 
îşi dorea el de la femeia din patul lui. 

Măcar de-ar fi putut avea încredere în ea! 

Domnul Kirkward îşi drese glasul. 

— Lady Lucy este moştenitoarea a 60.000 de lire şi va 
avea acces la aceşti bani de îndată ce se va căsători. 

Jack fluieră. 

— Nu e o sumă de lepădat. Nu că ai avea nevoie de 
bani, Rob. 

Robert chiar nu avea nevoie de bani. Făcuse o avere 
în Canada, dar nu era niciodată un lucru rău să te 
căsătoreşti cu o moştenitoare. 

— De asemenea, este o donatoare generoasă pentru 
diverse cauze caritabile, continuă domnul Kirkward. 

Robert ridică brusc privirea. 

— Din ce bani? 

Avocatul păru confuz. 

— Cu ceea ce câştigă din scrierile dumneaei, milord. 
Lady Lucy este sponsor atât pentru Spitalul Foundling, cât 
şi pentru Orfelinatul Greyfriars. Face donaţii anonime, dar 
nu a fost greu să aflu aceste informaţii. 

— Abilităţile tale de investigator mă impresionează, 
Kirkward, spuse Robert. 


Îşi aminti că Lucy pretinsese că scria pentru bani. Dar 
nu îşi justificase acţiunile invocând faptul că dona bani 
pentru cauze caritabile. Robert se întrebă de ce oare. 

— Vezi? spuse triumfătoare Lady Methven. Ţi-am spus 
că este o fată dulce şi generoasă. Femeia oftă. Recunosc că 
Lady Mairi ar fi fost mai potrivită ca soţie. Este mai în 
vârstă, văduvă, deci nu îşi face iluzii deşarte legate de viaţa 
de femeie măritată... 

— Multumesc, bunico, pentru votul de încredere, 
spuse Robert. 

Lady Methven trosni din degete. 

— Ştii la ce mă refer, Robert. În plus, Lady Lucy este 
mai specială. A avut două sezoane la Londra şi trei la 
Edinburgh, dar a refuzat toţi peţitorii. Lady Methven 
strâmbă din nas. Se zvoneşte că i-a fost frântă inima când a 
murit logodnicul ei şi nu a mai cunoscut pe nimeni care să 
se ridice la standardele lui, dar eu cred că e stupid. Duncan 
MacGillivray era un vulpoi viclean şi bătrân, deloc potrivit 
pentru o fată tânără. Dar, oricum ar fi, Lady Lucy a refuzat 
multe cereri în căsătorie. 

— Nu va avea şansa de a mă refuza, spuse Robert. Nu 
îmi permit un refuz. Îşi dădu părul pe spate. Ştia că nu avea 
de ales decât să se însoare cu Lucy. Bunico, ştii cumva 
dacă Lady Lucy s-a întors în Forres sau în Edinburgh după 
nuntă? 

Domnul Kirkward îşi drese glasul. 

— Milord, m-am interesat discret de locul în care se 
află fiicele ducelui de îndată ce mi-am dat seama că ar 
putea fi eligibile, spuse el răsfoind hârtiile. Se pare că sunt 
membrele unui club numit Societatea Doamnelor 
Intelectuale din Highland. Este o societate elitistă şi 
prestigioasă pentru doamnele din Scoția cu recomandări 
academice şi are întruniri regulate într-un castel diferit în 
fiecare lună. 

— Aşa am auzit, confirmă Robert. Societatea este la 
fel de renumită pentru natura ei secretoasă pe cât este de 
cunoscută pentru interesele erudite. Dacă nu eşti membru, 
nu poţi participa la întruniri şi nimeni nu ştie ce se întâmplă 


cu adevărat la aceste întâlniri. 

Robert îşi imagină un grup secret de femei care 
discutau toată ziua despre istorie şi literatură, iar la cină se 
delectau cu şi mai multe discuţii pe teme intelectuale. 

— Din păcate, continuă domnul Kirkward, nu am putut 
afla unde se vor întâlni de data aceasta. Este o informaţie 
secretă. 

— Bunico? întrebă Robert. 

Ştia că Lady Methven nu era membră a societăţii 
respective, dar cunoştea o mulţime de doamne care erau. 

Lady Methven îşi netezi faldurile rochiei. 

— Serios, Robert, spuse ea. Este o societate secretă. 
Cuvântul-cheie este secretă. Nu te poţi aştepta să îţi dau 
detalii. 

— Nici măcar pentru a salva clanul Methven? întrebă 
Robert. Trebuie să o găsesc repede pe Lady Lucy şi să îi fac 
o propunere de căsătorie. 

— Câtă grabă lipsită de romantism! Ar trebui să 
încerci să o curtezi, Robert, nu să o forţezi să se 
căsătorească! 

— Nu am timp să fiu romantic, replică Robert. 

— Mi-ar plăcea să te văd încercând, bâigui Jack. 

Lady Methven oftă teatral. 

— Of, bine, dar ai grijă să nu mă dai de gol că ţi-am 
spus, altfel voi fi alungată din Edinburgh. Se vor întâlni la 
castelul Durness. 

Robert reuşi să îşi înăbuşe o înjurătură. Nu se cuvenea 
să îşi jignească bunica prin limbajul lui vulgar. Femeia deja 
îl considera un barbar. Dar Durness era departe, în nordul 
Scoției; avea să îi ia câteva zile să ajungă acolo, chiar mai 
mult dacă vremea se înrăutăţea, în plus, Wilfred Cardross 
deţinea proprietatea de lângă Durness. Nu părea o simplă 
coincidenţă. Robert îl văzuse pe Cardross curtând-o pe Lucy 
la Brodrie, iar acum se întreba ce plănuia contele. 

— Societății Doamnelor Intelectuale îi place să 
călătorească, spuse Lady Methven. Îţi lărgeşte orizonturile. 

Robert oftă adânc. Câteva dintre proprietăţile lui, 
inclusiv fortăreaţa nordică Golden Isle, erau în aceeaşi 


zonă. Nu mai fusese acolo de când murise Gregor. 

Afară păru să se întunece brusc, norii cenușii 
adunându-se deasupra lor şi prevestind ploaia. 

— Va fi bine pentru tine să te însori cu o membră a 
Societăţii Doamnelor Intelectuale, Robert, spuse gânditoare 
bunica lui. O femeie educată va avea o influenţă bună atât 
asupra manierelor, cât şi asupra minţii tale după toţi anii pe 
care i-ai trăit în sălbăticia Canadei. Ea te-ar putea instrui în 
ceea ce priveşte atât normele sociale, cât şi subiectele la 
care nu excelezi - literatură, matematică, astronomie, 
geografie... 

Robert îl auzi pe Jack râzând în spatele lui şi îşi puse 
în gând să îl amenințe cu moartea pe vărul său în caz că 
vreun cuvânt din acea conversaţie ajungea prin hanurile şi 
cluburile din Edinburgh. 

Aproape că se aştepta ca bunica lui să îi dea 
instrucţiuni despre modul în care să îndeplinească cealaltă 
cerinţă a tratatului, nevoia de a avea un moştenitor în 
decursul a doi ani. Sfatul ei în această privinţă ar fi depăşit 
limitele. 

Dar Lucy MacMorlan avea să îi ofere un dar mult mai 
valoros decât cel de a-l instrui: abilitatea de a-şi revendica 
pământurile fără impedimente. Tot ce trebuia să facă era 
să o convingă să se mărite cu el. 

Lady Lucy îi era datoare cu o mireasă. Acum Robert 
avea să încaseze acea datorie. 


Capitolul 6 


Cârciuma Sheep's Head nu era genul de han 
frecventat de membrii aristocrației - mulţi dintre ei oricum 
părăsiseră străzile înguste şi aglomerate ale centrului 
oraşului Edinburgh cu mulţi ani înainte. Era întunecată, 
înghesuită şi duhnea puternic a tutun şi a bere stătută. Un 
bărbat nu şi-ar fi recunoscut nici propria mamă în 
semiîntuneric şi dacă ar fi făcut-o, ar fi fost şocat să o vadă 


acolo. Tocmai din acest motiv alesese Wilfred Cardross 
locul. De asemenea, îşi schimbase stilul vestimentar 
extravagant cu ceva mai puţin strident. Era unul dintre 
motivele pentru care nu avea o stare prea bună - ura să nu 
fie în centrul atenţiei. 

Celălalt motiv pentru care contele bătea iritat cu 
degetele în masa de lemn tocită era că oaspetele lui 
întârzia. Nu îi plăcea să fie lăsat să aştepte. Nu se cuvenea 
pentru un bărbat cu statutul lui. Tocmai de aceea, când 
domnul Stuart Pardew se aşeză pe scaunul de vizavi de el, 
Cardross îl întâmpină verificându-şi ostentativ ceasul de 
buzunar şi fără să îi ofere o băutură. 

Domnul Pardew părea să ignore complet proasta 
dispoziţie a contelui. Îşi scutură picăturile de ploaie de pe 
pelerină şi îşi întinse picioarele spre foc, oftând mulţumit. 
Ridică o mână pentru a chema hangiul şi ceru o halbă cu 
bere. Privi gânditor paharul aproape gol al contelui, dar nu 
se oferi să i-l umple. 

De îndată ce hangiul plecă, Cardross împinse paharul 
deoparte şi se aplecă înainte, cu coatele pe masă. 

— Deci? întrebă el. 

Domnul Pardew îl privi blând. Avea un chip rotund şi 
senin, ducându-te cu gândul la un câine prietenos. Acesta 
era cel mai mare avantaj al lui ca infractor, pentru că părea 
atât de cinstit, încât nu trezea niciodată bănuieli. 

— Methven intenţionează să se însoare cu una dintre 
surorile MacMorlan, spuse el. 

Cardross îşi ţuguie buzele. 

— Căsătoria va fi acceptată în instanţă? 

Pardew ridică din umeri. 

—  Kirkward aşa crede. Descendenţa este pe cale 
feminină. Este convins că poate construi un caz solid, spuse 
bărbatul, apoi luă o gură straşnică de bere şi îşi linse 
apreciativ buzele. 

Cardross părea îndurerat. Se lăsă tăcerea. Contele 
ştia că Pardew considera valoroasă fiecare informaţie. 
Scoase un săculeţ din buzunarul mantiei. Zornăi încet când 
îl puse pe masă. Pentru o clipă, ochii lui Pardew licăriră, 


dezvăluind adevărata faţă a lăcomiei lui. 

— Cu care dintre surori? întrebă încet Cardross, 
aplecându-se mai aproape de el. 

Pardew nu se grăbi să răspundă, dar, în cele din 
urmă, zise: 

— Cu Lady Lucy. Celelalte două nu sunt eligibile, 
conform termenilor tratatului. 

Cardross se lăsă pe spate. Se simţea uşurat. 

— Lucy nu va fi niciodată de acord, spuse el. Este 
hotărâtă să nu se căsătorească. 

Toată lumea ştia că Lucy MacMorlan refuzase 
nenumărați peţitori. 

Pardew căscă. 

— Atunci Methven va face tot ce îi stă în putinţă 
pentru a o convinge, spuse el, apoi înclină uşor capul şi îl 
privi gânditor pe Cardross. Bărbatul nu are limite când vine 
vorba de protejarea moştenirii lui. Ştiţi acest lucru. 

Într-adevăr, Cardross ştia. Din clipa în care Robert 
Methven se întorsese pentru a-şi revendica proprietăţile 
gestionate haotic de bunicul lui, se concentrase doar pe 
acest scop, iar Cardross îl ura pentru asta. Bătrânul marchiz 
fusese atât de neglijent, încât oamenii lui Cardross 
reuşiseră cu uşurinţă să ia din vite şi să anexeze câte o 
bucată de pământ. Arseseră sate din temelii şi devastaseră 
recolte. Apoi se întorsese Robert Methven. Următoarea 
incursiune se ciocnise de o reacţie atât de violentă, încât 
oamenii lui Cardross se întorseseră cu coada între picioare. 

— Trebuie să fac ceva, spuse el, gândind cu voce tare. 
Nu mă pot baza pe soartă că mă va scăpa pentru a doua 
oară de o mireasă pentru Methven. 

— Este prea riscant, fu de acord Pardew cu ochii pe 
săculeţul cu bani. K 

— Într-adevăr. Dar nu pot face nimic prea evident. În 
glasul lui Cardross se simțea iritarea pricinuită de 
problemele pe care i le cauza Robert Methven. Ducele de 
Forres este un om bogat şi influent. Nu îmi pot permite să-l 
îndepărtez. 

— Aţi putea să vă căsătoriţi chiar dumneavoastră cu 


Lady Lucy, spuse Pardew, privindu-l din nou blând. Dacă aţi 
reuşi să o convingeti. 

Cardross îl privi cu asprime, dar nu văzu nicio urmă 
de sarcasm în expresia lui Pardew. 

— Lady Lucy nu ar fi niciodată de acord, spuse el. Mă 
urăşte. 

— E un lucru regretabil, fu de acord Pardew. 

Preţ de o secundă, Cardross avu impresia că văzu un 
licăr batjocoritor în ochii bărbatului. 

— Mă tem, milord, că va trebui să vă obişnuiţi să vă 
murdăriţi pe mâini. Totul pentru un bine suprem, desigur. 

Cardross se înfioră. Nu obişnuia să se murdărească pe 
mâini fie la propriu, fie la figurat, dar probabil Pardew avea 
dreptate. 

— Găseşte câţiva bărbaţi care pot plănui o răpire, 
spuse el. Bărbaţi obişnuiţi cu... 

— Violenţa, milord? sugeră cu amabilitate Pardew. 

Cardross încuviinţă din cap. Lui Pardew îi plăcea să îl 
provoace. 

— Bărbaţi cu experienţă în răpiri, spuse el cu 
suficientă stăpânire de sine. 

— Ah, zise Pardew, înţeleg. Făcu o pauză şi privi din 
nou săculeţul cu bani. Asta va costa foarte mult, milord. 
Răpirea este simplă, dar autocontrolul este foarte scump. 

— Desigur, spuse plictisit Cardross, împingând 
săculeţul peste masă, pe care Pardew îl băgă în buzunar cu 
o mişcare abilă, asemenea unui păianjen înhăţându-şi 
prada. 

— Mulţumesc, milord, spuse Pardew cu un respect 
înşelător. 

— Methven dă vreun semn că ar vrea să viziteze 
Golden Isle? întrebă Cardross. 

Pardew puse halba pe masă. Brusc, ochii i se luminară 
şi privirea îi deveni tăioasă. 

— Nu, milord. 

— Am nevoie de mai multe informaţii pentru omul 
meu de acolo, spuse Cardross. 

— Ah, zise Pardew, părând resemnat. Acest lucru va 


necesita mai multă... finanţare. Ofițerii regelui sunt, după 
cum era de aşteptat, foarte precauţi, nu au încredere în 
oricine. 

Cardross  bâigui o  înjurătură. Mai mulţi bani. 
Întotdeauna totul se reducea la mai mulţi bani. Împinse 
îmbufnat alt săculeţ cu bani peste masă, iar Pardew îl luă şi 
se întoarse astfel încât să nu îl vadă nimeni. Bărbatul 
desfăcu legătura, iar Cardross văzu licărul aurului. 

— Sunt toţi banii acolo, spuse el iritat. Dar, dacă vrei 
să îi numeri ca un cămătar afurisit, te rog, fă-o! 

— Nu este nevoie, spuse Pardew, zâmbind jovial. Cel 
de-al doilea săculeţ dispăru în buzunar, lângă primul. Suma 
este foarte satisfăcătoare, milord. Voi avea curând 
informaţii pe care să le daţi omului dumneavoastră. 
Bărbatul îşi termină berea şi se ridică. Este o plăcere să fac 
afaceri cu Excelenţa Voastră. 

După ce plecă Pardew, Cardross comandă încă un 
pahar cu coniac şi, uşor ameţit de alcool, privi spre foc. Un 
sentiment vag de autocompătimire îi dădea târcoale. | se 
părea nedrept că îşi pierduse averea la jocurile de noroc, 
iar acum era forţat să le vândă secrete francezilor pentru a- 
şi plăti datoriile. Nu-i era clar cum ajunsese în acea situaţie 
dificilă. Era chiar mai nedrept că afacerile pe care le 
dezvoltase în insulele nordice, vânzând bărbaţi şi băieţi ca 
sclavi în marină şi făcând contrabandă, aveau să fie puse în 
pericol dacă Robert Methven decidea să îşi revendice 
teritoriile nordice. Cardross se temea de ziua aceea. 

Dacă s-ar fi căsătorit cu Lady Lucy MacMorlan, nu 
doar că ar fi zădărnicit planurile de căsătorie ale lui 
Methven, dar ar fi pus mâna pe averea de 60.000 de lire a 
lui Lucy. Lăcomia crescu în el la acel gând. Avea nevoie de 
banii aceia. Îi merita. 

Dar trebuia să acţioneze rapid. Din fericire, fusese 
destul de prevăzător ca să strecoare un spion în castelul 
Forres cu mult timp înainte. Acum era momentul ca femeia 
să îşi merite banii. 


— Draga mea, nu e nimic nepotrivit în asta, zise Lady 
Kenton şi puse mâna pe braţul lui Lucy. Practica masajului 
are o istorie lungă şi impresionantă ca tratament medical şi 
terapeutic. Toate vechile civilizaţii au îmbrăţişat-o. 

Femeia se aplecă mai aproape de ea şi începu să 
şoptească, pentru ca celelalte membre ale Societăţii 
Doamnelor Intelectuale din Highland să nu le audă. Luau 
ceaiul în sera castelului Durness. Clinchetul porţelanului şi 
conversațiile umpleau aerul. 

— Specialistul meu, Anton, a fost instruit de un doctor 
suedez, dr. Ling. Este expert. Ţi-l recomand, spuse Lady 
Kenton, apoi se lăsă pe spate în scaun şi luă o gură de ceai. 

jucându-se cu lingurita, Lucy evită privirea lui Lady 
Kenton. Naşa ei era una dintre cele mai respectabile 
membre ale Societăţii Doamnelor Intelectuale din Highland, 
dar Lucy nu putea accepta ideea că masajul nu era complet 
neadecvat. Gândul că un bărbat ar fi pus mâinile pe corpul 
ei - şi nu ar fi fost nici măcar soţul ei - era de-a dreptul 
şocant. Dar spatele şi umerii o dureau îngrozitor de la prea 
mult scris şi voia cu disperare să găsească un remediu. 

— Spui că este instruit din punct de vedere medical, 
repetă ea precaută. 

Lady Kenton zâmbi. 

— Da, este. Practic, el însuşi e doctor. lar dacă vei mai 
avea mustrări de conştiinţă, draga mea, permite-mi să îţi 
spun că Anton nu este un bărbat - făcu o pauză - interesat 
de femei, dacă înţelegi. In plus, camerista ta va fi prezentă, 
pentru a fi o şedinţă decentă. Pot să-l trimit la tine în seara 
asta, dacă vrei. Mă însoţeşte pretutindeni. 

— Mulţumesc, spuse Lucy. Ar fi util. 

Anturajul de călătorie al lui Lady Kenton era bine- 
cunoscut. La fiecare ieşire a Societăţii Doamnelor, Lady 
Kenton era însoţită de propriul cofetar, de o spălătoreasă, o 
manichiuristă, o coafeză, iar acum de un maseur. 

Lucy îşi încleştă degetele. 

— Recunosc, am dureri după ce am stat atât de mult 
cu pana în mână, iar umărul mă doare încontinuu. 


— Ce scrii în prezent? întrebă Lady Kenton, apoi 
umplu ceştile de porțelan şi îi dădu una lui Lucy. Data 
trecută când ne-am întâlnit, lucrai la un tratat despre 
sonetele lui Shakespeare. Cum merge? 

— Domnul Walsh a fost de acord să îl publice în ediţia 
de iarnă a History Review, spuse Lucy. 

Lady Kenton radia de bucurie. 

— Excelent! Ne-a fost întotdeauna un prieten bun şi 
dornic să ne publice lucrările. 

Lady Kenton însăşi era o autoare renumită a unor 
poveşti bazate pe folclorul din Highland. Multe dintre 
membrele Societăţii Doamnelor Intelectuale din Highland 
erau autoare de poezii publicate în diverse jurnale. Lucy era 
mândră să fie cea mai tânără dintre autoarele Societăţii ale 
căror lucrări erau publicate. 

— Te-ai mai gândit la o posibilă logodnă cu vărul tău, 
Wilfred Cardross? întrebă Lady Kenton. Sunt sigură că 
mama ta ar fi fost de acord. 

Reveniră astfel la subiectul preferat al naşei ei. Lucy 
ştiuse că era doar o chestiune de timp. Lady Kenton avea o 
misiune. 

— Nu mă pot căsători cu Wilfred, spuse ea, ştiind că 
francheţea putea să o jignească pe femeie, dar era mai 
bună decât eschivarea. Ţi-am spus deja, nu îl plac. 

Lady Kenton afişă o expresie dezamăgită. 

— Te agăţi de fantoma lui Lord MacGillivray, spuse ea 
iritată. Tatăl tău nu trebuia să permită acea logodnă, 
promiţându-te unui intelectual ramolit, destul de bătrân cât 
să îţi fie bunic! Începu să bată cu degetele în braţul 
scaunului. Serios, Lucy, să te iroseşti pentru un bărbat cu 
un picior în groapă! Mă bucur că a murit înainte de 
căsătorie, pentru că noaptea nunţii l-ar fi terminat, fără 
îndoială, iar acest lucru ar fi fost scandalos şi foarte 
neplăcut pentru tine. 

Lucy îşi simţi obrajii înfierbântându-se. Nu avea de 
gând să îi spună naşei ei că ea şi Lord MacGillivray 
plănuiseră să îşi petreacă noaptea nunţii discutând despre 
poemele epice ale lui James MacPherson. Işi deschise 


evantaiul şi începu să îşi facă vânt pentru a-şi răcori obrajii. 
Simţea că o strângea pieptul, de parcă ar fi avut corsajul 
prea strâns. Avea această senzaţie de fiecare dată când 
cineva vorbea despre logodna ei. 

Uşa serei se deschise, iar Robert Methven intră cu 
paşi mari. Era ultima persoană pe care se aşteptase să o 
vadă, aşa că inima îi sări în gât din pricina şocului. Bărbatul 
arăta de parcă ar fi bătut un drum lung călare. Mantia de 
călătorie îi era udă din pricina ploii. Lucy îl privi dând-o jos 
de pe umeri şi dezvăluind o jachetă cu o croială foarte 
frumoasă. Methven nu părea în largul lui. Avea un aer prea 
agitat pentru a se simţi confortabil în sera cu mobilier 
elegant, doamne cu rochii în culori în pastelate, clinchet de 
porțelan şi discuţii politicoase. 

— Ce naiba caută e/ aici? exclamă Lucy, prea iritată 
pentru a rosti întrebarea cu politeţea ei obişnuită. 

Gentlemenii erau invitaţi la întâlnirile Societăţii doar 
dacă erau intelectuali eminenţi. Ea era convinsă că Robert 
Methven nu se încadra în această categorie şi nu avea de 
ce să fie prezent acolo. Cu toate acestea, lucrurile nu 
păreau să stea astfel, întrucât Lucy o văzu pe Lady Durness 
întâmpinându-l şi luându-i mâna într-a ei. El făcu o 
plecăciune uşoară şi îi sărută galant mâna. Conversaţiile 
din încăpere se opriră pentru un moment, apoi fură reluate 
cu entuziasm. 

Privirea lui Methven studie sera şi se opri intensă 
asupra lui Lucy. Inima ei tresări. Evantaiul îi scăpă din 
degetele tremurânde, făcu un salt în aer şi ateriză pe covor, 
la picioarele ei. 

— Ah! spuse încântată Lady Kenton. Îndrumătorul din 
această după-amiază a sosit. 

— Îndrumător! 

Lucy se aplecă să îşi recupereze  evantaiul, 
recunoscătoare că astfel putu să îşi ascundă obrajii 
îmbujoraţi. 

— Permite-mi să te ajut, Lady Lucy. 

Methven se aşezase într-un genunchi lângă masa lor, 
ridicând evantaiul şi înapoindu-i-l solemn. Lucy ridică 


privirea şi văzu un zâmbet fugar în ochii lui care îi 
observaseră expresia tulburată. Blestematul! 

— Mulţumesc, zise Lucy, pe un ton nu foarte amabil. 

Luă evantaiul din mâna lui, asigurându-se că degetele 
nu li se ating. El se ridică şi făcu o plecăciune. 

— Îmi permiţi să stau alături? spuse el. 

Era ultimul lucru pe care şi-l dorea Lucy. Se simţea 
extrem de tulburată. 

— Poate că ar fi mai bine, milord, spuse ea, 
coborându-şi privirea pe ghetele lui murdare de noroi, dacă 
ai schimba ţinuta după călătoria care pare să fi fost dificilă. 
Nu eşti îmbrăcat corespunzător pentru un salon. 

Methven îşi trase un scaun. 

— Atunci, ce noroc că suntem în seră! spuse el. Simt 
sigur că îmi vei ierta ţinuta. 

Fierbând de furie, Lucy îşi trase poalele rochiei de 
lângă ghetele lui. Lady Kenton gesticulă spre un lacheu, 
care aduse încă o ceaşcă la masă şi umplu ceainicul. 

— Cum preferi ceaiul, Lord Methven? întrebă femeia. 

— Fierbinte şi tare, spuse Robert Methven, privind-o 
pe Lucy, care era furioasă pe sine, pentru că îşi simţi din 
nou obrajii roşind. 

— Am auzit că eşti îndrumătorul întâlnirii noastre în 
această după-amiază, Lord Methven, rosti Lucy. Va fi foarte 
interesant. 

— Nu mă consideri calificat pentru a vă îndruma, Lady 
Lucy? întrebă amabil Methven. Sau te temi că discursul 
meu va avea lacune? 

Bărbatul se întinse, iar Lucy îşi feri privirea de muşchii 
ce se încordară sub materialul pantalonilor pătaţi de noroi. 
Până în acel moment, nu fusese conştientă de faptul că se 
uita la coapsele lui. Cât de neadecvat din partea ei! 

— Eşti într-o companie potrivită, adăugă Methven. 
Bunica mea mă consideră un netot. 

— Nu aş putea să comentez, zise Lucy, până ce nu 
aflu care va fi subiectul. Totuşi, avem standarde foarte 
înalte aici, la Societatea Doamnelor Intelectuale din 
Highland. 


— Am fost avertizat, spuse Methven. Promit să nu te 
dezamăgesc. 

Lucy aşteptă, dar el nu îi dezvălui subiectul întâlnirii 
pe care avea să îl propună. Tăcerea lui nu făcu decât să o 
irite şi mai mult. El ştia că ea voia să afle, astfel că ascunse 
în mod deliberat acea informaţie. Lucy presupuse că acea 
curiozitate era vulgară, iar aluzia ei referitoare la faptul că 
el nu era calificat să li se adreseze era de-a dreptul 
nepoliticoasă, dar nu se putu abţine. Methven îi alunga 
orice urmă de calm. 

— De unde ai aflat de Societatea Doamnelor 
Intelectuale din Highland, milord? întrebă ea. 

Methven îi zâmbi. 

— Câte întrebări, Lady Lucy! Sunt flatat de acest 
interes. 

— Nu mă interesezi, spuse Lucy, sunt curioasă doar în 
privinţa sursei informaţiei dumitale. 

— Ah, zise el, părând amuzat. Pentru că Societatea 
Doamnelor Intelectuale este secretă? 

— Întocmai. 

— Poţi avea încredere în discreţia mea. 

Din nou, Lucy nu primi un răspuns şi se simţi iritată de 
eschivarea lui intenţionată. Îl urmări terminându-şi ceaiul şi 
punând încet ceaşca de porțelan pe masă. Apoi Methven se 
ridică şi făcu o plecăciune înaintea ei. 

— Te rog să mă ierţi. Trebuie să mă pregătesc pentru 
prelegere. Sper să te văd acolo, Lady Lucy. 

— Depinde de subiect, rosti Lucy. 

El râse. 

— Întotdeauna eşti atât de nerăbdătoare? Habar nu 
aveam, spuse Methven, punând mâna pe spătarul 
scaunului ei, apoi aplecându-se şi apropiindu-se atât de 
mult, încât buzele lui aproape că îi atinseră urechea. 
Uneori, şopti el, aşteptarea este partea cea mai bună. 

Apoi se îndreptă şi plecă. 

— Cât de neplăcut este bărbatul acesta! izbucni Lucy. 

În mod obişnuit, ea nu şi-ar fi exprimat o părere 
despre o cunoştinţă şi nicidecum în public, dar Robert 


Methven o irita. O senzaţie ciudată se învolbură în stomacul 
ei. El întoarse privirea spre ea, iar Lucy se simţi de parcă 
începu să fie mistuită de o flacără. Nu era o senzaţie 
neplăcută, dar era deranjantă. Era un entuziasm pe care nu 
îl mai simţise până să îl cunoască pe el. 

— Mă întreb de ce nu îl placi, spuse Lady Kenton, 
privind-o gânditoare. 

— Este exact invers, zise Lucy, evitând privirea naşei 
sale. El nu mă place pe mine. 

— Poate pentru că e direct, recunoscu Lady Kenton. 
Nu ca admiratorii tăi din Edinburgh. Dar nu a dat niciun 
semn că nu te-ar plăcea. Departe de mine gândul ăsta. 

— Nu mă simt confortabil în prezenţa lui, spuse Lucy. 

Mai mult nu avea de gând să admită, mai ales că era 
ceva la Robert Methven care o fascina şi o tulbura 
deopotrivă. Sau, mai precis, reacţia ei faţă de el o tulbura. 

— Ai trăit prea mult printre erudiţi, spuse Lady 
Kenton. Nu înseamnă că un bărbat educat ar fi un lucru rău, 
dar trebuie să aibă ceva mai natural, mai masculin. Robert 
Methven este un bărbat în adevăratul sens al cuvântului. 
Bogat, chipeş şi inteligent. Şi pun pariu că este foarte 
viguros în patul conjugal. Cred că îi poate oferi o plăcere 
imensă unei femei. 

Lucy închise ochii şi se înfioră. Lady Kenton făcea 
parte dintr-o generaţie mult mai deschisă la capitolul 
limbaj, dar să audă evaluarea sinceră a abilității sexuale a 
marchizului de Methven din partea naşei sale, în timp ce îl 
privea în capătul opus al încăperii, era mai mult decât 
deranjant. 

— Eu nu am căutat vigoare în căsnicia mea, mătuşă 
Emily, spuse ea. Mi-am dorit o uniune a minţilor, nu a 
trupurilor. Lord MacGillivray era sobru în comportament şi 
intelectual în studiile sale. 

Lady Kenton îşi înăbuşi un căscat. 

— Sunt perfect conştientă de acest lucru, draga mea, 
şi mi se părea un om foarte plictisitor din acest motiv. Pe 
vremea mea, ne doream mai mult de atât, un erou venit 
direct de pe câmpul de luptă cu o sabie în mână. Mă tem că 


tinerele din ziua de azi şi-au coborât standardele. 

„Un erou venit direct de pe câmpul de luptă...” 

Lucy tăcu. Da, asta era. Lord Methven avea un aer 
primitiv, tulburător, care îi invoca pe războinicii secolului 
trecut, pe bărbaţii sălbatici din insulele nordice, cărora le 
curgea sânge viking prin vene, odată cu aprigele gene 
scoțiene. O străbătu un fior. Ea nu îşi dorea asta. Nu îşi 
dorise niciodată pasiune. Viaţa ei era ordonată, cu o 
aparenţă calmă şi perfectă, exact cum trebuia să fie. Şi aşa 
avea să rămână. 


Capitolul 7 


Prelegerea lui Robert despre astronomie şi navigaţie, 
ilustrată cu anecdote din călătoriile lui, fu primită cu 
entuziasm. Doamnele din Highland îi oferiră un rând de 
aplauze furtunoase şi insistaseră ca el să rămână la cină. 
Din moment ce la hanul Durness îl aşteptau doar o cină 
rece şi un pat incomod, Robert acceptă fără să stea pe 
gânduri. Curtarea lui Lady Lucy MacMorlan avea să decurgă 
mai bine dacă rămânea prin preajmă. 

Robert se gândise foarte mult la acest lucru. Şi nu 
avea absolut niciun plan. Abordarea lui preferată ar fi fost 
cea directă, dar, dacă ar fi cerut-o imediat în căsătorie pe 
Lady Lucy, s-ar fi confruntat cu un refuz ferm şi la fel de 
direct. Luase în calcul şi ideea de a o răpi. Era destul de 
tentantă, mai ales după acele momente fierbinţi petrecute 
între ei la castelul Brodrie. Răpirea nu era privită cu ochi 
buni în acele vremuri, dar el credea că putea scăpa basma 
curată. Dezavantajul ar fi fost că Lucy ar fi devenit şi mai 
reticentă la ideea de a se căsători, iar în circumstanţe 
normale, el nu ar fi forţat o femeie să se mărite cu el. Dar 
acestea nu erau circumstanţe normale. 

Doamnele mai avură o întâlnire între prelegerea lui şi 
cină. Avură de ales una din două teme, dar Robert nu fu 
invitat. Habar nu avea despre ce era vorba, dar fu surprins 


când îşi dădu seama că era curios. În timp ce se plimba pe 
coridoarele extravagant mobilate ale castelului Durness, 
auzea acorduri muzicale dintr-un salon. Muzica era exotică 
şi orientală, întreruptă adesea de voci şi râsete. Robert 
porni în direcţia sunetului; imediat, un lacheu corpolent îi 
blocă accesul. 

— Vă pot fi de folos, milord? 

Expresia bărbatului îi contrazicea tonul curtenitor. 
Stătea cu braţele încrucişate la piept, iar postura lui 
agresivă îi transmitea lui Robert că nu avea să afle ce se 
petrecea dincolo de uşa închisă. 

Activităţile Societății Doamnelor Intelectuale din 
Highland erau, într-adevăr, ca o carte închisă. Robert 
deveni extrem de curios. 

leşi pe terasă. Aerul era rece şi înţepător, zăpada 
amenințând să cadă chiar dacă era deja primăvară. 
Obloanele salonului erau închise, dar Robert putea vedea 
lumină în spatele lor şi umbre unduindu-se. Auzea pe 
cineva bătând din picior în ritmul muzicii senzuale, care îşi 
tesea vraja ispititoare şi plină de promisiuni. Nevrând să 
pară un pervers care trăgea cu ochiul, se retrase de pe 
terasă şi porni în căutarea bibliotecii. Şi uşa acesteia era 
încuiată. Un alt lacheu corpolent apăru în calea lui şi îl 
informă pe un ton amabil că acolo doamnele participau la 
un curs de artă. Nu înţelegea de ce acele activităţi 
necesitau ca uşile încăperilor respective să fie încuiate, dar 
înţelese aluzia şi se retrase în camera lui. 

În salonul de zi, înainte de cină, doamnele păreau 
foarte bine dispuse. Robert nu era singurul gentleman 
prezent; mai erau un bărbat durduliu şi vesel, cu o bogată 
mustață cenuşie, care fu prezentat drept domnul Florence, 
profesorul de artă, şi doi tineri foarte chipeşi, ale căror 
roluri rămaseră destul de neclare. Robert începu să 
suspecteze că motivul pentru care activităţile Societăţii 
rămâneau învăluite în mister era că unele dintre acestea 
erau mai deocheate. Era evident că presupunerea lui, 
conform căreia femeile citeau tratate intelectuale 
plictisitoare înainte de cină, era greşită. 


O găsi pe Lady Lucy aşezată lângă sora ei, Lady Mairi 
MacLeod, pe unul dintre fotoliile de catifea argintie şi 
întrebă dacă li se putea alătura. Lucy părea tentată să 
refuze. Totuşi, Mairi era foarte bucuroasă să îl vadă şi bătu 
uşor cu palma pe locul de lângă ea. 

— Ne-a plăcut foarte mult prelegerea ta, Lord 
Methven, spuse Mairi, ochii albaştri licărindu-i. Lucy a fost 
foarte impresionată. A spus că nu te credea atât de 
interesant. 

Robert o văzu pe Lucy strângând din buze şi îi zâmbi. 

— Mă bucur că îţi pot risipi prejudecățile, Lady Lucy, 
spuse el, apoi aruncă o privire spre cei doi tineri voinici care 
erau înconjurați de un grup mare de femei avide. 

— Sper, adăugă el, că v-aţi bucurat de următorul curs 
la fel de mult ca de prelegerea mea. A fost cel de desen 
realist, nu? 

Privirea lui Lucy o întâlni pe a lui. 

— Eu nu am participat la cursul de artă, spuse ea. Nu 
mă pricep deloc la desen. 

— Un motiv în plus să exersezi, mai ales cu subiecţi 
atât de dornici să ajute, rosti Mairi, ronţăind o migdală cu 
zahăr. Nu eşti de acord, Lord Methven? 

— Sunt sigur că domnii în cauză s-au expus în 
avantajul vostru, zise Robert, lucru suficient să inspire orice 
femeie. 

Mairi chicoti, dar Lucy nu păru impresionată. 

— Desenul realist este o formă serioasă de artă, 
spuse ea. Este o preocupare intelectuală. 

— Şi distractivă totodată, o corectă Mairi, aruncându-i 
lui Robert o privire cu subiînţeles. Dacă vei dori vreodată să 
ne fii model, Lord Methven, am fi încântate. 

După părerea lui Robert, lui Mairi MacLeod îi plăcea să 
flirteze. Avea încrederea specifică unei văduve în prezenţa 
bărbaţilor, o încredere provenită din experienţă, fără 
îndoială. Prin comparaţie, Lucy era opusul, dar nici ea nu 
era o debutantă naivă. Robert se gândi la reacţia inocentă, 
dar provocatoare a lui Lucy la sărutul lor. Apoi îşi dori să nu 
o fi făcut, întrucât Mairi se uita direct la pantalonii lui. Se foi 


stânjenit. 

— Sunt onorat de invitaţia de a poza pentru voi, spuse 
el. Totuşi, mă tem că nu mă pot ridica la înălţimea 
distinşilor domni. 

— Mă îndoiesc că ar trebui să îţi faci griji în această 
privinţă, Lord Methven, spuse Mairi, încă privindu-i fix 
pantalonii. Imi pari un bărbat foarte capabil în toate 
privinţele. 

Robert zâmbi, apoi se întoarse spre Lucy. 

— Dacă nu ai participat la cursul de artă, Lady Lucy, 
presupun că ai învăţat dansuri orientale. 

Lucy făcu ochii mari. În acel moment, păru o 
debutantă speriată. 

— De unde ai ştiut că asta făceam? întrebă ea pe un 
ton poruncitor. Ne-ai urmărit? 

— Nu am tras cu ochiul pe gaura cheii, spuse Robert. 
Am recunoscut genul de muzică şi am presupus că dansaţi. 
Ţi-a plăcut? 

Deveni şi mai interesat când o văzu roşind. 

— A fost... diferit. 

— De formalitatea cadrilului şi a cotilionului? 

— Da, şi chiar de energia horelor scoțiene. A fost... 
Lucy se opri, iar obrajii i se îmbujorară şi mai mult. 
Intotdeauna am crezut că muzica are o latură matematică 
datorită abilităţilor pe care le necesită scrierea ei. Totuşi, 
această... Privirea ei însufleţită şi înfierbântată o întâlni pe 
a lui, apoi Lucy îşi feri ochii. Această muzică a fost straniu 
de senzuală. 

In acel moment, Robert îşi dori ca Lady Mairi să nu fi 
fost prezentă. Ar fi vrut ca el şi Lucy să fie în cu totul altă 
parte, de preferat într-un loc cald şi confortabil, unde 
puteau fi singuri, pentru a vedea unde ducea acea 
conversaţie. Abordarea intelectuală şi rece a lui Lucy faţă 
de toate lucrurile pasionale era naivă şi fascinantă 
deopotrivă. Robert îşi aminti că la castelul Brodrie îşi 
spusese în sinea lui că ea aborda viaţa într-un mod raţional, 
nu emoţional. Acum se părea că avea aceeaşi părere 
despre muzică - putea fi excitantă, însufleţitoare şi 


senzuală. 

Era timpul ca Lady Lucy MacMorlan să cunoască toate 
lucrurile fascinante pe care le oferea pasiunea. 

Totuşi, în mod frustrant, nu era momentul potrivit. 
Încăperea era luminoasă şi plină de oameni. Mairi, probabil 
simţindu-i dorinţa, se ridică în mod ostentativ în picioare şi 
bâigui ceva, spunând că trebuia să îi vorbească lui Lady 
Kenton înainte de cină. Robert o văzu pe Lucy ridicând 
mâna, parcă pentru a o împiedica pe sora ei să îi lase 
singuri. Deschise gura, părând pe punctul de a protesta. 
Dădu să se ridice, vrând să îl abandoneze şi ea. 

— Sper, spuse Robert, că nu mă vei lăsa singur, la 
mila atâtor doamne, Lady Lucy. 

— Sunt sigură că te vei descurca admirabil, zise ea. 
Le poţi ţine la distanţă. 

— Exact asta nu vreau să se întâmple, spuse el. 
Gândeşte-te cât de nepoliticos ar fi din partea mea! S-ar 
simţi jignite. 

Lucy schiţă un zâmbet. După o clipă, se relaxă şi se 
aşeză înapoi pe scaun. 

— Credeam că nu te sfieşti să fii sincer, chiar cu riscul 
de a jigni. 

— Până şi eu trebuie să am o limită la un moment dat, 
zise Robert. Cred, adăugă el, că nu te simţi confortabil în 
compania mea. De aceea încerci să fugi de mine. 

Ochii li se întâlniră, iar ai ei erau complet lipsiţi de 
expresie. 

— Te asigur că mă simt confortabil cu oricine, spuse 
ea cu răceală. 

— Deci nu am ceva special? Ce devastator! Robert se 
lăsă pe spate pe perne şi o privi gânditor. Mă gândeam că 
după ultima noastră întâlnire... 

Lucy se îmbujoră şi mai tare şi îşi feri privirea. Brusc, 
acea faţadă de femeie sofisticată dispăru, iar ea păru 
îngrozită. 

— Îmi pare foarte rău, spuse. Regret profund că ţi-am 
distrus logodna. 

Părea cu adevărat sinceră. Postura ei vulnerabilă, 


umerii uşor lăsaţi îi treziră un nepotrivit sentiment de 
tandreţe. Până în acel moment, ar fi spus că nu conta dacă 
Lucy regreta sau nu, dacă el o credea sau nu. Era irelevant 
dacă ei îi părea rău pentru ceea ce făcuse sau dacă el o 
iertase sau nu. Dar acum, văzându-i vulnerabilitatea, se 
simţi altfel. Se simţi protector. 

Nu îi plăcea prea mult sentimentul acela fiindcă 
tulbura apele. El nu avea timp de romantism, voia doar o 
mireasă. 

— Nu mai sunt furios, spuse Robert brusc. 

Ea făcu ochii mari. 

— Ai tot dreptul să fii. 

— Poate, zise el, ridicând din umeri şi privind oamenii 
care se perindau prin salon, încercând să facă orice pentru 
a evita să o privească din nou pe Lucy şi să simtă acea 
emoție stranie. 

— Mă gândeam că te-aş putea ajuta, spuse ea, 
aplecându-se în faţă. Aş putea să scriu nişte scrisori pe care 
să le foloseşti pentru a curta altă domnişoară... 

Ea tăcu. Robert o privea. Lucy încă avea acea 
expresie rugătoare pe chip care îl făcu să se simtă ca un 
ticălos, pentru că ştia exact cum îl putea ajuta. 

— Probabil ar fi mai bine dacă nu ai face asta, spuse 
el. 

Lucy păru descumpănită. 

— Presupun că da. Câtă lipsă de tact din partea mea, 
rosti ea şi îşi muşcă buza. Ei bine, dacă te pot ajuta cu 
ceva... 

— Te voi anunţa, spuse Robert, zâmbind şi schimbând 
subiectul. Apropo, Lord Brodrie a fost de-a dreptul iritat 
când a descoperit că i-a dispărut o cantitate considerabilă 
din cel mai bun vin de Bordeaux, zise el, ridicând din 
sprâncene. Am presupus că l-ai consumat tu. Îmi cer iertare 
dacă sărutul meu te-a împins să bei. Nu este rezultatul pe 
care mi l-aş fi dorit. 

Lucy trăgea de ciucurii argintii ai pernelor, fiind 
singurul gest care îi trăda stânjeneala. 

— Chiar trebuie să vorbim despre asta? întrebă ea. 


— Atât de rău a fost? 

Lucy ridică privirea. 

— Am băut vinul din pricina şocului, spuse ea. 

— Din ce în ce mai rău, spuse Robert. Habar nu 
aveam că am o tehnică lipsită de tact. 

Lucy aruncă o privire speriată în jur. 

— Te rog, să nu mai vorbim despre asta! Reputația 
mea... 

— Ar avea mai mult de suferit dacă s-ar afla că 
participi la cursuri de dans oriental şi pictură realistă, spuse 
Robert. Ce societate interesantă aveţi voi, doamnele 
intelectuale din Highland! Pot să înţeleg de ce activităţile 
sunt secrete. 

Obrajii lui Lucy se aprinseră, făcând-o să pară 
tulburată într-un mod adorabil. 

— Doamnele din Highland doresc să înveţe şi să îşi 
lărgească orizontul, spuse ea. Preocupările noastre sunt 
strict educative. 

— Presupun că poate fi un cuvânt pentru a le descrie, 
zise Robert. 

— Ai prejudecăţi, spuse Lucy. Nimeni nu l-a 
condamnat pe Rubens pentru nudurile pe care le-a pictat. 
Nimeni nu le reproşează nimic domnilor care frecventează 
cluburile din Edinburgh pentru preocupările lor. Oamenii se 
grăbesc să judece. 

Robert o studie cu atenţie. Lucy arăta splendid în 
acea seară - purta altă rochie pudică de debutantă, din 
mătase albă cu fire din argint, iar părul de un roşcat 
strălucitor îi era prins discret şi elegant cu ace cu diamante. 

— Este un lucru curios, spuse el încet, că pari atât de 
decentă, Lady Lucy, dar scrii poezii erotice, bei vin şi 
consideri că muzica şi dansul sunt senzuale. Bună-cuviinţa 
ta este doar de faţadă? 

Acum nu exista nicio îndoială că o provocase. Robert 
văzu un licăr furios în ochii ei - şi încă ceva diferit. 
Surprindere. „Panică?” 

— Sunt cuviincioasă, spuse ea. O lady perfectă. Toată 
lumea spune acest lucru. 


Degetele ei se jucau cu evantaiul. Robert îl auzi 
trosnind în semn de protest. 

— Toată lumea crede că eşti cuviincioasă, o corectă 
el. Desigur, dacă nu cumva te păcăleşti singură şi chiar 
crezi că nu ai pic de pasiune în tine. Se aplecă spre ea, iar 
degetele lui îi mângâiară braţul dezgolit, deasupra marginii 
mănuşii. Robert o simţi înfiorându-se şi zâmbi. Bănuia că 
Lady Lucy îşi nega propriile dorinţe pasionale, iar el ar fi 
fost fericit să îi arate ce îşi dorea ea cu adevărat. 

Spune-mi, zise Robert, ce ar trebui să aibă bărbatul cu 
care ai alege să te căsătoreşti? 

Lucy păru surprinsă, apoi îşi plecă privirea, 
ascunzându-şi expresia. 

— De ce întrebi? spuse ea. 

— Sunt curios, răspunse Robert, văzându-i ezitarea. 
Fă-mi pe plac. Ai respins mulţi peţitori. De ce? 

În ochii lui Lucy se aprinse un licăr straniu, dar apoi se 
stinse brusc, de parcă ar fi ridicat un zid pentru a-l 
împiedica să-i citească emoţiile. 

— E adevărat că sunt considerată specială, spuse ea. 
Am fost logodită cândva. Lord MacGillivray a fost idealul 
meu de gentleman. Nu mă aştept să mă căsătoresc întrucât 
nu mă aştept să se ridice cineva la standardele lui. 

Vorbea de parcă ar mai fi rostit de multe ori acele 
cuvinte. Robert se întrebă de ce nu o credea. Ceva nu era 
tocmai adevărat. Nu credea că Lucy minţea, ci mai degrabă 
că devenise atât de obişnuită cu acele cuvinte, încât 
începuse ea însăşi să le creadă. 

— Idealul? Robert încercă, dar nu reuşi să îşi ascundă 
scepticismul din glas. lartă-mă, dar nu am auzit în viaţa 
mea un lucru atât de stupid. Nu există ideal. 

Lucy se încordă. Robert citi uimirea şi totodată 
confuzia în ochii ei. Era limpede că nimeni nu o 
contrazisese înainte în privinţa asta. 

— Mulţumesc că mi-ai împărtăşit gândurile tale, Lord 
Methven, spuse ea după o clipă pe un ton tăios. Uitasem 
cât de grosolan poţi fi. 

— Pentru că sunt sincer? întrebă Robert. 


— Pentru că eşti nepoliticos şi tăios, îl corectă Lucy. 
Nu ai maniere elegante sau rafinate. 

Robert se amuză. 

— Atunci, spuse el, îmi închipui că nu corespund 
idealului tău de soţ perfect. 

— Cu siguranţă nu, zise Lucy cu o politeţe 
zdrobitoare. Eşti mult prea sincer şi vulgar. 

— Şi? Doar acestea sunt defectele mele? 

Robert ridică din sprâncene, îndemnând-o să spună şi 
alte indiscreţii. Aşteptă, privind-o pe Lucy captivă între 
bunele maniere înnăscute şi dorinţa de a-i da o replică 
usturătoare. Ea muşcă momeala. 

— Eşti prea înalt. Şi prea /at. 

Robert îşi muşcă buza pentru a-şi reprima un zâmbet. 

— De acord, spuse el. Sunt înalt şi lat, dar nu pot face 
mare lucru în această privinţă. 

— Nu eşti un intelectual, zise Lucy. 

Acum, când începuse să-i enumere defectele, se 
părea că avea o listă întreagă. Robert fu surprins că se 
gândise atât de mult la el. 

— M-aş mărita doar cu un bărbat cu atribute 
intelectuale, zise ea. Sobru, academic, mai interesat de 
lucrurile cerebrale decât de cele fizice. Tu eşti prea viguros. 

— Mă subestimezi. În foarte multe privinţe. Poate că 
nu sunt intelectual, dar citesc. Am citit scrisorile tale de 
dragoste, spuse Robert. Încă privind-o, începu să recite: 
Frumuseţe desăvârşită, dincolo de orice imaginaţie, o 
capcană care ar tenta orice bărbat să îşi dorească... 

O auzi pe Lucy icnind. Ea se foi, de parcă vorbele lui o 
stânjeneau. Cu fiecare respiraţie sacadată, sânii îi urcau şi 
coborau în decolteul rochiei albe din mătase. 

Privind-o, Robert continuă încet: 

— Să îţi fur un sărut, să îndrăznesc să te ating, să te 
gust şi să zăbovesc cu fiecare dulce mângâiere... 

Lucy îşi trecu limba peste buza inferioară, ca un gest 
nervos. Ochii îi ardeau în timp ce ridică privirea spre chipul 
lui. 

— Să mugşc şi să ling şi să iau o gură din dulceaţa ta, 


recită Robert în şoaptă, ţintuind-o cu privirea. Să mă afund 
adânc şi să beau până la ultima picătură senzuală... 

Lucy scoase un sunet dulce, care îl făcu pe Robert să 
se încordeze, excitat. Voia să o ducă la etaj, să o dezbrace 
de acea rochie şi să facă dragoste cu ea. 

In încăpere răsună gongul care anunţa cina. Robert o 
văzu pe Lucy tresărind. Expresia întunecată şi înceţoşată 
din ochii ei se stinse. Avea buzele uşor întredeschise şi 
părea derutată şi năucită, lucru care îl făcu să o dorească şi 
mai mult. 

Robert o zări pe Lady durness venind să îl revendice 
drept însoţitorul ei la masă. El se ridică pentru a o 
întâmpina politicos, sperând că avea să se poată mişca fără 
prea mult disconfort. 

Lady Durness îşi strecură mâna pe braţul lui, în 
scobitura cotului. 

— Aici nu suntem foarte protocolari, spuse ea, dar voi 
profita de privilegiul meu de gazdă pentru a te revendica, 
Lord Methven. li strânse braţul pentru a-şi sublinia ideea. 
Sper, adăugă femeia, întorcându-şi ochii de un gri palid 
asupra lui Lucy, că pe Lady Lucy nu o va deranja să renunţe 
la tine. 

— Imi voi da toată silinţa să mă împac cu acest gând, 
spuse ea cu răceală. Işi recăpătase cumpătul foarte repede. 
In ochii ei nu mai era nicio urmă din emoția pe care Robert 
o văzuse în urmă cu o clipă. Lucy făcu o reverență foarte 
scurtă, chiar dispreţuitoare. Să te bucuri de cină, Lord 
Methven. 

Pe parcursul cinei, Robert află mai multe lucruri 
despre activităţile Societăţii Doamnelor Intelectuale din 
Highland. Pentru o societate secretă, se părea că avea un 
număr mare de membri foarte indiscreţi. Activităţile variau 
de la prelegeri academice despre artă şi ştiinţe la 
preocupări mai puţin cerebrale şi mai mult fizice, precum 
călăritul, vânătoarea cu şoimi şi asistarea la lupte între 
bărbaţi dezbrăcaţi. Această ultimă activitate i se spusese că 
era doar pentru distracţia văduvelor şi a doamnelor 
căsătorite. Luând în calcul cursul de desen realist, lui 


Robert i se părea că multe doamne din Highland păreau 
dornice să dezbrace bărbaţi în moduri cât mai variate şi 
excitante. Bănuia că Lady Mairi era prezentă pentru a-i 
încuraja pe luptătorii dezbrăcaţi, în timp ce lui Lady Lucy 
probabil accesul îi era interzis de statutul de femeie 
nemăritată şi de ideile ei stricte despre decenţă. 

Înainte de cină, Robert îl plătise discret pe majordom 
pentru a o aşeza pe Lucy lângă el la masă, dar, când veniră 
să îşi ocupe locurile, se amuză când îşi dădu seama că 
fusese dus de nas. În mod evident, Lady Lucy verificase 
masa şi îşi schimbase locul cu unul mai îndepărtat. Savura 
mâncarea cu graţie şi cu eleganţă, aşa cum făcea toate 
celelalte lucruri. Conversa lejer cu oaspeţii din stânga şi din 
dreapta ei, iar când fu atrasă în conversaţie de unul dintre 
modelele tinere, îi pară flirtul cu o politeţe exersată, nici 
prea implicată, nici prea rece. Robert începu să înţeleagă 
de ce Lucy avea reputaţia de a fi perfectă. In aparenţă, era 
într-adevăr imaginea întruchipată a bunelor maniere. Se 
întrebă dacă acesta era motivul pentru care pasiunea ei 
evada în alte moduri. Probabil era al naibii de plictisitor să 
fii un model de respectabilitate. 

Lucy nu aruncă nici măcar o privire în direcţia lui 
Robert, iar el descoperi amuzat că indiferența ei îl irita, la 
fel ca atenţia pe care i-o acorda tânărului şi chipeşului 
model. Lui nu îi păsase niciodată de o femeie, nu trăise 
gelozia. Totuşi, această femeie era diferită. Această femeie 
era a lui, chiar dacă ea nu ştia încă acest lucru şi chiar dacă 
îl considera cel mai nepotrivit soţ din lume. 

Robert intenţionase să vorbească din nou cu Lucy 
după cină, dar îşi dădu seama că, dacă o aborda în maniera 
convenţională, cauza lui era lipsită de speranţă. Nu îi era 
indiferent lui Lucy; şi ea simţea atracţia dintre ei la fel de 
intens ca el, dar i se împotrivea din motive personale. Din 
câte îşi dădea Robert seama, Lucy se împotrivea căsătoriei 
cu orice bărbat, dar mai ales celei cu el. Onoarea lui se 
revoltă la gândul de a forţa o femeie să se mărite cu el, dar, 
pentru prima dată în viaţa lui, avea de ales între onoarea 
proprie şi supraviețuirea clanului său. Robert ştia ce trebuia 


să aleagă. 

Nu mai zăbovi asupra acelor gânduri şi evită în mod 
politicos eforturile profesorului de desen de a obţine de la 
el un comision pentru un portret. Când domnii li se 
alăturară doamnelor în salon, Robert văzu că Lucy deja 
pleca. Se întrebă dacă se retrăgea devreme la culcare, dar 
observă că avea un aer hotărât, de parcă ar fi avut un scop 
care îi trezi curiozitatea. Robert îi lăsă un avans de câteva 
minute, apoi o urmări discret după ce părăsi salonul. O zări 
urcând scările şi ajungând pe unul dintre coridoarele late 
de la etaj. Când ajunse la primul etaj, ea dispăruse. Apoi o 
uşă se deschise pe furiş în capătul unui coridor. Curios, 
Robert aşteptă. O servitoare scoase capul pe uşă, studiind 
coridorul în ambele direcţii şi, văzându-l, se încruntă. Fără 
să îi dea şansa de a vorbi, femeia încuviinţă din cap, 
făcându-i semn să intre în cameră. 

— Ai ajuns devreme, se răsti ea. Stăpâna mea încă nu 
e pregătită. Aşteaptă aici! îi ceru şi încuviinţă iar din cap, 
indicând o uşă în partea dreaptă. 

Robert se simţea de parcă îi turnase cineva o găleată 
cu apă rece ca gheaţa pe spate. Era de-a dreptul şocat. 
Lucy aştepta un musafir în camera ei, unul de sex masculin. 
Nu era de mirare că plecase de la cină atât de grăbită. Era 
limpede că acea conversaţie cuviincioasă cu chipeşul model 
fusese oricum numai respectabilă nu. Probabil că stabiliseră 
o întâlnire. 

Robert fu luat prin surprindere de sentimentul de furie 
care puse stăpânire pe el. In urmă cu nicio săptămână, 
jurase că avea să se însoare chiar şi cu o femeie uşuratică 
pentru a salva clanul Methven. Dar nu îşi închipuise nicio 
clipă că acea femeie uşuratică avea să fie Lady Lucy 
MacMorlan. La castelul Brodrie, ea îi jurase că era inocentă, 
iar instinctul lui îi spusese că era adevărat. 

Inchise ochii pentru o secundă. Cuvintele din scrisorile 
erotice dansau pe sub pleoapele lui, parcă râzând de el. 
Bineînţeles că Lady Lucy nu era o inocentă. Cum putea să 
fie? Incercase să îl păcălească, să îl manipuleze cu farmecul 
şi cu inteligenţa ei. Avea înşelăciunea în sânge, iar el fusese 


un prost când avusese încredere în ea. Servitoarea aştepta 
ca el să intre, ridicând exasperată din sprâncene. 

— Intri când eşti gata, spuse ea. 

Mişcându-se în mod automat, Robert intră în camera 
de garderobă şi o auzi pe servitoare închizând ferm uşa în 
urma lui. Îşi lipi imediat urechea de panourile din lemn şi 
auzi dincolo de ele voci înăbuşite, de parcă ar fi fost sub 
apă. 

— Gentlemanul este aici, milady, spuse servitoarea, 
rostind cuvântul gentleman de parcă ar fi fost o insultă 
vulgară. L-am rugat să aştepte în camera de garderobă. 

— Mulţumesc, spuse Lucy, părând la fel de senină ca 
de obicei. 

Fără îndoială, îl aştepta pe acel musafir. Robert simţi 
cum inima începu să îi bată mai tare. 

Se auziră foşnete, apoi din nou vocea servitoarei: 

— Nu este un lucru bun, milady. Ştiu că nu este 
treaba mea să vorbesc, dar trebuie să îmi spun părerea. 

— Prostii, Sheena, rosti Lucy, uşor tulburată. Părea 
agitată. Este un act medical. Lady Kenton recomandă acest 
lucru, iar ea este o femeie respectabilă. 

„Un act medical?” Robert auzise diverse atribute 
pentru actul sexual, dar act medical nu era printre ele. 

— Nu îmi place, spuse servitoarea. Este de-a dreptul 
grosolan. 

— Of, Sheena! Lucy părea indulgentă, iar glasul i se 
auzea mai vag, de parcă se îndepărtase. Gata cu prostiile! 
Ajută-mă să mă dezbrac, te rog! 

„Să se dezbrace?” Robert întinse mâna spre masă 
pentru a-şi menţine echilibrul. Lady Lucy MacMorlan se 
dezbrăca pentru a primi un vizitator de sex masculin în 
camera ei. Inima i-o luă la goană, la fel şi imaginaţia. 
Imagini desfrânate cu Lucy întâmpinându-şi amantul 
complet dezgolită i se învălmăşiră în minte. Imagini cu 
trupul ei palid între aşternuturi, părul desprins din acele cu 
diamante revărsându-se peste umerii şi sânii ei. ŞI-I 
închipui pe bărbat în spatele ei... 

Robert înjură în barbă. 


Servitoarea făcu o ultimă încercare: 

— Milady... 

— Adu-l înăuntru acum, te rog, spuse scurt Lucy. 

O clipă mai târziu, uşa se deschise, iar servitoarea în 
rochie neagră intră în încăpere. Obrajii îi ardeau de ruşine şi 
îşi feri privirea. 

— Milady spune că poţi intra, zise ea pe un ton iritat, 
pentru a sublinia faptul că, dacă ar fi fost alegerea ei, 
Robert ar fi fost alungat de la castel şi probabil din oraş. 

El o urmă în camera spațioasă, cu o fereastră imensă 
care dădea spre mare. Draperiile groase din catifea erau 
trase, iar ultimele raze aurii ale soarelui amiezii pătrundeau 
prin fereastră, revărsându-se peste femeia care stătea 
întinsă pe bancheta lată din catifea din centrul bovindoului, 
expunându-şi pielea roz şi strălucitoare. 

Pentru o clipă, Robert avu impresia că păşise direct în 
propria fantezie. 

Lucy era întinsă pe burtă, cu capul întors într-o parte 
şi cu ochii închişi, de parcă ar fi dormit. O pătură o 
acoperea de la talie în jos, dar spatele îi era dezgolit. Era 
arcuit în acelaşi mod elegant precum fereastra bovindoului. 
Linia gâtului era delicată pe perna de catifea, vulnerabilă şi 
ispititoare. Robert voia să îşi plimbe degetele pe scobitura 
tandră a spatelui ei şi buzele pe umerii rotunzi. Simţi cum i 
se uscă gâtul. Mintea îi era o învălmăşeală de gânduri şi de 
imagini. Forma fundului şi a picioarelor ei lungi se distingea 
sub pătura de mătase. Lucy ţinea braţele suple şi palide pe 
lângă corp. Nu deschise ochii, nici nu i se adresă. Robert se 
întrebă dacă ea aştepta ca el să înceapă pur şi simplu să 
facă dragoste cu ea. Apoi servitoarea vorbi: 

— Ei bine, spuse ea, nu ai de gând să începi masajul? 
Stăpâna mea poate răci stând acolo în timp ce tu pierzi 
timpul. 

În acel moment, Robert observă flaconul cu ulei de pe 
masa de lângă banchetă. Mirosul vag şi dulceag de lavandă 
îi gădilă nasul. Văzu prosopul împăturit pe spătarul de lemn 
al unui scaun şi fu învăluit de un sentiment de uşurare. 

Fusese confundat cu un maseur. Probabil că aceasta 


era altă activitate a doamnelor din Highland. 

— Deci? insistă servitoarea. 

Un gentleman i-ar fi explicat că se produsese o 
încurcătură. Un gentleman şi-ar fi cerut scuze şi s-ar fi 
retras. 

Dar Robert făcu un pas în faţă. 


Capitolul 8 


Lucy intenţionase să îl întâmpine politicos şi cu 
răceală pe maseur, dar în ultima clipă fu paralizată de 
timiditate. Îl auzi înaintând încet către ea, odată cu foşnetul 
dezaprobator al poalelor rochiei Sheenei, care îl însoțea. 
Servitoarea îi fusese alături încă de când terminase şcoala. 
Era extraordinar de protectoare şi de conservatoare. 
Sheena considera sugestia lui Lady Kenton de a apela la un 
maseur de-a dreptul scandaloasă. Acum, când era prea 
târziu, Lucy tindea să îi dea dreptate. 

Stând întinsă pe bancheta din catifea, conştientă de 
aerul rece care îi mângâia umerii goi şi spatele, convinsă că 
bărbatul o privea, Lucy se simţea mult prea expusă. Lady 
Kenton spusese că Anton era un profesionist şi, în plus, că 
nu îl interesau femeile, dar, chiar şi aşa, lui Lucy situaţia i 
se părea stânjenitoare. Se gândi ca în două secunde să îşi 
ia halatul, să se ridice şi să îi ceară maseurului să plece fără 
să îi dea vreo explicaţie. „Două secunde, una...” 

El o atinse. Mâinile îi erau calde, nu reci, aşa cum îşi 
închipuise. Începură să coboare de pe gât pe umeri şi 
omoplaţi. Lucy simţi mireasma lavandei din uleiul pe care îl 
pregătise Sheena mai devreme, dar pe pielea lui sau pe a 
ei se încălzise şi mirosea şi a alte ierburi, cu arome dulci şi 
ameţitoare. Lucy simţi o uimitoare stare de bine. Incepu să 
se relaxeze. Mâinile lui i se plimbară din nou pe spate, 
coborând spre zona lombară. Muşchii încordaţi începură să 
se destindă în timp ce el stabili un ritm, masându-i gâtul, 
apoi coborând pe spate şi urcând din nou - un ritm 


liniştitor, care o făcu pe Lucy să piardă noţiunea timpului şi 
să fie conştientă doar de senzațiile plăcute. 

— Este foarte bine, spuse ea, ţinând ochii închişi în 
timp ce mâinile lui se plimbau pe trupul ei. 

Durerea ei începu să se transforme în plăcere. Glasul i 
se păru chiar şi ei uşor amorţit. Tresări când Sheena 
interveni brusc, din apropiere. Probabil că servitoarea 
simţise relaxarea din vocea ei, pentru că spuse: 

— Este act medical, milady. Aţi uitat? Apoi se întoarse 
spre maseur: Pe stăpâna mea o deranjează umărul stâng 
din pricina scrisului. 

— Şi spatele, bâigui Lucy. Mă doare. 

Maseurul schimbă poziţia, iar degetele lui începură să 
frământe mai tare umărul lui Lucy. Pentru o clipă, avu o 
senzaţie de plăcere amestecată cu durere şi aproape că fu 
tentată să îl oprească. Totuşi, durerea persistentă care o 
chinuise începea deja să se domolească sub mâinile lui 
abile. Lucy oftă uşurată şi îl auzi râzând încet. 

— Mai bine? întrebă el în şoaptă. 

— Oh, da! Mulţumesc. 

O auzi pe Sheena bâiguind ceva dezaprobator, dar nu 
îi pasă. Masajul continuă, alternând între o intensitate mai 
mare în zona umerilor, pe care ea îi mişca încântată, şi una 
mai blândă pe spate şi pe talie. Mâinile lui alunecară uşor, 
atingându-i în treacăt sânii. Lucy încremeni, cu răsuflarea 
întretăiată. El o făcu din nou. De data aceasta, ea îşi simţi 
corpul agăţându-se cu lăcomie de acea senzaţie, iar când 
se întâmplă din nou, se simţi învăluită de o căldură dulce şi 
moleşitoare, trezindu-i dorinţe ascunse. 

Lucy fu coruptă. Acesta trebuia să fie un proces 
terapeutic. Îşi dădu seama, şocată, că voia să dea pătura la 
o parte şi să simtă atingerea maseurului pe tot corpul. 
Mâinile lui îi atinseră din nou uşor sânii, iar Lucy aproape că 
gemu. Sfârcurile i se întăriră pe catifeaua uşor aspră a 
banchetei, iar ei i se păru că era o senzaţie foarte 
excitantă. De fapt, corpul ei părea să se trezească la viaţă 
într-un mod pe care nu îl mai experimentase înainte. Pielea 
îi era incredibil de sensibilă. Lucy trăise întotdeauna în 


mintea ei, gândurile şi ideile luptându-se pentru control. 
Niciodată nu fusese cu adevărat conştientă de corpul fizic, 
cu excepţia acelor momente în care simţise durere: când 
căzuse de pe cal sau când o duruse umărul. Insă acum era 
concentrată pe ceea ce simţea, nu pe ceea ce gândea. Se 
gândea numai la modul în care corpul ei reacţiona la 
atingerea lui, implorându-l să îi ofere mai mult. 

Sheena îi trase pătura mai sus, peste talie. Lucy 
deveni imediat conştientă că începuse să se foiască sub 
mâinile maseurului, lăsându-se în voia senzaţiilor, şi încercă 
să îşi domolească trupul. 

Era prea târziu. Nu putea scăpa de senzațiile captive 
înăuntrul ei, abia aşteptând să izbucnească de plăcere. 

Se auzi o bătaie în uşă. Mâinile maseurului se opriră o 
clipă, apoi îşi reluară mişcările lente. Mai degrabă pierderea 
atingerii lui decât bătaia în uşă o smulse pe Lucy din 
coconul de plăcere. Deschise ochii. Sheena se duse la uşă. 
Părea să se certe cu cineva şi clătina ferm din cap. Apoi îi 
făcu semn nou-venitului să intre în cameră, după care veni 
grăbită lângă banchetă. 

— Milady! Tonul ei o trezi pe Lucy mai repede decât o 
găleată cu apă rece ca gheaţa. Aici este un gentleman care 
spune că a fost trimis de naşa dumneavoastră. Pretinde că 
este maseurul. În acest caz, continuă Sheena, întorcându- 
se şi arătând spre Robert, el cine este? 

Lucy se ridică în capul oaselor, luând pătura şi 
acoperindu-se cu ea, şi dădu nas în nas cu Robert Methven. 

Pentru o clipă, nu îi veni să creadă că el era acolo. Era 
imposibil ca el să fie bărbatul care o atinsese atât de intim 
în urmă cu câteva secunde. Totuşi, din moment ce nu mai 
era nimeni în încăpere, el trebuia să fi fost. 

Robert luă micul prosop pe care Sheena îl pusese pe 
spătarul scaunului şi îşi şterse mâinile. Nu părea deloc 
surprins sau deranjat de faptul că fusese prins dându-se 
drept maseur. 

— Ce naiba faci aici? întrebă Lucy pe un ton piţigăiat 
şi furios. 

Se simţea în dezavantaj, având în vedere că doar 


pătura îi acoperea trupul gol. Fu din nou foarte conştientă 
de corpul ei, dar de data aceasta nu într-un mod plăcut. 

— Servitoarea ta m-a confundat, spuse Methven. 

— Mi-am dat şi eu seama de asta, izbucni Lucy. 
Misterul este de ce nu i-ai spus. 

El zâmbi răutăcios. 

— Nu sunt sigur că este un mister, cel puţin nu pentru 
un gentleman. 

O studie din cap până în picioare, asigurându-se că 
vorbele îi fură înţelese. Lucy simţi un nou val de căldură 
punând stăpânire pe ea. 

— Te ajutam să scapi de durerea de umăr şi de spate, 
adăugă el. Şi, ca să mă flatez, mă descurcam destul de 
bine. Am puţină experienţă în domeniu, având în vedere că 
am fost învăţat arta masajului în călătoriile mele... 

Lucy îl întrerupse cu un gest exasperat din mână, iar 
el se supuse şi tăcu, deşi ochii lui albaştri încă erau 
amuzaţi. 

— Te rog să îi ceri maseurului lui Lady Kenton să 
plece, Sheena, spuse Lucy. Incepea să o doară capul. Ar fi 
vrut să îşi maseze tâmplele cu degetele, dar asta însemna 
să dea drumul păturii. Se întoarse spre Methven. Tu, 
domnule... Şi tu vei pleca. Acest comportament scandalos... 
Se opri când îşi dădu seama că îi tremura vocea. 

— Eşti supărată, spuse Robert Methven. 

— Nu sunt supărată! se răsti Lucy. Sunt furioasă! 

Minţea. Era supărată, tulburată, şocată. Dar ce o 
deranja cel mai mult era amintirea mâinilor lui atingând-o şi 
modul în care trupul ei vibrase sub atingerea lui. Poate că... 
Nu, cu siguranţă nimeni nu ar fi trebuit să se simtă aşa de 
excitat în timpul unui masaj. Era un act medical. Toată 
lumea îi spusese acest lucru, dar ea uitase şi, în schimb, se 
comportase necuviincios. Toate simţurile ei erau în alertă, 
corpul încă o durea din pricina dorinţei nesatisfăcute şi 
părea incapabilă să scape de acele senzaţii. Aşteptă ca 
Methven să îşi ceară scuze pentru comportamentul 
scandalos, dar nu o făcu. Lucy se încruntă la el. 

— Ce mai aştepţi? spuse ea. Ti-am cerut să pleci. Te 


rog! 

Nu se simţea capabilă să mai dea vreodată ochii cu el. 
Sărutul din biblioteca de la castelul Brodrie fusese destul de 
grav din punctul ei de vedere, inexplicabil, contrar firii sale. 
De data aceasta, era cu totul alt lucru. 

Methven merse alene la fereastră, iar pe Lucy o 
înfurie acest lucru. El deţinea complet controlul, în timp ce 
ea stătea încremenită pe banchetă, simțindu-se ruşinată. 
Era nedrept, rolurile ar fi trebuit să fie inversate, având în 
vedere că el comisese o gafă atât de şocantă. 

— Aş vrea să îţi fac pe plac, spuse Robert încet, dar 
cred că ar trebui să discutăm despre efectele produse 
reputației tale de acest incident. 

— Nu te-ai gândi la efectele asupra reputației mele 
când ai decis să te dai drept maseurul naşei mele, spuse 
Lucy. 

Urmă un moment de tăcere straniu. 

— De fapt, spuse blând Methven, m-am gândit 
întocmai la compromiterea reputației tale. Soarta mi-a 
oferit o şansă, iar eu... Ridică din umeri. Am profitat de ea. 

Lucy îşi simţi inima tresărind din pricina şocului. 

Methven intenţionase să o compromită. O făcuse în 
mod deliberat. 

Un sentiment înfiorător de teamă se strecură în 
pieptul ei, împiedicând-o să respire. Era şocată şi, brusc, 
speriată şi disperată. 

— Nu înţeleg, spuse ea încet. 

— Eu cred că înţelegi, zise Methven. Ea îi întâlni ochii 
aspri şi nemiloşi şi fu izbită de încă un val de şoc. Senzaţia 
de panică din piept se intensifică. 

— Este modul tău de a te răzbuna pentru scrisori? 
întrebă Lucy, încercând să îşi păstreze calmul, dar vocea 
tremurândă o dădu de gol. Ai făcut intenţionat acest lucru 
ca să mă distrugi? 

Pentru o clipă, Robert păru surprins. 

— Nici măcar eu nu sunt atât de diabolic, spuse el, 
privind-o. 

Lucy nu îi putea descifra expresia feţei, iar acest lucru 


o nelinişti şi mai mult. Se simţea pierdută. 

— Din moment ce ai nevoie de lămuriri, spuse 
Methven, recunosc că ţi-am compromis reputaţia prin 
comportamentul meu scandalos din această seară. Prin 
urmare, consider că este o mare onoare să îţi cer să te 
căsătoreşti cu mine. 

Lucy nu fusese niciodată goală când primise o cerere 
în căsătorie. Nici nu îşi imaginase vreodată că avea să 
ajungă în această postură. Pur şi simplu nu era posibil. Ea 
era prea cuviincioasă, era perfectă. Cu toate acestea, iat-o 
acoperită doar de o pătură, purtând doar pantalonaşi, 
păcălită să se mărite cu marchizul de Methven. 

Lucy nu putea să se căsătorească cu el, era exclus. 
Nu se putea căsători cu nimeni. Şi, fără îndoială, nu avea să 
nască vreodată moştenitori pentru vreun bărbat. 

Ideea o îngrozea. 

Nici nu putea să îşi dezvăluie motivele, nu dacă voia 
să păstreze secretele lui Alice, să păstreze trecutul secret. 

Incercă să se concentreze, să îşi domolească 
gândurile învălmăşite. 

— Cred, spuse ea, că eşti un ticălos dacă profiţi în 
felul acesta de mine. 

Robert făcu o plecăciune. 

— Cred, rosti el, că ai dreptate. 

— Un bărbat fără onoare! adăugă ea furioasă. 

Robert păru jignit. 

— Asta e puţin cam dur. 

— Poate că eşti obişnuit să te căsătoreşti cu persoane 
pe care abia le cunoşti, dar nu este şi obiceiul meu. 

De data aceasta, el avu îndrăzneala să râdă. 

— Touché, spuse Robert. Nu o cunoşteam prea bine 
pe domnişoara Brodrie, dar noi doi... Gesticulă spre 
banchetă şi spre silueta ei pe jumătate dezgolită. Credeam 
că ne descurcăm destul de bine pentru a ne cunoaşte. 

Conversaţia nu decurgea deloc în direcţia în care 
intenţionase Lucy. Se simţea stânjenită, tulburată şi 
complet depăşită de situaţie. 

— Nu mă pot concentra când sunt îmbrăcată atât de 


sumar! izbucni ea. Încercă să se ridice în picioare, 
înfăşurându-se în pătură şi aproape scăpând-o din pricina 
mâinilor care îi tremurau. Dacă te retragi ca să mă pot 
îmbrăca, spuse ea, putem vorbi apoi. 

— Desigur, spuse Methven. Arăţi încântător şi nu am 
nicio obiecţie referitoare la stilul tău vestimentar, dar dacă 
insişti... îţi alunecă pătura, adăugă el. 

Lucy ţipă furioasă, îşi strânse pătura mai bine şi 
alergă în camera de garderobă, unde o aştepta Sheena. Se 
gândea că servitoarea avea să înceapă să o certe, să Îi 
spună că o avertizase că masajul era o treabă periculoasă 
şi că nu ar fi trebuit să facă asta. Nu era sigură că putea 
suporta faptul că Sheena avusese dreptate. 

— V-am spus... începu servitoarea. 

— Ştiu! o întrerupse Lucy. 

Sheena îşi ţuguie buzele. Fără să mai spună vreun 
cuvânt, îi dădu lui Lucy mai întâi cămăşuţa şi apoi corsetul. 
Lucy se înfioră când hainele îi atinseră pielea dezgolită. li 
era frig. Mâinile îi tremurau uşor în timp ce încerca să o 
ajute pe Sheena să încheie nasturii corsajului rochiei 
albastre. Îşi dădu seama că trebuia să se îmbrace mai 
repede pentru a simţi că îşi recăpăta controlul. Era straniu 
că acum, când purta o rochie respectabilă, se simţea mai 
necuviincioasă decât mai devreme, când purtase doar 
pantalonaşi. 

— Pot să garantez că nu s-a întâmplat nimic indecent, 
milady, spuse Sheena. 

— Nu cred că poţi, zise Lucy deznădăjduită. 

Era conştientă de faptul că mărturia servitoarei nu ar 
fi contat în eventualitatea unui scandal. Reputația ei era 
compromisă, iar singura modalitate de a se salva era să se 
mărite cu Robert Methven. 

„Căsătorie”. 

Se simţea prizonieră şi îi era teamă. Marchizul de 
Methven pierduse o mireasă şi acum voia alta. O alesese pe 
ea şi de aceea o compromisese. 

Lucy tremura. După ce murise Alice, îngropase adânc 
toate gândurile despre iubire şi căsătorie. Viitorul i se 


schimbase odată cu moartea surorii ei. Regretul, ruşinea şi 
amărăciunea pierderii lui Alice apăsau în fiecare zi pe 
umerii ei. Nu îşi putea închipui o viaţă cu un soţ şi o familie. 
Nu îşi dorea acest lucru, îi era prea teamă. Nu se putea 
culca vreodată cu un bărbat, nu îi putea oferi un moştenitor 
şi era nedrept să se mărite cu cineva în aceste 
circumstanţe. 

înăuntrul ei nu era nimic altceva în afară de întuneric 
rece şi pustiu. 

Sheena îi prinse părul cu o panglică simplă. 

— Nu vă puteţi căsători cu el, milady, spuse ea. Este 
imposibil... 

— Ştiu! izbucni Lucy. 

Nu erau prea multe de spus sau de făcut pentru a 
amâna confruntarea cu Robert Methven. Trecuse deja o 
jumătate de oră, iar ea bănuia că, dacă nu ieşea în curând 
din camera de garderobă, Methven avea să intre în 
încăpere pentru a se asigura că ea nu fugise pe fereastră. 

Sheena termină de legat panglica. Lucy se privi în 
oglindă. Arăta la fel ca întotdeauna, perfect echilibrată şi 
elegantă. Imaginea ei senină nu trăda faptul că stomacul i 
se învolbura şi că se simţea înfrigurată şi bolnavă. 

Methven stătea acolo unde îl lăsase, cu mâinile în 
buzunarele jachetei, privind spre golful care se întindea 
dincolo de fereastra bovindoului. Era încruntat şi avea un 
aer intimidant. Teama rece îşi întinse ghearele spre inima 
lui Lucy. Methven era nepotrivit pentru ea în toate 
privinţele, fiind mult prea puternic şi hotărât. Era convinsă 
că marchizul de Methven nu s-ar mulţumi niciodată cu o 
căsnicie de convenienţă. În mod sigur îşi dorea un 
moştenitor pentru proprietăţile pe care era decis să le 
salveze. Lucy trebuia să găsească o cale de ieşire din 
această situaţie, deşi nu ştia cum putea să facă acest lucru 
şi să rămână cu reputaţia intactă. 

Când el o văzu, merse lângă ea şi îi luă mâinile într- 
ale lui. 

— Arăţi minunat, spuse el. Deşi preferam pătura. 

Lucy îşi retrase mâinile şi se îndepărtă de el. 


Atingerea lui deja o deruta, distrăgându-i atenţia de la 
tentativa de a-şi ordona gândurile în mod logic. Prezenţa lui 
o făcea să se simtă ameţită şi înfierbântată. Până să revină 
Robert în viaţa ei, nu îşi închipuise că avea să simtă 
vreodată pasiune sau dorinţă. El o făcea să le simtă pe 
ambele, dar teama dinăuntrul ei era mai puternică. 

— Căsătoria este o afacere, Lord Methven, spuse ea, 
luptându-se să îşi recapete cumpătul, netezindu-şi faldurile 
rochiei în timp ce se aşeză. Să discutăm despre afaceri. 

În ochii lui se aprinse un licăr de amuzament. 

— Cât de practică eşti, Lady Lucy! spuse Robert. Chiar 
te rog, să începem. 

Se aşeză pe scaunul din faţa ei, îşi întinse picioarele şi 
îşi încrucişă gleznele, apoi aşteptă ca Lucy să continue. 

— Ai venit la Durness cu intenţia clară de a mă 
compromite? întrebă ea pe un ton poruncitor. 

Robert îşi înclină uşor capul. 

— Am venit să te cer în căsătorie. 

— Atunci de ce nu ai făcut-o într-o manieră onorabilă? 
întrebă Lucy, apoi trase adânc aer în piept şi încercă să se 
calmeze. 

Nu era uşor, mai ales sub privirea lui perspicace - 
bărbatul părea să vadă direct în sufletul ei. 

— M-ai fi refuzat, spuse el, fără să ezite. 

Avea dreptate, l-ar fi refuzat şi nu putea să nege 
acest lucru. Nu vorbi imediat, astfel că Robert îşi întinse 
mâinile într-un gest implorator. 

— lartă-mă, spuse el, dar nu am avut de ales decât să 
îţi forţez mâna. 

— Nu te iert, spuse Lucy, iar glasul i se stinse. Fu 
şocată de dezamăgirea pe care o simţea. Este şantaj, 
adăugă ea. Nu ai pic de onoare. 

— Loialitatea mea, o corectă el ferm, este faţă de 
clanul meu. Clanul trebuie să fie prioritatea mea. 

Urmă un moment de tăcere. Methven nu invocă nicio 
scuză, nu încercă să îşi justifice acţiunile. 

Lucy îşi apăsă tâmplele cu degetele. O durea capul. 
Voia să îl refuze pe loc, să îi spună că nu avea de gând să 


se mărite vreodată cu el, că nici nu încăpea vorbă în 
această privinţă. Problema era că se îndoia că Methven 
avea să accepte un refuz direct. Probabil ar fi vrut să ştie 
de ce era pregătită să îşi sacrifice reputaţia în loc să se 
mărite cu el. 

Lucy era captivă. Trebuia să îl convingă să o elibereze 
din capcană. Habar nu avea cum să facă acest lucru, dar 
era singura ei speranţă. Ridică privirea. Methven părea atât 
de neînduplecat, încât Lucy aproape că îşi pierdu curajul, 
dar îşi înfipse unghiile în palme şi se forţă să se calmeze. 

— Am înţeles că opţiunile legate de alegerea soţiei ți- 
au fost limitate de termenii moştenirii tale, milord, spuse 
ea. In ce fel s-a schimbat acest lucru? 

— S-a schimbat doar în sensul în care tu eşti o soţie 
eligibilă, răspunse Methven, afişând brusc acel zâmbet 
cald, care o lua întotdeauna prin surprindere. Cunoşti 
arborele genealogic al familiei tale? 

— Nu detaliat, răspunse Lucy. Ai o copie disponibilă? 

— Mă tem că nu, zise Methven. Va trebui să mă crezi 
pe cuvânt. Am avut cei mai buni avocaţi din Edinburgh 
pentru această problemă. 

Bineînţeles că avusese cei mai buni avocaţi. Era 
imposibil să facă o greşeală fundamentală într-o chestiune 
atât de importantă. Lucy îşi muşcă buza. Evident că nu 
aceasta era calea de scăpare. 

— Nu ştiam că eram pe lista ta de posibile soţii, spuse 
ea cu răceală. 

„Undeva spre sfârşitul listei dacă Dulcibella Brodrie 
era la începutul ei”. 

Gândul acela o irită şi mai mult. Era irelevant. Mai rău 
decât atât, era stupid. Nu ştia de ce, dar îi păsa. Era prea 
mândră pentru a fi pe o listă mai jos decât Dulcibella. 

Zâmbetul lui Methven se lărgi, de parcă bărbatul îi 
aflase sentimentele contrare. 

— Nici eu, spuse el. Altfel, poţi fi sigură că te-aş fi 
abordat înainte de a-i face propunerea domnişoarei Brodrie. 

Lucy ridică brusc privirea. El o privea amuzat, dar în 
ochii lui albaştri era o căldură care îi făcu sângele să 


gonească prin vene. Îşi drese glasul şi încercă să se 
concentreze. Lucrurile mergeau în direcţia greşită dacă 
intenţiona să îl refuze. 

— Nu mă pot căsători cu tine, zise Lucy. Cuvintele 
ieşiră mai directe decât intenţionase, dar se simţi uşurată 
că spusese adevărul. Va trebui să îţi găseşti altă soţie. 

Brusc, Robert o privi cu asprime. Amuzamentul încă 
se citea în expresia lui, dar acum avea un aer nemilos, 
hotărât. 

— Mă refuzi, zise el, iar un zâmbet diabolic i se 
aşternu pe buze. Recunosc, nu am crezut că o vei face. Se 
aplecă înainte şi îşi sprijini braţele pe genunchi, fără să îşi 
ia privirea de la chipul ei. Am presupus că, din moment ce 
erai aproape goală şi mi-ai permis o intimitate şocantă cu 
trupul tău, vei vedea necesitatea unei logodne urgente. 

Lucy se concentră din răsputeri să blocheze cuvintele 
goală, intimitate şocantă şi trup, mai ales în aceeaşi 
propoziţie. Un val de căldură se înălţă în stomacul ei, 
aprinzându-i sângele în vene. Clipi rapid. Trebuia să se 
concentreze pe argumentele raţionale, nu pe reacţia ei 
fizică faţă de Methven, care nu o ajuta deloc. 

— Nu doresc să mă căsătoresc, spuse ea, şi este 
greşit din partea ta să încerci să mă şantajezi ca să accept. 

Trebuia să se concentreze pe singurul lucru 
important, pentru că, atunci când privea în ochii lui, avea 
tendinţa de a-şi pierde şi ultima fărâmă de rațiune. 

— Sunt conştient că e greşit să apelez la şantaj, spuse 
el calm. Totuşi, dacă vorbim de fărădelegi, a fost greşit din 
partea ta să scrii scrisorile care mi-au furat mireasa. 
Aceasta este compensaţia, o mireasă pentru altă mireasă. 

Methven se lăsă iar pe spătarul scaunului, aşteptând 
răspunsul ei în mod politicos. 

Lucy se strădui să răspundă. 

— Recunosc că am fost parţial responsabilă pentru 
fuga fratelui meu cu domnişoara Brodrie, spuse ea, dar nu 
mă pot căsători cu tine pentru a remedia situaţia. Va trebui 
să îţi găseşti altă soţie. Trase aer în piept, întrucât ajunse la 
argumentul cel mai important al refuzului. Nu ar fi galant 


din partea ta să faci public modul în care am fost 
compromisă în această seară. Niciun gentleman nu ar 
distruge reputaţia unei lady în mod deliberat pentru 
beneficiul personal. Aşadar... Lucy se forţă să îl privească în 
ochi. Pot doar să te implor să îmi accepţi refuzul şi să nu 
mai vorbim despre acest lucru. 

Urmă un moment lung de tăcere apăsătoare. Afară se 
lăsa seara peste întinderea mării. Umbrele din încăpere o 
împiedicau să îi citească expresia lui Robert Methven. Se 
simţea agitată, dar se forţă să rămână aşezată şi să aştepte 
răspunsul lui. 

Methven se ridică brusc în picioare şi merse spre 
fereastra care dădea spre golf, dar apoi se întoarse spre ea 
şi o privi de parcă ar fi fost un mister pe care încerca să îl 
dezlege. Ultima rază de lumină a zilei îi căzu pe chip, iar 
Lucy putu să îi citească gândurile în ochii albaştri. Era 
amuzat de refuzul ei neclintit de a ceda în faţa şantajului. li 
admira curajul, dar, în acelaşi timp, îi blestema 
încăpăţânarea. Totodată, ea simţi frustrare în postura lui. 

— Dacă nu îndeplinesc termenii tratatului din secolul 
al XV-lea, spuse el, vărul tău, Wilfred Cardross, pune mâna 
pe jumătate din proprietăţile mele. Tu ştii acest lucru. 

Ochii li se întâlniră, iar inima lui Lucy tresări din 
pricina a ceea ce văzu. 

— Nu îţi face iluzii, continuă Methven. Pentru mine 
este mai important decât orice să păstrez pământurile 
strămoşilor mei, Lady Lucy. Eu protejez ceea ce este al 
meu. 

Un fior rece o străbătu, iar în minte îi răsunară 
cuvintele lui Lady Kenton: „Un erou venit direct de pe 
câmpul de luptă...” 

Robert Methven avea să lupte pentru ceea ce îşi 
dorea şi pentru a-şi proteja clanul. Lucy nu mai văzuse 
niciodată un bărbat atât de hotărât şi de neclintit. Işi feri 
privirea de ochii lui arzători. 

— Tu eşti singura mea şansă, spuse el direct. Nu 
există altcineva cu care să mă pot căsători. 

Inima lui Lucy tresări din pricina şocului. Nu se 


aşteptase la acest lucru. Ridică brusc privirea. 

— Trebuie să existe! Fără îndoială - aruncă o mână în 
aer -, dacă eu sunt eligibilă, la fel trebuie să fie Mairi sau 
Christina... 

Ceva în expresia lui o făcu să tacă. 

— Din diverse motive, ele nu sunt eligibile. Glasul lui 
încă era blând. Doar tu eşti, Lucy. 

Era prima dată când îi spunea pe nume. Intimitatea 
dintre ei o făcu să se înfioare. La fel gândul că era singura 
care îl putea ajuta, pentru că acest lucru însemna că 
Methven avea să fie şi mai hotărât să se însoare cu ea. Îşi 
frecă braţele dezgolite pentru a se încălzi, apoi se întinse 
după şalul de pe canapea. Serile de mai încă erau 
răcoroase şi nu avusese timp să aprindă focul. 

Methven veni lângă ea, se aplecă şi îşi puse mâinile 
pe braţele scaunului ei, ţinând-o captivă. Îi studie chipul cu 
ochi pătrunzători. Nu o atinse, dar ea era foarte conştientă 
şi intimidată de prezenţa lui, aproape copleşită de 
masculinitatea pură pe care o emana. Îi făcu inima să bată 
cu putere şi corpul să îi clocotească. 

— Nu îţi pot da drumul, Lucy, spuse el. Sigur înţelegi 
acest lucru, nu? Dar aş prefera să te conving să te alături 
cauzei mele decât să le spun tuturor de căderea ta în 
dizgrație şi să te forţez să mergi la altar. 

Lucy se ridică pentru a recăpăta măcar parţial 
controlul. Dar fu o greşeală, întrucât gestul o aduse mai 
aproape de el în loc să îi îndepărteze. În aceste 
circumstanţe, Methven părea chiar mai masculin într-un 
mod foarte deranjant. 

— Te rog, Lucy, ajută-mă! zise el, iar în ochi i se citiră 
pasiunea şi rugămintea. 

Lucy se gândi că, dacă Wilfred ar fi pus mâna pe 
pământurile Methven, mulţi bărbaţi, femei şi copii ar fi fost 
condamnaţi la sărăcie şi foamete. Închise ochii parcă 
pentru a-şi alunga imaginile din minte, dar nu reuşi să 
scape de ele. 

— Nu pot, zise neputincioasă. Sincer. Aş vrea să pot, 
dar... Glasul i se stinse. 


Robert era atât de aproape! Făcu încă un pas spre ea, 
până când trupurile li se atinseră. Lucy tremura, 
încremenită în loc; ridică ochii spre el. Chipul lui era 
neînduplecat, umbrele înăsprindu-i expresia. Lucy simţi o 
dorinţă bruscă de a ridica mâna şi de a-şi trece degetele 
peste obrazul şi bărbia lui, pentru a simţi trăsăturile aspre. 
Reacţia ei intensă la apropierea lui o izbi ca un val violent şi 
avu senzaţia că rămase fără suflare sub greutatea lui. 
Brusc, gura i se uscă, iar pulsul îi zvâcni în gât. 

—  Ajută-mă! repetă Robert, iar respiraţia lui îi 
mângâie obrazul. 

Buzele lui erau la doar câţiva centimetri de gura ei. 

Un fior straniu o străbătu. Deschise gura pentru a-i 
spune că nu putea să îl ajute, dar cuvintele nu ieşiră. 
Robert ridică mâna şi îi dădu o şuviţă de păr de pe obraz. O 
sărută în colţul gurii. Genunchii îi tremurau, iar degetele de 
la picioare i se încordară în pantofi. 

Buzele lui trecură uşor peste ale ei. Lucy avea să se 
topească în curând dacă el nu o săruta şi avea să 
explodeze dacă o făcea. Apoi Methven puse stăpânire pe 
gura ei, iar acela fu ultimul ei gând clipe îndelungate. 


Capitolul 9 


Robert tânjise să o sărute pe Lucy din clipa în care 
terminase masajul, iar ea deschisese ochii atât de 
înceţoşaţi de plăcere şi îl privise confuză, cu o dorinţă 
inocentă. Aşteptase acest moment. Nu crezuse că avea să 
vină vreodată, dar iată că venise. Trebuia să aibă grijă să 
nu îl irosească; dacă nu o convingea pe Lucy MacMorlan să 
fie soţia lui după acest sărut, nu mai exista speranţă pentru 
el. 

Lucy avea ochii închişi şi genele odihnindu-se pe 
obrajii ei perfecţi. Robert o sărută din nou cu blândeţe, 
înfrânându-şi dorinţele. Îşi dădu seama că încă era ceva 
nou pentru ea, o revelaţie, şi voia să îi arate cât de minunat 


putea să fie. Când o sărutase în biblioteca de la castelul 
Brodrie, se întrebase dacă Lucy mai sărutase vreodată pe 
cineva în afară de el. Ezitarea şi lipsa ei de experienţă 
sugerau că nu. Era evident că logodna ei fusese complet 
lipsită de pasiune, iar ea nu ştia ce era senzualitatea. 

La Brodrie, îi dăduse să guste pasiunea. Acum era 
timpul să o trezească înăuntrul ei, să o trezească pe Lucy. 
Trupul lui, deja excitat, se încordă şi mai tare la acel gând, 
dar îşi ignoră dorinţele şi se concentră asupra ei. 

Buzele lui se mişcau cu blândeţe peste ale ei, 
depărtându-le uşor, până când respiraţiile li se uniră. 
Ezitantă, Lucy se supuse. Limba lui se plimbă peste buza ei 
inferioară, apoi o atinse pe a ei, iar Lucy suspină de 
plăcere. 

— Te-aş putea convinge, şopti el. Nu trebuie să fim 
certaţi. 

Lucy deschise ochii. Erau de culoarea cerului verii 
scoțiene şi al miezului nopţii, un albastru intens, dar uşor 
moleşit. Lucy părea năucită, pierdută într-o lume deloc 
familiară. Robert simţi o dorinţă atât de vie, încât aproape 
că gemu. Dar nu era doar dorinţă carnală. Era un cuvânt 
mult prea nepotrivit pentru ceea ce simţea, nu descria nici 
emoţiile lui, nici expresia de pe chipul ei. Buzele ei se 
întredeschiseră. Robert cedă în faţa tentaţiei şi o sărută 
pentru a treia oară, de data aceasta intens şi îndelung. 

Lucy icni, şocată de intimitatea sărutului. Dar deja se 
deschidea pentru el, oferindu-i gura ei, limbile lor unindu- 
se, corpul ei relaxându-se şi predându-se instinctiv. Robert 
se abţinu cu greu să nu o ia în braţe, să nu o ducă la 
banchetă şi să nu o dezbrace de rochie pentru a o expune 
din nou privirii şi atingerii lui. În schimb, o sărută pe gât şi îi 
simţi corpul cutremurându-se. Lucy era atât de receptivă! 
Şi habar nu avea de pasiunea captivă înăuntrul ei. Sau 
poate că începea să bănuiască. 

Robert nu avea nici cea mai mică intenţie să o 
seducă. Ar fi fost de-a dreptul o ticăloşie din partea lui să o 
seducă acum, când lucrurile nu stăteau tocmai bine între ei. 
Dar voia să îi arate cât de potriviţi erau din punct de vedere 


fizic. Acest lucru putea să o convingă să se răzgândească şi 
să îi accepte cererea în căsătorie. Îi putea oferi plăcere, îi 
putea descătuşa sentimentele. 

Oh, da, şi lui i-ar fi făcut plăcere! Nu era atât de 
ipocrit încât să pretindă că tot ce făcea era doar în 
avantajul ei. 

Işi cobori buzele pe marginea dantelată a corsajului. 
Dantela era delicată, dar pielea ei era şi mai fină. Lucy 
scoase un sunet gutural, care trezi tot ce era primitiv şi 
posesiv în Robert. El ridică mâna şi îi mângâie uşor sânul. 
Ea se înfioră şi se împinse uşor spre el, căutându-i trupul. 
Era dorinţă pură şi naivă, mai mult decât şi-ar fi închipuit 
Robert. El îi trasă uşor forma sânului, apoi îşi trecu degetul 
peste sfârc prin muselina subţire a rochiei. Simţea 
tensiunea acumulându-se în corpul ei, până când Lucy 
scoase un sunet pasional, iar el o sărută din nou, mai aspru 
de data aceasta. Ea se supuse, gustându-l mai dornică, 
trăgându-i capul spre ea, limbile lor împletindu-se. 

Era prea mult, prea periculos fără consimţământul ei 
în privinţa căsătoriei. Incă un sărut, iar el avea să îi smulgă 
rochia de pe umeri pentru a-i săruta sânii. 

Se desprinse din sărut şi se îndepărtă de ea. Amândoi 
gâfâiau. Buzele ei erau roşii, umflate, umede şi 
întredeschise. Sfârcurile ei împungeau materialul subţire al 
rochiei. Lucy părea răvăşită şi depravată, iar erecţia lui 
Robert deveni aproape insuportabilă. 

— Eşti sigură că nu aş fi un soţ bun? întrebă el. 

Tot ce se întâmplase între ei i se păruse perfect. 

Lucy făcu ochii mari. Părea uluită, de-a dreptul şocată. 
Trase adânc şi ezitant aer în piept, ducând o mână la piept, 
parcă pentru a se calma. 

— Nu vreau ca soţul meu să mă sărute astfel, spuse 
ea încet. Nu vreau ca soţul meu să mă sărute cu pasiune şi 
- dădu din mâini agitată - cu dorinţă. 

— Nu vrei ca soţul tău să te dorească? întrebă Robert. 

Existau destule căsnicii mai reci decât zăpada 
scoțiană. O oarecare pasiune făcea mult mai tolerabilă o 
căsătorie aranjată. 


Lucy clătină scurt din cap. Începu să îşi recapete 
cumpătul, folosindu-l ca pe o pelerină protectoare. Obrajii 
încă îi erau de un roşu aprins, dar îşi recâştigase parţial 
autocontrolul. Robert simţi că distanţa dintre ei se adâncea, 
îşi dădea seama că Lucy îi scăpa printre degete. 

— Dacă ar fi să mă căsătoresc vreodată, ar fi o uniune 
a intelectelor, nu a pasiunilor, milord, spuse ea. 

— De ce? întrebă Robert, făcând un pas spre ea, dar 
Lucy se retrase, interzicându-i în mod tacit să o sărute din 
nou. 

— Pentru că asta îmi doresc, şopti ea. 

Robert o prinse de umeri şi o întoarse spre oglinda de 
pe perete. Lucy arăta delicios de răvăşită, asemenea unui 
înger decăzut. El îşi plecă încet capul, îşi plimbă limba 
peste clavicula ei şi o simţi înfiorându-se drept răspuns. Era 
atât de uşor să îi distrugă calmul şi să retrezească pasiunea 
în ea! Calmul ei atârna de un fir de păr. 

Robert îi dezgoli umărul, coborându-i uşor mâneca pe 
braţ. Pielea ei palidă era aproape translucidă şi brăzdată de 
pistrui. O muşcă foarte blând de umăr şi o auzi icnind. 

— Vită-te la noi, spuse el, ridicând privirea. Negi că îţi 
doreşti asta? 

Ochii li se întâlniră în oglindă. În ai ei se citeau 
tulburarea şi încă ceva. Teamă. Era atât de intensă, încât îl 
izbi în plin. Mâinile îi căzură pe lângă corp şi îşi îndreptă 
umerii. 

— Lucy? 

— Nu vreau să simt pasiune, şopti ea. Niciodată! 

Înainte ca el să poată spune ceva, ea se întoarse şi o 
luă la fugă. Lucy mări pasul când ajunse la uşă, care se 
închise violent în urma ei, lăsându-l pe Robert singur într-o 
tăcere apăsătoare. 

Reacţia lui instinctivă fu să meargă după ea şi să Îi 
ceară o explicaţie. Aproape că ajunse la uşă, dar se opri 
brusc. Lucy fugise pentru că nu voia să-i vorbească. Trebuia 
să îi dea timp, altfel nu avea să ajungă la vreun consens. 

Robert se aşeză pe bancheta pe care stătuse Lucy 
mai devreme şi simţi mirosul vag de zambilă sălbatică al 


parfumului ei. Un bor de dorinţă îl străbătu în timp ce îşi 
aminti de trupul ei gol pe catifeaua banchetei, aşa că se 
ridică, merse lângă masă şi aprinse lumânarea de acolo. 
Camera fu învăluită într-o lumină aurie. Lumânarea se 
reflectă în oglindă şi, brusc, el văzu din nou chipul lui Lucy 
şi groaza din ochii ei. 

El o speriase. Era şocat, îngrozit şi se simţea ca un 
ticălos. 

Şi totuşi... 

Reacţia ei pasională la săruturile lui trăda o dorinţă la 
fel de mare ca a lui. Pentru câteva momente, Lucy se 
pierduse în atingerea şi în braţele lui. Ceea ce nu avea sens 
dacă se temea de el. 

Robert înjură în sinea lui, îşi turnă o cantitate 
zdravănă de vin în paharul prăfuit de pe masă şi îl dădu pe 
gât de parcă ar fi fost un medicament. Apoi se trânti în 
fotoliul de lângă şemineu, care era rece şi mirosea a 
cenuşă. Se întrebă încotro fugise Lucy. Fără îndoială, 
servitoarea ei iritantă avea să se întoarcă în curând pentru 
a-l mustra pentru comportamentul lui îngrozitor, care o 
speriase pe stăpâna ei. Dar femeia nu o îl putea face să se 
simtă mai josnic decât se simţea deja. 

Robert se întrebă dacă pe Lucy o speriaseră pasiunea, 
faptul că îi arătase cât de bine puteau decurge lucrurile 
între ei. Ea nu experimentase dorinţa până să o sărute el. 
Citise şi scrisese despre asta, dar nu cunoscuse niciodată 
sentimentul. Apoi, fără niciun avertisment, dorinţa şi 
pasiunea deveniseră realitate şi îi copleşiseră toate ideile 
despre gentlemeni perfecţi şi căsătorii platonice. 

Robert era curios şi în privinţa lui MacGillivray. Se 
părea că Lucy, proaspăt ieşită din şcoală, îl idealizase pe 
bărbatul mult mai în vârstă decât ea. li fusese mai degrabă 
mentor, o figură paternă, nu un iubit. Poate că o făcuse să 
se simtă în siguranţă. lar acum descoperise pentru prima 
dată că iubirea fizică nu era nici sigură, nici blândă sau 
intelectuală şi îi era teamă. 

Era plauzibil. Cu toate acestea, dintr-un anume motiv, 
îndoiala continuă să îi bântuie gândurile. Groaza din ochii 


lui Lucy spunea altceva. Reflecta durere şi amintiri 
insuportabile, iar Robert le recunoscuse pentru că şi el 
purta pretutindeni cu el propria vină insuportabilă şi durere. 

Lucy nu se temea de el. Se temea de altceva. | se 
întâmplase ceva în trecut, ceva atât de şocant şi de 
îngrozitor, încât nu putea scăpa de acea amintire. Robert 
mai văzuse acea frică oglindindu-se în ochii bărbaţilor care 
fuseseră la luptă, care fuseseră martorii unor lucruri 
groaznice şi pe care nu le puteau uita. 

Robert oftă adânc. Avea nevoie de timp ca să 
descopere care erau temerile lui Lucy şi să o curteze cu 
blândeţe. Era singura cale de a progresa. Din păcate, cum 
Wilfred Cardross se înverşuna să pună mâna pe 
pământurile lui, timpul era un lux pe care Robert nu şi-l 
permitea. 


— Mie mi se pare perfect, spuse Mairi. Este chipeş, 
bogat, interesant şi atrăgător, zise ea, enumerând pe 
degete calităţile lui Robert Methven. Este inteligent. Ah, 
după tot ce mi-ai spus, ştie să sărute. Nu ai cu cine să îl 
compari, dar eşti destul de sigură că se pricepe la asta. 

— Eşti aşa de superficială! spuse îmbufnată Lucy, 
începând să regrete că i se destăinuise surorii ei. 

Pur şi simplu, Mairi nu o înţelegea. Le despărţea doar 
un an, dar nu fuseseră niciodată foarte apropiate. Lucy nu 
putea vorbi cu Mairi despre moartea lui Alice; nu îi putea 
dezvălui şocul şi groaza incidentului. Doliul lui Mairi era 
pentru sora pe care o iubise şi o pierduse. Al lui Lucy era 
pentru geamăna mult iubită care îi murise în mod tragic în 
braţe, pentru sora pe care simţea că o dezamăgise. 
Sentimentele de ruşine şi regret o despărţeau de Mairi şi 
păreau să le îndepărteze şi mai mult în loc să le apropie. 

Lucy încă avea coşmaruri, iar amintirile erau atât de 
vii, încât o transportau înapoi în acea cameră întunecată şi 
o făceau să simtă mâinile reci ale lui Alice într-ale ei. Auzi 
plânsetul subţire al copilului. Lucy era bântuită. Nu 


înţelegea de ce se simţea astfel, dar în locul din inima ei 
unde fusese Alice era pustiu, un vid care uneori o făcea să 
se simtă atât de vinovată, încât abia putea să respire. 

— Mereu am fost superficială, scumpo, îi spunea Mairi 
veselă, punând paharul de cristal pe masă. Este 
caracteristica mea definitorie. Ridică din umeri. Ei bine, nu 
te aştepta să mă mărit eu cu Lord Methven doar pentru a-i 
salva moştenirea. Oricât de tentant ar fi - şi, crede-mă, 
este un bărbat foarte tentant -, îmi place să fiu văduvă. 
Statutul ăsta are multe beneficii. 

— Nu vreau să te căsătoreşti tu cu el, zise Lucy şi mai 
îmbufnată. Şi oricum nu poţi. Nu eşti eligibilă. 

„Ştiu că este un bărbat tentant”. 

Lucy tremură uşor, întrebându-se dacă avea să simtă 
mereu acest fior când se gândea lui Robert Methven. El îi 
putea trezi dorinţele cu o simplă atingere, dar nu îi putea 
şterge teama, durerea şi sentimentul de vinovăţie. 

— Nu. Mairi îi aruncă o privire ageră. Tu l-ai refuzat, 
dar nu vrei să îl aibă altă femeie. 

Lucy îşi feri privirea. 

— Nu înţelegi, spuse ea, simțind o durere în piept. 
Voia să plângă, pentru că era adevărat; o durea inima de 
fiecare dată când se gândea că Robert Methven se putea 
căsători cu altcineva. 

— Nu am înţeles niciodată, spuse Mairi, apoi căscă. Ai 
respins fiecare burlac eligibil din ţară pentru că ai impresia 
că nu se ridică la înălţimea calităţilor lui Duncan 
MacGillivray. Îşi fixă sora cu ochii mari şi albaştri. Ai nevoie 
de ajutor, Lucy. MacGillivray era potrivit, dar nu era perfect 
nici măcar pe departe. Era un simplu bărbat, unul chiar 
plictisitor. 

Lucy îşi înfipse unghiile în palme. Îşi aminti că Lady 
Kenton îi spusese acelaşi lucru şi că Robert Methven era 
convins că partenerul perfect nu exista. Se simţea tristă şi 
descumpănită. Lord MacGillivray avusese ceva atrăgător, 
un aer protector. Era singurul lucru pe care şi-l dorea Lucy, 
să se simtă în siguranţă. 

— Şi acum gândeşte-te la Robert Methven, spuse 


Mairi. Măcar el ar face dragoste cu tine într-un mod 
minunat. 

Lucy se înfioră. Era adevărat, fără îndoială. Se gândi 
la Methven recitându-i propria poezie înainte de cină, uşorul 
lui accent irlandez tulburând-o. Se gândi la săruturile lui. 
Fusese complet copleşită de puterea atingerii lui. Fusese 
atât de blândă, foarte diferită de felul în care îl percepea 
ea. Era un bărbat necruţător, aspru, dar sărutul lui fusese 
foarte tandru. Brusc, se simţi din nou înfierbântată. Valul de 
căldură îi scăldă pielea şi se simţi din nou copleşită de 
senzaţii. 

Nu se simţise niciodată astfel, captivă într-un conflict 
între mintea şi simţurile ei. 

Lucy tremură violent în aerul cald al nopţii. 

Mairi nu observă. Căscă în mod ostentativ şi se uită la 
micul ceas de porțelan de pe poliţa şemineului. 

— Este târziu, spuse ea. 

Lucy se dădu jos de pe pat. 

— Aştepţi pe cineva? întrebă ea uşor ţâfnoasă. 

Mairi nu i-ar fi putut spune mai clar că voia să rămână 
singură. 

Pentru o clipă, sora ei păru surprinsă, dar apoi zâmbi. 

— Nu în seara asta. Lady Durness a luat ambele 
modele în camera ei. Se spune că este nesătulă. L-ar fi 
preferat pe Methven, dar el este interesat doar de tine. 

— l-a luat pe amândoi, repetă Lucy, roşind când îşi 
aminti desenele din biblioteca bunicului ei. Foarte elegant. 

Mairi râse de ea, iar Lucy se simţi naivă. 

— Mă mir că până acum nu a făcut o gloată de copii 
cu diverşi taţi, spuse ea. 

— Există modalităţi de a te asigura că nu se întâmplă 
acest lucru, spuse Mairi. Apărători, poţiuni - modalităţi ca 
să fii în siguranţă, adăugă ea, apoi o privi pe Lucy. Lucruri 
pe care o moştenitoare virgină şi respectabilă nu ar trebui 
să le ştie. 

— Lucruri despre care nicio văduvă respectabilă nu ar 
trebui să vorbească, replică Lucy. 

Nu se întâlni cu nimeni în timp ce cutreieră 


coridoarele lungi ale castelului Durness. În sfeşnicele de pe 
pereţi erau torţe aprinse, dar lumina lor nu străpungea 
umbrele care învăluiau zidurile înalte. Lucy ezită înainte de 
a deschide uşa camerei ei. Nu îşi închipuia că Robert 
Methven încă era acolo - era convinsă că plecase de mult la 
hanul Durness -, dar amintirea lui era suficient de intensă 
cât să o facă să se oprească şi să tragă aer în piept. 

Camera era încălzită şi luminată de foc şi de lumânări. 
Sheena moţăia în micul fotoliu din faţa şemineului. Cămaşa 
de noapte a lui Lucy era întinsă pe grilajul din fier pentru a 
fi caldă. Lucy răsuflă uşurată, simțindu-se din nou în 
siguranţă pentru prima dată în acea noapte. Poate că avea 
să doarmă, la urma urmei. 

Dar nu ştia ce avea să îi spună lui Robert Methven în 
dimineaţa următoare. 

După ce Sheena o ajută să se dezbrace şi se retrase 
în camera alăturată, Lucy merse lângă comoda din lemn 
lustruit, turnă puţină apă din carafă în micul bazin şi îşi 
spălă faţa. Astfel reuşi să îşi răcorească pielea, dar 
fierbinţeala care îi alerga prin vene nu o lăsa să doarmă. 
încercă să invoce amintirea lui Duncan MacGillivray, cu 
blândeţea şi curtoazia lui de modă veche. El nu îi ceruse 
nimic în afară de companie intelectuală. Lui Lucy îi plăcuse 
acest lucru, o făcuse să se simtă în siguranţă. 

Totuşi, imaginea lui Lord MacGillivray părea mai 
ştearsă acum, mai fragilă, de parcă ar fi fost o fantomă care 
se evapora în faţa ochilor ei. Nu îşi mai amintea clar 
momentele lor plăcute de camaraderie intelectuală. In 
schimb, imaginea lui Robert Methven era limpede în faţa ei 
- puternic, aspru şi hotărât. 

Lucy se băgă în pat şi stinse lumânarea. Căldura 
neaşteptată a zilei se stinsese complet şi începuse ploaia, 
picături mari ropotind pe acoperişul castelului, apa 
bolborosind în jgheaburi şi stropind terasa de dedesubt. 
Fereastra era deschisă, iar sunetul îi umplea urechile. Era 
liniştitor, astfel că îi alungă toate problemele şi o adormi, în 
cele din urmă. Castelul era cufundat în tăcere, iar toţi 
oaspeţii dormeau. Edificiul doar scârţâia uşor, liniştindu-şi 


oasele greoaie peste noapte. 

Lucy dormea când ceva o deranjă, scoţând-o din 
bezna somnului lipsit de vise. Deschise ochii. Incăperea era 
cufundată în umbră, iar ea nu vedea nimic. Mintea ei încă 
se lupta cu somnul, dar urechile auziră paşii şi scârţâitul 
podelei din lemn. Apoi întunericul păru să se mişte şi ceva 
sau cineva veni lângă pat. Se ridică rapid în capul oaselor şi 
vru să ţipe, dar era prea târziu. Fu înfăşurată în faldurile 
sufocante ale unui material - nu mai vedea nimic şi abia 
dacă putea să respire. Se luptă cu înăbuşeala şi cu 
întunericul, zbătându-se şi sperând să lovească pe oricine 
era lângă ea, dar mâinile îi fură prinse şi legate, iar lupta ei 
deveni zadarnică. Auzi un bărbat înjurând în barbă şi lovi cu 
piciorul, sperând să îl nimerească. El înjură din nou şi o 
aruncă peste umăr. Lucy se simţea ameţită. Nu avea deloc 
aer. intunericul sufocant se adânci. Incercă să rămână 
conştientă, dar ceva o lovi puternic la ceafă, iar totul 
dispăru. 


Capitolul 10 


Primul lucru pe care îl văzu Lucy când deschise ochii 
fu un felinar. Se legăna înainte şi înapoi într-un ritm 
ameţitor şi ţinea pasul cu durerea ei de cap şi cu starea de 
greață care îi chinuia stomacul. Se rostogoli şi resimţi şi 
mai intens greaţa. Din fericire, cineva avusese inspiraţia de 
a anticipa acest lucru - lângă patul ei era un lighean. Se 
simţi profund recunoscătoare şi doar puţin mai bine. Gemu 
şi se întinse pe spate, închizând ochii, iar după o clipă simţi 
o compresă rece pe fruntea fierbinte. Nu era curioasă în 
privinţa locului în care se afla sau ce i se întâmpla. 
Conştientiza doar cât de rău se simţea. Inchise ochii şi lăsă 
somnul să pună stăpânire pe ea. 

A doua oară când se trezi, se simţi diferit. Camera nu 
se mai învârtea de parcă ar fi fost într-un carusel. Deschise 
ochii şi văzu acelaşi felinar pe perete, deasupra capului, 


aruncând umbre în încăpere. Nu era nimeni în cameră, iar 
ea se simţi foarte uşurată. 

Se ridică în capul oaselor şi îşi legănă picioarele peste 
marginea patului. Brusc, se simţi ameţită şi greaţa reveni. 
Işi duse mâna la ceafă şi simţi un cucui de dimensiunea 
unui ou mic. Era extrem de dureros. O dureau şi mâinile, şi 
picioare din cauza vânătăilor. In acelaşi timp, îşi dădu 
seama că era în cămaşa de noapte, ruptă şi pătată. Era 
desculţă. Amintirile începură să revină. Lucy îşi aminti 
camera din castel şi sentimentul de teamă care o 
cuprinsese când îşi dăduse seama că fusese cineva în 
întuneric. Îşi aminti inutilitatea luptei împotriva răpitorilor, 
violenta lovitură pe care o încasase în cap şi apoi 
întunericul, presărat uneori cu o licărire, care îi aduseseră 
groază şi greață. _ 

Totuşi, nu o molestase nimeni. Işi dădu imediat seama 
de acest lucru şi se simţi atât de uşurată, încât aproape că 
începu să plângă. Apoi se simţi atât de furioasă, încât 
tremura şi îşi dorea să spargă ceva. Rămase aşezată pe 
marginea patului până ce se calmă şi putu să gândească 
din nou limpede. 

Privi în jur. Camera era mică, iar lumânarea din 
felinarul de pe perete dezvălui mobilierul ponosit din lemn, 
patul în care dormise cu aşternuturile învălmăşite şi 
salteaua diformă, un scrin vechi cu un bazin ciobit din 
porțelan şi un urcior cu trandafiri pictaţi, şterşi. Lucy merse 
şi turnă puţină apă în lavoar. Era călduţă şi avea un miros 
uşor rânced, dar era destul de bună pentru a-şi spăla faţa şi 
a-şi limpezi mintea. După aceea se duse la fereastră şi 
deschise obloanele rupte. Afară era noapte, acea noapte de 
vară scoțiană în care cerul nu se întuneca pe deplin. Lucy 
se gândi că probabil era târziu - zece, poate unsprezece 
noaptea? Dar nu avea sens, pentru că bărbaţii care o 
răpiseră veniseră după ea la miezul nopţii. O bănuială, o 
teamă îi străbătură corpul. 

Era imposibil să fie aceeaşi noapte. 

Se aplecă afară pe fereastră. Vedea pereţii văruiţi ai 
hanului luminaţi de razele slabe ale lunii, cerul senin şi 


stelele palide şi plăcuţa hanului legănându-se într-o briză 
puternică. Curtea de dedesubt era pustie. Plecă de la 
fereastră şi merse în vârful picioarelor la uşă, tresărind 
când scândurile vechi ale podelei scârţâiră sub picioarele ei 
desculţe. Nu voia să alerteze pe nimeni că se trezise. 

Răsuci mânerul, dar uşa rămase cu încăpățânare 
închisă. Lucy nu fu surprinsă de acest lucru, dar inima 
începu să îi bată mai tare, trimiţându-i fiori până în vârful 
picioarelor. Sperase ca uşa să se deschidă şi ea să fugă, 
doar în cămaşă de noapte, ca să ceară ajutor. Probabil că ar 
fi fost stupid să se avânte dintr-un pericol în altul, dar era 
disperată. Nu avea de gând să stea acolo, la mila 
răpitorilor. 

Se auzi o cheie răsucindu-se în yală, iar Lucy traversă 
repede camera, chiar în timp ce uşa se deschise şi intră 
Robert Methven. Fu atât de şocată, încât genunchii îi 
cedară, aşa că se aşeză imediat pe marginea patului. 

— Te-ai trezit, spuse el. Cum te simţi? 

— Tu? întrebă Lucy. 

Senzaţia de dezamăgire fu atât de puternică, încât 
aproape că îi tăie răsuflarea. 

Robert Methven o răpise. 

O lovise în cap şi o luase de la castel. 

Ea îi respinsese cererea în căsătorie, refuzase să fie 
compromisă de el, aşa că Methven îşi luase singur ceea ce 
îi refuzase. O rănise, o speriase şi o răpise. 

Cruzimea acelei lovituri în cap o înfuria cel mai mult. 

— Tu! repetă ea. Furia şi dezamăgirea o copleşiră. Se 
aruncă asupra lui, lovindu-l cu pumnii în piept. M-ai răpit! 
Ticălos josnic, viclean, înşelător! Lucy trase adânc aer în 
piept. Sângele îi clocotea în vene şi, pentru o clipă, furia îi 
anihilă durerea de cap, dar şi pe cea din mimă, pricinuită 
de revelaţia că el nu era bărbatul pe care îl crezuse. 
Prefăcut, şiret, calculat! adăugă şi îl lovi din nou cu pumnii 
ei mici. 

— Evident, să fii intelectual e un avantaj, spuse 
Methven. Nu duci lipsă de cuvinte descriptive. 

li prinse braţele într-o strânsoare neglijentă, 


imobilizând-o. Atingerea lui fu blândă, iar Lucy fu înfuriată 
şi mai mult de faptul că el putea fi atât de tandru, când 
înainte fusese foarte violent. 

— Te credeam mai bun de atât! spuse ea cu 
amărăciune. 

— Mulţumesc, spuse Methven. Sunt onorat de părerea 
ta bună. 

Lucy ducea o luptă împotriva unei dorinţe perfide de a 
plânge. 

Îşi spuse în sinea ei că era din cauza stării de greață şi 
a loviturii primite în cap, nu din cauza faptului că era atât 
de dezamăgită de el. Methven nu însemna nimic pentru ea. 
Trădarea lui nu însemna nimic. Înăuntrul ei încă clocotea 
furia, dar ştia că violenţa fizică era inutilă împotriva unui 
bărbat atât de puternic precum el. Avea nevoie de 
inteligenţă şi de viclenie pentru a scăpa de el - sau de un 
pistol, dacă reuşea să găsească unul. 

Capul îi zvâcni brusc de durere, iar Lucy se legănă pe 
picioare. Methven o susţinu, iar ea nu putu suporta 
blândeţea lui. 

— Nu mă atinge! strigă Lucy şi se smuci, eliberându- 
se din strânsoarea lui. M-ai lovit... 

În glasul ei era prea multă durere, chiar şi ea o auzea. 
Nu voia ca el să ştie că îi păsa. 

— Te înşeli, spuse el pe un ton aspru. Nu te-aş răni 
niciodată! 

Ochii li se întâlniră, iar Lucy îşi simţi inima tresărind. 
În privirea lui era o furie protectoare. Ea o simţea în fiecare 
centimetru din corpul lui încordat. Apoi Methven îi întoarse 
spatele. 

— Vărul tău Wilfred te-a răpit, îi spuse el peste umăr. 
A angajat oameni pentru asta. 

Methven nu îi oferi nicio dovadă, nu făcu nimic pentru 
a o convinge că spunea adevărul. Dar în clipa în care ochii li 
se întâlniseră Lucy ştiu că el nu minţea. 

— Wilfred? întrebă ea. De ce ar face asta? 

Era uluită. Era adevărat că Wilfred îi acordase o 
atenţie neobişnuită în acea noapte la castelul Brodrie, dar 


cu siguranţă nu fusese serios când o curtase. Doar dacă nu 
cumva avea datorii foarte mari la cămătari, iar zvonurile că 
avea nevoie să se însoare cu o moştenitoare erau 
adevărate. 

— Imi închipui că a plănuit să te forţeze să te 
căsătoreşti cu el, spuse Methven. Ori să te împiedice să te 
măriţi cu mine, ca apoi să poată revendica pământurile 
mele. Ştie că trebuie să mă însor cu o rudă de-ale lui, iar 
dacă a aflat că te-am ales pe tine... 

Lucy duse mâna la cucuiul de la ceafă. 

— M-au lovit, spuse ea. 

— Da, zise el din nou cu asprime în glas. De aceea ai 
fost inconştientă atât de mult timp. 

— Mi-a fost rău. 

Lucy îşi aminti ligheanul de lângă pat şi compresa 
rece pe frunte. Oare Robert Methven fusese cel care 
stătuse cu ea în timp ce se simţise atât de rău? ÎI privi, dar 
chipul lui era impasibil. 

— İlmi pare rău, spuse el. Au fost duri cu tine, dar au 
spus că nu te-au rănit. Au fost foarte bine plătiţi să nu o 
facă. 

— Oh, făcu Lucy şi îşi simţi obrajii înfierbântaţi. Ştia la 
ce se referea - la rănile pe care le-ar fi putut căpăta. Tu... i- 
ai întrebat? 

— Sub ameninţarea sabiei, răspunse Methven cu un 
umor negru în glas. Mă bucur că este adevărat. Probabil ar 
fi jurat că roşul era albastru ca să scape de mine. 

Lucy îşi putea închipui furia lui şi teama bărbaţilor. O 
făcu să se înfioare. 

— Dar Wilfred? întrebă ea. Unde este acum? 

Nu îi venea să creadă că vărul ei o putea trata cu o 
asemenea cruzime. Nu le păsase niciodată prea mult unul 
de altul, dar acest lucru era revoltător, de-a dreptul ruşinos. 
Lucy se aşeză din nou pe pat şi îşi trase cuvertura cu 
cocoloaşe în jurul ei, căutând confort. 

— Habar nu am unde este, zise Methven. 

Părea indiferent, dar ea auzi furia adânc îngropată în 
cuvintele lui. Lucy aproape că se temea de Wilfred. 


— Aici i-am ajuns din urmă, continuă el. Cardross te 
ducea la castelul de la Cairn Rock, pe coastă. L-am gonit 
într-acolo pe jos, dezbrăcat, în ploaie. Methven ridică din 
umeri. Norocul lui că acum s-a oprit ploaia, deşi poate că şi- 
a găsit deja moartea pe undeva. 

Lucy ridică brusc privirea. 

— l-ai luat hainele? 

— E norocos că nu l-am trimis pe fundul lacului, zise 
Methven. Dacă s-ar fi atins de tine, l-aş fi ucis. 

Lucy îl privi un moment îndelungat. 

— Chiar vorbeşti serios, spuse ea, încruntându-se 
Uşor. 

— Da, rosti el, iar maxilarul i se încordă. Aştepta ca 
oamenii lui să te aducă aici, foarte mulţumit de sine şi de 
planurile lui, puţin ameţit de băutură, ceea ce l-a făcut să 
îşi dea şi mai multă importanţă... Methven îşi scutură 
umerii, parcă pentru a scăpa de o amintire neplăcută. Este 
un om jalnic şi grotesc dacă încearcă să folosească o 
femeie împotriva mea. 

— Mulţumesc că ai venit după mine, spuse Lucy. Nu 
am fost prea recunoscătoare mai devreme. Îmi cer iertare. 

Un zâmbet vag domoli îndârjirea din ochii lui. 

— Mereu voi veni după tine, spuse el pe un ton ferm. 
Mereu te voi proteja. 

Era o promisiune. Ca şi cum Methven o revendica. 
Între ei se lăsă o tăcere stânjenitoare. Lucy o sparse, 
privind în jur, studiind camera neîngrijită. 

— Unde suntem? întrebă ea. 

— Într-un han în apropiere de Thurso. Privi şi el în jur 
şi strâmbă din nas. Îmi pare rău. E puţin cam spartan 
pentru fiica unui duce, dar, dacă îţi este foame, e posibil să 
aibă nişte pâine şi brânză. : 

Lucy clătină din cap. Nu îi era foame. Işi dorea era să 
facă o baie, dar se îndoia că hanul dispunea de un 
asemenea lux, mai ales în toiul nopţii. 

— E în regulă până mâine, spuse ea. Când mă vei 
duce înapoi la Durness. 

Methven nu răspunse. Lucy ridică privirea şi îi văzu 


expresia ironică în timp ce se uita la ea. Brusc, inima îi urcă 
în gât şi simţi că nu mai avea aer. În acel moment, îi 
înţelese cuvintele de mai devreme. Chiar o revendica. 

— Nu mă duci înapoi la Durness, spuse ea încet şi 
brusc i se făcu frig. 

— Nu ar avea rost, spuse el sec şi indiferent, punând- 
o faţă în faţă cu adevărul. Este prea târziu. Era deja prea 
târziu când te-am găsit. Lipseşti de o zi şi o noapte, Lady 
Lucy. Dacă te duc înapoi necăsătorită, vei fi distrusă. 
Robert zâmbi. De data asta, ar fi inevitabil. 

Se lăsă din nou tăcerea, întreruptă doar de vuietul 
vântului şi de trosnetul buştenilor din şemineu. Lucy înghiţi 
în sec. Pulsul îi zvâcnea în urechi. 

„Căsătorie. Sau ruină”. 

Viaţa şi reputaţia ei perfectă erau ruinate. De data 
asta, nu mai exista nicio scăpare. 

Se uită la Robert. 

— Şi cum sunt deja ruinată, mă ţii pentru tine, spuse 
ea, începând să se teamă. 

Un fior rece o străbătu. Era imposibil, trebuia să existe 
o cale de scăpare. 

El ridică din umeri. 

— Dacă aşa vrei să priveşti lucrurile, da. Dacă mi-ai fi 
cu adevărat recunoscătoare, ai putea spune că îţi salvez 
reputaţia. 

— Recunoscătoare! Teama şi neîncrederea îi puseră 
un nod în gât. Refuz să fiu compromisă de tine! Nu poţi să 
iei pur şi simplu ceva ce îţi este refuzat... 

Tăcu. Bineînţeles că el putea să ia ce îi era refuzat. Ea 
era acolo, sub controlul lui. Lucy nu îl credea un bărbat care 
să o ia cu forţa, dar, singură cu el, speriată şi cu trupul 
chinuit de durere, nu mai era sigură de nimic. 

Simţi salteaua lăsându-se când Methven se aşeză la 
capătul patului. El nu îi răspunse imediat şi, cumva, tăcerea 
lui o sperie şi mai mult decât implicaţiile acţiunilor sale. 
Insemna că Robert se gândise deja pe îndelete la toate 
lucrurile pe care trebuia să le ia în considerare, că hotărâse 
deja ce avea să facă. lar ea nu putea să îl facă să se 


răzgândească. 

— Lady Lucy, îţi ofer protecţia numelui meu. Este tot 
ce pot face ca să te ajut în acest moment. 

— Ce noroc pentru tine că este întocmai rezultatul pe 
care îl doreai! spuse ea cu răceală şi privi din nou în jur. 
Dacă se ajunge acolo, de unde ştiu că povestea pe care mi- 
ai spus-o despre vărul meu este adevărată? Poate că tu m- 
ai răpit! 

Expresia lui Methven se înăspri, devenind mai dură 
decât o stâncă. 

— Poţi să crezi asta dacă vrei. Tot ce pot spune este 
că ţi-am spus adevărul şi aş fi onorat dacă mi-ai accepta 
cererea în căsătorie de data asta. 

— Şi dacă refuz? rosti Lucy. Sau ar trebui să lăsăm 
politeţurile deoparte şi să cădem de acord că nu am de 
ales? 

— Intotdeauna ai de ales, spuse Methven. 

— Nu şi dacă vreau să îmi păstrez reputaţia intactă, 
zise ea. 

El zâmbi. 

— Şi asta este o alegere. 

Lucy îşi frecă fruntea, încercând să alunge durerea 
groaznică de cap. 

„Căsătorie. Sau ruină”. Cuvintele îi răsunau în minte. 
Ştia cum ar fi fost viaţa ei dacă nu s-ar fi căsătorit. Numele 
ei ar fi devenit sinonim cu scandalul - moştenitoarea răpită, 
care se întorsese acasă cu reputaţia pătată. Nu avea să mai 
fie debutanta perfectă, nu avea să mai fie nimic perfect. 
Avea să fie distrusă, dezonorată, bârfită în şoaptă. Tatăl ei 
ar fi fost îngrozit, iar întreaga familie ar fi căzut în dizgrație. 

Singura soluţie de a se salva era să accepte cererea 
lui Robert Methven. Dar el ar fi vrut o căsnicie în adevăratul 
sens al cuvântului. Ar fi vrut un moştenitor. Întunericul îi 
dădea târcoale lui Lucy. Nu se putea căsători cu el, nu îi 
putea dărui un moştenitor. Gândul acela o îngrozi. Văzu în 
faţa ochilor chipul speriat şi brăzdat de lacrimi al lui Alice şi 
îi simţi degetele reci ca gheaţa. Atât de mult sânge, atâta 
durere... îşi înghiţi suspinul care îi bloca gâtul. 


Alegeri de neconceput. 

Capul îi zvâcni din nou brusc, iar Lucy închise ochii. 

— Trebuie să te odihneşti, spuse blând Methven. 
Vorbim mâine. 

— Nu o voi face, spuse ea, simțind cum frica îi strânge 
pieptul. Nu mă voi căsători cu tine. Nu pot. 

El o privi ferm, iar ei îi veni să plângă când văzu 
blândeţea din ochii lui. 

— Nu te gândi la asta acum, spuse Methven. Ai trecut 
printr-o încercare grea. Te vei simţi mai bine dimineaţă. 

Lucy nu avea să se simtă mai bine. Nimic nu putea 
rezolva situaţia, nu şi de data asta. Îşi feri privirea şi închise 
strâns ochii pentru a împiedica lacrimile să cadă. Nu avea 
de gând să dea dovadă de slăbiciune. 

— Trebuie să îmi dai cuvântul tău că nu vei încerca să 
fugi, zise Methven. 

Lucy deschise ochii şi îl privi încruntată. 

— Nimic nu mi-ar face mai multă plăcere decât să fug. 

El ridică din sprâncene. 

— În acest caz, mă văd nevoit să te leg pentru propria 
siguranţă. 

Lucy sări în picioare furioasă. 

— Să mă legi? Nu fi absurd! 

El zâmbi implacabil. 

— Atunci dă-mi cuvântul tău! 

Era lucrul cel mai raţional pe care putea să îl facă, dar 
era sătulă să i se spună ce să facă. | se păru o revoltă să i 
se împotrivească, indiferent cât de copilăresc era gestul. In 
plus, era convinsă că Methven nu avea să îşi ducă la capăt 
ameninţarea. 

Lucy îi întoarse spatele. 

— Nu promit nimic, spuse ea îmbufnată. 

El ridică din umeri, de parcă tentativa ei de a se 
răzvrăti era inutilă. 

— Atunci trebuie să te leg. Te-am avertizat. 

— Nu o vei face, spuse Lucy. Nu o poţi face. 

— Ba pot, zise Methven peste umăr. 

Merse la dulap şi răscoli conţinutul sertarului de sus. 


Lucy văzu că era plin cu haine vulgare: fuste, bluze, 
probabil ţinute de hangiţă. Methven scoase ceva ce semăna 
cu o eşarfă din mătase, dar ţipătoare. 

Bărbatul vorbea serios. 

Pentru o secundă, şocul o ţintui în loc, dar apoi alergă 
spre uşa descuiată. Methven fu prea rapid pentru ea. O 
prinse de încheietură chiar când întinse mâna spre mâner. 

— Nu am nici cea mai mică intenţie să te rănesc. 

Căldura trupului său şi intimitatea bruscă a atingerii o 
imobilizară. Methven o luă în braţe şi o aşeză înapoi pe pat. 
Lucy îşi pierdu echilibrul pentru o secundă crucială, iar în 
acel moment el îşi sprijini un picior pe pat şi se aplecă 
pentru a înfăşură eşarfa în jurul stâlpului patului şi apoi îi 
legă cu pricepere încheietura mâinii. Lucy trase de ea şi nu 
reuşi decât să strângă nodul, asemenea unui garou. 

— Dă-mi drumul! spuse ea printre dinţii încleştaţi. 

Nu îi venea să creadă că el făcea asta. Descoperea o 
faţă diferită a lui Robert Methven, un bărbat lipsit de 
formalităţi, care - îşi dădu brusc seama - fusese destul de 
necruţător cât să îşi croiască singur drum prin sălbăticia 
Canadei când familia îi alungase. Lucy văzuse deja frânturi 
din acea îndârjire în el. Acum ieşea la suprafaţă 
nedeghizată. 

Methven râse şi o privi cu superioritate. 

— Mă vei implora? întrebă el. 

Lucy se încruntă. 

— Sunt fiica unui duce. Eu nu implor pe nimeni. 

— Eşti încăpăţânată, spuse el în timp ce îi lega mâna 
dreaptă. Îmi place asta la tine. 

— Nu are importanţă dacă îţi place sau nu, zise Lucy, 
dând neputincioasă din picioare. Dă-mi drumul! 

— Nu, zise el calm. Nu am încredere în tine că nu vei 
fugi. Nu doar că mi-ai da bătăi de cap pentru a te aduce 
înapoi, dar te-ai pune pe tine însuţi în pericol. 

— Eşti un bădăran, spuse Lucy. Un ţărănoi! 

— Eşti foarte politicoasă cu insultele. O adevărată 
lady, spuse Methven, înclinând capul într-o parte. Dar nu 
mereu. Nu m-ai sărutat aşa cum ar face-o o lady, zise el şi 


afişă zâmbetul acela răutăcios, care o făcea să se înfioare. 
Mi-a plăcut şi acest lucru. 

Methven se retrase şi îşi admiră opera. Braţele lui 
Lucy erau depărtate, legate de stâlpii patului, nu atât de 
strâns ca ea să se poată plânge, dar nici prea lejer ca să se 
poată elibera. Era roşie de furie pentru că el îşi pusese 
ameninţarea în practică. 

— Deci asta este ideea ta de curtare, izbucni ea. Ar fi 
trebuit să îmi dau seama după tentativele tale mârşave de 
a mă compromite. Intenţionezi să mă ţii legată până ce voi 
accepta să fiu soţia ta? 

— Nu cred că mârșave este cuvântul potrivit, spuse 
Methven, verificând nodurile. Nu mă gândisem să te ţin 
legată, adăugă el cu acelaşi zâmbet vag, dar ideea e 
tentantă. 

Din cine ştie ce motiv, gândul şi expresia lui o 
înfierbântară. Văzu că ochii lui căzură pe cămaşa ei de 
noapte, transparentă în lumina palidă. Lucy cobori privirea 
şi văzu ce vedea el - sfârcurile ei pe sub bumbacul fin 
împungând materialul subţire. Având braţele atât de 
depărtate, nu putea face nimic pentru a se acoperi. Se 
simţea expusă, neputincioasă şi vulnerabilă, dar totodată 
înfierbântată şi excitată. Se foi agitată pe pat, iar Methven 
o privi lacom, ochii albaştri coborându-i pe locul unde 
coapsele ei se uneau, dar apoi îi fixă din nou pe chipul ei. 

Inima lui Lucy tresări. Ochii li se întâlniră, iar în 
stomacul ei se aprinse un foc mistuitor. Buzele i se 
întredeschiseră. 

— Nu voi lua ce nu îmi aparţine, spuse el. 

Apoi o acoperi cu pătura şi se întoarse brusc cu 
spatele, rupând legătura intensă dintre ei şi lăsând-o 
tremurând. 

— Încearcă că dormi, spuse el cu asprime. 

— Aşa? întrebă Lucy. 

Methven îi aruncă o privire întunecată. 

— Vei reuşi, zise el, apoi încuie uşa şi puse cheia în 
buzunar. 

Lucy se simţi uşor descumpănită, legată şi captivă cu 


el în cameră. De data aceasta, Methven chiar intenţiona să 
se însoare cu ea. 

Lumina încă străpungea obloanele rupte. Acolo, în 
nordul îndepărtat, noaptea nu era niciodată complet 
întunecată. Lucy încă putea distinge forma mobilierului, a 
scaunului din lemn pe care se aşezase Robert Methven, 
care părea mult prea incomod pentru odihnă. 

— Chiar nu există nimeni altcineva care să te ajute să 
îţi salvezi moştenirea? întrebă ea după o clipă. 

El îi aruncă fugar o privire. 

— Dacă vei continua să vorbeşti, nu vei dormi. 

— Nu sunt obosită, spuse Lucy. 

El mormăi încruntat. 

— Eu sunt, şi chiar foarte obosit. Am călărit toată ziua 
ca să te găsesc şi uite ce mulţumiri primesc. 

Lucy îşi dădu seama că Robert nu voia să vorbească, 
dar ea insistă. Putea fi singura ei şansă de a-l convinge să o 
lase să plece. Dacă reușea să îl convingă, avea să găsească 
o cale de a evita scandalul. Familia avea să o ajute. O 
făcuse şi înainte, când murise Alice. Putea să o facă din 
nou. Un licăr de speranţă se aprinse în inima ei - probabil 
că era complet inutilă această fărâmă de speranţă, dar 
trebuia să creadă în ea. 

— Dacă am găsi o altă ramură a familiei, se încumetă 
Lucy, poate că există cineva cu care te-ai putea căsători... 

— Nu te obosi. 

Methven părea ţâfnos, de parcă ideea de a se căsători 
cu altcineva i se părea respingătoare în acest moment. 
Poate că aşa era. Lucy îşi dădu seama că nu se gândise 
nicio clipă la sentimentele lui faţă de acest aranjament. Era 
forţat să se însoare, dar nu avea prea multe opţiuni la 
îndemână. 

— Ai renunţat complet la formalitate, spuse ea, acum, 
când crezi că nu mai trebuie să mă curtezi. 

— lartă-mă, dar nu ştiam că suntem într-o situaţie 
formală, spuse el, iar Lucy îi simţi amuzamentul din glas. 

— Eşti absolut convins că sunt singura femeie 
eligibilă? insistă ea. 


De data aceasta, îl văzu ridicând din sprâncene, de 
parcă ar fi fost surprins de întrebare. Poate că simţise 
vanitatea din spatele ei. Methven zâmbi vag. 

— Sunt absolut convins, răspunse el foindu-se, iar 
scaunul din lemn scârţâi. Este ironic, din moment ce tu nu 
ai nici cea mai mică dorinţă să te măriţi cu mine, că ai tot 
ce îmi doresc la o soţie. 

Cuvintele lui o încântară. O încântară foarte mult, deşi 
ştia că nu ar fi trebuit să se întâmple acest lucru. Mai ştia 
că nu ar fi trebuit să rostească următoarea întrebare. 

— De ce? 

El o privi lung, iar de data aceasta nu zâmbi. 

— Te doresc, spuse Methven. 

În cameră se aşternu o tăcere grea pentru câteva 
momente, apoi el se răsuci în scaun, astfel încât Lucy să nu 
îi mai poată vedea chipul. 

— Ţi-am spus să încerci să dormi, zise el cu asprime. 
Mâine ne aşteaptă un drum lung călare. 

— De ce eşti convins că ştiu să călăresc? întrebă Lucy. 

— Sunt sigur că ştii, zise Methven. Alternativa ar fi să 
stai cu mine pe calul meu şi nu cred că ţi-ar plăcea asta. 

— Altfel mă vei lega de şa? 

— Da, zise el, zâmbind uşor sumbru. Şi eu voi 
conduce. În caz că încerci să fugi. 

Lucy încercă să îşi găsească o poziţie mai 
confortabilă, dar era dificil pe salteaua diformă. Faptul că 
era legată astfel o înfuria, dar acum, când primul val de 
furie se domolise, fu nevoită să recunoască faptul că nu 
fusese prea matur din partea ei să îi spună că avea de gând 
să fugă. Ar fi fost o prostie să o facă având în vedere că era 
singură, neînarmată şi îmbrăcată neadecvat. Umblau mulţi 
rebeli prin văile sălbatice, iar Lucy nu voia să se arunce 
direct în ghearele unui pericol mai mare. Pe de altă parte, 
văzuse hainele în sertarul dulapului din care Robert luase 
eşarfele cu care o legase. Putea găsi ceva de schimb acolo. 
Şi dacă reuşea cumva să se înarmeze, evadarea nu era 
imposibilă. Se putea întoarce la Durness, iar de acolo putea 
lua o trăsură spre casă. Din moment ce Methven nu avea 


să o ajute, trebuia să se descurce singură. 

Se gândi la un plan o vreme, făcând calcule şi 
îndrăznind să spere. 

El se foi din nou, oftând adânc din pricina 
disconfortului. 

— Nu ai de gând să dormi? întrebă Lucy pe un ton 
candid. Cu cât el adormea mai repede, cu atât mai curând 
ea putea încerca să se elibereze. 

— AŞ adormi dacă ai tăcea din gură. 

Methven părea chiar mai morocănos, de parcă îi era 
imposibil să doarmă pe o piesă de mobilier atât de 
incomodă. Aşa îi trebuia! 

Salteaua avea un miros vechi de mucegai şi de 
excremente de şoarece. Lucy strâmbă din nas şi încercă să 
nu inspire prea mult. 

Ar fi vrut să facă o baie. Probabil că mirosea la fel de 
rău precum aşternuturile şi patul. 

În micile raze de lumină care pătrundeau prin obloane 
şi în palidul licăr al focului, văzu centironul sabiei lui 
Methven rezemat de spătarul scaunului. Un fior de 
entuziasm o străbătu. Fără îndoială, bărbatul avea şi un 
pistol la el. 

Lucy testă din nou legăturile de la mâini. Mătasea era 
alunecoasă, iar acest lucru îi dădu speranţă. 

Se linişti şi aşteptă ca Robert Methven să adoarmă. 


Capitolul 11 


Scaunul din lemn era îngrozitor de tare. 

Pe Robert îl dureau locuri din corp de care nici măcar 
nu ştia că existau. Fuseseră două zile îngrozitoare. Lady 
Mairi MacLeod îl trezise din patul lui de la hanul durness în 
primele ore ale dimineţii precedente, speriată, spunându-i 
că sora ei fusese răpită. El nu mai dormise de atunci, 
căutând-o pe Lucy pe toate străzile din durness, luând 
urma răpitorilor, până când îi prinsese în acest loc uitat de 


Dumnezeu. Scăpase de infractorii angajaţi de Wilfred, iar pe 
acesta îl trimisese la plimbare. Apoi o îngrijise pe Lucy în 
timp ce fusese bolnavă, iar toată recunoştinţa pe care o 
primise pentru eforturile lui fură refuzul continuu al cererii 
lui în căsătorie şi ameninţarea că avea să fugă. 

Lady Lucy MacMorlan era încăpăţânată şi răsfăţată. 
Era o belea, dar el tot o dorea. 

Şi acum era legată de pat, iar acest lucru îl făcea să o 
dorească şi mai mult. Poate că era epuizat, dar nu într-atât 
încât să nu poată face dragoste cu ea. Se gândi la legăturile 
din mătase şi la Lucy legată. Se gândi la formele ei delicate 
şi la goliciunea trupului sub cămaşa de noapte subţire, la 
mirosul pielii şi la senzaţia ei sub mâinile lui. Toate aceste 
gânduri neîmplinite se jucau cu simţurile lui, provocându-i o 
erecţie atât de puternică, încât avea impresia că urma să 
explodeze. Robert îşi dorea să îi depărteze picioarele şi să 
se cufunde înăuntrul ei. 

Îşi trecu o mână prin păr, frecându-şi fruntea şi 
încercând să alunge imaginile senzuale. Işi blestemă în 
sinea lui imaginaţia bogată, în timp ce erecţia deveni 
insuportabilă. 

Robert se foi în scaun pentru a mia oară. 

— Eşti încă treaz, spuse Lucy, nepărând foarte 
încântată. 

— La fel şi tu. 

— Stau într-o poziţie incomodă. 

— Şi eu, spuse Robert. De ce nu mă inviţi în pat? 
adăugă el. Ar fi mai plăcut pentru amândoi. 

Nu se putea întâmpla nimic rău dacă făcea dragoste 
cu ea acum, din moment ce urma să fie soţia lui. Tânjea să 
îi simtă trupul. Dorinţa îi pulsa în vene. 

— Nu cred, spuse Lucy pe un ton formal, dar în glas i 
se simţi teama, iar Methven îşi aminti că era virgină. 

Trebuia să se poarte tandru cu ea, nu să o bruscheze. 
Fără îndoială, nu avea să fie sedusă pe o saltea veche, într- 
un han infestat de şoareci. 

„La naiba!” 

— Atunci ne este menit amândurora să îndurăm 


câteva ore de disconfort, spuse el. 

Cu toate acestea, adormi după ceea ce păru o 
eternitate. Fu bântuit de imaginea lui Lucy în vis - la un 
moment dat, chiar îşi închipui mâinile ei pe trupul lui -, apoi 
se foi, dar nu se trezi complet. Oboseala adunată în 
ultimele două zile, uşurarea datorată faptului că Lucy era în 
siguranţă şi promisiunea viitorului îl adormiră la loc. 

Se trezi la câteva ore după răsărit. Camera era rece şi 
învăluită într-o palidă lumină cenuşie. Obloanele erau 
deschise, legănându-se în bătaia vântului. li luă doar o 
fracțiune de secundă să se dezmeticească pe deplin, 
instinctul avertizându-l că era ceva în neregulă. Sări de pe 
scaun blestemând şi toţi muşchii lui protestară. 

Din doi paşi ajunse lângă pat. Era gol, iar eşarfele din 
mătase atârnau de stâlpii din lemn, sfidându-l. Nu fuseseră 
tăiate, ceea ce însemna că Lucy reuşise cumva să îşi 
elibereze mâinile. Robert se încruntă. Probabil că evadarea 
fusese un proces dureros, ceea ce demonstra cât de 
hotărâtă era să scape de căsătoria cu el. 

Fereastra era larg deschisă. Alergă şi se aplecă în 
afară. Sub fereastră era un acoperiş jos, înclinat, la 
aproximativ doi metri de sol. Robert se întoarse brusc şi 
studie încăperea. Sertarul dulapului era pe jumătate 
deschis, iar pe podea era un maldăr de haine. Cămaşa de 
noapte a lui Lucy zăcea abandonată peste ele. 

Centironul lui dispăruse. Şi pistoalele fuseseră luate - 
la fel şi banii. De data aceasta, Robert înjură mai tare. Cel 
puţin încă avea pumnalul. Îşi luă repede haina, descuie uşa 
şi cobori scările câte trei de-odată. Pe peretele din ipsos din 
hol era expusă o sabie - o luă şi pe aceea. 

Calul lui lipsea. Nu fu deloc surprins. O mai 
subestimase pe Lady Lucy MacMorlan. De data asta, 
greşeala fusese spectaculoasă. Robert se gândi că, atâta 
vreme cât uşa era încuiată, cheia era la el, iar ea era legată 
de pat, el putea lăsa garda jos. Fusese o greşeală de 
amator. Poate că Lady Lucy era cuwviincioasa fiică a unui 
duce, dar era un urmaş direct al lui Malcolm MacMorlan, 
Vulpoiul Roşu din Forres. Se trăgea dintr-un neam de 


războinici. Asta zăcea sub aparenţa podoabelor civilizaţiei 
secolului al XIX-lea. 

Robert zâmbi într-un mod sinistru. Lady Lucy era 
magnifică. Intr-adevăr, era exact aşa cum îşi dorea el să fie 
soţia şi mama copiilor lui. 

Celălalt cal din grajd era o mârţoagă râioasă, care 
arăta de parcă avea să leşine dacă era forţată prea mult. 
Robert trebuia să se mulţumească cu ea. Ignorând 
strigătele furioase ale hangiului, care pierduse o sabie şi 
fusese înşelat în privinţa preţului camerei şi al mârţoagei, 
Robert o luă pe drumul spre Thurso în cea mai mare viteză 
de care era capabil calul. 


Lucy călărea deja de câteva ore. Nu era sigură că 
mergea în direcţia corectă. Orientarea nu se număra printre 
punctele ei forte. Nu întâlnise ţipenie de om, astfel că nu 
avusese pe cine să întrebe. Peisajul stâncos era colorat în 
auriu de diversele soiuri de ferigă şi în violet-cenuşiu de 
iarba-neagră. Soarele era deja dogoritor. Nimic şi nimeni nu 
se mişca în jur. Doar un vultur dădea alene târcoale pe 
cerul de un albastru palid. 

Era neobişnuit de linişte, iar Lucy simţi un fior de 
teamă. Şi calul îl simţi. Animalul ciuli urechile, iar Lucy îl 
simţi încordându-se. 

li plăcea calul lui Robert Methven. Era castaniu şi 
avea ochi luminoşi, ageri. Era rapid, curajos şi inteligent. Îi 
amintea de stăpânul lui, dar nu voia să se gândească la 
acest lucru, deoarece îl tratase scandalos pe Methven; îi 
furase calul, pistoalele, sabia şi banii. Fusese destul de 
uşor. El dormea buştean şi abia se mişcase când ea ridicase 
centironul cu sabia de lângă scaun şi îşi aruncase pe umăr 
coburii cu pistoalele. Lui Lucy i se păruse riscant să îi caute 
cheia uşii în buzunare, astfel că ieşise pe fereastră şi 
alunecase uşor în grajd de pe acoperiş. Ea şi Alice 
petrecuseră ani întregi ieşind şi intrând pe ferestrele 
castelului Forres. Cel puţin Alice o făcuse. Lucy o urmărise 


îndeaproape, aşa că ştia cum să procedeze. 

Singurul lucru de care nu era total mulţumită era 
costumaţia ei. Nu avusese prea mult timp să cotrobăie prin 
sertare. Prin urmare, se alesese cu un amestec pestriţ de 
haine. Purta o bluză albă cu decolteu adânc, pe care şi-l 
ascunsese cu o eşarfă colorată, o pereche de pantaloni 
bărbăteşti care i se potriveau cât de cât, o jachetă care era 
mult prea mică şi strâmtă şi ciorapi cu găuri. Incălţămintea 
reprezentase o problemă până când ajunsese în grajd şi 
reuşise să fure o pereche de cizme ponosite de la un 
grăjdar. li erau puţin mari şi, fără îndoială, aveau să îi 
provoace răni dacă încerca să meargă prea mult cu ele în 
picioare. Avea părul desprins şi nepieptănat. Una peste 
alta, ştia că arăta neîngrijită şi jerpelită. 

Cărarea şerpuia uşor la vale, spre un lac ce licărea în 
razele soarelui, reflectând albastrul palid al cerului. De o 
parte a drumului erau răsfirate ferme mici, nu suficiente 
pentru a fi considerate un sat. Câteva găini scormoneau în 
praf şi nişte rufe fluturau pe o sârmă la uscat. Zidurile 
caselor stăteau să cadă, iar pământul neroditor abia putea 
susţine rândurile ordonate de varză şi fasole care fuseseră 
sădite. In depărtare, Lucy văzu case care fuseseră 
abandonate, cu acoperişurile prăbuşite şi înghiţite de 
buruieni. Câteva fuseseră distruse de foc, iar ruinele arse şi 
înnegrite ale căpriorilor licăreau malefice în lumina soarelui. 
In locul acela era o atmosferă stranie, stăpânită de frică, 
dar şi de disperare. Lucy simţi acest lucru când un fior îi 
străbătu spinarea. 

Când ajunse în dreptul primei ferme, un bărbat ieşi pe 
poartă, lăsând deoparte sapa şi scuturându-şi palmele de 
pământ. Era tânăr, nu avea mai mult de 23 sau 24 de ani, 
dar chipul îi era brăzdat de oboseală şi se mişca destul de 
încet. 

— Bună dimineaţa... stăpână. 

Ridică o mână pentru a-şi feri ochii de soare în timp 
ce ridică privirea spre Lucy. Era evident că nu ştia ce să 
creadă despre ea. Lucy îi citi gândurile - calul era de rasă, 
ea purta sabia unui bărbat într-un centiron mult prea mare 


pentru statura ei, coburii erau uşor umflaţi, iar hainele ei 
erau ieftine. Bănuia că bărbatul o credea o hoaţă, deşi îi 
vorbi destul de politicos. 

— Încotro călătoriţi? o întrebă el. 

— Merg către Durness, răspunse Lucy. Sunt pe drumul 
cel bun? 

— Trebuie să o luaţi spre nord-vest, spuse bărbatul, 
care făcu ochii mari când auzi accentul ei şlefuit şi îşi 
îndreptă uşor postura. 

Drumul se bifurcă dincolo de desişul de pini, arătă el. 
Puteţi adăpa calul lângă lac. 

— Mulţumirile mele, spuse Lucy, apoi îi trecu un gând 
prin minte. Cine este stăpân aici? întrebă ea. 

Chipul bărbatul se întunecă. 

— Cardross, răspunse el şi scuipă în praf. 

Cardross. 

Aşadar, aceşti oameni erau arendaşii lui Wilfred. Erau 
atât de săraci, încât abia puteau trăi de pe urma 
pământului neglijat. Lucy fu străbătută de un fior rece, cu 
toate că soarele dogorea. Nu îi trecuse prin minte că era 
posibil să se fi întors pe proprietatea lui Cardross. Trebuia 
să aibă foarte mare grijă. 

Simti privirea bărbatului pe spatele ei în timp ce porni 
călare spre lac, dar, când se întoarse spre el, dispăruse. Îşi 
dorea să fi avut mâncare. Ar fi putut să ceară cuiva în sat, 
dar bănuia că nu aveau. Merse puţin pe malul lacului, 
lăsând calul să bea apă în voie. Nu îndrăznea să facă un 
popas mai lung acum, când ştia că se afla pe teritoriul lui 
Wilfred. Poate că Robert Methven îi alungase pe Wilfred şi 
pe oamenii lui, dar ea era convinsă că aveau să se întoarcă, 
dornici de răzbunare. 

In urma ei se auzi un strigăt, iar Lucy mână calul şi se 
întoarse. Spre groaza ei, trei bărbaţi ieşeau călare din 
desişul de pini şi veneau direct spre ea. Pe unul dintre ei, 
călare pe un cal sur ţanţoş, îl recunoscu - era vărul ei, 
Wilfred Cardross. Găsise nişte haine pe undeva şi, evident, 
de data aceasta avea de gând să facă el treaba murdară. 

Lucy ţipă. Habar nu avea dacă o auzea cineva sau 


dacă avea să primească ajutor, dar merita să încerce. Dar 
ţipătul ei îl agită pe armăsarul lui Wilfred, care se ridică pe 
picioarele din spate şi aproape că îl aruncă din şa. 

Lucy scoase un pistol, degetele alunecându-i pe 
catarama coburului în graba ei, şi îl îndreptă spre bărbatul 
din dreapta, care venea în galop spre ea. Mâna îi tremura, 
iar glonţul îl rată cu mult. Nu fusese niciodată un bun ţintaş. 
Alice fusese cea pricepută la tirul cu arcul. Bărbatul ajunse 
lângă ea câteva secunde mai târziu şi o apucă de braţ, 
răsturnând-o din şa. Lucy căzu pe pământ şi aproape căi 
se tăie răsuflarea din cauza căzăturii dure. Scăpă pistolul 
din mână. Instinctul îi spuse să se ridice şi să încerce să 
fugă, dar agresorul ei o prinse de braţ şi o întoarse spre el. 
Lucy simţea pământul cutremurându-se sub copitelor 
celorlalţi doi cai care se apropiau. 

Bărbatul o lovi cu putere peste faţă. Lucy îşi pierdu 
echilibrul şi căzu pe spate. Pietrele îi crestară palmele. Fu 
cuprinsă de şoc şi de durere. Nimeni nu ridicase vreodată 
mâna la ea. Brusc, situaţia deveni foarte reală - reală şi 
terifiantă. 

Lucy îl auzi pe Wilfred protestând: 

— Ţi-am spus să nu o răneşti! 

Bărbatul înjură drept răspuns. 

Lucy se rostogoli pe burtă. Nu avea de gând să zacă 
acolo, la picioarele lui Wilfred, ca o ofrandă neputincioasă. 
Voința puternică şi refuzul de a fi înfrântă o aduseseră atât 
de departe. Nu îşi putea pierde curajul tocmai acum. 

Ceva dur o împungea în şold: mânerul sabiei lui 
Robert Methven. Pentru o clipă, rămase complet 
încremenită. Apoi spiritul de luptă se trezi în ea, iar Lucy 
duse mâna la mâner, sări în picioare şi se răsuci ţinând 
sabia cu ambele mâini, luându-l pe bărbat prin surprindere 
cu o tăietură lungă pe braţ. Agresorul urlă de durere, 
bătând în retragere. Celălalt bărbat înjură şi sări de pe cal, 
scoţându-şi sabia în timp ce alerga spre ea. 

Erau doi contra unu. Lucy strânse din dinţi şi îi 
înfruntă. 


Robert auzi ţipătul lui Lucy şi, pentru o secundă, îi 
îngheţă sângele în vene. Abandonă mârţoaga la marginea 
pădurii şi o luă la goană printre copaci, cu sabia în mână. 
Nu credea că avea să uite vreodată priveliştea care îi 
apăruse în faţa ochilor. 

Lucy era cu faţa spre el, ţinând sabia lui cu ambele 
mâini. Unul dintre agresori era deja doborât, sângerând 
abundent - braţul cu care îşi ţinea sabia îi atârna inutil pe 
lângă corp. Celălalt bărbat îi dădea precaut târcoale lui 
Lucy, în timp ce Wilfred Cardross avansa spre ea din partea 
stângă. 

Wilfred vorbea. 

— Lucy, draga mea, spunea el, toată treaba asta este 
stupidă. Lasă sabia jos şi hai să vorbim. Suntem ru... 

Lucy nu îi aruncă nici măcar o privire. 

— Taci din gură, Wilfred! spuse ea, fără să îşi ia ochii 
de la bărbatul din faţa ei. Vrei doar să mă derutezi. 

Cu un țipăt, Robert se năpusti asupra primului bărbat, 
care se întoarse uimit şi îngrozit spre el. Poate că sabia 
luată de la han era veche, dar era straşnică. Lupta fu scurtă 
şi sângeroasă. Robert luptă murdar, dar nu avea timp să 
procedeze altfel. Işi îngrămădi adversarul, nevrând să îi dea 
timp pentru a-şi folosi arma în voie, şi îl dezechilibră. 
Bărbatul se împiedică, iar Robert îl atacă fără milă, 
dezarmându-l şi înfigându-şi sabia în coapsa agresorului. 
Bărbatul se prăbuşi la pământ cu un țipăt de durere şi cu o 
expresie îngrozită pe chip când Robert îi puse vârful sabiei 
la gât. 

— Robert, ai grijă! 

Strigătul lui Lucy îl făcu să se întoarcă. Celălalt 
membru al clanului lui Wilfred luase al doilea pistol din 
cobur şi îl aţintise spre el, deşi era întins la pământ. Robert 
lovi pistolul cu piciorul, iar glonţul îl rată, şuierându-i pe 
lângă umăr. Bărbatul se ridică în picioare împleticindu-se şi 
porni după tovarăşul lui, spre cai, şchiopătând şi 
blestemând. Robert îl lăsă să plece. Toţi oamenii lui Wilfred 


Cardross erau laşi. 

Cât despre Wilfred, Lucy alerga în jurul lui şi părea să 
îi facă plăcere. Sabia ei atacă atât de rapid la un moment 
dat, încât aproape că îi străpunse gâtul lui Cardross. Acesta 
pară la timp atacul cu propria sabie. Robert era pregătit să 
intervină. Crezuse că înălţimea avea să îi ofere un avantaj 
lui Cardross, dar Lucy era mai rapidă şi mai agilă. Cardross 
lupta cu seriozitate acum, dar verişoara lui era prea bună 
pentru el - calculată, nemiloasă şi pregătită de luptă. 
Robert, care cândva avusese cele mai rapide reacţii şi o 
agilitate şlefuită de traiul periculos, nu era convins că o 
putea învinge în luptă dreaptă. 

Lucy zâmbea. Robert nu o mai văzuse niciodată 
astfel. Părea imposibil ca Lady Lucy MacMorlan să se 
transforme în această fiară sălbatică, cu licărul demonic al 
luptei în ochi. Fu surprins să descopere că i se părea foarte 
excitant acest aspect al ei, aşa că stătu deoparte şi se 
bucură de spectacol. Sabia lui Lucy trasă un cerc jos, 
periculos de aproape de vintrea lui Wilfred. Robert râse. 
Acela ar fi fost sfârşitul planurilor lui Wilfred pentru 
generaţiile viitoare. 

Wilfred se săturase. Se aplecă pe sub sabia lui Lucy şi 
alergă spre cal. 

— Fugi, laşule! strigă Lucy, în timp ce Cardross şi 
oamenii lui încălecară şi porniră la galop, pietrele sărind din 
copitele cailor. 

Robert merse lângă ea. Lucy gâfâia, sânii urcând şi 
coborând într-un ritm rapid de furie, dar şi de epuizare. 
Părul roşcat-auriu îi încadra chipul şi ochii încă aruncau 
scântei. Privirile li se întâlniră. Nevoia de a o săruta cu 
pasiune, de a o avea îl izbi pe Robert ca o lovitură în piept. 

Era pe punctul de a o lua în braţe când observă 
semnele de pe faţa ei, iar furia şi şocul se năpustiră 
deodată asupra lui. Robert făcu un pas, ridică mâna şi îi 
atinse obrazul. 

— Ei ţi-au făcut asta? 

Expresia feroce din ochii ei se schimbă, de parcă abia 
în acel moment îşi aminti ce se întâmplase. Işi atinse uşor 


obrazul cu vârful degetelor şi tresări. 

Furia lui Robert dădu în clocot. Nu mai simţise 
niciodată o furie atât de protectoare. Se întoarse pentru a 
porni pe urma lui Cardross şi a oamenilor lui în pădure, dar 
Lucy se agăţă de braţul lui. 

— Lasă-i să plece! spuse ea. Nu contează. 

— Contează, zise Robert. 

— Ba nu. Nu acum. Te rog, milord! 

El simţi vulnerabilitatea din cuvintele ei. Lucy părea 
înfrigurată şi palidă acum, când îşi dăduse seama de 
gravitatea situaţiei. Robert îi acoperi mâna cu a lui şi o 
simţi tremurând. 

— Mi-ai spus Robert înainte, îi aminti el. 

Lucy zâmbi vag. 

— Nu era momentul pentru formalităţi. 

— Mulţumesc pentru că m-ai avertizat, zise el. 

Cardross şi oamenii lui aproape că nu se mai vedeau 
acum. În urma lor rămăsese doar praful învolburat de 
copitele cailor. 

— Ai fi putut să îl laşi să mă împuşte şi te-ai fi scutit 
de necazul de a-mi refuza pentru a treia oară cererea în 
căsătorie, spuse el. 

Lucy se încruntă. 

— Nu glumi, zise ea. 

— Nu glumesc. De ce m-ai ajutat? 

Ea ridică privirea plină de candoare spre el, studiindu- 
i chipul. 

— Eram amândoi de aceeaşi parte, răspunse Lucy. 

— Da? 

Robert se simţi încurajat de faptul că ea credea acest 
lucru. Noaptea trecută, în camera de la han, făcuseră parte 
din tabere diferite. Ea preferase să se expună pericolului în 
loc să se mărite cu el. Cu toate acestea, se părea că nu îl 
considera un duşman. 

O simţi din nou tremurând. Vântul sufla rece lângă 
apă. 

— Vino, spuse Robert. Trebuie să plecăm de pe 
proprietatea lui Cardross şi să te duc la adăpost. Data 


viitoare se va întoarce cu mai mulţi oameni. 

Lucy îşi desprinse centironul de la brâu şi i-l întinse cu 
grijă. Acum, după ce fierbinţeala luptei se stinsese, Robert 
îi observă hainele pentru prima oară. Fiica elegantă a 
ducelui, cu rochiile ei decente şi pastelate de debutantă, 
dispăruse. Lucy purta un amalgam pestrit de haine: o 
eşarfă din bumbac cu dungi roşii, albe şi albastre, o 
pereche de pantaloni bărbăteşti, care erau destul de mulaţi 
pe corpul ei, şi o bluză albă cu decolteu adânc, care îi 
tulbură concentrarea şi vintrele. Mare noroc că nu 
observase mai devreme! 

Lucy începu să îşi aranjeze eşarfa la gât, îndesând-o 
în decolteul bluzei. Robert, încă admirându-i bluza şi 
pantalonii, îşi dădu seama că se holba la ea. Şi Lucy îi 
observase direcţia privirii. 

— Ce e? întrebă ea, ţinând strâns eşarfa în jurul 
gâtului, ferindu-se de privirea lui. În ochii ei albaştri se citea 
iritarea. 

Robert îşi drese glasul. 

— Foarte patriotic din partea ta, zise el. Eşarfa cu 
roşu, alb şi albastru, adăugă el când Lucy ridică o 
sprânceană. 

Ea se încruntă. 

— Nu am găsit altceva în hanul acela uitat de lume, 
spuse Lucy şi ridică din umeri. Dar era o oglindă acolo. Am 
văzut cum arăt. 

— Şi cum crezi că arăţi? 

Robert nu avea nicio obiecţie. 

— Neîngrijită, răspunse Lucy şi îşi îndesă capetele 
eşarfei mai adânc în decolteu. Ca o cârciumăreasă. 

— Eu nu aş face asta, spuse Robert. Nu faci decât să 
atragi atenţia asupra sânilor tăi. 

— M-au încurcat în luptă, zise Lucy, coborându-şi 
privirea dezgustată pe propriul decolteu. Imi era teamă că 
îmi vor ieşi din bluză. 

— Asta sigur i-ar fi oprit pe oamenii vărului tău. 

— Nu sunt obişnuită să fiu atât de expusă, zise ea şi 
brusc păru vulnerabilă. Nicio debutantă nu este. 


— Eu am văzut mai mult decât atât. 

Lucy îi aruncă o privire tăioasă. 

— Mulţumesc, nu mă ajută să ştiu acest lucru. 

Eşarfa flutură în vânt asemenea unui drapel zdrenţuit, 
amintindu-i lui Robert de eşarfele din mătase cu care o 
legase de pat. 

— Cum te-ai eliberat? întrebă el. Am crezut că te-am 
legat destul de bine. 

— M-am zvârcolit, spuse pe scurt Lucy. 

Răspunsul ei nu ajută la calmarea imaginaţiei lui 
Robert, care şi-o închipui zvârcolindu-se în pat, legată de 
mâini cu eşarfele din mătase. Pe pielea ei albă se vedeau 
vagi urme roşii. Robert se simţi un ticălos. li eliberă 
încheietura, iar Lucy îşi frecă uşor locul unde o strânsese. 

— Ai sărit de la fereastră, spuse Robert. 

— Am coborât pe acoperiş, îl corectă Lucy. 

— De ce nu ai luat cheia, pur şi simplu? 

Ea îl privi de parcă ar fi fost nebun. 

— Şi să risc să te trezesc cotrobăindu-ţi prin 
buzunare? 

— De obicei, dorm buştean, chiar şi pe un scaun din 
lemn. 

— Mulţumesc, spuse Lucy. Voi ţine minte pe viitor. 
Privi în jur. Credeam că vrei să plecăm. Sau stăm aici şi 
aşteptăm să se întoarcă Wilfred cu o armată de oameni? 

Alungându-şi din minte imaginea lui Lucy legată de 
pat, Robert îşi luă centironul, puse pistoalele în coburii de 
şa, încălecă pe Falcon şi îi dădu o mână de ajutor lui Lucy, 
pe care o urcă pe cal în faţa lui. Pentru prima dată, ea nu se 
opuse. 

— Ce făceai aici? întrebă el, privind lacul în care se 
reflecta cerul albastru. 

— Voiam să fac baie, răspunse ea sec. 

— Apa e sloi, zise el. 

— Când eram copil, înotam în mare în fiecare vară, 
spuse ea. 

Aşadar, înotul era altă înzestrare de-ale ei. Robert nu 
fu surprins. Se gândi că nimic din ce putea Lucy să facă nu 


avea să îl mai surprindă vreodată. 

Pe măsură ce Falcon mări pasul spre drumul principal, 
Robert o simţi pe Lucy moleşindu-se în braţele lui, de parcă 
începuse, în sfârşit, să se relaxeze. Tensiunea începu să se 
evapore din corpul ei. Oftă, rezemându-şi capul pe pieptul 
lui, iar lui i se păru foarte plăcut. Corpul ei se potrivea lângă 
al lui. Părul ei mirosea a aer proaspăt şi mere dulci. Când o 
senzaţie ciudată, care nu era dorinţă, dar pe care nu o 
recunoscu, se instală înăuntrul lui, Robert o trase mai 
aproape în braţe. 

— Ce s-a întâmplat cu al doilea pistol? întrebă el, 
buzele fiindu-i aproape de urechea ei. Ai tras cu el? 

— Am ratat, răspunse ea, părând nemulțumită. Trasul 
cu arma nu se numără printre talentele mele. 

Robert încercă să nu râdă de tonul ei. 

— Ei bine, poate că nu ştii să tragi cu pistolul, dar 
lupti extraordinar de bine. 

— La fel şi tu, zise Lucy, aruncându-i o privire peste 
umăr. Deşi nu lupţi după reguli. 

— Unde am fost eu nu exista noţiunea de luptă 
dreaptă. Robert o trase şi mai aproape, până când trupurile 
li se atinseră. Eu lupt să câştig. 

— Mă gândeam eu, spuse Lucy şi zâmbi. Pentru o 
secundă, obrazul ei îl atinse pe al lui. Nu existau legi acolo, 
în sălbăticia Canadei? 

— Deloc, răspunse Robert. Apoi fu surprins când 
adăugă: îţi voi povesti totul despre asta într-o zi. 

— Mi-ar plăcea, zise ea şi se sprijini de el. Trebuie să fi 
fost foarte greu să fii trimis departe de tot ce cunoşteai. 

Fusese insuportabil. La început, Robert nu ştiuse cum 
avea să supravieţuiască, plângând moartea fratelui său, 
alungat de lângă tot ce cunoştea şi iubea. Un fior rece îi 
învălui din nou inima. Fusese un tânăr naiv şi impetuos 
când pusese la îndoială planurile bunicului său. Ironia era 
că şi bătrânul lord era în doliu, deplângând pierderea 
nepotului şi moştenitorului său. Acum Robert înţelegea 
acest lucru. Bunicul său îşi vărsase asupra lui toată durerea 
şi dezamăgirea, dar el fusese prea tânăr şi suferinţa lui 


prea puternică pentru a le putea gestiona. Îi spusese 
bătrânului că avea să îşi demonstreze curajul altundeva, 
departe de Methven, şi se îmbarcase pe primul vas care îi 
ieşise în cale. 

Voia să schimbe subiectul, să revină la Lucy. Nu se 
simţea confortabil când vorbea despre el însuşi, nu o făcea 
niciodată. 

— Presupun că tatăl tău şi-a instruit şi fiicele în 
mânuirea sabiei, nu doar fiii, rosti Robert. 

Auzise că mulţi lorzi din Highland făceau acest lucru, 
mai ales dacă fiii lor erau la fel de greoi ca Angus sau de 
leneşi precum Lachlan. 

O simţi pe Lucy râzând la pieptul lui. 

— Bineînţeles că nu ne-a învăţat tata să luptăm, zise 
ea. El este un intelectual, nu un războinic. Am învăţat din 
cărţi, continuă Lucy şi îi zâmbi din nou. De aceea lupt ca la 
carte, spre deosebire de tine, care lupţi ca un... tâlhar. 

— Nimeni nu poate învăţa să lupte atât de bine din 
cărţi, spuse Robert. 

Lucy îşi plecă privirea. 

— Păi, am avut câteva lecţii practice la Societatea 
Doamnelor Intelectuale. Am angajat cel mai bun spadasin 
din Edinburgh să ne înveţe. 

— Bineînțeles că aţi făcut asta, spuse Robert. 
Presupun că aţi avut lecţiile între cele de dans oriental şi 
masaj. 

— O lady ar trebui să se poată apăra, zise cu 
seninătate Lucy. 

— Ce altceva ai învăţat la Societate? întrebă Robert. 
Ca să fiu pregătit. 

— Să trag cu arcul şi să vânez cu şoimi, răspunse ea. 
Scrimă şi tras cu pistolul. Dar, după cum am spus, nu sunt 
un ţintaş bun. 

— Ghinion, zise el. De fapt, e bine de ştiut că există 
ceva la care nu excelezi. Ţi-au plăcut luptele cu sabia, nu-i 
aşa? 

Robert îi simţi surprinderea când Lucy tresări brusc. 

— Nu, spuse ea, părând speriată. Luptele nu sunt 


lucruri care să îţi facă plăcere. Se încruntă şi continuă: Nu 
sunt civilizate. 

— Asta ai vrea să crezi, zise el, dar duelul cu sabia 
poate fi primitiv, sălbatic şi captivant. Parcă îţi face sângele 
să cânte în vene. 

Işi dădu seama că vorbele lui o tulburaseră din modul 
în care ea se încordase. Apoi îşi îndreptă uşor umerii, ieşind 
din siguranţa braţelor lui. 

Pentru Robert era interesant că Lucy nu se înţelegea 
pe sine. Avea în ea toată ferocitatea unui scoţian războinic 
din Highland. Pur şi simplu, o ascundea bine. Dar pasiunea 
ei ieşea la suprafaţă în foarte multe feluri: în modul senzual 
în care scria scrisori de dragoste, în plăcerea incontestabilă 
pe care o simţea faţă de lucrurile fizice. Probabil era la fel 
de pasională şi în pat - Robert era dispus să îşi parieze toţi 
banii pe asta. Dacă săruturile ei erau un indiciu, probabil că 
Lucy l-ar fi mistuit din temelii. 

El se foi în şa. Trebuia să înceteze a se mai gândi la 
aceste lucruri, altfel călătoria deja lungă şi dificilă avea să 
fie foarte inconfortabilă. 


Capitolul 12 


Până la ora patru după-amiaza ajunseseră în Findon, 
un mic sat de pe coastă. Lucy se clătina de epuizare, o 
durea tot corpul şi era înfometată, dar îşi dăduse silinţa să 
ascundă toată aceste lucruri. Se simţea foarte agitată şi 
conştientă de prezenţa lui. Îşi spuse în sinea ei că era din 
cauza apropierii fizice dintre ei în timp ce Methven îl mâna 
pe Falcon cu graţie şi cu forţă. Totuşi, ceea ce simţea nu 
era simplă precauţie. Se simţea vulnerabilă, de parcă nu ar 
fi fost capabilă să se apere de el. Robert văzuse în ea multe 
lucruri pe care ea nici măcar nu le bănuise. Nu ştia cum era 
posibil ca el să o înţeleagă atât de bine când nimeni 
altcineva nu o făcea. 

Lucy nu se considerase nici măcar puţin sălbatică. 


Alice fusese cea neastâmpărată şi intrase mereu în bucluc. 
Ea fusese geamăna sensibilă, dar, după moartea surorii ei, 
acea cuviinţă devenise sufocantă. O dezamăgise pe Alice 
singura dată când contase cu adevărat şi, pentru a-şi ispăşi 
păcatul, încercase să se transforme într-un model de 
perfecţiune. Dar _ ferocitatea care probabil că fusese 
îngropată adânc în ea în acest timp tot ieşise la suprafaţă. 
Se întâmplase când scrisese acele scrisori şocante, când 
simţise acea furie primitivă când o atacase Wilfred şi când 
fusese în braţele lui Robert Methven. 

El o ţinea acum în braţe, cu o mână pe frâie, iar pe 
cealaltă în mod posesiv în jurul taliei ei. Gestul o tulbura şi i 
se părea ciudat, dar îi dădu şi o senzaţie de bine. 

Lucy încercă să îşi distragă atenţia privind casele 
ordonate şi respectabile, străzile curate şi fațadele frumos 
vopsite ale prăvăliilor. Locul acesta arăta mult mai îngrijit 
decât proprietăţile lui Cardross. Văzu un debarcader din 
piatră, unde erau ancorate câteva bărci care se legănau pe 
apă, iar plasele de pescuit se uscau la soare. Aerul era tăios 
şi mirosea a peşte şi a sare. 

— E foarte drăguţ aici, spuse Lucy. Cine e proprietarul 
acestor pământuri? 

— Eu, răspunse Robert. Eu deţin partea aceasta de 
coastă şi întinderea de acolo. Gesticulă spre marea 
albastră. Eu deţin Golden Isle. 

Trase de frâie şi calul se opri, iar Robert privi un 
moment insulele întunecate care presărau orizontul. În 
ochii lui se oglindea ceva: mândrie, dar şi altceva ce Lucy 
nu putea descifra, ceva mai întunecat. Se aşteptă ca el să 
mai spună ceva, dar mână brusc armăsarul în josul unei 
străzi laterale pavate, unde umbrele amiezii răcoreau aerul, 
şi se trecură pe sub o poartă boltită, intrând în curtea unui 
han. 

Sosirea lor stârni agitaţie. Hangiul, un bărbat roşu la 
faţă, în vârstă de aproximativ 55 de ani, veni alergând în 
întâmpinarea lor, ştergându-şi mâinile pe şorţul în dungi pe 
care îl avea legat în talie. 

— Milord! 


— McLain. Robert sări din şa şi întinse mâna. Cum 
merge afacerea? 

— Merge bine, milord, bâigui bărbatul, dar habar nu 
aveam că veniţi în vizită. Nu aţi trimis vorbă... 

— Stai liniştit, spuse Robert şi îl bătu prieteneşte pe 
umăr. A fost o schimbare de plan bruscă. 

O cobori pe Lucy din şa. 

— Permite-mi să ţi-o prezint pe logodnica mea, Lady 
Lucy MacMorlan, spuse el, iar glasul îi deveni deodată rece 
şi formal. Am avut o călătorie grea şi avem nevoie de două 
camere, de apă caldă pentru baie şi de mâncare, 
bineînţeles. 

Hangiul rămase cu gura căscată, privind-o lung pe 
Lucy. Îşi dădu seama de acest lucru, închise grăbit gura şi 
făcu o plecăciune adâncă. 

— Bine aţi venit, milady! spuse omul, aruncându-i o 
privire lui Robert. Logodnică aţi spus, milord? 

Lucy încercă să se abţină din râs. Îşi închipuia cum 
arăta obosită şi plină de praf, îmbrăcată în pantaloni 
bărbăteşti şi o bluză demnă de o femeie uşoară. Hangiul nu 
putea fi învinuit dacă crezuse că stăpânul îşi adusese 
ibovnica în vizită, nu pe viitoarea soţie. 

— A fost o logodnă bruscă, spuse cu nonşalanţă 
Robert, aruncându-i o privire lui Lucy, parcă pentru a o 
avertiza să nu îl contrazică. Tu eşti primul care află. 

Hangiul se întoarse spre ajutoarele în bucătărie, care 
rămăseseră şi ele cu gura căscată. 

— Chemaţi-o pe soţia mea ca să o conducă pe Lady 
Lucy într-o cameră! spuse el, apoi bătu din palme 
zgomotos. Acum! Fuguţa! 

Bărbatul îi conduse înăuntru. Lucy era atât de obosită 
şi de încordată din pricina şeii, încât picioarele îi tremurau, 
dar se forţă să calce cu fermitate şi să le zâmbească 
servitorilor care se holbau la ei. Simţi un miros delicios de 
carne friptă, iar stomacul îi chiorăi. Ar fi vrut să fugă pe 
coridorul care ducea spre bucătărie şi să dea iama în 
mâncare, indiferent cât de înjositor ar fi fost pentru fiica 
unui duce. Acest lucru chiar l-ar fi convins pe hangiu că era 


o femeie neîngrijită. 

McLain îi conduse în salonul cu lambriuri închise la 
culoare şi se duse să aducă băuturi răcoritoare. De îndată 
ce uşa se închise în urma lui, Robert se întoarse spre Lucy. 

— Sper că înţelegi, spuse el formal, că nu am avut de 
ales decât să te prezint drept logodnica mea. Nu voiam să 
te dezonorez în faţa oamenilor mei. 

Lucy înţelese, dar nu vedea niciun motiv să îl lase să 
scape cu acest comportament arogant. 

— Inţeleg, spuse ea cu răceală. 

Robert renunţă imediat la formalitate şi rânji. 

— Nu e nevoie să îmi vorbeşti pe tonul ăsta rece, 
milady. Nu aveam de gând să accept al treilea refuz. 

— Sunt conştientă şi de acest lucru, spuse Lucy. 

Nu avea să fie o logodnă de convenienţă, făcută 
pentru a salva aparențele şi ruptă când urma să-şi fi atins 
scopul. Era prea târziu pentru acest lucru. Lucy avea să se 
mărite şi să consume căsătoria. Simţi senzaţia de panică 
sufocantă urcându-i în gât şi înghiţi în sec. 

Robert îi studie chipul o clipă. Deşi ea îşi feri privirea, 
îi simţi ochii aţintiţi asupra ei, apoi o luă prin surprindere. 
Se aplecă şi o sărută scurt, sărut pe care ea îl simţi până în 
vârful picioarelor. 

— Vom vorbi despre asta la cină, spuse Robert. 

— Chiar trebuie? întrebă Lucy, refuzând să cedeze. 

Robert zâmbi larg. 

— Da, trebuie. lar până atunci - îşi scoase inelul cu 
sigiliu de pe deget -, cred că ar trebui să ai un inel de 
logodnă. 

Inelul era cald de pe degetul lui, iar când i-l strecură 
pe deget, îl simţi greoi şi solid. Era mult prea mare, iar ea 
strânse instinctiv pumnul ca inelul să nu îi cadă. 

— Îţi voi cumpăra ceva mai drăguţ, spuse el pe un ton 
blând. 

— Îmi place acesta, zise Lucy, apoi îşi drese glasul. Se 
simţea straniu, de parcă Robert o revendicase, în sfârşit, iar 
protecţia lui o învălui. E puternic şi neînduplecat, ca tine. 

— Ah, iubito... 


Robert fu atât de rapid, încât Lucy icni şi ajunse în 
braţele lui, iar el o sărută într-un mod posesiv şi pasional de 
data aceasta. Pentru un moment îndelungat, ea cedă 
dorinţei gurii lui, apoi îşi aminti că nu stabiliseră nimic şi că 
nu se putea căsători cu el; că fugise, furase, luptase şi 
minţise pentru a evita să se mărite cu Methven. In acea 
clipă vru să se retragă, dar era prea târziu - o parte mai 
puternică din ea îşi dorea să fie sedusă, astfel că se lupta 
cu propriile dorinţe, nu doar cu ale lui. 

— Nu te împotrivi! Şoapta lui fu ecoul propriilor ei 
gânduri. Suntem de aceeaşi parte. Chiar tu ai spus-o. 

El nu înţelegea. Nu putea să înţeleagă, bineînţeles. 
Teama învinse dulceaţa sărutului, iar Lucy scoase un sunet 
ce transmitea durere. Robert o eliberă de îndată. 

— Lucy, începu el. 

Inima ei începu să bată cu putere, ştiind că avea să o 
întrebe care era cauza suferinţei ei, dar nu ştia dacă îi 
putea spune adevărul. Îl îngropase adânc în urmă cu opt 
ani şi nu îi mai permisese să iasă la lumină. 

Robert dădu să spună ceva, dar închise gura, întrucât 
se auziră voci dincolo de uşa salonului. _ 

— Trebuie să fie Isobel, spuse el. Inainte să te las pe 
mâna ei, pot să îţi mai aduc ceva? 

— Mi-ar plăcea nişte haine noi, rosti Lucy, coborând 
privirea spre eşarfa murdară. Ceva puţin mai cuviincios. 

— Voi trimite pe cineva să îţi caute ceva, zise Robert. 

— Asta mă face să mă simt mai mult ca o ibovnică 
decât ca o soţie, spuse Lucy cu asprime. 

Toropeala bruscă din ochii lui o înfierbântă. 

— Pot să te fac să te simţi mai mult ca ibovnica mea, 
dacă vrei. 

Obrajii lui Lucy se îmbujorară. Se bucură când cineva 
bătu la uşă, eliberând-o de sub vraja lui. 

— Milord? 

O femeie minionă apăru în prag, mult mai tânără şi 
complet diferită faţă de cum şi-o închipuise ea pe hangiţă. 
În spatele ei se ascundea o fată cu păr negru şi ochi 
luminoşi, care nu avea mai mult de 14 ani şi care încerca să 


tragă cu ochiul pe lângă mama ei, pentru a vedea cum 
arăta Lucy. 

Robert o îmbrăţişă strâns pe femeie. 

— Ce faci, Isobel? 

Apoi făcu un pas înapoi, îi luă mâinile într-ale sale şi o 
sărută pe obraz. 

— Arăţi bine. Şi ce face fina mea? 

Fata chiţăi entuziasmată. Pentru o clipă, Lucy avu 
impresia că avea să îi sară în braţe lui Robert, dar cumva 
reuşi să se abţină. Robert îi luă mâna şi, cu ochii licărindu-i, 
se aplecă şi o sărută. Fata chicoti. 

— Nu îi băgaţi idei în cap, vă rog, milord, zise brusc 
Isobel, deloc intimidată de oaspetele ei. Deja crede că 
sunteţi un fel de erou. 

Robert îi aruncă o privire lui Lucy, care îşi muşca buza 
în încercarea de a-şi abţine zâmbetul. 

— Departe de mine să o dezamăgesc şi să îi alung 
această idee, spuse el. Lady Lucy, zise Robert o trase în 
faţă, îmi permiţi să ţi le prezint pe doamna Isobel McLain şi 
pe fiica ei, Elizabeth? 

— Bessie, spuse fata, făcând o reverență joasă 
înaintea lui Lucy. Milady. Ridică ochii curioşi spre chipul lui 
Lucy. Sunteţi foarte drăguță, zise ea. Dar ce aţi păţit la 
faţă? 

Lucy o văzu pe Isobel încordându-se. 

— Bessie! spuse femeia, apoi se întoarse spre Robert. 
O voi îngriji foarte bine pe doamna dumneavoastră, milord. 
Isobel gesticulă spre Lucy. Vă rog să veniţi cu mine, milady. 

— Deci nu este nevoie să preiau eu rolul de 
cameristă, zise alene Robert. 

— Sunt convinsă că această aptitudine se numără 
printre multele dumneavoastră talente, milord, spuse 
ţâfnoasă Isobel McLain, dar eu şi Excelenţa Sa ne vom 
descurca foarte bine singure. 

Oboseala lui Lucy reveni când urcă treptele în urma 
hangiţei. Bessie ţopăia în spatele lor. Lucy simţea ochii fetei 
studiind-o curioşi, bănuind că lui Bessie îi stăteau multe 
întrebări pe limbă şi că se străduia din răsputeri să nu le 


rostească. 

În cameră era deja pregătită baia; aerul mirosea a 
levănţică şi a alte ierburi pe care Lucy încercă să le 
identifice. Mirosea a roiniţă şi a încă ceva, o mireasmă 
dulceagă şi ispititoare. 

— Muşeţel, spuse zâmbind Isobel. Pentru relaxare. Pe 
drumul către Thurso, locuieşte o femeie care prepară 
remedii medicinale. 

— Minunat! spuse Lucy cu sinceritate. Exact ce aveam 
nevoie. 

Când se cufundă în apa fierbinte, iar Isobel trase 
paravanul în jurul căzii, Lucy se temu că avea să adoarmă 
de plăcere. Apa era delicios de calmantă după drumul greu. 
Mugşchii încordaţi i se relaxară, iar ea se scufundă şi mai 
mult, pentru a-şi spăla părul. 

Dincolo de paravan, o auzea pe Bessie vorbind în 
şoaptă şi pe Isobel spunându-i să tacă fiicei nerăbdătoare. 

— Nu o vei întreba nimic, îi spuse Isobel cu asprime. 
Nu este deloc politicos. 

— Nu mă deranjează, spuse Lucy, deschizând ochii. 

Îşi stoarse apa din păr, pe care îl simţi moale la 
atingere şi cu un miros dulce. Se înfăşură cu pânza de baie 
şi merse lângă măsuţa de toaletă. Scândurile vechi, dar 
netede ale podelei erau calde sub picioarele ei desculţe. 

— Încă aşteptăm hainele după care a trimis Lord 
Methven, milady, spuse Isobel. Există o singură croitoreasă 
în Findon şi Dumnezeu ştie dacă are ceva potrivit la 
dispoziţie. Femeia o privea cu atenţie pe Lucy. Mă întrebam 
dacă v-aş putea împrumuta eu ceva între timp - cred că 
avem aceeaşi înălţime -, iar cele mai bune haine de 
duminică ale mele ar merge. Isobel roşi. Dar dacă preferaţi 
să nu... 

— Este foarte generos din partea ta, zise Lucy, 
apreciind oferta şi grăbindu-se să o liniştească pe Isobel. M- 
aş bucura foarte mult dacă mi-ai împrumuta o rochie. 

Isobel radia de bucurie. 

— Nu cred că vreţi să păstraţi lucrurile astea, spuse 
ea, încuviinţând din cap spre hainele murdare din colţ, dar, 


dacă doriţi, le pot spăla... 

— Dumnezeule, nu, mulţumesc! zise Lucy. Abia aştept 
să nu le mai văd. 

Bessie chicoti. 

— Am crezut că Lord Methven a adus acasă o soţie de 
la circ, milady, spuse fata. 

— Nu mă surprinde, spuse Lucy, apoi se privi în 
oglindă. 

Părul i se revărsa mătăsos pe umerii goi - avea nevoie 
de o periere straşnică pentru a-l descurca. Părea obosită şi 
palidă. Privirea îi căzu pe vânătaia de un roşu aprins care 
începea să i se formeze pe obraz. Îi aminti de violenţa lui 
Wilfred, de disprețul lui faţă de loialitatea în faţa familiei şi 
de cruzimea de care nici măcar nu crezuse că era capabil 
vărul ei. Lucy îşi atinse încet obrazul. Nu avea să uite 
niciodată - nici să îl ierte. Nu avea să uite nici furia şi 
expresia protectoare din ochii lui Robert când o privise. În 
curând, avea să îşi regleze conturile cu Wilfred. 

— Am tinctură de amică pentru vânătăi, milady, spuse 
Isobel, privind-o cu o urmă de dezamăgire, iar Lucy înţelese 
şi puse mâna pe braţul femeii. 

— Să nu crezi că... Se opri. Nu mi-a făcut Lord 
Methven asta. Vărul meu, contele de Cardross, şi doi dintre 
oamenii lui ne-au atacat pe drum. 

Isobel scăpă borcănelul cu tinctură pe podea, iar 
recipientul se rostogoli în voie. 

— Dumnezeu să ne aibă în pază, sunteţi verişoara 
contelui? întrebă femeia, deja mai palidă. 

Bessie rămase cu gura căscată, un amestec de şoc şi 
de teamă citindu-se în ochii ei bulbucaţi. 

— Mă tem că da, răspunse Lucy. De fapt, verişoară de 
gradul doi. Dar eu nu sunt deloc ca el. Serios, nu sunt! 

Probabil că simpla menţiune a numelui lui Wilfred era 
suficientă pentru a le da coşmaruri copiilor prin părţile 
acelea. Privind chipul încordat al lui Isobel şi expresia 
speriată a lui Bessie, Lucy se simţi de-a dreptul şocată. Nu îl 
plăcuse niciodată pe Wilfred, dar chipul pe care îl arătase el 
familiei lui era complet diferit de cel pe care îl descoperea 


ea acum. 

— Vai de mine! spuse Isobel. Acum suntem apăraţi de 
Cardross pentru că ne protejează Lord Methven, dar în 
urmă cu câţiva ani, pe vremea bătrânului lord, au avut loc 
multe invazii pe aceste pământuri. Au ars satul din temelii 
şi ne-au alungat toate animalele. 

— Îşi arde şi propriile pământuri când se înfurie pe 
oameni, spuse Bessie. 

Lucy fu străbătută de un fior rece. 

— Legea... dădu ea să spună, dar Isobel clătină din 
cap. 

— Cardross era legea prin părţile acestea, spuse ea. 
Bătrânul lord ne-a lăsat să ne apărăm singuri, apoi a murit 
şi s-a întors Lord Methven. 

— El a luptat pentru noi, spuse Bessie, cu un licăr în 
ochi. Ca un erou din poveştile vechi. _ 

Lucy zâmbi, dar în sinea ei se simţi ruşinată. Işi dădu 
seama că se cufundase atât de mult în cărţi la castelul 
Forres şi în Edinburgh, încât habar nu avusese cum fusese 
viaţa pentru aceşti oameni. Trăise într-o bulă de aur, 
departe de sătenii pe care îi cunoscuse în acea dimineaţă, 
care se luptau cu sărăcia şi foametea, sau de Isobel şi 
familia ei, care munceau din greu pentru ca afacerea lor să 
prospere. Brusc, Lucy înţelese de ce Robert lupta din 
răsputeri pentru bunăstarea şi viitorul clanului lui şi de ce 
era pregătit să facă orice pentru a asigura acel viitor. Aceşti 
oameni contau pentru el. Traiul lor conta pentru el. lar 
violenţa şi cruzimea lui Wilfred nu puteau să triumfe. 

Isobel se aşeză pe marginea patului. 

— Am auzit zvonuri că lordul trebuie să se însoare cu 
o femeie din neamul Cardross pentru a îndeplini termenii 
moştenirii, spuse ea. Ni s-a părut un sacrificiu imens pentru 
viitorul nostru, să îmi fie cu iertare, milady. 

Lucy râse. 

— Probabil că este, spuse ea. 

Isobel clătină din nou din cap, de data asta amuzată. 

— Probabil că nu este, judecând după cum se uită la 
dumneavoastră, milady. Apoi, când Lucy roşi, adăugă: Nu 


cred că este deloc un sacrificiu. 

— A fost o logodnă grăbită? întrebă curioasă Bessie. 

Privirea îi căzuse pe mâna lui Lucy, pe care tot 
răsucea inelul masiv din aur. Se aşteptase ca Isobel McLain 
să îşi mustre fiica, dar, când o privi, Isobel avea aceeaşi 
expresie curioasă ca Bessie. Lucy râse. 

— Nu chiar, răspunse ea. Lord Methven m-a cerut de 
trei ori în căsătorie. 

— Este un bărbat hotărât, spuse sec Isobel. Când 
crede în ceva. 

Lucy simţi un nod în gât. Fără îndoială, Robert 
Methven credea în protejarea celor la care ţinea. 

— Da, spuse ea încet. Este. 

— Şi foarte chipeş, adăugă Bessie, făcând-o pe Lucy 
să râdă. 

— Nu te pot contrazice, zise ea. 

— Vă place, milady, spuse Bessie. Vă place foarte 
mult. 

Isobel se întinse după pieptăn. 

— Vă descurc eu părul, milady, spuse femeia, iar 
Bessie se poate duce să aducă muselina mea albastră. 

— Vă rog, nu e nevoie să staţi cu mine, zise grăbită 
Lucy. Mă pieptăn singură, sunt convinsă că aveţi multă 
treabă la han. 

Privirea lui Isobel deveni şi mai caldă. 

— Fiţi binecuvântată, milady, sunteţi foarte amabilă, 
dar nu există sarcină mai importantă decât să o îngrijim pe 
logodnica lui Lord Methven, zise femeia, apoi începu să-i 
descurce şuviţele cu blândeţe. După ce terminăm aici, 
puteţi merge la cină alături de lord. Sunt convinsă că vă 
este foame. 

— Da, spuse Lucy. Nu am mâncat nimic toată ziua. 

Îşi aminti că Robert spusese că aveau să discute 
despre logodnă la cină. Brusc, îi pieri pofta de mâncare - ce 
putea să spună, ce putea să facă? Toate alegerile fuseseră 
făcute, nu mai avea nicio şansă de scăpare. 

Lucy încă privea în gol în oglindă, chiar şi după ce 
Isobel îi pieptănă părul. 


Hanul era aglomerat şi zgomotos în acea seară, dar 
Isobel o conduse pe Lucy într-un salon privat - cel mai bun 
desigur -, care fusese rezervat doar pentru ei. Era un spaţiu 
mic şi intim, cald, cu lambriuri din lemn de stejar, luminat 
de un foc vesel şi de câteva lumânări. Robert o aştepta. Şi 
el avusese timp să facă baie, să se bărbierească şi să 
găsească haine curate. Se ridică atunci când Lucy intră în 
salon, aruncând deoparte ziarul, de parcă nu l-ar mai fi 
interesat absolut deloc, şi trase un scaun pentru ea la masa 
mică şi rotundă. 

— Arăţi minunat, spuse el încet. 

Lucy îşi netezi rochia. Se simţi atât de timidă un 
moment, încât nu se putu uita la el. In schimb, se concentră 
pe vinul roşu pe care el îl turnă în două pahare de cristal. 
Cel puţin îi revenise pofta de mâncare. Masa gemea sub 
greutatea cantităţii de mâncare: o oală cu tocană aburindă, 
chifle proaspete cu o aromă dulceagă, bucăţi de carne şi de 
şuncă şi brânză cremoasă. Lucy se întrebă dacă ar fi părut 
prea lacomă dacă s-ar fi repezit la mâncare. 

— Hangiul ştie să aranjeze o masă, spuse ea. 

— lain McLain a fost vizitiu pentru Methven până când 
a fost rănit într-un accident de trăsură, zise Robert. Bunicul 
meu l-a instalat aici, iar el a construit o afacere de succes. 
Robert ridică paharul şi îl ciocni uşor de al ei. Stainthe 
mhath, spuse el. Un toast în cinstea frumoasei şi talentatei 
mele tovarăşe de arme. 

Ochii lui albaştri se fixară pe chipul ei, iar expresia lui 
o înfierbântă. 

— l-am spus lui Isobel că ne vom servi singuri, zise 
Robert, ca să nu fim deranjaţi. g 

Lucy se întinse după o chiflă şi o unse cu unt. In faţa 
ei era o oală mare cu tocană de vită, din care îşi puse 
puţină în farfurie. 

— Cum era bunicul tău? îl întrebă ea. El a fost stăpân 
înaintea ta, nu? 


Robert tăcu un moment. Nu zâmbi, iar Lucy se simţi 
neliniştită, de parcă ceva nu era în regulă, dar nu ştia exact 
ce. Ştia foarte puţine lucruri despre Methven. Îi purta inelul 
şi urma să se mărite cu el, dar nu ştia mai nimic despre 
Robert; el nu trăda nimic. 

— Bunicul meu a fost vehement şi mândru, dedicat 
vechilor metode, răspunse Robert după o clipă. Luă 
polonicul de la Lucy şi îşi puse şi el tocană în farfurie. 
Expresia îi redeveni calmă. Dacă nu ar fi existat acea 
ezitare scurtă, ea nu ar fi crezut că era ceva în neregulă. Nu 
a uitat niciodată revolta din '45, spuse Robert. l-a urât pe 
englezi şi pe regii lor şi nu a putut înţelege cum s-a 
schimbat lumea. 

— L-ai plăcut? întrebă Lucy şi observă că el ezită din 
nou înainte de a răspunde. 

— Nu, nu l-am plăcut. Au existat multe chestiuni în 
privinţa cărora nu ne-am pus de acord. Şi-a neglijat 
proprietăţile în ultimii ani de viaţă, lucru care i-a permis 
vărului tău, Cardross, să emită pretenţii asupra acestor 
locuri. De când m-am întors, am muncit din greu ca să 
îndrept lucrurile. Robert luă o gură straşnică de vin. Sunt 
sigur că se răsuceşte în mormânt din pricina metodelor 
mele. M-a respins tot timpul şi nu a vrut ca eu să îl 
moştenesc, dar nu a putut face nimic pentru a împiedica 
acest lucru. 

— Şi bunica ta? întrebă Lucy. Şi ea este vehementă. 

De data aceasta, Robert zâmbi. 

— Ah, cu toată asprimea ei, bunica are o inimă mare, 
spuse el, iar glasul i se schimbă, devenind mai blând. Ea a 
fost cea care... Se opri, iar Lucy aşteptă. Când îşi reluă 
ideea, glasul îi redeveni calm, iar chipul inexpresiv: Nu s-a 
pus niciodată problema ca proprietăţile Methven să fie ale 
mele, zise el. Am avut un frate mai mare. Gregor. El trebuia 
să fie următorul moşier. 

Lucy puse furculita pe masă. 

— A murit, spuse ea, amintindu-și. Îmi pare rău. 

Măcinată de amintirile dureroase despre pierderea lui 
Alice, îşi dori să ştie cum se simţise el când îşi pierduse 


fratele, cel care trebuia să fie moştenitorul. Probabil că 
fusese oribil. 

— Mulţumesc, zise Robert, iar Lucy îşi dădu seama că 
vorbele ei nu îl tulburaseră, întrucât el nu ridică privirea. A 
trecut mult timp de atunci. 

— Te-ai certat cu familia şi ai plecat în străinătate 
după moartea fratelui tău, nu-i aşa? Lucy începu să îşi 
amintească totul. În acele zile sumbre de după moartea lui 
Alice, ea nu fusese conştientă de prea multe lucruri din jur, 
dar îşi aminti că tatăl ei menţionase că se întâmplase o 
tragedie groaznică şi că Robert Methven părăsise ţara, 
plecând în Canada. De ce ai plecat? întrebă ea. 

Robert o privi, iar ochii îi erau inexpresivi. 

— Bunicul meu nu mă considera vrednic să îl 
moştenesc, răspunse el pe un ton rece. Doar degetele 
încordate pe furculiţă îi trădară sentimentele. Ne-am certat 
foarte tare din pricina planurilor pe care le avea pentru 
mine. Am decis să încerc să îmi dovedesc valoarea în altă 
parte. 

— Dar să pleci atât de departe de casă? Lucy îl privi 
lung. După ce a murit fratele tău, ai devenit moştenitorul 
proprietăţilor Methven! Sigur... 

— Eram tânăr şi prost, zise Robert, întrerupând-o şi 
luând sticla de vin. Mai vrei? 

Cu siguranţă, era un avertisment să încheie subiectul, 
iar Lucy aproape că tresări. Robert nu era pregătit să îi 
dezvăluie sentimentele, iar ea fu străbătută de un fior rece. 
Îşi trecu degetele peste inițialele gravate pe inelul cu sigiliu. 
Era cald la atingere, dar confortul lui era doar o iluzie. Nu îi 
apropie mai mult pentru că se părea că Robert nu îşi dorea 
acea intimitate. 

— Mulţumesc, spuse Lucy pe un ton la fel de rece ca 
al lui şi umplu tăcerea care se aşternu între ei bând 
jumătate de pahar, deşi nu era convinsă că trebuia să mai 
bea. 

— l-am trimis o scrisoare surorii tale Mairi, pentru a-i 
spune că eşti în siguranţă, zise Robert după o pauză 
îndelungată. l-am scris şi tatălui tău. l-am cerut mâna ta, 


zise el şi afişă un zâmbet pieziş. De fapt, i-am spus că ne 
vom căsători mâine. 

Lucy sări de pe scaun, vărsând câţiva stropi de vin pe 
suprafaţa lustruită a mesei. 

— Mâine! repetă ea. 

— Da. Ochii lui albaştri o provocau. Încuviinţă din cap 
spre mâna ei. Porţi inelul meu. Am avut impresia că mi-ai 
acceptat cererea în căsătorie. 

Lucy atinse încet inelul de aur. 

— Mi l-ai oferit pentru a-mi proteja reputaţia în public. 

— Ţi l-am oferit pentru că vreau să mă căsătoresc cu 
tine, zise Robert, acum privirea lui fiind indescifrabilă. 

Lucy nu îşi dădea seama ce gânduri îi treceau prin 
minte. 

— Ai văzut tu însuţi cum procedează Wilfred Cardross, 
spuse el cu asprime, privind-o. Eşti pregătită să laşi 
pământurile acestea să cadă în mâinile lui? 

— Nu e drept, spuse Lucy. 

Impinse farfuria din faţa ei; îi pierise pofta de 
mâncare. Chiar şi aşa, se gândi la Isobel şi la Bessie şi la 
groaza din ochii lor. Se gândi la peticul de pământ sterp 
unde se oprise pentru a cere indicaţii. Se gândi la viclenia şi 
la cruzimea lui Wilfred, la sărăcia oamenilor şi la 
despărţirea familiilor. Lucy ridică mâna pentru a-şi atinge 
obrazul şi simţi vânătaia zvâcnind. 

— Nu poate fi lăsat să câştige, spuse Robert. 

— Nu, şopti Lucy. 

— Cei care sunt puternici au responsabilitatea de a-i 
proteja pe ceilalţi, zise el şi îşi puse mâna peste a ei. Tu eşti 
puternică, Lucy. 

— Chiar crezi asta? 

Degetele ei tremurau pe piciorul paharului cu vin. Nu 
se gândise niciodată la ea însăşi ca fiind puternică. Se 
dispreţuise pe sine pentru slăbiciunea de care dăduse 
dovadă, dezamăgindu-i pe Alice şi pe copilul surorii ei. 

— li poţi ajuta pe oamenii mei, rosti Robert pe un ton 
ferm şi cu o expresie hotărâtă. 

— Da, şopti Lucy, ştiind că nu era cale de întoarcere, 


fiindcă Robert nu ar mai fi acceptat un refuz. Şi, chiar dacă 
ar fi lăsat-o să plece, era imposibil ca reputaţia ei să 
rămână intactă. Nu se mai putea întoarce la viaţa ei de 
parcă nu se întâmplase nimic. Deja acea viaţă i se părea 
departe, pierdută. Ai nevoie de o soţie pentru a îndeplini 
termenii tratatului, spuse ea, umezindu-şi buzele. 

Simţi un nod în gât. Mai luă o gură de vin, dar nu Îi 
simţi gustul. 

— Nu, zise Robert, iar degetele lui le strânseră pe ale 
ei. Am nevoie de tine. 


Capitolul 13 


Lucy privi în ochii lui Robert şi văzu certitudine şi 
hotărâre. 

— Vrei o soţie în patul tău şi un moştenitor pentru 
clanul Methven, spuse ea, şi văzu un licăr înfierbântat în 
ochii lui. 

— Da, zise el. Am nevoie de un moştenitor. 

— Atunci nu mă pot căsători cu tine, spuse Lucy 
grăbită. Nu mă pot culca cu tine. Nu îţi pot oferi un 
moştenitor. Este imposibil. 

Nu ştia ce avea să spună el. Nu se gândise atât de 
departe. Spre surprinderea ei, Robert nu spuse nimic; nu 
ceru nicio explicaţie şi nu o contrazise. În schimb, o studie 
gânditor, iar Lucy simţi cum nodul de panică din piept i se 
relaxă puţin. 

— Mă gândeam eu, spuse el, zâmbind vag. Spune-mi 
mai multe despre asta. 

Lucy îl privi lung, uimită. 

— Nu te deranjează? 

Robert ridică din umeri, o uşoară urmă de încordare 
citindu-se în postura lui. 

— Lucy, spuse el, ai trecut prin multe ca să fugi de 
mine. De fiecare dată, mi-ai refuzat cererea în căsătorie, 
chiar cu preţul reputației tale. Aş fi un prost dacă nu mi-aş 


fi dat seama că trebuie să existe un... Făcu o pauză. Un 
motiv foarte important pentru care ai simţit că nu te poţi 
căsători cu mine. El ridică brusc privirea, iar inima lui Lucy 
tresări când ea îi văzu expresia. Mă flatez şi îmi spun că nu 
mă respingi pe mine, personal. Dar, dacă mă înşel, poate 
că acesta ar fi momentul să îmi spui. 

Lui Lucy nu îi venea să creadă, dar îi veni să râdă. 

— Robert, spuse ea. Nu, eu te plac... 

Abia în acel moment îşi dădu seama cât de mult îl 
plăcea şi, pe lângă fiorul de entuziasm care îi goni prin 
vene, simţi o tristeţe revoltătoare pentru faptul că ea era 
atât de distrusă, încât ceea ce ar fi avea putut ei doi 
împreună era imposibil. 

Robert se ridică de la masă şi merse lângă ea, 
aşezându-se pe marginea mesei. 

— Asta chiar îmi dă curaj să ascult, zise el. Spune-mi, 
Lucy, ce motiv este atât de puternic încât nu ne putem 
căsători? La urma urmei - tonul i se înăspri puţin -, erai 
pregătită să te măriţi cu MacGillivray. El era idealul tău. 

— Nu există ideal, zise Lucy. Era atât de bine să fie 
sinceră după atâţia ani de prefăcătorie! Parcă ceva se 
deschisese înăuntrul ei, în sfârşit scoțând adevărul la 
iveală. Lord MacGillivray a fost un om bun, dar a fost ideal 
doar în sensul că îmi oferea siguranţă. 

— Nu voia să se culce cu tine, spuse blând Robert, dar 
în ochii lui ardeau flăcări fierbinţi. L-ai ales pe MacGillivray 
pentru că nu te dorea fizic. Îi ridică bărbia, forţând-o să îl 
privească în ochi. Te temi de intimitate, spuse el. 

Degetele lui erau reci pe obrazul ei fierbinte. Robert îi 
studie chipul cu o expresie serioasă. 

— Nu, spuse Lucy. Mă tem de consecinţele intimităţii, 
nu de intimitate în sine. Mă tem de sarcină şi de naştere... 

Glasul i se stinse. 

— De ce eşti speriată, Lucy? Ce s-a întâmplat? Spune- 
mi! 

Glasul lui era blând, ferm şi liniştitor. Îi luă mâinile 
într-ale lui, ridicând-o de pe scaun şi ghidând-o lângă 
şemineu, unde era un divan cu perne. 


— Sora mea Alice, începu Lucy. Era geamăna mea. A 
murit când a născut. 

Durerea amintirii o izbi în plin, amenințând să o rupă 
în două. Lucy îşi puse braţul pe stomac, parcă vrând să 
împiedice acest lucru, dar sentimentul era prea violent, iar 
ea icni zgomotos. 

„Ajută-mă, Lucy! Mi-e atât de frică!” Cuvintele 
răsunară în mintea ei ca un țipăt în întuneric. 

Lucy îşi acoperi faţa cu mâinile, apoi le lăsă să cadă 
pe lângă corp. Ochii îi erau uscați, lacrimile fiindu-i captive 
înăuntru. Nu plânsese nici măcar o dată de la moartea lui 
Alice. Se temea că, odată ce ar fi început, i-ar fi fost 
imposibil să se oprească. 

— Totul a început în noaptea în care ai venit în Forres, 
spuse Lucy. În seara aceea, Alice îi urmărea pe gentlemenii 
de pe terasă. L-a văzut pe Hamish Purnell şi s-a îndrăgostit 
de el pe loc. De fapt, se corectă ea, s-a îndrăgostit de ideea 
de a fi îndrăgostită de el. La început, a fost o iubire 
adolescentină, dar a devenit mai mult de atât. Doar că la 
momentul respectiv nu mi-am dat seama de acest lucru. 

Lucy închise ochii strâns. Nu vorbise niciodată despre 
asta şi simţi panica  intensificându-se înăuntrul ei, 
încordându-i muşchii, făcându-i inima să bată cu putere. 
Nodul îi reveni în piept. 

Robert îi luă din nou mâna într-a lui, care era caldă şi 
liniştitoare. Îşi plimbă blând degetul mare peste mână, 
calmând-o. Gestul îi dădu putere să continue. 

— Purnell era căsătorit, spuse Lucy, dar asta nu l-a 
împiedicat să înceapă o aventură cu Alice. Ea se strecura 
din castel pentru a se întâlni cu el în pădure. | se părea 
foarte romantic. Am avertizat-o să aibă grijă, dar nu m-a 
ascultat. Alice avea obiceiul de a auzi doar ce voia să audă. 

Brusc, fu foarte furioasă pe Alice, iar sentimentul fu 
atât de intens, de parcă prostia surorii ei se întâmplase cu o 
zi în urmă. 

— Ştiam că era greşit ce făcea. l-am spus... 

Tăcu, întreruptă de un suspin care parcă îi sfâşie 
plămânii. 


— Ce s-a întâmplat? întrebă foarte încet Robert. 

— S-a sfârşit, răspunse Lucy. Sau cel puţin aşa am 
crezut. Cuvintele aveau un gust amar. Fusese foarte naivă 
şi se ura pe sine pentru acest lucru. Il privi lung pe Robert, 
dar văzu chipul lui Alice. După o vreme, mi-am dat seama 
că ceva nu era în regulă. Alice era mereu veselă şi 
impulsivă, râzând când eu eram serioasă, frivolă când eu 
eram cumpătată. Dar apoi s-a schimbat. 

Lucy îşi cobori privirea pe mâini, pe degetele ei 
împletite cu ale lui Robert - ale ei erau palide, iar ale lui, 
bronzate şi puternice. 

— A devenit tăcută, palidă şi retrasă. Parcă nu mai 
avea pic de culoare. 

— Era însărcinată, spuse Robert. 

Lucy încuviinţă din cap. 

— Am fost foarte rănită de faptul că nu mi-a spus. M- 
am simţit de parcă într-un fel am dezamăgit-o, pentru că nu 
a vrut să mi se destăinuie. 

„Incă o durea faptul că Alice nu avusese încredere în 
ea. Intotdeauna îşi spuseseră totul. Doar că de data 
aceasta fusese diferit. 

— Ai spus cuiva? întrebă Robert. 

Lucy clătină din cap. 

— Alice m-a pus să jur că nu voi spune nimănui, m-a 
făcut să îi promit pe mormântul mamei noastre. 

Bineînţeles că ea fusese de acord. Intotdeauna îşi 
păstraseră secretele. Şi, deşi Alice îi ascunsese sarcina 
atâta vreme, deşi era cel mai mare şi mai înfricoşător 
secret din lume, prea mare pentru o singură persoană, Lucy 
încercase. Incercase din răsputeri. 

— E un secret uriaş pentru un singur om, zise Robert, 
cuvintele lui fiind ecoul gândurilor ei. Imi pare rău că a 
trebuit să faci asta. 

— Alice a plănuit să nască în secret şi să dea copilul 
cuiva. Astfel, nu avea să afle nimeni. li era teamă să nu 
aibă probleme. Lucy privi lung focul din şemineu. Nu mi-am 
dat niciodată seama, pentru că Alice părea mereu 
curajoasă, dar, în sinea ei, era doar un copil speriat. Şi nici 


eu nu am fost mai bună. 

— Erai foarte tânără, spuse Robert. Fără îndoială, şi tu 
erai îngrozită. 

— Aveam 16 ani, spuse Lucy. | se părea că trecuse o 
eternitate de atunci, de parcă i s-ar fi întâmplat altei fete. 
Totuşi, amintirea era la fel de vie şi de dureroasă ca o rană 
proaspătă. Alice a intrat în travaliu prematur, la şapte luni, 
continuă ea. Eram cu ea când s-a întâmplat. Niciuna din noi 
nu a ştiut ce să facă. A fost îngrozitor! O străbătu fiorul rece 
ca gheaţa pe care îl simţea întotdeauna când îşi amintea. 
Lucy ar fi vrut să alunge amintirile, să fugă şi să se 
ascundă, aşa cum făcuse întotdeauna. Dar ceva mai 
puternic o ajută să continue. Simţi acest lucru în forţa şi 
încurajarea atingerii lui Robert şi o citi şi în ochii lui. Ştiam 
că era ceva în neregulă, zise ea, dar Alice mă implora să nu 
o părăsesc. Chiar şi în ultimele clipe, era foarte speriată să 
nu aibă probleme, aşa că am plecat prea târziu. Şi când, 
într-un final, m-am dus după ajutor... Se opri. Aş fi putut să 
o salvez, şopti Lucy. Aş fi putut salva copilul. Dacă aş fi 
plecat mai devreme... Dar nu am făcut-o. 

Apoi Lucy tăcu. Dinţii îi clănţăneau. Se simţi epuizată 
şi înfrigurată până în măduva oaselor. 

— Lucy, spuse Robert. 

În glasul lui era atât de multă blândeţe, încât ea se 
înfioră. Ar fi vrut să îşi acopere urechile cu mâinile, să 
blocheze tandreţea lui, pentru că era atât de aproape de a- 
şi pierde controlul, încât nu putea suporta acest gând. Ştia 
că încă un cuvânt din partea lui ar fi doborât-o. 

— Nu a fost vina ta că Alice şi copilul au murit, 
continuă el. Nu te pedepsi. Ai făcut ce ai crezut că este mai 
bine. Aveai 16 ani, Lucy! Trebuie să te ierţi. 

— Nu pot, zise ea. 

Lacrimile erau pe punctul de a se elibera, iar acest 
lucru o îngrozea. Nu plânsese niciodată pentru Alice şi 
pentru copil, nu îndrăznise să plângă, temându-se că nu s- 
ar fi putut opri. Dar acum simţi atât de intens singurătatea, 
asemenea unui val izbitor, încât fu prea târziu. Fu copleşită 
şi începu să plângă şi să tremure. Şi plânse, iar Robert o 


tinu în braţe până când îi îmbibă haina cu lacrimi. 

— Scumpo... 

Strânsoarea lui Robert se înteţi, trăgând-o şi mai 
aproape de el. Lucy fu şocată să descopere cât de bine era 
să fii ţinut astfel în braţe. O parte din ea, vechea teamă, 
voia să se retragă, dar braţele lui erau neînduplecate. După 
un moment, îi acceptă pe el şi confortul după care tânjea. 

— Îmi pare rău, şopti ea. Foarte rău. 

Robert îi ridică privirea, îi dădu şuviţele de păr de pe 
obrajii înfierbântaţi şi umezi şi o sărută. 

— Nu ai motiv să îţi pară rău, spuse el vehement, dar 
blând. Nu ai făcut nimic greşit, Lucy. Nu a fost vina ta că au 
murit. Nu ai de unde să ştii dacă sora ta ar fi trăit, cu atât 
mai puţin un copil de şapte luni. Ai fost foarte curajoasă. 
Incredibil de curajoasă şi de onorabilă. 

Cuvintele lui o făcură să plângă şi mai tare. Se simţea 
neputincioasă, nu se putea opri din plâns, suspinând şi 
înghițind în sec. Pe măsură ce lacrimile începură să se 
usuce, Lucy începu să se întrebe dacă arăta la fel de 
groaznic pe cât credea. 

— Cât de mult ai suferit! spuse blând Robert, dându-i 
în continuare părul de pe obrajii umezi. Cred că a fost 
îngrozitor să porţi singură povara asta. 

O îndepărtă uşor de el şi o privi cu un zâmbet în ochi. 

— Ştiu, zise Lucy în mod defensiv. Arăt groaznic. 

— Întrebarea este dacă te simţi mai bine acum, după 
ce ai vorbit despre asta, zise Robert. Nu ai spus nimănui 
până acum, nu-i aşa? 

Lucy clătină din cap. 

— Nu am putut. Mă simţeam atât de vinovată şi îmi 
era greață doar când mă gândeam la asta. Am coşmaruri. 
Revăd totul cu ochii minţii. Parcă nu pot scăpa. 

Robert o sărută blând. Fu doar un sărut liniştitor şi 
dulce. 

— Nu te mai fereşti de mine, spuse el. Lucrul ăsta mă 
bucură. Nu e de mirare că tu crezi că nu te poţi culca cu un 
bărbat şi nu îi poţi purta copilul în pântec. Robert o sărută 
pe păr. După toate prin câte ai trecut, nu m-ar mira să crezi 


că toţi bărbaţii sunt nişte ticăloşi egoişti, ca Hamish Purnell. 

— Am încredere în tine, zise Lucy. Ştiu că tu nu eşti 
aşa. Îşi plecă privirea, fixând-o pe nasturii sidefaţi ai 
jachetei lui şi plimbându-şi degetele peste ei. Şi da, adăugă 
ea, mă simt puţin mai bine. Mă simt... 

Se opri. Era ca şi cum un zid se crăpase în întuneric, 
permiţând unei fâşii de lumină să pătrundă în inima ei 
pustie. Era greu de crezut după opt ani, dar era adevărat. 

Totuşi, nu era suficient. g 

Lucy ridică privirea şi văzu că Robert o privea. In 
expresia lui văzu că el ştia deja ce avea să-i spună ea, iar 
inima ei tresări. 

— Asta nu schimbă nimic, şopti ea. Nu poate schimba 
nimic între noi. Nu înţelegi, Robert? Privirea ei îl implora. 
Sunt afectată, mi-e prea teamă... Văzu refuzul instinctiv din 
privirea lui şi îi puse degetele peste buze, împiedicându-l să 
vorbească. | se părea imposibil să înţeleagă dorinţele 
contradictorii ale minţii şi corpului ei, dulcea seducţie a 
săruturilor lui Robert şi, totodată, teama care îi amorţea 
mintea şi inima de fiecare dată când se gândea la patul 
matrimonial şi la sarcină. Se gândi la povara fragilă care 
fusese fiul lui Alice şi se cutremură. Dezamăgise un copil 
care depinsese de ea. Lucy nu putea avea încredere în ea 
însăşi. Nici măcar acum, când adevărul ieşise în sfârşit la 
lumină. Nu îţi pot oferi nimic, continuă ea, cu o sinceritate 
dureroasă. Nu este drept faţă de tine. 

Robert îi luă mâna într-a lui şi îi sărută blând degetele. 
Avea capul plecat, iar flăcările din şemineu aruncau o 
lumină roşiatică pe părul lui castaniu. 

— Dacă te căsătoreşti cu mine, mă voi mulţumi cu 
orice îmi poţi oferi, zise el. Dacă te căsătoreşti cu mine, jur 
că nu te voi forţa să accepţi o intimitate pe care nu o 
doreşti. 

Şocată, Lucy făcu ochii mari. 

— Dar nu ai îndeplini termenii tratatului, bâigui ea. Ai 
nevoie de un moştenitor. 

Brusc, zâmbetul lui Robert deveni viclean. 

— În timp, îmi voi primi moştenitorul, spuse el. 


O sărută din nou, lung şi lent. Când o eliberă, Lucy era 
îmbujorată şi gâfâia. 

— Nu cred că este imposibil, şopti Robert, cu timp şi 
cu încredere. 

— Să te sărut nu îmi este greu, spuse Lucy. 

— Am observat. 

Lucy zâmbi vag, dar se simţi tristă. Avea încredere în 
Robert că nu avea să îi ceară mai mult decât era ea 
pregătită să ofere. Totuşi, nu era sigură că avea să fie 
vreodată suficient de curajoasă încât să îi ofere 
moştenitorul pe care bărbatul şi-l dorea. Gândul o sperie 
foarte tare şi o făcu să se închidă în sine. O purtă înapoi în 
camera întunecată, la mirosul morţii şi la frica din ochii lui 
Alice. 

Cu toate acestea, Robert nu îşi luă privirea de la ea, 
iar atingerea lui fu caldă, fermă şi reconfortantă. 

— Căsătoreşte-te cu mine, spuse el încet. Ai încredere 
că împreună putem face lucrurile să meargă! 

Lucy se gândi la Wilfred Cardross, care, fără îndoială, 
ar fi revendicat pământurile Methven şi şi-ar fi pus oamenii 
să prăduiască şi să incendieze satele. Îşi aminti chipul 
obosit al lui Isobel şi groaza din ochii lui Bessie. Se gândi la 
membrii clanului care îşi oferiseră viaţa şi loialitatea 
stăpânului lor vreme de sute de ani, pierzându-şi 
pământurile şi sursa de trai. Se gândi la sărăcia şi la 
foametea care erau preţul libertăţii ei. Îşi aminti satul sterp 
prin care trecuse şi fermele aproape părăginite. Simţi ecoul 
vechilor duşmănii în sânge. 

Se gândi că nu l-ar mai fi văzut niciodată pe Robert 
Methven. 

Se gândi la încrederea pe care şi-o pusese el în ea, la 
convingerea lui că împreună puteau depăşi teama ei. 

Se gândi la faptul că ea era unica lui speranţă. 

Robert o privea. Maxilarul îi era încordat, iar în ochi i 
se citea calmul, de parcă tocmai pusese cel mai mare pariu 
din viaţa lui şi era convins că era pe cale să piardă miza. 

— Da, mă voi căsători cu tine, spuse Lucy încet şi 
simţi teama înşfăcându-i gâtul atât de repede, încât 


aproape că se răzgândi. 

Dar promisiunea fusese făcută, iar ea văzu licărul de 
triumf şi satisfacţie în ochii lui. 

— Mulţumesc, spuse Robert. 

— Dar nu mâine, spuse grăbită Lucy. Peste câteva 
zile... continuă, dar tăcu în timp ce el clătină din cap. 

— Mâine, repetă Robert. 

Lucy îi înţelese insistența. Era testul suprem al 
încrederii în el. Ochii li se întâlniră, iar ea ştiu că nu putea 
da greş de la prima provocare. Dacă avea să încerce să îşi 
învingă temerile şi să fie o soţie adevărată pentru el, dacă 
avea să îi ofere moştenitorul de care avea nevoie, trebuia 
să aibă aceeaşi încredere în el pe care el o avea în ea. 

— Prea bine, spuse Lucy. Ne căsătorim mâine. 


Capitolul 14 


Robert stătea pe debarcader, privind apa. Era târziu. 
Se lăsase întunericul peste mare şi doar vuietul valurilor 
trăda prezenţa întinderii de apă dinaintea lui. Undeva spre 
orizontul nordic, era Golden Isle, insula din proprietatea lui 
pe care, în mod ruşinos, o neglijase de la moartea fratelui 
său. De când moştenise marchizatul Methven, vizitase 
sârguincios toate proprietăţile care îi reveneau şi vorbise cu 
cât de mulţi localnici putuse. Investise mult timp, bani şi 
efort în îngrijirea bunăstării lor. Apărase aceste pământuri 
nordice de invaziile lui Wilfred Cardross, dar Golden Isle era 
singurul loc unde nu pusese piciorul. Era singurul loc pe 
care nu voia să îl mai vadă vreodată. Era încărcat de prea 
multe amintiri ale morţii lui Gregor, ale certurilor lui cu 
bunicul său şi a înstrăinării de tot ceea ce îi era drag. 

Robert avea un administrator care se ocupa de toate 
afacerile de pe insulă. În ceea ce îl privea, era suficient. 
Trebuia să fie suficient, pentru că nu era pregătit să facă 
mai mult de atât. Nu îi ceruse niciodată lui McTavish un 
raport despre Golden Isle, iar bărbatul nu îi oferise voluntar 


vreunul. Era ca şi cum locul acela nu exista. 

A doua zi, avea să părăsească Findon împreună cu 
soţia lui, să meargă spre sud şi să nu se mai gândească 
niciodată la Golden Isle. 

Se mută de pe un picior pe altul, simțindu-se mistuit 
de vinovăţie. 

„Nu este suficient”. 

Văzu chipul lui Lucy în faţa ochilor şi îi auzi cuvintele 
la fel de clar de parcă i le-ar fi spus în faţă. La cină, ea 
încercase să îl facă să vorbească despre moartea fratelui 
său, despre cearta şi înstrăinarea dureroasă de bunicul lui. 
Robert refuzase pentru că era ruşinat de băiatul 
încăpățânat care fusese, care sacrificase totul pentru 
mândria lui. Nu voia ca Lucy să ştie că fusese pripit şi 
nesăbuit, atât de hotărât să îi demonstreze bunicului că nu 
îi păsa de clan, că era pregătit să plece la mii de kilometri 
depărtare şi să îi rănească pe cei pe care îi iubea. Nu voia 
ca ea să ştie că era vina lui că Wilfred Cardross avea 
mijloacele necesare pentru a revendica proprietăţile 
Methven, pentru că el plecase în străinătate şi îi dăduse un 
avantaj duşmanului. 

Lucy era puternică şi curajoasă. Acum, după ce îi 
auzise povestea, Robert era uimit de curajul ei. Ştia că Lucy 
nu ar fi de acord ca el să îşi neglijeze nici măcar un pogon 
din pământuri. Ea era pregătită să rişte totul căsătorindu-se 
cu el pentru a contracara lăcomia şi cruzimea lui Wilfred. 
Dacă Lucy avea încredere să facă acest lucru, el ar fi 
trebuit să aibă curajul de a-şi înfrunta propriii demoni şi să 
viziteze din nou Golden Isle. 

Înjură în barbă, se aplecă şi luă o pietricică, apoi o 
aruncă în apă şi o auzi pleoscăind. Ascultă valurile 
spărgându-se pe țărm. In copilărie, iubise Golden Isle. El şi 
Gregor petrecuseră foarte mult timp acolo. 

Astă-seară nu se vedeau lumini pe întinderea apei. În 
vremuri de război, locuitorii insulelor foloseau o înlănţuire 
de făclii pentru a avertiza în privinţa pericolului şi a cere 
ajutor, dar acum era linişte. 

Robert deveni brusc neliniştit. Se întoarse şi porni 


înapoi spre han. Străzile pietruite erau umede din pricina 
ploii. Lumina caldă care se revărsa de la ferestrele hanului 
îl chema, dar fereastra camerei lui Lucy era întunecată. Se 
întrebă dacă ea dormea sau dacă, asemenea lui, era 
neliniştită în acea seară. Robert simţi o mândrie impulsivă 
şi posesivă la gândul că, a doua zi, urma să se mărite cu el. 
Lucy MacMorlan era tot ce îşi dorea de la o soţie, dar 
înţelegea cât de profund fusese afectată de experienţa 
sarcinii şi a morţii surorii ei. Nu era de mirare că era 
îngrozită ca nu cumva să înfrunte aceleaşi pericole pe care 
le înfruntase Alice la vârsta de 16 ani. Perfecţiunea pe care 
muncise să o atingă avea sens. În încercarea de a ispăşi 
ceea ce credea că era păcatul de a o lăsa să moară pe sora 
ei, se forţase să îşi creeze o imagine exemplară, pe care 
nimeni nu o putea menţine, astfel că pasiunea ei se 
eliberase în alte modalităţi. lar acum era pierdută şi 
confuză, pentru că simţea o atracţie foarte puternică faţă 
de el - Robert era convins de acest lucru -, dar se temea 
prea mult de consecinţe pentru a ceda acelui sentiment, 
pentru a-i ceda lui. 

Robert îşi îndesă pumnii încleştaţi în buzunarele 
hainei. Noroc că Hamish Purnell era deja mort, altfel el 
însuşi l-ar fi căutat şi l-ar fi ucis pentru că îi distrusese 
viitorul lui Lucy şi o trădase pe sora ei. 

Oftând, Robert trase zăvorul şi intră în han. Voia să o 
vadă pe Lucy. Fu surprins de cât de puternică era dorinţa 
de a bate la uşa ei şi de a-i cere să îl lase să intre. Avea 
nevoie de ea, şi nu doar pentru a îndeplini termenii 
moştenirii. Avea nevoie de Lucy în moduri mai profunde şi 
mai tulburătoare. Se încruntă. Vulnerabilitatea pe care o 
simţea îi era străină şi nu îi plăcea deloc. 

Exista o singură soluţie. Deschise uşa cârciumii şi 
porni în căutarea sticlei de coniac, nu a miresei lui. 


* 


Lucy visa. Alerga pe coridoarele întunecate, fără 
sfârşit şi fără cale de scăpare, căutând cu disperare ceva ce 


nu găsea. Inima îi bubuia în piept, iar frica o hăituia 
asemenea unui câine de vânătoare. 

Se trezi gâfâind, leoarcă de sudoare, cu lacrimi 
curgându-i pe obraji. Sângele îi zvâcnea în urechi, iar 
cearşaful i se înfăşurase pe picioare asemenea cătuşelor. 
Treptat, inima i se domuoli, iar ea începu să respire mai uşor, 
dar rămăşiţele coşmarului încă îi bântuiau simţurile. 

„Alice”. 

Fu copleşită de senzaţia îngrozitoare de pierdere şi de 
suferinţă. Se simţea speriată şi îi era greață. 

Clipi când văzu lumina cenuşie a dimineţii croindu-şi 
drum spre pat. Ultimele frânturi ale coşmarului dispărură. 
Era ziua nunţii ei. Starea de greață şi teama o copleşiră din 
nou. Era ziua nunţii ei şi nu putea să se gândească decât la 
faptul că se simţea îngrozită de faptul că Robert nu avea să 
îşi ţină promisiunea şi că urma să insiste să consume 
căsătoria, iar ea avea să sufere, la fel ca Alice, să îşi piardă 
viaţa şi să îşi dezamăgească pruncul. 

Inima începu să îi bată din nou cu putere. Simţi panica 
familiară instalându-i-se în piept, amenințând să o sufoce. 
Rămase nemişcată şi respiră adânc. Încercă să îşi spună în 
sinea ei că avea încredere în Robert şi că era un om bun, 
dar cuvintele fură ca o şoaptă în comparaţie cu teama. Se 
simţea captivă şi panicată. Trebuia să găsească o cale de 
scăpare. 

Apoi îşi aminti cuvintele lui Mairi: „Există modalităţi de 
a te asigura că nu se întâmplă acest lucru”. 

Încremeni, gândindu-se la vorbele surorii ei. Isobel 
McLain spusese că în sat locuia o femeie înţeleaptă, pe 
drumul către Thurso, care trata bolile localnicilor cu diverse 
tincturi şi tratamente. Poate că femeia aceasta prepara şi 
remedii împotriva sarcinii. Poate că aceea era o modalitate 
de a şti că era în siguranţă. 

Se dădu jos din pat, tremurând în aerul rece al 
dimineţii. Servitoarea nu venise încă să aprindă focul, iar în 
cameră se lăsase răcoare. Tresări când picioarele ei 
desculţe atinseră podeaua rece. 

Se îmbrăcă în grabă, deschise uşa camerei şi cobori în 


linişte scările. Hanul se trezea încet la viaţă. Din bucătărie 
se auzeau voci şi oale ciocnindu-se. Ştia că trebuia să se 
mişte repede. 

leşi pe uşa principală, fiind recunoscătoare că 
balamalele erau bine unse, iar uşa nu scârţâi. Aerul 
dimineţii era rece şi înviorător. Dinspre mare venise o 
pătură de ceaţă care atârna deasupra caselor asemenea 
unui sunet înăbuşitor. Broboane umede de ceaţă îmbibară 
iute pelerina lui Lucy. Lumina era stranie, de un cenuşiu 
palid. Tăcerea nu era deranjată nici măcar de trilul 
păsărilor. Lucy avu o senzaţie apăsătoare de singurătate. 

Nu după mult timp, casele şi prăvăliile începură să se 
rărească, iar drumul şerpui prin ceaţă spre Thurso. Erau 
doar vreo două ferme prin jur, tăcute şi adormite. Câteva 
lumini licăreau în spatele obloanelor de la ferestre, care 
fuseseră coborâte din pricina vremii. Lucy îşi târî picioarele 
pe poteca dinspre ultima casă. O găină râcâia într-un ţarc. 
Rațele începură să măcăne înaintea ei, spărgând liniştea. 

Lucy bătu la uşa din lemn şi aşteptă. Nu veni niciun 
răspuns. Începu să se simtă neliniştită şi era pe punctul de 
a o lua la fugă înapoi când uşa se deschise. O femeie apăru 
în prag, mai tânără decât îşi închipuise Lucy, cu un chip 
senin şi un zâmbet cald. Nu părea surprinsă să fie deranjată 
atât de devreme într-o zi atât de capricioasă. Nu făcu o 
reverență, dar îşi înclină capul. 

— Milady. 

„Ştie cine sunt...” Doar acest lucru fu cât pe ce să o 
facă să o rupă la fugă, dar femeia se retrăsese într-o parte, 
iar Lucy se trezi păşind peste prag şi urmând-o. 

înăuntru era cald şi destul de întuneric, singura 
lumină provenind de la focul care ardea în şemineu şi de la 
lampa cu gaz de pe o comodă. Lângă foc erau puse la uscat 
frunze în coşuri. Femeia gesticulă spre unul dintre scaunele 
cu spătar înalt, din trestie. Erau acoperite cu perne viu 
colorate.  Încăperea era ordonată şi confortabilă, 
contrastând atât de puternic cu starea de tristeţe a lui 
Lucy, încât nu se simţi în largul ei. A 

Nu voia să se aşeze, se simţea prea agitată. Işi 


împreună mâinile acoperite de mănuşi. 

— Doriţi ceai, milady? întrebă femeia şi încuviinţă din 
cap spre ceainicul care şuiera încet pe plită. 

— Nu, mulţumesc, spuse Lucy. Eu... 

Cuvintele i se blocară în gât. Acum, când venise 
momentul, habar nu avea cum să ceară ce îi trebuia. 

— Trebuie să vreţi ceva, zise femeia, înclinând capul 
într-o parte, asemenea unei păsări curioase. Ochii i se 
aprinseră brusc. Cu ce vă pot ajuta? 

Lucy îi întâlni privirea şi avu tulburătoarea senzaţie că 
femeia ştia deja ce voia. 

— Îmi fac griji pentru sănătatea mea, spuse Lucy 
grăbită. Am înţeles că prepari anumite tincturi... 

Femeia încuviinţă încet din cap, privirea încă fiindu-i 
misterioasă. 

— Am fost puţin cam fragilă în ultimele luni, continuă 
Lucy, iar doctorul m-a avertizat... înghiţi cu greu, forţându- 
se să spună minciuna. Trebuie să aştept puţin înainte de a 
avea copii, continuă ea, iar de data asta cuvintele se 
grăbiră să iasă. Să îmi recapăt puterile. Aşa că aş vrea să 
evit... De fapt, ar trebui să nu rămân... 

Femeia încuviinţă din nou. 

— Atunci veţi găsi altă cale de a revendica moştenirea 
împreună cu stăpânul. 

— Aşa este, zise Lucy, chinuită de vină. Deja am 
discutat despre asta. Curtea va hotărî în favoarea lui Lord 
Methven... 

Minciunile i se uscară în gât, dar femeia deja 
încuviinţa din nou, întorcându-se spre un mic dulap din 
lemn de pe perete, de parcă nu o interesa cum funcţiona 
Curtea regală. 

— Există o tinctură de ierburi care v-ar putea ajuta, 
spuse ea. Din rută-de-grădină şi busuiocul-cerbilor. 

Lucy se simţi atât de uşurată, încât genunchii 
începură să îi tremure. Se prinse de spătarul scaunului 
pentru a se sprijini. 

— Funcţionează? întrebă ea în şoaptă. 

— Destul de bine, răspunse femeia şi zâmbi. Mai 


multe femei din sat pot garanta asta. Deschise dulapul cu 
una dintre micile chei care îi atârnau de lanţul din talie. Vă 
aduc un borcan. 

Lucy puse câţiva şilingi pe masă. Văzu privirea femeii 
căzând pe monede, apoi le luă şi le băgă în buzunarul 
adânc al rochiei. Puse borcanul pe masă. 

— Luaţi în fiecare zi, spuse ea. În felul acesta veţi fi în 
siguranţă. 

Lui Lucy îi tremură mâna când luă recipientul şi îl 
îndesă în buzunarul pelerinei. 

— Mulţumesc, spuse ea cu glas tremurând. 

Femeia încuviinţă pentru ultima oară cu aceeaşi 
expresie misterioasă, apoi Lucy ieşi din casă, trăgând în 
piept aerul rece şi împleticindu-se pe potecă. 

Afară, ceața era la fel de densă ca înainte şi parcă o 
învăluia în tristeţe în timp ce mergea grăbită înapoi spre 
han, trecând pe lângă biserica în care urma să se 
căsătorească în acea după-amiază. Borcănelul cu tinctură i 
se lovea de picior în timp ce mergea, fiecare pas amintindu- 
i de trădarea ei. In loc să se simtă uşurată, se simţea 
vinovată, nefericită şi ruşinată de ceea ce făcuse. 

„Ca să fii în siguranţă...” Cuvintele lui Mairi îi răsunau 
în minte, dar îşi spuse în sinea ei că tinctură nu era decât o 
măsură de protecţie în caz că Robert nu îşi ţinea cuvântul. 

Cu toate acestea, se simţea groaznic. Robert fusese 
sincer în privinţa nevoii de a avea un moştenitor şi îi 
spusese că, în timp şi cu încredere, el credea că ea avea să 
se simtă în siguranţă şi să consume căsătoria. Lucy spera 
să se întâmpla acest lucru. Işi dorea cu disperare să fie 
adevărat şi totodată se temea că nu avea să fie, că trecutul 
îi provocase răni de nevindecat. 

Nu se aşteptase să se simtă atât de nefericită pentru 
că îl înşela pe Robert. Era un om prea bun pentru a o 
învinui că nu putea rămâne însărcinată. Avea să meargă la 
curte şi să îşi prezinte cazul. Cu puţin noroc şi cu un avocat 
bun, Robert avea să câştige şi să îşi păstreze proprietăţile 
din nord. Şi nu avea să afle niciodată că ea îl înşelase. 

Lucy tremura în timp ce ridică zăvorul şi intră în han, 


unde era cald. Isobel îi ieşi în întâmpinare pe hol. Expresia 
neliniştită a hangiţei se domoli când o văzu. 

— Slavă Domnului! spuse femeia. Am crezut că aţi 
fugit. 

Lui Lucy îi clănţăneau dinţii de frig. 

— Aveam nevoie de o gură de aer proaspăt, spuse ea. 

Isobel ridică din sprâncene. 

— Sunteţi udă până la piele! Haideţi să vă încălziţi. E 
vremea să vă pregătiţi. 

În timp ce hangiţa porunci să i se aducă apă fierbinte 
şi mâncare, Lucy urcă la etaj. In camera ei fusese aprins 
focul, iar atmosfera era caldă şi plăcută. Îşi puse pelerina 
pe spătarul unui scaun şi auzi borcănelul din buzunar 
lovindu-se de cadrul din lemn. Îl scoase grăbită şi îl împinse 
în fundul unui sertar al dulapului. 

Auzi paşii lui Isobel pe trepte şi glasul entuziasmat al 
lui Bessie. Era timpul să se îmbrace pentru nuntă. 


* 


Ceata se ridică până când Lucy fu pregătită să plece 
la biserică, iar un soare palid trăgea cu ochiul printre nori. 
lain McLain juca rolul tatălui ei şi avea să o conducă la altar. 
El, Bessie şi Isobel mergeau lângă Lucy în drum spre 
biserică. Satul era foarte liniştit. Pe străzi nu se adunaseră 
oameni şi nu erau nici la ferestre pentru a o vedea trecând. 
Tăcerea era atât de apăsătoare, încât parcă erau la o 
înmormântare. Lucy se simţi şi mai abătută din pricina 
liniştii. 

— Vai de mine, spuse ea. Ştiam că nimeni nu va dori 
să celebreze căsătoria stăpânului cu o rudă a lui Wilfred 
Cardross, dar cine îi poate învinui? 

Robert o aştepta la intrarea în biserică, conform 
tradiţiei. Era incredibil de chipeş, iar briza îi ciufulea uşor 
părul castaniu. Când o văzu, expresia feţei i se relaxă, de 
parcă se temuse cu adevărat că Lucy fugise din nou de el. 
Lucy îşi aminti că Dulcibella îl părăsise în faţa altarului şi se 
simţi foarte mândră că ea avea să fie cea care stătea lângă 


el în acea zi. Sentimentul o şocă. Fu atât de neaşteptat 
pentru că ea fusese multă vreme victima fricii şi a 
coşmarurilor. Dar Robert era acolo şi părea atât de puternic 
şi de protector, încât şi lumea ei era mai puternică. 

In timp ce păşea pe potecă spre el, auzi ropote de 
copite pe drumul din spate şi se întoarse. Văzu doi călăreţi 
galopând spre ei, cu mantiile fluturând în vânt. Lucy îl 
recunoscu pe chipeşul văr al lui Robert, totodată cavalerul 
lui de onoare la nunta cu Dulcibella, care fusese sortită 
eşecului. Celălalt călăreț era... 

— Mairi! strigă Lucy cu voce tremurândă când sora ei 
sări din şa şi alergă spre ea, îmbrăţişând-o puternic. 

— Spune-mi că nu am ajuns prea târziu, zise Mairi. 
Am călătorit toată ziua şi toată noaptea. 

Pentru o clipă, Lucy nu putu să vorbească - era 
copleşită de emoţii. 

— Nu plânge, spuse Mairi, văzând cum îi sticleau 
ochii. Aduce ghinion pentru mireasă. 

— Sunt lacrimi de fericire, spuse Lucy, apoi îşi şterse 
obrajii. 

— Nu am putut rezista tentaţiei de a-ţi fi cavaler de 
onoare pentru a doua oară, îl auzi Lucy pe Jack Rutherford 
spunându-i lui Robert în timp ce îl bătu pe spate. 

— Nu sunt sigur că ar trebui să îţi permit asta. Prima 
dată a fost un dezastru, zise Robert, dar rânji în timp ce îi 
strânse mâna lui Jack. 

— Depinde din ce perspectivă priveşti, zise Jack, 
făcând o plecăciune înaintea lui Lucy şi afişând un zâmbet 
viclean. Lady Lucy, la dispoziţia ta. Aş spune că Rob a 
scăpat ca prin minune data trecută dacă acest lucru 
înseamnă că se poate căsători cu tine. Îţi mulţumesc pentru 
sacrificiul pe care îl faci acceptându-l ca soţ. 

— Ei bine, măcar nu a fost nevoit să se însoare cu 
mine, zise Mairi. 

— Ar fi fost un sacrificiu prea mare, rosti Jack, iar cei 
doi se încruntară unul la altul, după care se lăsă o tăcere 
apăsătoare. 

— Spuneţi-mi, zise Lucy grăbită, privind expresia 


furioasă a surorii ei şi chipul încordat al lui Jack, cum aţi 
ajuns aici la timp? Lord Methven m-a cerut în căsătorie abia 
seara trecută. 

— Robert a fost mereu încrezător, spuse Jack. A trimis 
vorbă din durness în urmă cu patru zile. 

— Şi Jack a fost mereu lipsit de tact, adăugă Robert. 
Nu am luat nimic de-a gata. 

— Arogant, o auzi Lucy şoptind pe Mairi. Exact ca 
vărul lui. 

Ziua se transforma uşor în cea mai stânjenitoare zi a 
nunţii din istorie şi nici măcar nu ajunseseră încă la altar. 
Lucy sparse din nou tăcerea. 

— Ei bine, spuse ea, nu trebuie să îl facem pe preot să 
aştepte. O luă de mână pe Mairi şi o trase după ea, spre 
intrarea în biserică. Tu poţi fi doamna mea de onoare. 
Domnişoara de onoare este Bessie. 

— Nu sunt îmbrăcată adecvat pentru asta, zise Mairi, 
coborând privirea pe poalele pătate de noroi ale rochiei, dar 
aş fi încântată. 

Mairi îi zâmbi lui Bessie, care făcu entuziasmată o 
plecăciune. 

— „un adevărat coşmar, îl auzi Lucy pe Jack 
şoptindu-i lui Robert în timp ce mergeau spre uşa bisericii. 
Aproape că am strâns-o de gât de câteva ori în timpul 
călătoriei. Sper, pentru binele tău, că sora ei este diferită. 
Apropo, am primit o scrisoare de la Forres, trimisă printr-un 
emisar oficial. Ducele vă transmite cele mai bune urări şi îți 
mulţumeşte pentru coniac. 

— Coniac? întrebă Lucy, întorcându-se spre ei. 

Robert îi zâmbi. 

— Este o veche tradiţie pe insulă. Când ceri unui 
bărbat mâna fiicei lui, îi oferi o sticlă din cel mai fin coniac. 

— Mai degrabă îl mituieşti ca să ignore scandalul, 
spuse tăioasă Mairi. 

— Nu mă supăraţi! zise Lucy. 

— Scuze. Obrajii lui Mairi încă ardeau în timp ce îl 
privea pe Jack. Imi pare rău, Lucy. Nu am vrut să insinuez 
nimic. 


— Ei bine, spuse Lucy, sunt o mireasă scandaloasă, 
fără îndoială. Ar trebui să îi fiu recunoscătoare lui Lord 
Methven pentru că îmi salvează reputaţia după ce mi-a fost 
pătată de vărul Wilfred. 

— Lord Methven este norocos că te ia de soţie, zise 
Mairi, privindu-l încruntată pe Robert, de parcă bărbatul ar 
fi comis o crimă atroce. Tu îi faci /u; o favoare. Cât despre 
rudele lui îndoielnice... îl privi cu superioritate pe Jack, care 
rânji, nelăsându-se intimidat. Să sperăm că nu vei fi 
obligată să petreci prea mult timp în compania lor. 

— Poate că ar fi trebuit să vă cerem amândurora să 
vă lăsaţi armele la intrare, spuse Robert, privind de la Mairi 
la Jack şi înapoi, îi luă mâna lui Lucy şi o petrecu peste 
braţul lui. Eşti pregătită, iubirea mea? 

„lubirea mea...” 

Lucy simţi un nod în gât. Fără îndoială, nu era iubirea 
lui, dar cuvintele acelea erau un lustru plăcut dat unei 
căsătorii care se născuse din necesitate. Ea încuviinţă din 
cap şi se apropie de el. 

Împreună păşiră în interiorul răcoros şi umbrit al 
bisericii. 

Lucy se opri încremenită. Biserica era aglomerată, 
rândurile de bănci fiind pline cu săteni care purtau cele mai 
bune haine de duminică, având flori în mâini şi zâmbete pe 
buze. 

Lui Lucy i se tăie răsuflarea. 

— Sunt aici pentru tine, îi şopti ea lui Robert. 

— Şi pentru tine, spuse el, iar Lucy simţi din nou 
ameninţarea lacrimilor. 

Slujba păru foarte scurtă. Isobel şi lain McLain fură 
martorii lor. Jack şi Mairi se ignorară cu înţelepciune pe 
parcursul ceremoniei. Lucy nu îşi amintea prea multe din 
cele ce fuseseră spuse, doar că amândoi îşi spuseseră 
jurămintele, glasul lui Robert fiind puternic şi ferm, iar el 
ţinându-i mâna într-a lui. 

După aceea, întreg satul păru să îi însoţească înapoi 
la han, copiii alergând pe lângă ei şi aruncându-le flori la 
picioare. Cimpoaiele cântau, mulţimea aplauda, străzile 


erau pline de viaţă. Oamenii lui Robert aveau o stare 
festivă. Aduseseră mâncare pentru a sărbători la micul 
dejun de nuntă - carne de pui, ouă, cartofi, brânzeturi şi 
turte delicioase cu unt cremos. Lucy şi Robert fură conduşi 
la masa mirilor. Oaspeţii erau atât de numeroşi, încât 
amândoi se înghesuiră unul în altul pe bancheta lungă. 
Lucy simţi coapsa puternică a lui Robert lipită de a ei şi i se 
păru imposibil să ignore atingerea. Luă o gură de vin pentru 
a se calma, dar i se îmbujorară obrajii. 

— Aşa e mai bine, spuse Mairi aprobator. Se aşezase 
la mică distanţă de Lucy, lângă Jack Rutherford, pe care îl 
ignora în mod deliberat. Înainte erai palidă ca un cadavru. 

Lucy îşi spuse că nu era tocmai o descriere fericită a 
unei mirese, dar era destul de precisă. In ciuda vremii 
plăcute şi a focului care ardea în şemineu, mâinile îi erau 
reci ca gheaţa, iar ea era speriată şi înfrigurată. Se uită la 
el. Robert. Soţul ei. Mintea ei nu putea accepta acel fapt. Se 
întâmplaseră prea multe lucruri şi prea repede, iar ea nu 
reuşea să le înţeleagă. Schimbarea vieţii ei din urmă cu o 
săptămână în viaţa ei de acum era uriaşă, ca o prăpastie 
peste care nu ştia cum să treacă. 

Robert vorbea cu lain McLain, iar în timp ce Lucy îl 
privea, el îşi goli cana cu bere, iar unul dintre ajutoarele de 
la bucătărie se grăbi să o umple. Simţindu-i privirea, se 
întoarse spre ea şi îi zâmbi, apoi se aplecă mai aproape 
pentru ca doar ea să îl audă. 

— Nu ai de ce să te temi, spuse el blând, iar Lucy roşi 
din pricina faptului că el îi citise îndoielile în ochi. 

Îi mângâie scurt obrazul, gestul fiind liniştitor, apoi 
trase farfuria spre ea. Lucy avea în faţă pui fript care 
mirosea delicios, dar, când îl gustă, avu impresia că mânca 
cenuşă. 

— Mănâncă, spuse Robert. Este bun şi abia te-ai atins 
de el. 

Lucy încercă. Încă i se oprea în gât, dar al doilea 
pahar cu vin o ajută. Treptat, îşi simţi muşchii 
descleştându-se, iar ea începu să se relaxeze. Mai luă o 
gură de vin, mai mâncă puţin şi conversă cu Mairi şi cu 


Isobel. Apoi mesele fură împinse la perete, iar scripcarii 
puseră stăpânire pe spaţiu, cântând mai întâi o melodie 
lentă, care părea mai degrabă de jale, dar trecură brusc la 
un dans vioi şi rapid, cu strigăte şi chiote de bucurie. 
Salonul prinse viaţă când oamenii începură să se învârtă în 
ritmul melodiei. Lucy i se alătură lui Robert pentru un dans 
country. Fu învârtită din mână în mână până în capătul 
şirului şi ajunse înapoi în braţele lui, gâfâind şi cu câteva 
şuviţe de păr pe faţă. El o sărută în prezenţa tuturor, iar 
mulţimea îşi chiui aprobarea. Scripcarii trecură la dansul 
miresei, iar Lucy dansă până ce rămase fără aer. 

Câteva dansuri mai târziu, uşa salonului se deschise 
brusc şi îşi făcură apariţia nişte figuri bizare, în costume de 
paie, pălării ascuţite şi măşti care le acopereau feţele. 
Oaspeţii izbucniră în ropote de aplauze, iar muzica răsună 
mai tare şi vioaie. 

— Sper că vărul Wilfred nu se ascunde sub paiele 
alea, bâigui Lucy. 

O siluetă costumată făcu o plecăciune înaintea ei, 
invitând-o la dans. Toată lumea râse şi aplaudă când Lucy 
se ridică şi i se alătură. Nu ştia paşii, dar nici nu părea să 
conteze acest lucru. Şapte dintre localnicii din Findon 
executară un dans cu sabia. Lucy dansă din nou cu Robert, 
apoi cu Jack, după care se învârti fără oprire printr-o suită 
de dansuri în timp ce cimpoaiele şi viorile ţineau ritmul, iar 
mintea ei răsuna de muzică şi râsete. 

Apoi, brusc, se deschise iar uşa salonului. În prag 
stătea un bărbat extenuat în urma călătoriei. Intră 
împleticindu-se în salon. 

— Milord! 

Muzica se opri, iar râsetele se stinseră brusc. Cineva Îl 
împinse pe nou-venit spre banchetă, unde luă loc 
recunoscător. Altcineva îi puse o cană cu bere în mână, iar 
el o bău dintr-o singură înghiţitură. 

Lucy simţi că atmosfera devenise încordată şi stranie. 
Toată lumea şuşotea şi aştepta. 

— Milord. Bărbatul se şterse la gură cu mâneca. Eu 
sunt Stuart McCall. Vin din Golden Isle. 


Lucy îl simţi pe Robert încordându-se lângă ea şi îl 
privi cu atenţie. El era încremenit, privirea îi era rece şi 
zâmbetul îi pierise. Ea simţi emoţiile tulburătoare care 
puseseră stăpânire pe el - furie şi încă ceva ce părea a fi 
durere. Îi studie chipul încordat şi parcă vedea un străin. Nu 
înţelegea nimic, dar simţi că Robert Methven pe care 
credea că începuse să îl cunoască dispăru. 

— Sper că ai venit cu urări de bine cu ocazia nunţii 
mele, zise Robert, dând cana cu bere pe gât. 

Lucy văzu modul ferm în care puse cana goală pe 
masă şi ridică privirea spre nou-venit. Era intimidant, dar 
bărbatul nici măcar nu tresări. 

— Da, milord, spuse McCall. Şi să vă cer ajutorul. 

În încordarea lui Robert era ceva înfricoşător. 

— Ajutorul meu? spuse el încet. 

— Da, milord. Oamenii din Golden Isle mor de foame, 
milord, şi niciun moşier nu s-a deranjat să ne viziteze în 
ultimii zece ani, de când... 

Robert lovi masa cu palma, făcând-o pe Lucy să 
tresară. 

— Aveţi un administrator care se ocupă de nevoile 
voastre, spuse el pe un ton ferm şi furios. 

— Lui Neil McTavish nu îi pasă de insulă, spuse McCall 
deloc intimidat. Nu a făcut nimic să ne ajute când s-au 
uscat recoltele şi când bărcile nu au mai vrut să facă negoţ 
cu noi. Şi nu ne-a protejat de Wilfred Cardross. 

Un icnet se auzi în încăpere la menţiunea numelui lui 
Cardross. McCall îl privi pe Robert în ochi. 

— Dumneavoastră sunteți stăpânul. E datoria 
dumneavoastră să ne ajutaţi. 

Oamenii începură să şuşotească în salon, dar se 
opriră când Robert privi furios în jur. 

— Mă acuzi că nu mi-am făcut datoria? întrebă el 
încet. 

De data aceasta, tăcerea fu apăsătoare. Lucy se 
simţea încordată şi vedea că nimeni din cei prezenţi nu 
îndrăznea să îl privească în ochi. În Findon, îl respectau 
foarte mult pe Robert. Ea aflase acest lucru în doar două 


zile scurte. Oamenii aveau încredere în el şi ştiau că era un 
om puternic, care avea să îi protejeze. Dar se părea că 
Golden Isle era slăbiciunea lui. Robert se spălase pe mâini 
de locul acela. 

McCall îşi îndreptă umerii. Cuvintele lui dădură glas 
gândurilor lui Lucy. 

— Am auzit că sunteţi un om cinstit, zise el. Dar nu aţi 
luat Golden Isle sub protecţia dumneavoastră. Nu v-aţi 
făcut datoria. 

Robert se ridică în picioare. Cu ochi furioşi, duse mâna 
la mânerul sabiei. 

Jack Rutherford puse repede mâna pe braţul lui. 

— Hai să ne retragem şi să vorbim despre asta, Rob, 
spuse el încet. 

— Nu în ziua nunţii mele, mârâi Robert. 

Se aşeză şi făcu semn să îi fie umplută cana. Gura i se 
schimonosise într-un mod hidos. Atmosfera din încăpere 
era pe punctul de a deveni violentă. Lucy simţea toate 
emoţiile din încordarea lui Robert - furie umbrită de ruşine 
şi durere, fără îndoială. 

Simţea că Jack o privea, implorând din ochi să 
intervină. Fie îi supraestima influenţa, fie era disperat - 
probabil ultima variantă. Lucy simţea tensiunea în aer şi 
privirile tuturor aţintite asupra ei. 

Puse blând mâna pe încheietura lui Robert. 

— Milord, spuse ea. Ştiu mai bine decât oricine 
pericolul reprezentat de vărul meu, Cardross, şi mai ştiu că 
nu ai permite niciodată ca oamenii clanului tău să păţească 
ceva. Sunt pregătită să mă retrag. Ce-ar fi să discuţi cu 
aceşti domni şi apoi să mi te alături? 

Lucy observă că tensiunea din ochii lui Robert se 
domoli uşor, dar încă îi simţea reticenţa. După un moment, 
el îi luă mâna într-a lui, îi sărută degetele şi zâmbi vag. 

— Cum doreşti, milady. 

Parcă întreaga încăpere răsuflă uşurată. Toată lumea 
se ridică în timp ce Lucy şi Mairi părăsiră salonul. Câţiva 
oaspeţi îi zâmbiră, alţii încuviinţară din cap către ea, dar 
respectul se citea în ochii tuturor. 


Isobel McLain le conduse în camera din care plecase 
Lucy în acea dimineaţă pentru a merge la biserică. Făcuse 
curăţenie, iar pe pat fuseseră presărate petale de trandafiri, 
parfumând aerul cu cea mai dulce mireasmă. 

— Ce s-a întâmplat cu Lord Methven astă-seară? 
întrebă Mairi în timp ce o ajută pe Lucy să se schimbe în 
cămaşa de noapte pe care Isobel i-o lăsase lângă şemineu 
pentru a fi caldă. 

— Nu ştiu, răspunse Lucy. Era obosită şi temătoare şi 
o durea corpul din pricina tensiunii acumulate peste zi. Nu îl 
cunosc prea bine ca să ştiu ce s-a întâmplat cu el. 

Ar fi vrut să o întrebe pe Isobel ce se petrecea, dar nu 
voia ca hangiţa să îşi dea seama cât de puţine lucruri ştia. | 
se părea umilitor. 

— Când bărbatul acela a menţionat Golden Isle, 
Methven s-a schimbat, zise Mairi. Sora ei nu păruse să o fi 
auzit pe Lucy, nici să observe neliniştea din glasul ei. Era 
totul în regulă înainte de asta, dar e clar că nu a vrut să 
meargă acolo... 

— De ce nu îl întrebi pe domnul Rutherford? o 
întrerupse Lucy. El cu siguranţă ştie. 

Acest lucru îi atrase atenţia lui Mairi. 

— Nu i-aş acorda lui Jack Rutherford nici măcar un 
minut din timpul meu, spuse ea tăioasă. 

— Ce Dumnezeu a făcut de te-a supărat? întrebă 
Lucy, privindu-şi sora. Pare încântător şi este foarte 
chipeş... 

— Este prea chipeş pentru propriul lui bine, spuse 
Mairi, care împături rochia lui Lucy cu gesturi atât de 
bruşte, încât Lucy se temu că muselina delicată avea să se 
rupă. Şi ştie asta. Porc arogant! 

— Vai de mine! spuse Lucy, încercând să îşi înăbuşe 
zâmbetul. Chiar nu îl placi. 

— Îl urăsc! izbucni Mairi. Abia aştept să nu îl mai văd. 
Mâine mă întorc în Edinburgh. Presupun că tu vei merge în 
Methven. 

— Nu ştiu, spuse Lucy. Simţi brusc un gol în stomac, 
tânjind după vechea ei viaţă. Nu ştiu unde mergem, zise ea 


încet, sau dacă vom avea un voiaj de nuntă. Totul s-a 
întâmplat atât de repede! 

Mairi se aşeză pe marginea patului. 

— Presupun că în momentul ăsta ar trebui să îţi dau 
nişte sfaturi materne, zise ea. 

— Materne, oh! Lucy îşi simţi obrajii roşind. Te rog, nu 
te simţi obligată să îmi dai sfaturi, spuse ea stânjenită. 

Expresia lui Mairi se lumină. 

— Ah, bine, dacă aţi făcut-o deja... 

— Nu am făcut-o, rosti sec Lucy. Adică eu... Noi... Este 
doar o căsătorie de formă. 

Mairi ridică din sprâncene. 

— Glumeşti. 

Lucy se încruntă. 

— De ce aş face asta? 

— Pentru că... Mairi se opri şi trase adânc aer în piept. 
Pentru că Methven te priveşte de parcă abia aşteaptă să se 
culce cu tine, spuse ea. De aceea. 

Lucy se îmbujoră şi mai mult. Se simţea înfierbântată. 
Nu voia să îi explice detaliile lui Mairi. 

— Nu ne cunoaştem bine unul pe celălalt, spuse ea. 

Mairi îşi puse mâna peste a ei. 

— Înţeleg, zise ea, deşi era limpede că nu înţelegea. 
Dar cu timpul... Ei bine, el va dori un moştenitor... 

Lucy încuviinţă din cap. 

— Cu timpul. 

Dar acum, când patul acela mare o chema, nu îşi 
imagina că avea să fie vreodată pregătită să facă acel pas. 

— Dacă el este blând cu tine, nu va fi atât de rău 
prima dată, spuse Mairi. Este posibil să doară puţin şi să nu 
îţi placă prea mult, dar, dacă va fi prea rău, încearcă să te 
gândeşti la altceva - la un dans scoţian, la muzica 
cimpoaielor, la ce culoare ai vrea să aibă draperiile când vei 
remobila castelul Methven... 

— Nu mă ajuţi, o întrerupse Lucy. 

Mairi se încruntă. 

— Încerc să te ajut. Urma să spun că, treptat, va fi 
mai bine, şi oricum vei fi însărcinată până atunci... 


Lucy se înfioră şi îşi încrucişă braţele la piept. Mairi 
merse la fereastră şi o închise. 

— Aerul este rece astă-seară, spuse ea. Urcă-te în 
pat! Totul va fi bine. 

Mairi o înveli, o sărută pe obraz, apoi se retrase, 
părând brusc nesigură. 

— Vrei să aştept cu tine? 

— Nu, mulţumesc, spuse grăbită Lucy, apoi văzu 
expresia lui Mairi şi îşi dădu seama că fusese puţin cam 
aspră şi luă mâna surorii ei într-ale sale. lţi sunt foarte 
recunoscătoare că ai venit la nuntă, spuse ea blând, 
sperând ca sinceritatea ei să îndrepte gafa. A contat foarte 
mult pentru mine. 

Un zâmbet îi lumină expresia lui Mairi. Îi strânse mâna 
lui Lucy. 

— Mă aşteptam să îi simţi lipsa lui Alice azi, spuse ea. 
Ştiu că eu nu sunt ea, că nu am fost niciodată la fel de 
apropiate... 

Lucy clătină din cap iute, făcând-o să tacă. 

— Sunt norocoasă că te am, spuse ea. 

Mairi o îmbrăţişă scurt şi ieşi din cameră, iar Lucy 
rămase singură într-o tăcere apăsătoare. Petrecerea fusese 
reluată în salon. Auzea muzica şi vocile voioase. Nu ştia 
când avea să sosească Robert. Presupuse că avea să vină 
în camera ei pentru a salva aparențele, chiar dacă nu avea 
intenţia să stea cu ea în această noapte. 

Brusc, Lucy se simţi neliniştită, singură şi ezitantă. 

Merse la scrinul cu sertare şi cotrobăi printre jupoane 
şi corsaje, până ce simţi forma rece şi tare a borcanului cu 
tinctură de busuiocul-cerbilor. Trebuia să o folosească doar 
pentru a fi în siguranţă. 

Dar Robert spusese că nu avea de ce să se teamă, iar 
un instinct mai profund şi mai încăpățânat decât teama o 
făcu să îşi dorească să aibă încredere în el. 

Îngenunche lângă scrin, iar când frigul începu să îi 
cuprindă picioarele, puse încet borcanul în ascunzătoare, 
strângându-i capacul, şi se ridică. 


Capitolul 15 


Robert era prost dispus. După ce fusese de acord să 
discute cu Stuart McCall, nu mai puţin de cinci bărbaţi din 
Golden Isle se alăturară întâlnirii. Robert fu surprins de 
faptul că nu se aşteptase la acest lucru. Era imposibil ca 
McCall să fi vâslit singur de pe insulă. Probabil că toţi 
ceilalţi aşteptaseră afară momentul potrivit pentru a intra şi 
a cere ajutorul stăpânului lor. Simpla lor prezenţă îl făcu să 
se simtă vinovat pentru anii în care îi neglijase. Nu îi plăcea 
să nu aibă dreptate, dar încă de noaptea trecută fusese 
chinuit de sentimente de vinovăţie şi de îndoială. Era o 
senzaţie nouă pentru el. 

Oamenii de pe insulă se înghesuiră în micul birou al 
lui lain McLain. Era o adunătură pestriță, părul lor blond şi 
ochii de un albastru viu stând mărturie strămoşilor lor 
nordici. Refuzaseră invitaţia de a lua loc, cu excepţia celui 
mai în vârstă dintre ei. Era unul dintre bătrânii insulei, iar 
Robert avu impresia că abia se ţinea pe picioare. Toţi 
păreau stânjeniţi şi îngrădiţi, de parcă mediul lor natural 
era afară, în aer liber sau pe mare. Spațiile închise îi 
limitau. 

Robert îl prezentase pe Jack ca fiind vărul lui şi mâna 
lui dreaptă, iar bărbaţii de pe insulă încuviinţaseră politicos 
din cap. Dar, văzând reticenţa şi privirile lor precaute, îi era 
limpede că trebuia să încerce din greu dacă voia să le 
recâştige respectul şi să-l păstreze. Nu îi putea învinui 
pentru acest lucru. 

Ceilalţi aşteptară în linişte în timp ce McCall îi povesti 
lui Robert despre necazurile oamenilor lui de pe Golden 
Isle. Era evident că războiul împotriva Franţei îşi lăsase 
amprenta asupra comerţului pe insule. Culturile fuseseră 
sărăcăcioase, iar acum populaţia era pe punctul de a muri 
de foame. Marina recrutase aproape toţi tinerii de pe insulă, 


fără nicio compensație ca familiile lor să se descurce fără 
ei. McCall spuse că fuseseră luaţi chiar şi băieţi foarte 
tineri, în vârstă de 12 ani. Robert se simţi furios şi mult mai 
vinovat. Lăsase Golden Isle pe mâna administratorului şi nu 
dorise să ştie nimic despre insulă. 

McCall îl învinuia pe administrator. Făcu acuzaţii 
grave la adresa lui McTavish, spunând nu doar că neglijase 
bunăstarea oamenilor, că nu reuşise să importe mâncarea 
de care era nevoie şi să vândă bunurile la preţuri corecte, 
dar şi că era plătit de Wilfred Cardross. Imediat ce fu 
menţionat numele lui Cardross, atmosfera din încăpere 
deveni rece şi aspră. Bărbaţii se foiră de pe un picior pe 
altul, şoptind între ei. Se lăsă un moment de tăcere. Robert 
simţi ceva în aer - reticenţă. Bărbaţii se uitau pieziş la 
McCall, aşteptând, iar acesta trase adânc aer în piept. 

— Cardross este un trădător, spuse el. A folosit în 
secret Golden Isle ca loc de întâlnire cu nave franceze 
inamice. 

Robert îl văzu pe Jack îndreptându-şi umerii şi mijind 
ochii cu interes. Până în acel moment ascultase politicos, 
dar Robert ştiuse că atenţia vărului său era în altă parte. 
Dar acum i se trezise interesul. Nimic nu îi plăcea mai mult 
lui Jack decât o provocare. 

— İl acuzaţi pe Wilfred Cardross de trădare, spuse 
Robert. Trebuie să fiţi foarte siguri de fapte. 

Toţi bărbaţii îl priviră, iar în ochi li se citi certitudinea. 

— Nu încape nicio îndoială, spuse unul dintre ei, 
arătând de parcă ar fi vrut să scuipe pe podea la menţiunea 
numelui lui Cardross, dar prezenţa moşierului îl făcu să se 
răzgândească. Am văzut cu ochii mei barca aia cu pânze pe 
care o numeşte vapor. Stă acolo în port şi se întâlneşte cu 
corsarii francezi. 

— la de la ei coniac şi dantelă, spuse alt bărbat, şi le 
dă la schimb informaţii. 

— Ce fel de informaţii? întrebă tăios Robert. 

— Despre sistemele de apărare, despre numărul 
trupelor şi despre manevre, spuse încet McCall. Detalii 
despre garnizoana din Insulele Shetland. 


Ceilalţi încuviinţară din cap. 

— Unul dintre oamenii lui Cardross era băiatul cel mic 
al lui Frazer din Orkney, spuse un bătrân. El l-a dat de gol 
când Cardross l-a trădat pe fratele lui, dându-l Marinei. 

— Trădător făţarnic! 

— Dezertor! 

— Ne-a furat drepturile la comerţul liber, spuse 
cineva, furios că propriile acţiuni de contrabandă ilegală ale 
insularilor fuseseră limitate de acţiunile lui Wilfred 
Cardross. 

— Ticălosul! 

Cuvântul fu rostit cu mult venin. Robert simţi ura şi 
violenţa din încăpere crescând de parcă ar fi fost o fiinţă 
vie. 

— Problema a fost că nimeni nu l-a crezut pe băiatul 
lui Frazer, spuse cel mai bătrân dintre ei. Dar în 
dumneavoastră ar avea încredere, stăpâne! Pe 
dumneavoastră v-ar crede. 

— Da, spuseră toţi la unison, dând aprobator din cap. 

Toate privirile erau aţintite asupra lui Robert. 

El avu nevoie de timp să răspundă. Ştia că, dacă îl 
acuza pe Wilfred Cardross de trădare fără să aibă dovezi, 
nimeni nu avea să îl creadă. Contele pur şi simplu avea să 
pretindă că Robert folosea acuzaţii false pentru a-i 
compromite cazul la curte. Avea să invoce că duşmănia îi 
motiva acuzaţiile, nu faptele. Şi dacă Robert nu putea 
aduce dovezi, el însuşi urma să aibă probleme. 

Se uită la Jack. Vărul lui ştia la ce se gândea Robert - 
dacă voiau să îl prindă pe Cardross, trebuiau să-i întindă o 
capcană. Lui Robert îi convenea de minune. Încă de când 
văzuse cum îi răniseră oamenii lui Cardross chipul lui Lucy, 
îşi dorise să îl vâneze şi să îl omoare. 

— Mai bine aţi lăsa în seama mea această chestiune, 
spuse Robert. 

Bărbaţii îl priviră fără să clipească. 

— Dar îl veţi da pe mâna autorităţilor? întrebă cel mai 
bătrân dintre ei. 

— Jur! răspunse Robert. Neglijenţa lui permisese să se 


întâmple acest lucru. Era responsabilitatea lui să rezolve 
problema. Voi porni spre Golden Isle poimâine după- 
amiază, odată cu fluxul, zise el, ridicându-se în picioare. 

Îl acel moment, îi văzu pe bărbaţi luminându-se la 
faţă. În ochi li se citea speranţa. Se priviră reciproc şi 
dădură aprobator din cap. Robert îi întinse mâna lui McCall, 
apoi le strânse şi celorlalţi mâinile. 

— Mergeţi la petrecere, spuse el. Trebuie să discut cu 
vărul meu. 

— Vă dorim multă fericire în căsnicie, spuse bătrânul 
înţelept, ridicându-şi pălăria în semn de respect. Chiar dacă 
v-aţi căsătorit cu o rudă a lui Cardross. 

Jack trasa gânditor conturul unei corăbii pe spatele 
unuia dintre registrele financiare ale lui McLain. Ridică 
privirea când uşa se închise în urma bărbaţilor. Ochii verzi îi 
licăreau. 

— Ce vom face, Rob? 

— Credeam că vei călători înapoi spre sud cu Lady 
Mairi MacLeod, zise Robert. 

Jack se încruntă. 

— Prefer să te ajut aici, zise el, ridicându-se de la 
birou. Îmi plac insulele nordice. Îmi amintesc de sălbăticia 
Canadei, unde nu ajungea braţul legii. Işi îndesă mâinile în 
buzunarele jachetei. În plus, îmi plac provocările. Altfel, mă 
plictisesc de moarte. 

— Credeam că Lady Mairi este o provocare, zise 
Robert. 

Jack se încruntă din nou. 

— Vezi-ţi de treaba ta, zise el, altfel te provoc la duel 
în noaptea nunţii tale! Vorbeam despre Cardross. 

Robert zâmbi şi acceptă schimbarea subiectului. 

— Crezi că este un trădător? 

— Nu am nici cea mai mică îndoială, spuse Jack fără 
să ezite. Toate informaţiile se potrivesc. Are buzunarele 
goale, le este dator vândut cămătarilor, este în slujba 
francezilor, tu te întorci, iar el nu doar că este în pericol de 
a nu putea revendica Golden Isle, ci şi activităţile lui 
trădătoare sunt pe cale să fie date în vileag. Jack rânji. Va fi 


îngrozit. 

— Bun, spuse Robert. Vreau să mergi la Methven, să 
alegi treizeci dintre cei mai buni oameni ai noştri şi să-i 
aduci aici, în Findon. Fă-o discret. Nu vreau să afle Cardross 
ceva. 

Jack încuviinţă din cap, încă zâmbind. 

— Vrei ca totul să fie pregătit când va veni după tine, 
zise el. 

— Da, confirmă Robert. Mă voi folosi de McTavish 
pentru a-l ademeni pe Cardross. Îi voi insinua câteva idei în 
minte. Dacă este cu adevărat omul lui Cardross, îi va 
trimite vorbă imediat. lar când va veni, îl voi aştepta. 

— Intenţionezi să o iei pe Lady Methven cu tine pe 
Golden Isle? întrebă Jack. 

Robert se încruntă. 

— Ce treabă are bunica noastră cu asta? 

— Mă refer la soţia ta, prostule. Ar fi mai sigur să o 
trimitem pe Lady Lucy în Methven până când îl prindem pe 
vărul ei. 

— Lucy rămâne cu mine, spuse Robert, simțindu-se 
foarte protector şi posesiv. 

Nu voia ca Wilfred Cardross să ajungă în preajma ei, 
iar cea mai sigură cale de a se asigura de acest lucru era să 
o ţină lângă el şi sabia lui. Îşi aminti cum se simţise când o 
văzuse pe Lucy luptându-se cu oamenii lui Cardross pe 
malul lacului. Fusese cuprins de un sentiment de groază 
cum nu mai experimentase niciodată. Încercase să îşi 
spună în sinea lui că se simţise astfel doar pentru că Lucy 
era cheia salvării moştenirii lui, dar nu i se păruse corect 
pentru niciunul din ei. Ceea ce simţea pentru ea era un 
amestec de sentimente adânci şi fusese astfel încă de la 
început. Lui nu îi plăceau emoţiile adânci. Intunecau 
judecata omului şi îi luau puterea. Totuşi, începuse să îşi 
dea seama că, atunci când venea vorba de Lucy, nu putea 
să aleagă ce simţea. 

Ridică privirea spre Jack şi se întrebă dacă nu cumva 
trădase mai multe emoţii decât intenţionase. Dar vărul lui 
nu spuse nimic, doar ridică paharul cu coniac într-un toast. 


— Bine atunci. Nu mai pierde timpul, zise Jack, 
încuviinţând din cap spre uşă. Ai nevoie de un moştenitor 
înainte să te ucidă Cardross. 

„Ai nevoie de un moştenitor...” 

Robert nu ştia ce anume trăda expresia lui, dar, orice 
ar fi fost, Jack cobori încet paharul şi miji privirea. 

— Scuze, spuse el. E un subiect sensibil? Lady Lucy 
este deja... 

— Nu, se răsti Robert, vrând brusc să îşi lovească 
vărul. 

— Oh, spuse Jack. Atunci... 

— Este doar o căsătorie de formă, zise Robert, 
întrebându-se de ce i se destăinuia tocmai lui Jack, dintre 
toţi oamenii. 

Poate că băuse prea mult coniac. 

Jack aproape că se înecă cu băutura. Robert fu nevoit 
să îl bată pe spate şi o făcu cu mare satisfacţie. 

— Glumeşti, spuse Jack, care tuşea în timp ce îi 
curgeau lacrimi pe obraji. Sau poate că ai înnebunit. 

— Se cheamă răbdare, zise Robert printre dinţii 
încleştaţi. Nu e o virtute cu care tu eşti familiar. 

— Te contrazic, rosti Jack. Ce naiba a fost în capul 
tău? Să accepţi o căsătorie de formă când ai dorit-o din 
clipa în care ai văzut-o? 

— Vezi-ţi de treaba ta, spuse Robert, altfel te provoc 
la duel în noaptea nunţii mele. 

Jack oftă, dând paharul pe gât. 

— Trebuie să cred că ştii ce faci, pentru binele 
clanului Methven. 

— Ştiu ce fac, răspunse el. 

— Bine, spuse Jack, apoi gesticulă spre uşă. Acum du- 
te şi joacă şah cu proaspăta ta soţie sau ce fac oamenii 
când se căsătoresc doar de formă. 

leşiră amândoi din birou. Jack se întoarse la petrecere, 
iar Robert urcă scările cufundate în întuneric. Îşi trecu o 
mână prin păr. Se simţea obosit şi avea o durere de cap 
cruntă, de parcă ar fi băut prea multă bere. Intră în camera 
lui, se spălă pe faţă pe întuneric, apoi merse la fereastră, îşi 


sprijini palmele pe piatra rece şi privi marea. 

Ştia că trebuia să îşi ţină cuvântul şi să se întoarcă pe 
Golden Isle, dar în acea seară nu mai voia să se gândească 
la asta. O voia pe Lucy. Avea nevoie de ea. 

leşi pe hol. Pe sub uşa camerei lui Lucy, aflată vizavi 
de a lui, încă se vedea lumină. Robert bătu la uşă şi intră. 

Spre surprinderea lui, ea era încă trează. Stătea în 
pat, purtând o cămaşă de noapte albă, iar Robert observă 
amuzat că şi-o închisese până la gât. Lucy citea un volum 
subţire, cu coperte din piele. 

Robert rânji. Arăta exact aşa cum se aşteptase, foarte 
cuviincioasă şi respectabilă, într-o manieră care ar fi trebuit 
să îi interzică să o atingă. Din păcate, întocmai aspectul ei 
îngrijit îl făcu să îşi dorească să o răvăşească. Doar că îi 
promisese contrariul, iar el era un gentleman de cuvânt. 

Lucy ridică privirea din carte, dându-şi de pe faţă 
părul care licărea precum frunzele tomnatice în lumina 
palidă. El ardea de nerăbdare să îl atingă, să îşi cufunde 
chipul în părul ei mătăsos, aşa cum îşi dorise din prima 
clipă în care o văzuse. 

— Credeam că dormi deja, spuse Robert ţâfnos. A fost 
o zi lungă şi păreai destul de obosită. 

Lucy îşi muşcă buza, iar el îşi dori să nu fi spus nimic. 
Nu era tocmai un compliment plin de tact pentru mireasa 
lui, despre care credea că era minunată, elegantă... şi 
încordată. Nici nu îi uşurase situaţia la petrecerea de nuntă. 
Robert era conştient de acest lucru şi se simţea vinovat. 
Faptul că i se amintise de Golden Isle şi de modul în care îi 
dezamăgise pe oamenii de acolo îl înfuriase, iar toată 
lumea resimţise efectele proastei lui dispoziţii. 

Işi dorea să nu fi fost de acord cu condiţiile ei. Voia să 
o posede chiar în acel moment şi să se lase purtat de val, 
să savureze dulceaţa ei, să o lase să îi alunge întunericul 
din suflet. Robert nu voia să se gândească la trecut. Mai 
mult, nu voia să zăbovească asupra lucrurilor pe care nu le 
putea avea. Trebuia să îşi cucerească soţia cu tandreţe, să 
o ajute să îşi depăşească temerile, nu să îi ignore 
sentimentele. Durerea de cap i se înteţi. 


— Ai fost minunată, se grăbi el să adauge, ştiind că 
vorbise ca un băieţel stângaci. Am vrut doar să spun... 

— Am fost agitată, zise Lucy, lăsând cartea deoparte. 

Când ochii ei îi întâlniră pe ai lui, erau plini de 
candoare. In acel moment, Robert înţelese şi se simţi din 
nou foarte protector. 

— Ti-am promis că nu te voi răni, spuse el, dar 
cuvintele ieşiră mai aspre decât intenţionase. 

Lucy făcu ochii mari. 

— Ştiu asta. Dintr-odată, vorbi cu adevărat precum 
fiica unui duce. Am încredere în cuvântul tău. Dar căsnicia 
înseamnă mai mult decât ceea ce se întâmplă în dormitor. 
Lucy îşi plecă privirea şi începu să frământe marginea 
păturii în mâini. Nu sunt sigură că ştiu cum să fiu soţie, zise 
ea. Am avut foarte puţin timp la dispoziţie să mă pregătesc. 

Robert se aşeză pe marginea patului şi îi luă mâinile 
într-ale lui. 

— Ştii la fel de multe ca mine, spuse el. Nici eu nu am 
mai multă experienţă ca soţ. 

Lucy schiţă un zâmbet. 

— Presupun că nu, zise ea. 

— M-am concentrat atât de tare pe dorinţa de a-mi 
găsi o soţie, încât nu m-am gândit nicio clipă la ce se 
întâmplă după nuntă, spuse Robert. 

Nu ştia de ce era atât de sincer cu ea. Nu era obişnuit 
să îşi descarce sufletul, dar sinceritatea ei merita să-i 
răspundă cu aceeaşi monedă. 

Zâmbetul lui Lucy se lărgi. 

— Nu mi-am închipuit că şi tu eşti agitat. 

— Sunt îngrozit, o corectă Robert. 

— Vai de mine! zise Lucy sfioasă. Te rog să mă ierți 
dacă îmi este greu să cred acest lucru. Nu te văd speriindu- 
te prea uşor. 

— Dar m-am gândit la o cale prin care m-ai putea 
ajuta. 

— Da? întrebă Lucy şi ridică din sprâncene. 

— Vreau să stau aici, cu tine, în noaptea asta, spuse 
el blând. 


Prudenţa se aprinse brusc în ochii ei, ştergându-i 
zâmbetul. 

— Dar ai spus... 

Robert îi puse un deget peste buze, iar Lucy tăcu. 

— E în regulă. Nu ai de ce să te temi. Vreau doar să 
fiu cu tine, spuse el, şocat de faptul că era la un pas deao 
implora. Nu voia să fie singur. Ştia că avea nevoie de ea. Te 
rog! zise Robert. 

Lucy nu păru convinsă în totalitate. Robert se aplecă 
şi o sărută blând. Buzele ei erau extraordinar de moi. 
Trupul lui se încordă, parcă trezindu-se la viaţă. Ea nu se 
retrase din sărut, dar nici nu îl sărută înapoi. Robert îi simţi 
nesiguranța şi teama. Lucy avea încredere în el, dar era o 
încredere pe muchie de cuţit, pe care el nu i-o putea înşela 
în acest moment, chiar dacă în sinea lui se blestemă pentru 
propriul simţ al onoarei. Totuşi, existau alte modalităţi de a 
spori intimitatea între ei până când Lucy era pregătită să 
consume căsătoria. Nu avea să îşi depăşească niciodată 
temerile dacă păstrau distanţa. Dimpotrivă, aveau să se 
îndepărteze şi mai mult, până când ar fi devenit doi străini. 
Robert nu avea de gând să permită să se întâmple acest 
lucru. 

Îşi scoase încălţările şi le aruncă într-un colţ. Lucy îl 
privea, iar confuzia i se citea în ochii albaştri. Robert îşi 
scoase jacheta şi îşi trase cămaşa peste cap. Acum Lucy 
făcu ochii mari, privindu-i trunchiul dezgolit. 

— Ai fraţi, spuse Robert pentru a sparge tensiunea. 
Sigur trebuie să fi văzut un bărbat dezbrăcat. 

— Când eram mai mici. Dar ei nu arată ca tine, spuse 
ea, iar glasul îi era gâtuit de emoție. Lachlan este slăbuţ, iar 
Angus e durduliu. Ei nu au... muşchi. 

Îşi luă privirea de la pieptul lui, clipind de parcă ar fi 
fost orbită brusc de lumina zilei. Robert fu încântat de 
reacţia ei - îl făcu să se simtă ca un zeu. 

Totuşi, pantalonii trebuiau să rămână pe «el 
momentan. Nu voia să o şocheze. 

Stinse lumânarea şi se strecură în pat lângă ea. O 
simţi depărtându-se de el câţiva centimetri şi îşi muşcă 


buzele pentru a-şi înăbuşi zâmbetul. 

— E destul loc pentru amândoi, spuse el. De fapt, nu 
era adevărat. Patul era mic. Mâneca din bumbac a cămăşii 
ei de noapte îi atinse braţul gol. Mai jos, şoldul lui Lucy era 
înghesuit lângă al lui, iar coapsa ei dezgolită era caldă pe 
pantalonii lui. Robert scrâşni din dinţi. 

Stătură încremeniţi câteva minute bune. Robert îi 
auzea respiraţia sacadată. Lucy era rigidă precum o statuie. 
Se mai trase câţiva centimetri, dar el o prinse de braţ 
pentru a o împiedica să cadă din pat. Se sprijini în cot şi îi 
dădu blând părul de pe faţă. Pielea ei era precum mătasea, 
fină şi ispititoare. Ah, nu ar fi trebuit să facă asta! Robert 
intenţionase doar ca Lucy să se obişnuiască să împartă 
patul cu el, nimic mai mult, dar dorinţa îl împinse să fie 
nesăbuit. 

— Dacă îţi promit că nu merg mai departe, spuse el, 
mă săruţi? întrebă el, sperând ca Lucy să nu îşi dea seama 
din glasul lui cât de mult îşi dorea ca ea să accepte. 

Ei aproape că i se tăie respiraţia. Sânii i se ridicară, 
atingându-i uşor pieptul. Îşi dădu acordul printr-un sunet 
jos, gutural, ce îi întări şi mai mult mădularul. Slavă Cerului 
că Lucy nu ştia acest lucru, altfel ar fi sărit din pat! 

Robert o sărută din nou. De data aceasta, după 
ezitarea iniţială, buzele ei deveniră calde sub atingerea lui, 
se mişcară şi se deschiseră. Un val de dorinţă arzătoare îl 
izbi, dar îl controlă cu o voinţă de fier şi, în loc să o sărute 
pasional, se retrase. 

Lucy îl privea de parcă el ar fi fost o dilemă complexă, 
pe care nu o putea descifra. Puse mâna pe obrazul lui şi îşi 
plimbă degetele pe pielea lui aspră. Robert închise ochii şi 
se abţinu din răsputeri să nu geamă. 

De data aceasta, ea fu cea care îl sărută, curioasă, 
strecurându-şi mâna pe ceafa lui şi coborându-i buzele pe 
ale ei. Fu uşor stângace şi lipsită de experienţă, dar Robert 
o lăsă să exploreze, simțind curiozitatea din spatele temerii 
ei şi vrând ca Lucy să o elibereze total. Limba ei se strecură 
între buzele lui, gustându-l şi descoperindu-l. Explorarea ei 
inocentă era atât de excitantă, încât Robert avu senzaţia că 


avea să explodeze, dar cumva reuşi să nu o facă. 

— E totul în regulă? şopti el când buzele li se 
despărţiră. 

Lucy clipi. Ochii albaştri îi erau somnoroşi. 

— E plăcut să te sărut, şopti ea. Asta mă îngrijorează. 

— Nu îţi face griji, zise Robert. Absolut deloc. 

Brusc, o umbră vagă îi străbătu privirea lui Lucy. 

— Cred că încerci să mă seduci, spuse ea. 

— Nu încă, spuse Robert, sperând că era adevărat. 
Zâmbi. Ai cuvântul meu. 

Lucy încuviinţă din cap, iar el observă că începu să se 
relaxeze. Cel de-al treilea sărut fu atât de plăcut, încât 
aproape că spulberă toate intenţiile onorabile ale lui 
Robert, lăsând loc unor promisiuni fierbinţi şi excitante. Se 
retrase şi o privi, observând cum sânii ei urcau şi coborau 
uşor sub materialul fin al cămăşii de noapte şi cum obrajii îi 
ardeau. De data aceasta, Lucy nu deschise ochii. 

Amurgul punea stăpânire pe încăpere. La parter, 
petrecerea continua, oaspeţii cântând cu voioşie şi dansând 
zgomotos. 

Robert îi dezlegă funda de la gâtul cămăşii. Mătasea 
fină îi alunecă printre degetele tremurânde. Işi aplecă uşor 
capul şi îşi plimbă limba pe porţiunea expusă a gâtului ei, 
gustându-i pielea sărată şi caldă. Lucy scoase un sunet 
înăbuşit, dar nu se mişcă. Robert îşi simţi mădularul mai 
încordat decât crezuse vreodată posibil, încet şi cu grijă, îi 
dezgoli umărul şi îi presără săruturi deasupra claviculei, pe 
gât şi în mica scobitură a urechii, după care reveni la baza 
gâtului, unde pulsul lui Lucy zvâcnea nebuneşte sub buzele 
lui. 

Ea deschise ochii. 

— Este plăcut, şopti ea. Mulţumesc. 

Era politicoasă, iar acest lucru îl făcu pe Robert să 
zâmbească. Totodată, aprinse în el dorinţa de a o răvăşi 
fără reţineri şi politeţuri. Dar, din nou, se abţinu. 

— Poate fi şi mai plăcut, spuse el. Dar vom mai 
aştepta pentru asta. 

El se întrebă dacă îşi imaginase licărul de dezamăgire 


din ochii ei. Lucy îi spusese că nu se temea de intimitate în 
sine, iar el observă că era adevărat. Consecințele pasiunii 
erau cele care o speriau. 

O sărută iar. Din nou, Lucy răspunse cu încredere şi 
cu o dorinţă care aproape că îl învinse. 

„Doar puţin mai mult...” 

Robert îi trase decolteul cămăşii puţin mai jos, pentru 
a o săruta în micul spaţiu dintre sâni. Pielea ei era delicios 
de caldă şi fină şi mirosea a lavandă şi a trandafiri. Îi văzu 
sfârcurile împungând mătasea subţire. O dorinţă arzătoare 
îl străbătu şi îl făcu să se retragă brusc. 

— Suficient, spuse el, altfel îmi voi încălca 
promisiunea. 

Lucy deschise ochii. Păru confuză pentru o clipă, apoi 
înţelese şi roşi. 

— Vrei să mergi în camera ta? întrebă ea. 

— Nu, răspunse Robert, rugându-se să îşi păstreze 
autocontrolul. Vreau să stau aici, cu tine. 

Lucy încuviinţă din cap şi închise ochii. Oftă încet, 
apoi se ghemuli în scobitura braţului lui protector. Corpul ei 
se împinse uşor lângă al lui. 

„Dumnezeule!” Robert ştia că ar fi trebuit să îl bucure 
faptul că Lucy avea o asemenea încredere în el, dar se 
întrebă, aproape cu disperare, dacă toate nopţile pe care 
urma să le petreacă alături de ea aveau să treacă în 
această stare de excitare neputincioasă. Oftă, mult mai 
frustrat decât ea, închise ochii şi încercă să adoarmă. 

Vreo două ore mai târziu, încă nu adormise complet 
când ţipătul lui Lucy îl trezi de-a binelea. Duse mâna la 
pumnal, dar apoi îşi dădu seama că un coşmar, nu un intrus 
o deranjase. Se întoarse pe o parte şi o privi. Lucy era 
întinsă pe spate, cu ochii mari şi gâfâind violent. Pielea îi 
era acoperită de un văl de sudoare, iar când o atinse, chipul 
îi ardea şi mâinile îi erau reci ca gheaţa. Încercă să o tragă 
spre el, dar ea se împotrivi. 

— E în regulă, îi spuse el încet, vorbindu-i ca unui 
copil pentru a o linişti. A fost doar un vis urât, nimic mai 
mult. Eşti în siguranţă cu mine. 


Lucy ridică privirea spre chipul lui, iar Robert îi citi 
disperarea în ochi. 

— Alice, spuse ea. 

Îşi dăduse şi el seama. Lucy spusese că avea des 
coşmaruri. Robert nu putea avea pretenţia ca ele se dispară 
atât de repede, îşi reprimă furia şi disperarea provocate de 
faptul că temerile ei ieşiseră la suprafaţă atât de curând. 
Era un semn că se temea de căsnicia ei, că era îngrozită de 
gândul de a-i oferi un moştenitor. 

Dar nu se putea lăsa şi el copleşit de disperare. Fără 
îndoială, nu avea de gând să renunţe acum, când abia 
începuseră. 

Blând şi cu grijă, o trase înapoi în braţele lui. O simţi 
tremurând şi o încălzi cu corpul lui. Treptat, tremuratul se 
domoli, iar trupul ei se relaxă din nou lângă al lui. 

— Mulţumesc, şopti ea. 

Robert observă licărul lacrimilor pe obrazul ei şi le 
şterse cu podul palmei. 

— Culcă-te la loc, şopti el. 

O ţinu în braţe până când adormi. 


* 


Era ciudat să se trezească cu un bărbat în pat. Era o 
senzaţie nefamiliară şi stânjenitoare. Lucy se trezi de îndată 
ce lumina palidă a dimineţii începu să se strecoare pe sub 
obloane şi să se reverse în cameră. Coşmarul se stinsese, 
alungat de blândeţea lui Robert şi de căldura corpului său. 
Îşi aminti că adormise în braţele lui şi avu o senzaţie stranie 
de linişte. 

Rămase nemişcată o clipă, gândindu-se la situaţia 
aceea bizară, apoi se întoarse şi îşi privi soţul. Robert 
dormea, pătura acoperindu-l până la şolduri, şi ţinea braţul 
bronzat în mod protector peste corpul ei. In lumina cenuşie, 
Lucy observă perfecțiunea musculaturii lui - parcă ar fi fost 
o statuie din marmură din biblioteca de la Forres. Doar că 
Robert era cald, viu şi puternic, iar ea îşi dorea foarte mult 
să îl atingă, şi nu cu interesul detaşat pe care îl simţise 


pentru acele sculpturi reci, ci cu lăcomie şi curiozitate. 

Simţi o senzaţie învolburându-se înăuntrul ei, iar în 
acel moment îşi aminti sărutările şi mângă.ierile lui Robert 
din seara trecută. Ea fusese obosită, agitată şi încordată, 
dar avusese încredere în el, iar Robert nu îşi încălcase 
cuvântul. Lucy se înfioră uşor când îşi aminti cum buzele lui 
se plimbaseră pe pielea ei. Duse mâna la gât şi urmă cu 
degetele traseul lor. Noaptea trecută fusese aproape prea 
epuizată şi speriată pentru a fi excitată. Aproape. Totuşi, 
dorinţa îi fusese trezită. lar în acea dimineaţă era şi mai 
puternică. Lucy se simţea plină de viaţă şi dornică într-un 
mod pe care nu îl înţelegea. 

Cedând unui impuls căruia nu voia să i se 
împotrivească, puse mâna pe pieptul lui Robert, peste 
inima lui. Pielea lui era caldă şi fermă la atingere. Lucy voia 
să îşi pună buzele pe el şi să îl guste. Gândul fu şocant 
pentru ea. O făcu să tresară. Se aplecă spre el, studiindu-i 
chipul, micile riduri de expresie din coada ochilor, genele 
lungi şi dese şi linia puternică a pomeţilor. Pe obraji şi 
maxilar începuse să îi crească barba, dându-i un aspect 
aspru. Era fascinată. Nu mai fusese niciodată atât de 
aproape de un bărbat, nu în felul acesta. 

Robert ridică mâna, prinzând-o pe a ei pe pieptul lui. 
Genele îi tremurară uşor, apoi el deschise ochii de un 
albastru intens. Zâmbi - un zâmbet somnoros, care trezi o 
senzaţie stranie în pieptul lui Lucy. 

— Bună dimineaţa, spuse el blând. 

Îşi strecură mâna în părul ei şi o trase spre el pentru a 
o săruta. 

— E prea devreme să ne trezim, şopti Robert fără să 
întrerupă sărutul. Lumea încă doarme. 

Era adevărat că hanul era încă tăcut. Lucy se trezi şi 
ea şoptind: 

— Atunci, ce ar trebui să facem? 

Robert zâmbi. O trase în căldura aşternutului şi începu 
să o sărute din nou, aşa cum o făcuse noaptea trecută - 
sărutări lungi şi lente, dulci şi languroase, care o 
înfierbântau pe Lucy. Era diferit să o facă acum, în lumina 


dimineţii; era chiar mai senzual. Simţurile lui Lucy fură 
copleşite de mirosul pielii lui, care se îmbină cu aroma vagă 
de lavandă a aşternuturilor şi îi făcură capul să se învârtă 
de dorinţă. Robert o tot sărută, iar ea pierdu noţiunea 
timpului şi spaţiului, fiind conştientă doar de el, de căldura 
corpului lui, de atingerea mâinilor şi a gurii lui. Când se 
desprinse din sărut, în cele din urmă, ameţită şi copleşită 
de dorinţă, observă că, între timp, cămaşa îi alunecase de 
pe umeri. Totodată, i se ridicase de pe picioare, iar 
materialul era înfăşurat în jurul coapselor. Se simţea 
captiva cămăşii şi voia să se elibereze din strânsoare. 

Îşi dorea foarte multe lucruri. 

— Eşti bine, scumpo? 

Robert o mângâie pe obraz. Degetele lui erau reci, în 
timp ce ea se simţea înfierbântată. 

— Nu, răspunse ea îmbufnată. Vreau... 

El râse. 

— Nu putem să facem asta. 

„Cât de provocator!” Dorinţa fierbinte şi apăsătoare 
dinăuntrul ei aproape că o făcu să lovească salteaua cu 
pumnii de frustrare. De ce trebuia să o tortureze corpul ei, 
când mintea nu o lăsa să fie liberă? Pentru o clipă, oscilă 
între dorinţă şi teamă; pentru o clipă, avu impresia că 
dorinţa putea chiar să învingă, dar apoi balanţa se înclină şi 
teama familiară se întoarse ca o capcană din oţel, alungând 
toată plăcerea. Lucy se simţi din nou singură şi pustiită. 

Îşi muşcă buza. Nu avea de gând să plângă. 

Cu o explozie bruscă de energie, dădu pătura la o 
parte şi se ridică. Orice era mai bine decât să zacă în pat şi 
să se lase copleşită de întunericul care ameninţa să pună 
stăpânire pe ea. 

— Eu mă ridic, spuse ea. 

— Vino înapoi în pat, zise Robert pe un ton jos. 

Lucy se înfioră din nou, de data aceasta nu doar din 
pricina frigului sau a fricii. 

— Nu, eu... 

— Trebuie să vorbim, spuse el, proptindu-se în cot. 
Era ciufulit şi arăta delicios. Lucy simţi un fior de dorinţă. 


Era atât de chipeş! Inima i se strânse de fericire, dar şi de 
durere. Porni spre uşă, apoi îşi aminti că erau în camera ei 
şi îşi dădu seama că nu avea unde să fugă. 

— Nu cred... 

— Eşti speriată, spuse el sec, refuzându-i şansa de a 
se preface, înţeleg. Dar totul va fi bine acum, Lucy. În ochii 
lui se citea blândeţea, iar acest lucru o făcu să plângă. Voi 
avea eu grijă de tine. _ 

Lucy voia să îl creadă. Îşi dorea foarte mult. Îşi simţi 
inima copleşită de disperare. 

— Lucy! Robert întinse mâna spre ea. Vino aici! 

Ea nu putea să se mişte. Pentru o clipă, fu absolut 
paralizată de frică şi durere. Brusc, ştia că trebuia să scape 
- de intimitatea camerei, de expresia din ochii lui, de 
panica aceea care îi umplea pieptul şi îi tăia răsuflarea. 
Amintirile erau prea insistente, speriind-o. Zidul ei de 
apărare erau foarte fragil în acest moment. Ceva se 
schimba, dar nu ştia ce anume. 

— Am lucruri de făcut, spuse Lucy cu disperare. 
Cumpărături, trebuie să îmi fac bagajul... Mairi mă poate 
ajuta. 

— Mă îndoiesc că magazinele din Findon îţi vor fura 
mai mult de o oră, zise Robert oftând, dând pătura la o 
parte şi ridicându-se. Reputația mea va avea de suferit 
iremediabil dacă se va afla că mireasa mea s-a trezit atât 
de devreme în dimineaţa după noaptea nunţii, spuse el sec 
în timp ce se aplecă şi îşi luă cămaşa de pe podea, după 
care şi-o trase pe cap. Merse lângă Lucy şi o sărută din nou, 
fără grabă, ca ea să simtă dorinţa arzătoare ce se ascundea 
sub blândeţea lui. Nu ne putem întoarce de unde am 
plecat, Lucy, spuse el hotărât, fără să se desprindă din 
sărut. Nu voi permite acest lucru. 

Îşi luă mâinile de pe umerii ei şi ieşi din cameră cu 
paşi mari. 


Capitolul 16 


— Te-ai trezit devreme. Jack intră în salonul pentru 
micul dejun, unde Robert tocmai terminase de mâncat, şi 
aruncă o privire ostentativă spre ceas. De fapt, mi-ai spus 
că este o căsătorie de faţadă. Jack luă loc pe un scaun şi se 
întinse după ibricul cu cafea. Nu arăţi prea bine, adăugă el 
ironic. Ai avut o noapte incomodă? 

Robert se încruntă la el. 

— M-am trezit devreme pentru că sunt multe de făcut 
înainte să plecăm spre Golden Isle. 

Jack rânji, deloc intimidat. 

— Desigur. Şi totul este mai important decât să îţi 
seduci soţia. 

Robert aruncă ziarul şi lovi cu palma în masă. 

— Ţi-am spus seara trecută să îţi vezi de treburile 
tale, mormăi el şi se ridică. Mă găseşti în port. După ce 
termini de pierdut timpul. 

leşi din han. Dimineaţa de mai era răcoroasă, dar lui îi 
făcu bine aerul rece. Îl ajută să îşi limpezească mintea şi să 
îşi calmeze alte părţi ale corpului. li plăcea acel moment al 
dimineţii, când încă nu se luminase complet de ziuă şi aerul 
era proaspăt. Mereu îi plăcuse. 

Era un moment care acum îi dădu şansa să se 
gândească la Lucy. În timp ce mergea cu paşi mari pe 
străzile tăcute ale satului care începea să se trezească la 
viaţă, se gândi la modul în care ea răspunsese la săruturile 
lui, cum îl sărutase înapoi şi îl atinsese cu o curiozitate 
inocentă şi cu încântare. Reuşise să o seducă parţial, până 
când amintirile ei se întorseseră şi o alungaseră din pat. 
Robert observase cum se întâmplase totul, o privise 
retrăgându-se şi ridicând din nou toate zidurile de apărare 
pe care le folosise în trecut pentru a se proteja. Ei bine, el 
avea de gând să dărâme acele ziduri. Nu putea permite 
tragediei din trecut să le distrugă viitorul. 

Când dădu colţul spre chei, vântul îl izbi cu putere în 
faţă. Alungase toţi norii, iar Robert putea vedea Golden Isle 
plutind la orizont. Îşi îndreptă umerii. Se căsătorise cu Lucy 
pentru a-şi salva moştenirea, iar insula făcea parte din acea 


moştenire. Noaptea trecută fusese pus faţă în faţă cu 
propriile responsabilităţi. De data aceasta nu avea să se 
mai sustragă. 

Petrecu întreaga zi pe chei, încărcând provizii pentru 
călătorie, vorbind cu McCall despre condiţiile de trai de pe 
insulă şi discutând cu Jack despre planul de a-l ademeni pe 
Wilfred Cardross într-o capcană. 

În cele din urmă, după ce soarele se ascunsese 
dincolo de munţii din vest, Robert se întoarse la han 
împreună cu Jack, conştient de senzaţia de oboseală şi de 
faptul că se supusese unui efort fizic imens pentru a bloca 
orice alte sentimente. 

O singură privire aruncată spre Lucy fu suficientă 
pentru a-i retrezi toate frustrările. 

Ea stătea în salonul luminat de focul din şemineu şi 
vorbea în şoaptă cu sora ei în timp ce terminau de luat 
cina. Era evident că fuseseră la cumpărături, deoarece Lucy 
purta o rochie nouă. Chiar şi Robert, care nu era tocmai 
priceput în ale modei, observă că îi venea minunat. Era o 
rochie de un maroniu intens, cu fire de aur şi un decolteu 
adânc, care îi încadra sânii cu dantelă albă. Lucy avea părul 
roşcat prins într-un coc în creştetul capului, dar şuviţe 
ondulate îi coborau rebele pe gât. Arăta de parcă ar fi fost 
pictată în culori de toamnă vii şi luminoase. Spre deosebire 
de ziua precedentă, când fusese palidă şi păruse obosită în 
rochia de mireasă, acum radia, iar ochii îi erau ca două 
safire în umbră. 

Robert îl auzi pe Jack, care stătea lângă el, fluierând 
apreciativ. Lady Mairi, la fel ca el, nu părea prea încântată 
de gestul lui. Robert îi aruncă o privire încruntată lui Jack în 
timp ce Mairi se ridică de la masă. 

— V-aţi întors, în sfârşit, spuse ea pe un ton ce îi dădu 
de înţeles lui Robert că îşi neglijase în mod ruşinos soţia. Va 
trebui să ne iertaţi pentru că am luat cina fără voi. Ne era 
foame. 

Mairi trecu pe lângă ei, având grijă să păstreze pe cât 
de mult posibil distanţa faţă de Jack. Robert fu amuzat când 
o observă ţinându-şi faldurile rochiei pentru a nu se atinge 


de el. După o clipă, Jack păru să se adune şi merse după 
ea. Robert închise uşa în urma lor. _ 

Lucy se ridicase şi ea în picioare. In ciuda eleganţei 
sale, în ochi i se citea incertitudinea. Robert îşi aminti 
noaptea trecută, când ea îi spusese că nu ştia cum să fie 
soţie, şi simţi un fior de tandreţe. 

— Mai este vită, se oferi ea. Dacă îţi este foame. 

Robert era lihnit, dar îşi dorea să facă altceva mai 
întâi. Traversă camera, o luă pe Lucy în braţe şi o sărută. li 
simţi surprinderea şi o uşoară împotrivire. Apoi scoase un 
sunet uluit, iar el îi simţi reticenţa topindu-se, când ea îl 
sărută înapoi. 

Fu aproape suficient să îl facă să renunţe la cină şi să 
îşi dorească să o ducă în dormitor şi să facă dragoste cu ea. 
Cu un efort imens, se retrase din ghearele plăcerii şi o 
eliberă. Dacă ceda propriilor dorinţe, avea să o sperie din 
nou şi să piardă micul progres făcut. 

— Ar trebui să mă spăl, spuse el ţâfnos, şi să mănânc. 

Lucy încuviinţă din cap. Obrajii îi erau îmbujoraţi, iar 
ochii sclipitori precum stelele. Işi muşcă buza, privindu-l. 
Robert îşi reprimă un geamăt, dar îşi simţi corpul 
încordându-se cu o tensiune insuportabilă. Bâjbâi după 
mânerul uşii, dornic să se îndepărteze de Lucy. 

— Eu o să... 

Dădu vag din mână, apoi ieşi din salon şi aproape se 
ciocni cu Isobel, care venea din partea opusă cu o tavă de 
mâncare. Îşi ceru scuze, mustrându-se în sinea lui pentru 
stângăcie. Orice ar fi făcut, soţia lui îl prindea în mreje. 

Robert o văzu pe Lucy privindu-l uşor încruntată, de 
parcă şi-ar fi făcut griji pentru el. 

— Te simţi bine? 

Lucy făcu un pas spre el şi întinse mâna, dar Robert 
se feri. 

— Nu e nimic ce nu poate fi alungat cu mâncare 
caldă. 

Lucy lăsă mâna să îi cadă pe lângă corp. 

— Desigur, spuse ea, apoi îi zâmbi lui Isobel, făcu o 
reverență impecabilă înaintea lui Robert şi plecă. 


El îşi trecu mâna prin păr, mustrându-se din nou. Ar fi 
preferat ca Lucy să rămână şi să stea de vorbă, chiar dacă 
exista pericolul ca el să o devoreze pe ea, nu mâncarea. 
Acum o supărase sau o derutase. Adevărul era că se simţea 
el însuşi încordat pentru faptul că nu făcea nimic ca să o 
liniştească. 

Se aşeză pe scaun şi atacă irascibil mâncarea. Cine 
ştia că această afacere a căsniciei avea să fie atât de 
dificilă? 


Lucy se plimba agitată în dormitorul ei. Mairi o ajutase 
să se schimbe pentru somn - în absenţa unei servitoare, se 
ajutau reciproc iar acum Lucy îşi dorea să o fi rugat pe sora 
ei să rămână. Orice companie ar fi fost bine-venită. Işi luase 
cartea şi încercase să citească, dar cuvintele parcă nu 
aveau sens. Nu se putea concentra, în minte îi răsuna doar 
întrebarea de ce o sărutase Robert atât de pasional, apoi o 
respinsese atât de rapid. 

În acea dimineaţă, el îi jurase că nu avea să îi permită 
să ridice bariere între ei şi, deşi ea era speriată, fusese 
dispusă să încerce să aibă încredere în el. Pentru binele 
căsniciei şi al viitorului proprietăţilor Methven, ştia că nu 
puteau duce vieţi separate. Simţea cum o mică parte din 
inima ei se deschidea mai mult în fiecare zi, oferindu-i un 
licăr de speranţă. Avea încredere în Robert că nu avea să o 
rănească. Acesta era un început. Prin urmare, fusese 
pregătită ca el să vină în camera ei în noaptea aceea şi să 
ducă lucrurile puţin mai departe decât o făcuseră înainte. 
Dar el se ferise de ea de parcă ar fi avut ciumă. 

Bărbaţii! Lucy nu-i înţelegea absolut deloc şi nu 
credea că acest lucru avea să se schimbe vreodată. 

Auzi paşi pe scări şi sări în picioare. Podeaua din 
scânduri scârţâi pe palier şi îl auzi pe Robert urându-i 
noapte bună vărului său. Lucy aşteptă şi îşi dădu seama că 
îşi ţinea respiraţia. 

Uşa camerei de vizavi se închise, iar zăvorul fu 


coborât cu un sunet ferm. Se lăsă tăcerea. Ea se aşeză 
înapoi în fotoliu. Nu auzea nimic în afară de ticăitul ceasului 
de pe dulap şi de trosnetul focului, care parcă îi bubuia în 
urechi. Îşi înfipse degetele în braţele catifelate ale fotoliului 
în timp ce aşteptă, iar tensiunea se acumula înăuntrul ei. 
Timpul trecu şi frigul îi învălui picioarele desculţe. Robert nu 
avea de gând să vină la ea. Nici măcar nu voia să îi ureze 
noapte bună. 

lute, fără să stea pe gânduri, înainte să permită fricii 
să pună stăpânire pe ea, domoli puţin focul şi luă 
lumânarea de pe noptieră. Deschise uşa şi ieşi pe palier. 
Fiori reci îi învăluiră gleznele şi o făcură să tremure. 
Traversă palierul pe vârfuri şi bătu încet la uşa camerei lui 
Robert. Fără să aştepte un răspuns, intră. 

El era aşezat pe scaunul dinaintea focului şi avea un 
pahar cu coniac pe măsuţă. Ridică privirea spre ea, dar nu 
zâmbi. Evident, nu era încântat să o vadă. 

„A fost o greşeală”. 

Bătăile rapide ale inimii ei speriate aproape că o 
făcură să se întoarcă spre uşa deschisă, dar o încăpățânare 
stranie o ţintui în loc. 

— Nu ai venit să îmi urezi noapte bună, spuse Lucy, 
apoi închise uşa şi puse cu grijă lumânarea pe dulap. De 
dimineaţă ai spus că vei lupta pentru un viitor pentru noi şi 
totuşi mă eviţi. 

Urmă un moment de tăcere atât de îndelungat, încât 
Lucy avu impresia că Robert nu avea să îi răspundă. Apoi 
privirile li se întâlniră. Ochii lui albaştri sclipeau. Ea se 
întrebă dacă era ameţit de alcool şi inima i se opri o 
secundă. 

— Încerc, spuse el pe un ton jos, să îţi respect 
dorinţele şi să nu te silesc să faci ce nu vrei. Privirea lui o 
studie într-un mod obraznic, iar Lucy deveni brusc 
conştientă de picioarele desculţe şi de şuviţele de păr care 
îi scăpaseră din pletele lungi şi dese. Dar e dificil, continuă 
Robert, când apari în camera mea într-o cămaşă de noapte 
transparentă. 

— Oh! Obrajii îi ardeau, iar Lucy se simţea ca o 


netrebnică naivă, înţeleg. 

— Da, spuse el ironic. Şi îmi cer iertare pentru că te 
găsesc total irezistibilă. Treaba asta îmi face viaţa un iad. 

Robert se ridică, iar Lucy făcu instinctiv un pas înapoi. 
El ridică o sprânceană, iar ea îşi dădu seama că nu era beat 
şi răsuflă uşurată. 

— Îmi pare rău. Acum voi pleca, spuse ea, dar nu se 
mişcă. 

Robert aşteptă, dându-i timp să se decidă, în timp ce 
inima ei bătea atât de tare, încât era convinsă că el o putea 
auzi. Dar tot nu se mişcă. Nu îşi putea lua privirea de la 
chipul lui, de la expresia aspră, parcă sculptată în granit. 
Dar acum nu o mai sperie. Lucy ştia că dincolo de acea 
putere zăcea o tandreţe care îi punea inima pe jar. 

Robert avu nevoie doar de doi paşi mari pentru a 
închide spaţiul dintre ei. O luă în braţe, iar Lucy oftă 
uşurată, se împinse în corpul lui şi îl strânse şi ea în braţe. 

— De ce nu pleci? o întrebă el blând. 

— Pentru că am promis că vom încerca... Lucy 
tremura. Pentru că vreau să fiu cu tine. Pentru că am 
încredere în tine. 

Robert o îndepărtă uşor, dar ochii îi erau blânzi. 

— Nu voi face dragoste cu tine, Lucy, spuse el. Este 
prea curând. Nu eşti pregătită. _ 

Ea ştia că Robert avea dreptate. Il dorea, dar acest 
lucru nu era suficient pentru a alunga amintirile care planau 
asemenea unor aripi negre asupra minţii ei. Nu era suficient 
pentru a-i şterge teama. Nu încă. 

— Ştiu, spuse Lucy. O parte din ea îşi dorea ca Robert 
să o răvăşească, dar nu voia să regrete mai târziu. Dar 
noaptea trecută... Tăcu, amintindu-şi ce spusese el, că o 
găsea irezistibilă. Ea îi cerea prea mult, testându-i 
autocontrolul mai mult decât era drept. Poate că nu ştia 
prea multe lucruri despre bărbaţi, dar de asta era sigură. 
Îmi pare rău, repetă ea. Nu este drept faţă de tine. Nu mi- 
am dat seama. 

Robert o ridică brusc în braţe şi o puse pe pat, apoi se 
aşeză lângă ea şi o trase în braţele lui. 


— La naiba cu tot! spuse el, respiraţia lui gâdilându-i 
urechea. Tot prefer să stai cu mine, fie că este drept sau 
nu. 


Deci era un prost. Îşi privi soţia stând întinsă în pat 
lângă el şi ştiu că îl aştepta încă o noapte de frustrare şi 
disconfort. Cu toate acestea, era un preţ mic pe care 
trebuia să îl plătească. Lucy venise la el. Pentru prima dată, 
venise la el de bunăvoie. Revelația că ea era pregătită să i 
se încredinţeze îi făcu inima să tresalte. Dacă acest lucru 
însemna că, în cele din urmă, putea să spere că avea să 
înlocuiască întunericul dinăuntrul ei cu lumină şi speranţă, 
atunci totul meritase, chiar dacă murea de dorinţă. In viaţă 
nu existau garanţii. Robert ştia acest lucru mai bine decât 
oricine, dar era hotărât să nu permită ca viaţa lui Lucy să 
fie umbrită de frică. 

Robert întinse mâna şi luă între degete panglica cu 
care Lucy îşi legase părul împletit. Trase de un capăt, 
slăbind funda. Concentrat, începu să îi despletească părul, 
trecându-şi degetele prin el, aşa cum tânjea să facă de 
ceva vreme. Era exact la fel de moale şi mătăsos pe cât îşi 
închipuise şi îi aluneca printre degete precum flăcările. 
Culoarea şi textura părului ei îl fascinau. g 

Lucy stătea nemişcată, privindu-l cu ochi mari. In cele 
din urmă, Robert cedă impulsului de a o săruta, iar ea se foi 
şi scoase un sunet gutural, de parcă ar fi aşteptat acest 
moment. Buzele ei erau dulci şi fierbinţi, înlănţuindu-l. El 
era deja excitat, dar îşi păstră controlul cu o voință de fier 
şi îşi spuse în sinea lui că era bine să descopere rezerve de 
înfrânare pe care habar nu avea că le posedă. 

Se desprinse o clipă din sărut şi îşi scoase jacheta, 
cămaşa şi ghetele, aşa cum făcuse şi noaptea trecută. De 
data aceasta, când reveni lângă Lucy, ea se întinse dornică 
spre el, plimbându-şi mâinile pe umerii lui goi, pe braţe şi 
pe spate, explorându-l. Robert scrâşni din dinţi şi îi cedă 
controlul. Atingerea lui Lucy era plină de o curiozitate 


inocentă, la fel de tentantă pe cât era de fascinantă. 

— E atât de fin, de fierbinte, şopti Lucy. 

Îşi trecu mâna peste abdomenul lui, chiar deasupra 
beteliei pantalonilor, iar mădularul lui Robert zvâcni. El îi 
înşfăcă mâna. 

— Destul! Fă-o doar dacă nu cumva vrei să îmi pui 
onoarea la încercare şi să dovedeşti că sunt un mincinos. 

Lucy clipi, apoi făcu ochii mari. 

— Oh! exclamă ea. 

Îşi linse buzele, iar el aproape gemu. O sărută din 
nou, strecurându-şi limba în gura ei, explorând-o, până 
când Lucy începu să se foiască agitată în aşternut, mâinile 
mişcându-i-se pe corpul lui cu mângâieri nerăbdătoare. 

Robert se retrase. Obloanele nu erau închise, iar ea 
arăta ispititoare în semiîntunericul albăstrui. În ochii ei 
somnoroşi se citea pasiunea, iar sânii îi urcau şi coborau 
rapid sub cămaşa de noapte subţire. Robert trase adânc 
aer în piept pentru a se calma. Acestea erau jocuri 
periculoase. 

— Cum te simţi, scumpo? o întrebă el şi îi puse mâna 
pe obraz. 

Ea îi zâmbi şi îşi odihni o mână pe pieptul lui dezgolit. 

— Mă simt foarte bine, mulţumesc, şopti ea. Mă 
simt... în siguranţă. 

Dumnezeul să îl ajute, pentru că el se simţea departe 
de a fi în siguranţă! Dacă sentimentele acestea protectoare 
şi de tandreţe pe care le simţea pentru ea aveau să devină 
şi mai intense, era terminat. O sărută pe gât, îi simţi pielea 
fierbinte şi gustul dulce-sărat, iar corpul i se încordă într-un 
mod dureros. 

— Vrei să mă opresc? întrebă Robert, abia 
recunoscându-şi propria voce din pricina dorinţei reprimate. 

— Nu, răspunse Lucy, zâmbind. Nu, dacă îţi face 
plăcere să continui. 

În ochii ei licări provocarea - nici urmă de teamă. 
Feminitatea ei era prea triumfătoare pentru slăbiciunea lui. 

— Îmi face plăcere, scrâşni el din dinţi. Tu îmi provoci 
foarte multă plăcere. 


Robert îi dezlegă şnurul de la gâtul cămăşii, iar 
decolteul se deschise sub privirea lui. Zări sub cămaşă 
toate formele şi umbrele secrete ale corpului ei. Tânjea 
după el. Încet şi cu grijă, trasă o linie de sub bărbia ei, 
coborând pe gât, apoi mai jos, până în valea dintre sânii ei. 
O auzi pe Lucy icnind. Sfârcurile i se încordară sub cămaşa 
subţire. Robert îşi aplecă uşor capul şi luă unul în gură, 
muşcându-l blând. Icnetul şocat de plăcere al lui Lucy fu 
recompensa de care avea el nevoie. Din nou, se simţi ca un 
zeu. Lucy îşi arcui spatele, deschizându-şi corpul spre el, 
cerşind mai mult. 

— Ah... Părea tulburată. Te rog... nute opri. 

Robert îi trase cămaşa de noapte în jos, până când 
rămase goală până în talie. Lumânarea era pe cale să se 
stingă, iar umbrele din încăpere erau întunecate. Lucy 
părea palidă şi diafană în semiîntuneric. Robert voia să o 
vadă în toată splendoarea ei, dar nu îndrăznea să strice 
atmosfera pentru a aprinde altă lumânare. În schimb, o 
mângâie uşor pe umeri, chiar reţinut, iar mângă.ierile lui îi 
făcură treptat sânii să se trezească din nou la viaţă. Apoi îşi 
plimbă mâinile peste sâni, mângâind sfârcurile. Lucy gemu 
şi începu să respire sacadat. Robert repetă mângâierea iar 
şi iar, simţindu-i trupul încordându-se sub atingerea lui, 
ghidându-l spre împlinirea unei dorinţe pe care ea încă nuo 
recunoştea. 

Când buzele lui urmară acelaşi traseu, peste coastele 
ei, până în vârful sânilor, Lucy ţipă din nou, ridicându-se din 
pat, corpul ei cerşind mai mult. Robert se supuse, muşcând- 
o uşor, lucru care o făcu să se agite şi să se piardă sub 
atingerea lui, uitând de temeri. Pielea ei fierbinte avea gust 
de trandafiri şi de excitare, iar erecţia lui era atât de 
încordată, încât Robert ardea de nerăbdare să se afunde în 
ea. Dar nu uită că acesta era doar începutul. Un singur pas 
greşit era suficient pentru a-i retrezi temerile. 

Degetele ei se agăţară cu disperare de cearşaf în timp 
ce buzele lui ajunseră pe stomac, iar limba lui trasă cercuri 
vicioase pe buricul ei. Cămaşa de noapte se înfăşurase pe 
coapsele ei după cât i se zvârcolise trupul în aşternuturi. 


Robert se întrebă dacă ea îşi dăduse seama că îşi 
depărtase instinctiv coapsele, parcă invitându-l. Zăcea 
gâfâind pe cearşafurile învălmăşite, cu ochii închişi şi uşor 
încruntată. 

— Vreau... bâigui Lucy de parcă ar fi fost ameţită de 
alcool, de parcă nu cunoştea cuvinte pentru ceea ce îşi 
dorea. 

Robert îşi plimbă mâna pe piciorul ei şi se opri pe 
pielea fină a coapsei interioare. Lucy tremură incontrolabil 
şi ridică şoldurile, parcă implorându-l. 

El se aplecă şi o sărută pe gât, iar buzele lui îi atinseră 
în treacăt urechea. 

— Vrei să ne oprim. 

Intre ei nu aveau să existe inhibiţii sau falsă modestie. 
Dacă Lucy avea să aibă încredere în el, totul trebuia să fie 
deschis şi cinstit, fără pretenţii, iar ea trebuia să îşi 
recunoască nevoile şi plăcerile. Robert nu putea linişti altfel 
fantomele trecutului. 

Lucy deschise ochii la auzul cuvintelor lui, dar, în 
acelaşi timp, Robert îi depărtă şi mai mult coapsele şi găsi 
miezul uşor umflat. O privi. Expresia ei se schimbă, Lucy 
făcu ochii mari, iar buzele i se întredeschiseră când simţi 
atingerea lui. Ceva fierbinte licări în ochii ei, ceva aproape 
acuzator, de parcă nu îi venea să creadă cum o făcea să se 
simtă. 

Robert mângâie micul mugur o dată, de două ori, cuo 
mişcare blândă, iar Lucy ajunse imediat la eliberare, ţipând 
neputincioasă, iar corpul ei se zgudui de forţa plăcerii. 
Robert o mângâie iar şi văzu cum un nou val de plăcere o 
străbătu, mai intens decât primul. Şocul şi reticenţa din 
ochii ei se dizolvară într-o desfătare pură, iar trupul i se 
moleşi. Lucy închise ochii şi rămase nemişcată, gâfâind, 
acoperită de un văl sclipitor de sudoare. 

După o clipă, Robert aprinse lumânarea, apoi trase 
cămaşa de noapte de sub ea şi o aruncă deoparte. Apoi o 
luă pe Lucy în braţe, unde ea rămase fără să protesteze. 
Sânii ei încă urcau şi coborau sacadat pe pieptul lui, care 
era foarte încordat, dar el simţea că putea tolera această 


încordare dacă rezultatul era o asemenea plăcere pentru 
Lucy. Pentru că nu avea nicio îndoială că o dusese pe 
culmile plăcerii, iar lui îi plăcuse enorm să o vadă 
descoperind acele senzaţii noi. Robert nu se aşteptase să 
se simtă atât de mulţumit de sine pentru simplul fapt că îi 
oferise ei plăcere. Era o descoperire surprinzătoare. 

— Ce mi-ai făcut? 

Lucy părea epuizată, dar semăna din nou cu ea însăşi. 
Deschise ochii, care îi erau ca două stele întunecate şi 
somnoroase. 

— Ţi-am arătat cât de bine te poate face corpul tău să 
te simţi, zise Robert, bănuind că ea asocia corpul fizic doar 
cu durere şi cu pericol. 

Acum era rândul lui să îi arate că experienţele fizice, 
senzuale îi puteau aduce plăcere dincolo de orice 
imaginaţie. 

Buzele ei se încovoiară uşor într-un zâmbet. 

— Deci asta ai făcut. Habar nu aveam. 

Robert o sărută. Reacţia ei fu diferită de data aceasta, 
deschisă şi receptivă, influenţată de plăcerea pe care o 
descoperise. El îşi cufundă limba adânc în gura ei, 
înfrânându-şi dorinţele, mimând cu limba mişcările pe care 
ar fi vrut să le facă cu trupul. Lucy gemu şi deveni şi mai 
receptivă, iar Robert fu pe punctul de a se elibera în 
pantaloni, lucru care nu i se mai întâmplase de la vârsta de 
16 ani. 

Se rostogoli pe partea cealaltă, blestemându-şi lipsa 
autocontrolului. Erau căsătoriţi doar de două nopţi, iar el nu 
avea de gând să rişte să o sperie pe Lucy expunând-o 
nevoilor lui. Acest lucru trebuia să mai aştepte. Poate că în 
momentul acesta ea arăta precum un înger decăzut, dar 
avea să redevină o virgină speriată dacă el grăbea lucrurile. 

Ea încă zăcea întinsă pe pat cu părul ciufulit şi cu 
ochii pe jumătate deschişi, privindu-l. Lumina lumânării îi 
dădea o tentă aurie pielii, evidențiind pistruii presăraţi pe 
umeri. Lucy arăta minunat de răvăşită. Dorinţa lui era 
asemenea unei bestii hămesite, căutând satisfacţie. 
Niciodată nu se supusese unei sarcini atât de dificile 


precum cea de a-şi ţine mâinile departe de ea. 

— La ce te gândeşti? întrebă Lucy. 

Sub nicio formă nu avea să îi spună că se gândea să 
facă dragoste cu ea, că voia să o posede, să pecetluiască 
înţelegerea lor făcând-o soţia lui în adevăratul sens al 
cuvântului. 

— Mă gândesc, răspunse el, că nimic nu mi-ar plăcea 
mai mult decât să te fac să ţipi din nou de plăcere. 

Lucy păru şocată de sinceritatea lui şi, pentru o clipă, 
Robert crezu că mersese prea departe. Increderea ei era 
prea fragilă, întotdeauna fiind însoţită de teama de amintiri. 
Dar totodată avea o curiozitate sănătoasă. Era destul de 
pasională şi tocmai începuse să înţeleagă unde o putea 
duce acea pasiune. 

Robert aşteptă. 

Privirea ei o întâlni timidă pe a lui. 

— Este posibil acest lucru? întrebă Lucy pe un ton 
detaşat, raţional. Adică este posibil să experimentezi 
acelaşi grad de plăcere iar şi iar... 

— Ce-ar fi să aflăm? întrebă calm Robert, dar nu se 
mişcă. 

Era alegerea ei, ea trebuia să decidă cât de departe 
voia să meargă. 

Lucy îl privi lung. Robert îi observă pulsul zvâcnind în 
gât. 

— Adică mă întrebi... spuse ea cu glas răguşit. 

— Dacă ţi-ar plăcea să afli. Da. 

Lucy îşi muşcă buza şi îşi plecă privirea. Robert ştia că 
era greu pentru ea; realitatea îşi croia drum înapoi în 
simţurile ei, acum pe lumină, pe măsură ce plăcerea 
senzuală se stingea. Un motiv în plus pentru a o invoca din 
nou. Noaptea încă era la început. La parterul hanului, 
salonul devenea din ce în ce mai zgomotos. 

— Ai încredere în mine încă puţin, zise Robert. Dă-ţi 
frâu liber dorinţei de a învăţa. 

Lucy zâmbi. 

— Mărturisesc că mereu am fost dornică să învăţ 
lucrurile noi. 


Robert zâmbi. Dacă nu îşi putea satisface propria 
plăcere în acea seară, atunci părea o răzbunare dreaptă să 
o ducă pe Lucy pe culmile plăcerii carnale. 


* 


Lucy îl văzu pe Robert zâmbind şi se întrebă de ce 
naiba acceptase. Prima dată avusese o scuză - voise să 
construiască o intimitate pe care o iniţiaseră deja şi să îi 
arate că era devotată viitorului lor. Voise să îi demonstreze 
că avea încredere în el. Acea încredere dusese la o plăcere 
senzuală pe care ea nu şi-ar fi putut-o imagina niciodată. 
Chiar şi acum, când rămăşiţele acelei plăceri încă zăboveau 
în corpul ei, lui Lucy tot nu îi venea să creadă că fusese atât 
de bine. 3 

Şi Robert se oferea să repete experienţa. In mod 
diferit. Ceea ce ar fi fost pur şi simplu o îngăduinţă de sine, 
dar ea îşi dorea acest lucru. Şi-l dorea chiar cu disperare. Şi 
avea să fie în siguranţă, pentru că Robert îi promisese că în 
acea seară totul era pentru plăcerea ei. Nu trebuia să îşi 
facă griji în privinţa pericolului de a consuma căsătoria. 
Lucy se putea elibera de laţul trecutului şi putea trăi doar în 
prezent. Robert îi ceruse să se lase pe mâinile lui şi ar fi 
fost o insultă să îl refuze. Oh, ea se putea convinge pe sine 
în acea seară că negrul era alb şi că argintiul era auriu! 

Dar, cu toate acestea, era foarte agitată. Inima îi 
bătea să îi spargă pieptul, iar tensiunea se acumula cu 
fiecare bătaie. 

— Poftim. Robert mersese până la masa de lângă 
fereastră, aprinse altă lumânare şi turnă vin în două 
pahare. Le luă cu el şi îi dădu unul lui Lucy, ciocnindu-l uşor 
de al lui. Bea. 

— Treaba asta necesită vin? întrebă Lucy. 

El râse. 

— Poate. Pari puţin încordată. Cheia este să bei 
suficient vin cât să te relaxezi, dar nu prea mult, ca să nu 
devii apatică. 

— Voi ţine minte, spuse Lucy. 


Luă o gură de vin, apoi încă una, aproape golind 
paharul. Era un vin bun, ce îi aluneca uşor pe gât. Robert îi 
luă paharul din mână şi îl puse pe bufet. După o clipă, ea 
simţi din nou gustul vinului pe buzele lui, în timp ce o 
sărută. Robert avusese dreptate - i se învârtea capul, dar 
într-un mod delicios, senzual, iar ea nu ştia dacă vinul o 
făcea să se simtă astfel sau sărutul lui. Un val de căldură îi 
străbătu corpul. 

— Întinde-te, îi spuse el blând, iar inima ei o luă 
galop. 

Lucy se întinse pe spate, simțindu-se brusc timidă şi 
vrând să se ascundă de privirea lui, dar Robert îi întinse 
braţele, apoi se retrase uşor şi o privi. Acum, în lumină, nu 
se mai putea ascunde. Situaţia i se prea intimă, dar, în 
ciuda vechilor temeri, se forţă să stea nemişcată şi să le 
înfrunte. După o clipă, senzaţia de captivitate se stinse. 

— Eşti frumoasă. 

Robert îi atinse uşor umerii, îşi plimbă mâinile pe 
braţele ei, îi mângâie sânii cu aceleaşi mişcări blânde de 
mai devreme. Lucy începea să recunoască reacţiile corpului 
ei. Se simţise atât de satisfăcută mai devreme, încât nu 
credea că acea plăcere mai putea fi trezită. Cu toate 
acestea, orice alunecare uşoară a mâinilor lui părea să 
atingă o coardă sensibilă înăuntrul ei. Îşi aminti cât de bine 
o făcuse să se simtă masajul şi cum îi împinsese trupul să 
cerşească mai mult. Robert o făcea să reacționeze cu atâta 
uşurinţă! 

„E ceva greşit în acest lucru?” Vocea din mintea ei îi 
aminti că el era soţul ei şi că în acea seară nu avea de ce 
să se teamă. Nu era nevoie să se gândească la nimic. Putea 
lăsa aceste lucruri pe altă dată. 

Suspină şi decise să se predea, iar trupul i se relaxă şi 
se expuse înaintea lui. Lucy îl privi pe Robert printre 
pleoapele pe jumătate închise. El îi studie goliciunea, iar ea 
fu surprinsă de cât de mult se bucura de dorinţa vădită care 
se citea pe chipul lui. O făcea să se simtă feminină şi 
puternică. 

Robert o ridică şi o sărută atât de intens, încât Lucy îşi 


a 


simţi capul învârtindu-se. Apoi el îşi cobori buzele pe sânii 
ei, iar valul de dorinţă o răscoli din nou. Işi lăsă capul pe 
spate şi îşi arcui trupul. Îi simţea mâinile puternice pe 
spatele dezgolit, în timp ce gura lui o prăda cu sărutări. 
Senzaţia de ameţeală se intensifică, iar pulsul îi zvâcnea 
într-un mod delicios în stomac, parcă având o voinţă 
proprie. 

Robert o întinse iar blând pe pat şi îşi strecură 
palmele pe coapsele ei. Lucy se înfioră. Îşi simţea pielea 
febrilă. Trupul ei se trezise la viaţă. Simţi cum mâinile lui îi 
depărtară mai mult picioarele şi cum părul lui îi atinse uşor 
pielea sensibilă a coapselor interioare. Fu atât de şocată, 
încât aproape că se trezi din amorţeala senzuală. Se ridică 
pe coate, dar Robert îşi puse palma pe pântecul ei şi apăsă 
uşor. Brusc, stomacul i se învolbură de dorinţă, apoi se lăsă 
înapoi pe spate şi gemu. , 

Robert îi ţinu coapsele depărtate. Işi trecu subtil limba 
peste mugurul dintre picioarele ei, iar gestul o făcu să se 
simtă de parcă ar fi zburat. Corpul ei începu să se 
zvârcolească, iar plăcerea pe care o simţea deveni atât de 
puternică, încât strigă şocată numele lui Robert. Senzaţia 
continuă să se intensifice în timp ce el repetă mişcările cu 
limba. Lucy se simţi stând neputincioasă pe culmile plăcerii, 
aşteptând, dorindu-şi cu disperare să cadă în gol. Era 
diferită de senzaţia pe care o experimentase mai devreme; 
aceasta era mai acută, mai clară, aproape insuportabilă. 
începu să alerge după această senzaţie, vrând să o 
oprească, dar oricât de mult încerca să o prindă, aceasta se 
îndepărta tot mai mult de ea. Ştia că începuse să îl implore. 
Îşi auzi propriile cuvinte sparte şi simţi zâmbetul lui Robert 
pe coapsele ei. 

În cele din urmă, când fu convinsă că nu mai putea 
suporta, când începu să se zvârcolească sub atingerea 
limbii şi a mâinilor lui, simţi cum se eliberează cu o forţă 
uimitoare, care o lăsă epuizată şi cu răsuflarea tăiată. 

Un întuneric fierbinte se lăsă peste pleoapele ei. 
Trupul încă îi tremura şi tresărea, părând incapabil să se 
oprească. Ea se simţea copleşit, dar, într-un mod straniu, 


încă era excitată şi dornică. Era o senzaţie insuportabilă, de 
parcă Lucy ar fi luat tot ce putuse să ia şi totuşi tânjea după 
mai mult. Apoi simţi din nou limba lui Robert între coapsele 
ei, ducând-o din nou pe culmi. O luă prin surprindere şi nu 
avu scăpare - atinse culmile plăcerii pentru a doua oară, 
ţipând. Parcă nişte gheare se agăţaseră de ea pe dinăuntru, 
plăcerea fiind dureroasă în intensitatea ei. 

De data aceasta, când se calmă între aşternuturi, 
dulcea excitare nu se stinse, zvâcnind în fiecare celulă din 
corpul ei. Lucy o simţi din cap până în picioare şi adânc 
înăuntrul ei. Robert stătea întins lângă ea şi îi săruta sânii. 
Fiecare atingere a limbii şi a buzelor lui reverbera în corpul 
ei, până în stomac, unde se formase un nod de dorinţă. Era 
fierbinte, chinuitor, insuportabil. Lucy nu credea că Robert îi 
putea ţinea corpul în starea aceea perpetuă de plăcere, dar 
nu pe deplin satisfăcută, până când ea se zvârcolea de 
frustrare şi de disperare. Acum în mintea ei nu era loc 
pentru gânduri, ci doar pentru senzaţii. 

El îi depărtă mai mult coapsele, iar Lucy simţi aerul 
rece sărutându-i miezul excitat. Era atât de sensibilă în acel 
moment, încă acea atingere uşoară îi făcu trupul să 
tremure din nou. 

— Nu mai... nu mai pot... Era prea mult. Era minunat. 
Era insuportabil. Voia să îl implore pe Robert să se oprească 
şi, totodată, să o facă să uite de ea. Nu mai pot încă o dată. 

— Eu cred că poţi, îi şopti el la ureche. Încă o dată. Ai 
încredere în mine! 

„Ai încredere în mine!” 

Robert se mişcă. Lumânarea pâlpâi în aerul rece al 
nopţii. Fiori reci îi străbătură corpul lui Lucy. Zăcea întinsă, 
abia mai putând să respire, simțind plăcerea neîmplinită în 
fiecare fărâmă a corpului ei, care cerşea să fie eliberată. 

Apoi simţi cum degetele lui alunecară înăuntrul ei. Era 
atât de înfierbântată şi de umedă, încât fu suficientă cea 
mai mică atingere, iar Lucy atinse culmile pentru ultima 
oară, pierzându-se într-un val orbitor de lumină şi 
predându-se plăcerii totale. 

Nu ştia exact cât timp trecu până ce deschise ochii. 


Se simţea epuizată, secătuită, iar corpul o durea în moduri 
pe care nu trăise simţise niciodată. În oglinda agăţată 
deasupra dulapului, îşi văzu reflexia: părul ciufulit, ochii 
licărind, o femeie depravată întinsă pe pat, cu picioarele 
depărtate şi trupul răvăşit de sărutările şi atingerile lui 
Robert. Fu şocată - habar nu avea că putea să arate astfel. 

Căută cearşaful pentru a se acoperi, dar Robert îl 
împinse mai departe de ea. Privirea lui fierbinte şi intimă o 
studia din cap până în picioare. 

— E prea târziu pentru modestie, spuse el, iar ochii îi 
licăriră cu mândrie. 

Revenindu-şi în  simţiri, Lucy fu îngrozită de 
comportamentul ei destrăbălat, de modul în care cerşise 
plăcere. Robert îi observă expresia uimită şi râse, apoi o 
trase în braţele lui. Lucy îşi odihni obrazul fierbinte pe 
umărul lui dezgolit şi îi mirosi pielea; începu să se simtă 
ameţită, copleşită de o senzaţie de saţietate fizică. 

— Eşti încântat, şopti Lucy şi îl simţi întorcând capul 
spre ea. Incântat că ai putut să îmi faci asta. 

Nu fusese în totalitate pentru plăcerea ei, se gândi 
Lucy. Probabil că fusese frustrant pentru el să îşi sacrifice 
propria plăcere. Cu siguranţă, faptul că îi testase limitele, 
că îi controlase corpul şi o făcuse să se abandoneze în voia 
lui era o mică recompensă. 

Robert o sărută pe păr, iar Lucy îi simţi zâmbetul din 
voce. 

— Mi-a făcut foarte mare plăcere, spuse el. 

— Şi mie mi-a plăcut foarte mult. 

O sărută, parcă mulţumindu-i pentru mărturisirea 
şoptită, dar ea deja se lăsase pradă somnului, mintea 
fiindu-i învăluită în întuneric. Şi, pentru prima dată după 
multă vreme, visele nu îi fură bântuite de coşmaruri. 

Lucy se trezi şi se simţi diferit - îşi simţea corpul 


matur şi împlinit, dar într-un fel înfometat. Se întoarse pe 
partea cealaltă şi întinse mâna după Robert, dar locul de 
lângă ea era gol. Clipi şi văzu că încăperea era scăldată în 
lumina zilei. 

Se rostogoli pe spate şi privi printre pleoapele 
întredeschise jocul razelor soarelui şi ale umbrelor pe 
tavan. Ce plăcere nemaiîntâlnită! Abia îi venea să creadă. 
Ce intimitate fusese între ei! Adevărul era că fusese şocată 
de dorinţele corpului ei, pe care nici măcar nu le bănuise 
vreodată. Îşi dădu seama că ţinuse adânc îngropate acele 
nevoi, le considerase noţiuni intelectuale astfel încât să nu 
reprezinte niciun pericol pentru ea, să fie reci şi lipsite de 
pasiune. lar Robert le scosese la suprafaţă, le trezise la 
viaţă. 

Cu toate acestea, el nu profitase de ea, nu împinsese 
lucrurile dincolo de limita cu care se simţea confortabil. lar 
ea nu îi dăduse nimic la schimb pentru cea mai fericită 
noapte din viaţa ei, iar acum acest lucru i se părea nedrept. 

Îşi aminti că, în dulcea agonie a pasiunii care o 
răvăşise, Lucy promisese să aibă încredere în Robert, să îi 
permită să facă orice pentru a o ajuta să îşi depăşească 
teama de intimitate. La momentul respectiv, nu înţelesese 
că acest lucru însemna să se lase complet pe mâinile lui. Se 
înfioră. Deja se întreba încotro avea să o ducă acea 
promisiune, fiindcă trupul ei trădător deja îşi dorea mai 
mult. Dar acum, după ce se trezi, Lucy simţi cum 
întunericul se strecură treptat în mintea ei, amintindu-i că, 
într-un final, Robert avea să-i ceară să îi fie soţie în 
adevăratul sens al cuvântului şi să-i dăruiască un 
moştenitor. 

Tremură uşor, alungând gândurile negre. Briza care 
intra pe fereastra deschisă era rece pe corpul ei gol. Era pe 
punctul de a se acoperi cu cearşaful, dar se opri brusc, 
privindu-şi curioasă goliciunea. Nu îşi studiase niciodată 
corpul. Îl respinsese pentru că o văzuse pe Alice murind, o 
văzuse chinuită de durere. Acum, pentru prima dată, se 
gândi la corpul ei ca la un mijloc de a obţine plăcere. Işi 
trecu mâna peste sâni. Erau rotunzi şi plini, iar vârfurile 


rozalii erau uşor umflate de la atenţia pe care le-o acordase 
Robert noaptea trecută. Erau sensibile la atingere, dar era o 
senzaţie plăcută, iar Lucy îşi simţi pielea trezindu-se la 
viaţă. 

Işi cobori mâna pe pântec. O durere fierbinte, dar 
plăcută începu să zvâcnească la gândul acelor amintiri 
secrete de plăcere. Stomacul ei era rotund, Lucy nu era 
uscăţivă precum Mairi sau Lachlan, ci avea forme. De fapt, 
corpul ei era rotunjit peste tot. Avea fundul durduliu, dar 
ferm de la călărie, la fel şi coapsele. Nu era vreo femeie 
suplă şi zveltă, dar în dimineaţa aceea se simţea foarte 
atrăgătoare. 

Din nou, gheara îndoielii şi a fricii se întinse spre 
inima ei. Probabil că aşa se simţise şi Alice. Sedusă de 
pasiune, îndrăgostită iremediabil, se dăruise total şi, drept 
consecinţă, pierduse totul. Pasiunea era înşelătoare, 
periculoasă. Te putea face să îţi pierzi capul şi să uiţi de 
orice. 

Totuşi, pentru prima dată, împiedică gândul să 
meargă mai departe, înainte ca teama să pună stăpânire 
pe ea. Alice iubise şi murise, iar aceea fusese o tragedie, 
dar acest lucru nu însemna că şi ea avea să păţească la fel. 
Raza de lumină din inima ei se intensifică uşor. 

Se auzi o bătaie în uşă, iar Isobel dădu buzna în 
cameră cu o tavă. Lucy se grăbi să se acopere cu cearşaful, 
dar zâmbetul hangiţei fu cunoscător. Lucy îşi văzu cămaşa 
de noapte aruncată pe podea, lângă pat, şi aşternuturile 
mototolite, care îşi spuneau propria poveste, îşi aminti cum 
ţipase de plăcere când Robert o dusese pe culmile plăcerii 
şi deodată se întrebă dacă o auzise cineva. Nu se gândise 
la acest detaliu în clipa aceea, nu îi păsase şi, fără îndoială, 
toată lumea avea să ia acest lucru ca pe o dovadă a 
bărbăţiei lordului lor. Chiar şi aşa, Lucy roşi. 

— Lord Methven s-a gândit că aveţi nevoie de odihnă, 
spuse Isobel pe un ton vioi. Puse tava la capătul patului şi o 
ajută pe Lucy să se îmbrace cu neglijeul din dantelă de pe 
spătarul scaunului. M-a rugat să vă amintesc de călătoria 
spre Golden Isle din această după-amiază, aşa că nu aveţi 


mult timp la dispoziţie. 

Plăcerea i se stinse treptat la gândul că Robert nu era 
acolo pentru a-i spune el însuşi planurile de călătorie. Era 
precum cu o zi în urmă, când el dispăruse întreaga zi, 
lăsând-o singură. Lucy îşi aminti petrecerea de nuntă şi 
cum se schimbase Robert când fusese menţionată Golden 
Isle. 

— Isobel... Lucy tocmai ridica ceaşca cu ciocolată 
caldă spre buze, dar se opri. Ştiu că Golden Isle face parte 
din proprietatea lui Lord Methven, dar de ce... Tăcu din 
nou, vrând să îşi aleagă cu grijă cuvintele. De ce este 
deranjat de simpla menţiune a insulei? 

Expresia lui Isobel deveni precaută. Femeia începu să 
se foiască, ridicând cămaşa de noapte de pe podea şi 
netezind-o cu palmele. 

— Lord Methven nu v-a spus? întrebă ea. 

Ceva din tonul ei îi atrase atenţia lui Lucy. 

— Nici măcar un cuvânt. 

„Nu ne cunoaştem bine...” 

În ciuda intimităţii dintre ei de noaptea trecută, Lucy 
deveni deodată conştientă de faptul că existau multe 
lucruri pe care nu le ştia sau nu le înţelegea despre Robert. 
Un fior de singurătate o străpunse. 

Isobel puse cămaşa de noapte pe marginea patului, 
apoi ridică privirea şi întâlni ochii lui Lucy. 

— Acolo a murit Gregor Methven, spuse ea. Se spune 
că Lord Methven urăşte locul acela. S-a certat atât de tare 
cu bunicul său după moartea lui, încât s-a urcat pe prima 
barcă din port, iar de atunci nu a mai pus piciorul acolo. 


* 


Lucy zări Golden Isle printr-un văl de ceață, ploaie şi 
grindină. Insula părea cenuşie, nu aurie, cum îi spunea 
numele, şi, pentru prima dată, ea înţelese de ce Robert nu 
voia să meargă acolo. Stânci imense se înălţau din marea 
învolburată. Pescăruşii pluteau în vânt şi cârâiau şi ţipau 
asemenea strigoilor. Stâncile erau gri, marea era gri şi cerul 


era gri. Parcă era o imagine apocaliptică. 

Erau pe mare de şase ore, iar lui Lucy îi era frig şi rău, 
era udă şi nefericită. Toată ziua aşteptase ca Robert să îi 
vorbească, să îi spună care erau planurile lui, să îi 
mărturisească adevărul despre Golden Isle şi să i se 
destăinuie cu privire la sentimentele care îl încercau acum, 
când se întorcea pe insulă. Dar fusese ocupat cu pregătirile 
pentru călătorie. Când ea mersese pe chei să îl caute, elo 
întâmpinase absent, apoi îşi reluase sarcina de a 
supraveghea încărcarea proviziilor. Lucy se simţea exclusă, 
fără niciun rol, fără nimic de făcut. 

Îşi luase la revedere de la Mairi pe cheiul din Findon, 
dar numai o voinţă imensă o făcuse să nu cadă în genunchi 
şi să nu o implore pe sora ei să-i însoţească. Işi şi închipuia 
reacţia lui Mairi dacă ea ar fi implorat-o să o însoţească în 
călătoria de după nuntă. Sora ei ar fi fost îngrijorată că 
noaptea nunţii fusese un dezastru şi sigur i-ar fi cerut 
detalii, fără pic de tact. Prin urmare, Lucy doar o 
îmbrăţişase strâns pe Mairi şi o trimisese înapoi la 
Edinburgh, cu o scrisoare pentru tatăl lor şi cu promisiunea 
că avea să-i invite pe toţi la Methven de îndată ce se 
întorcea. O privise pe Mairi îndepărtându-se călare cu Jack 
Rutherford. Bineînţeles că nici nu porniseră bine la drum că 
şi începuseră să se certe. 

La început, călătoria fu lină. Un soare palid strălucea 
printre norii albi ca laptele în timp ce micul iaht ieşise din 
portul Findon. Lucy stătea în cabină şi îl privea pe Robert 
muncind cot la cot cu echipajul. Era desculţ şi îmbrăcat cu 
aceleaşi haine din ziua precedentă. Era evident că făcuse 
acest lucru de nenumărate ori, poate chiar din copilărie. Era 
stabil pe picioare pe puntea umedă şi se simţea în largul lui 
alături de membrii echipajului. Din nou, Lucy se simţi 
singură, ca o doamnă aristocrată care nu avea nimic de 
făcut. 

Treptat, coasta dispăru în zare, vântul se înteţi, iar 
norii cenuşii se adunară la orizont. lahtul începu să se 
legene şi, în curând, Lucy începu să se simtă foarte rău. Nu 
mai fusese niciodată pe mare. Fusese o singură dată pe o 


barcă, când îl vizitaseră pe Wilfred Cardross la Greenock, 
iar el se lăudase cu iahtul lui. Era considerabil mai mare 
decât această ambarcaţiune mică, iar salonul era tapisat cu 
mătase roşie şi fire de aur şi dominat de blazonul Cardross. 
Lui Lucy i se păruse ţipător şi vulgar. Dar acum ar fi dat 
orice pentru o cabină confortabilă în care să se întindă în 
timp ce vasul se legăna printre valuri, iar stomacul ei odată 
cu el. 

Uşa cabinei se deschise brusc şi Robert îşi făcu 
apariţia. Avea în mâini o tavă pe care păreau să fie două 
castroane cu supă. Simplul lor miros îi întoarse stomacul pe 
dos. Robert o privi, puse tava jos şi o apucă de braţ. O trase 
pe coridor şi o împinse în susul scărilor, până ce ajunseră 
pe punte - atât de repede, încât Lucy aproape că se 
împiedică în faldurile rochiei. 

— Ce îmi faci? întrebă iritată Lucy. Mă simt rău. Lasă- 
mă în pace! 

Aerul proaspăt fu ca o palmă peste faţă după aerul 
rânced din cabina de sub punte. Capul lui Lucy încetă să se 
învârtă aproape instantaneu, iar stomacul i se domoli când 
ea trase recunoscătoare în piept aerul rece şi sărat. Stropii 
de apă erau reci pe pielea ei. Se agăţă de balustradă şi lăsă 
ploaia să o acopere. 

— Dacă priveşti spre orizont, nu te vei mai simţi atât 
de rău. 

Robert stătea lângă ea, ţinându-i protector un braţ pe 
mijloc în timp ce o îndrumă spre un loc adăpostit de lângă 
catargul principal. Lucy se aşeză pe un colac de frânghie şi 
îşi fixă privirea pe orizontul îndepărtat, unde marea se 
înălța şi cobora asemenea unui călăreț pe un armăsar 
neîmblânzit. Era frig pe punte, iar rochia şi pelerina ei erau 
deja ude, dar prefera să stea afară decât în cabină. 

— Acum vrei nişte supă? o întrebă Robert zâmbind, 
iar ei îi veni să îl plesnească pentru că era atât de relaxat în 
timp ce ea se simţea exact pe dos. 

— Nu, mulţumesc. 

Ar fi fost prea mult să mănânce. 

— Atunci, dacă vrei să stai aici, îţi voi aduce o pătură 


ca să îţi ţină de cald. 

— Eşti foarte amabil. 

Zâmbetul lui se lărgi la auzul tonului ei rece, dar 
Robert se întoarse cu două pături groase, care miroseau a 
peşte, dar erau minunat de călduroase. 

— Această parte a traversării se numeşte cuib, spuse 
el. Aici se întâlnesc mai mulţi curenţi. De aceea este atât de 
agitată marea şi durează aşa de mult. 

Lui Lucy nu îi păsa atâta vreme cât se domolea, dar i 
se făcu din ce în ce mai rău. Ploaia cădea ca o perdea peste 
mare, pânzele trosneau în bătaia vântului, iar mica 
ambarcaţiune scârţâia în mod alarmant, biciuită de valuri. 

Pe măsură ce se apropia ora opt seara, stâncile de pe 
Golden Isle răzbătură din vălul de ceaţă, iar micul iaht intră 
în port. Robert o ajută pe Lucy să coboare pe țărm. Nimeni 
nu le venise în întâmpinare. McCall, bărbatul care sosise în 
Findon cu o seară în urmă, bâigui ceva cum că avea să 
meargă să îi anunţe pe cei din sat că sosiseră şi dispăru în 
ceaţă. Căpitanul portului le puse la dispoziţie o brişcă trasă 
de un cal mic, care părea prost dispus. 

— Sunt aproape cinci kilometri până în sat, spuse 
Robert, ajutând-o pe Lucy să urce în brişcă şi să se aşeze 
pe tăblia tare din lemn. Redevenise morocănos. Avea o 
expresie aspră, iar ea îi simţi încordarea. După atâţia ani, 
să se întoarcă în acest loc uitat de Dumnezeu şi să fie 
întâmpinat doar de ceața deasă şi de mlaştinile cenușii... 
Inima îi tresări, gândindu-se cum trebuia să se fi simţit 
Robert. 

Primul kilometru fu străbătut în tăcere. Drumul era 
accidentat, iar poneiul nu era deloc cooperant, oprindu-se 
des şi fără niciun motiv. Vântul sufla rece dinspre dealuri. 
Lucy, udă până la piele şi înfrigurată, se ghemui pe 
banchetă. Se uita la mâinile lui Robert pe frâie şi îi studie 
expresia înverşunată. Îşi spuse în sinea ei că arăta ca un 
străin aprig. 

— Isobel mi-a spus că nu ai mai fost pe insulă de mulţi 
ani, se încumetă Lucy. 

— Aşa este. 


Chipul lui nu era deloc comunicativ, iar tonul lui o 
avertiză să înceteze cu întrebările. Îşi ridică gulerul hainei, 
poate pentru a se proteja de ploaie sau pentru a-şi ascunde 
expresia de ea. 

— ii foarte mult la proprietăţile şi la oamenii tăi. Mi 
se pare surprinzător... Lucy ezită când îşi auzi neliniştea din 
glas. Este foarte frumos aici, adăugă ea, sperând ca Robert 
să nu îşi dea seama că minţea şi că i se părea că era cel 
mai uitat loc de pe faţa pământului. 

— Da, este, răspunse el morocănos, rămânând cu 
privirea aţintită asupra drumului care se derula înaintea lor. 

Era limpede că nu avea de gând să intre în detalii. 
Lucy începu să se simtă iritată. La naiba cu bărbaţii şi 
inabilitatea lor de a comunica! Sau mai degrabă la naiba cu 
tentativele deliberate ale lui Robert de a o ţine la distanţă! 
Era convinsă că el ştia că Isobel îi spusese despre Gregor şi 
despre cearta pe care o avusese cu bunicul lui. 

Dar poate că evenimentele din trecut erau prea 
dureroase pentru el. Lucy înţelegea acest lucru. Şi ea se 
simţise la fel după ce murise Alice. Ingropase adânc 
durerea. lar suferinţa nu cunoştea limite de timp. 

Lucy întinse mâna şi îl atinse pe mânecă. Era speriată, 
dar voia să fie destul de curajoasă cât să abordeze acest 
subiect. Voia ca Robert să ştie că ea era lângă el, orice ar fi 
avut de înfruntat. Se simţea singură. l-ar fi fost de ajutor 
susţinerea /ui în noul ei rol ca soţie, dar unul din ei trebuia 
să facă primul pas. Robert fusese atât de blând şi de 
răbdător cu ea când Lucy îi dezvăluise cele mai mari frici 
ale sale! Schimbarea pe care o provocase în el Golden Isle 
era greu de înţeles şi dificil pentru ea să îl vadă 
transformându-se în străinul acesta dur şi necomunicativ. 

— Uneori, este greu să te întorci într-un loc încărcat 
cu atâtea amintiri, spuse ea precaută. Pe mine m-a ajutat 
să îţi vorbesc despre Alice. Poate dacă ai vorbi cu mine... 

— Cazurile nu se aseamănă, zise Robert pe un ton 
rece. Nu vreau să vorbesc despre asta. Nu m-am făcut 
înţeles? Cu un gest brusc din mână, Robert opri brişca şi 
sări pe pământ. O ţintui cu o privire încruntată. Şi cum ai 


atât de multe talente, sunt sigur că poţi conduce brişca 
până la reşedinţă. 

Fără vreun alt cuvânt, Robert sări peste digul din 
piatră şi porni pe câmp, lăsând-o pe Lucy acolo, de-a 
dreptul furioasă. Sentimentul era atât de violent, încât Lucy 
avu impresia că avea să explodeze, asemenea unui ibric 
uitat pe foc. 

Se înfurie şi mai mult până ce reuşi să convingă 
poneiul recalcitrant să se mişte din nou. Era evident că 
animalul ştia încotro mergea, lucru care nu se putea spune 
despre ea. Mica brişcă trecu pe lângă câteva grădini, 
dispuse de o parte şi de alta a drumului. Lucy îşi ţinu bărbia 
sus şi încuviinţă din cap şi le zâmbi tuturor celor pe care îi 
văzu. Trecu pe lângă o biserică şi o şcoală, iar norii se 
ridicară suficient cât se întrevadă capătul sudic al insulei - 
mai multe stânci şi un far înălțându-se semet dintre ele. În 
cele din urmă, brişca trecu printr-o poartă deschisă şi se 
opri într-o curte, iar un grăjdar veni în grabă lângă cal. Lucy 
aşteptă. Nu veni nimeni să o ajute să coboare. Dacă ar fi 
avut şansa să se întoarcă înapoi pe continent, ar fi profitat 
de ea şi l-ar fi lăsat în voia sorții pe Robert Methven, cu tot 
cu moştenirea lui. 

Casa era de o dimensiune impresionantă, construită 
din piatră, în formă de L. Era văruită în alb şi avea cele mai 
drăguţe frontoane pe care le văzuse vreodată. Uşa se 
deschise, şi cineva începu să alerge spre ea - o servitoare 
la fel de blândă şi primitoare precum lumina care se 
revărsa din casă în urma ei. Lucy îşi simţi genunchii 
tremurând de uşurare. 

— Sunt doamna Stewart şi vă stau la dispoziţie, spuse 
femeia, făcând o plecăciune. Vă rog să poftiţi în casă, 
milady. Bine aţi venit la Auld Haa şi în Golden Isle. Am auzit 
că stăpânul s-a dus în sat pentru a vorbi cu administratorul. 

Stăpânul, îşi dădu Lucy seama, era Robert. Se părea 
că toată lumea ştia unde era, mai puţin ea. 

Dar nu îi mai păsa, întrucât în casă era cald şi uscat, 
avea mâncare caldă la discreţie şi o aşteptau o baie 
fierbinte şi un pat moale. Doamna Stewart se oferi să îi fie 


servitoare personală, dar Lucy voia să fie pe cont propriu o 
vreme. Mairi îi promisese că avea să i-o trimită pe Sheena, 
dar putea să se descurce singură până la sosirea ei. Pentru 
moment, voia doar puţină linişte într-o cameră care nu era 
legănată de valuri şi puţin timp pentru a se gândi. 

În timp ce se spălă şi scăpă de mirosul de peşte şi de 
dezgustul produs de călătorie, Lucy îşi dădu seama că 
aflase multe lucruri despre soţul ei în acea zi. Aflase că 
putea fi mult mai tandru şi răbdător cu ea, dar încă nu era 
pregătit să îşi expună propriile sentimente şi emoţii, aşa 
cum o făcuse ea. Lucy se întrebă dacă Robert avea să o 
facă vreodată. 

Stătea în faţa oglinzii şi îşi pieptăna părul, pregătindu- 
se de culcare, când auzi uşa de la intrare trântindu-se şi 
glasul lui Robert salutând-o pe doamna Stewart. Apoi îi auzi 
paşii urcând scările. Inima începu să îi bată cu putere. 
Robert bătu la uşă şi intră fără să aştepte să fie invitat. 
Totuşi, odată intrat în cameră, ezită şi îşi rezemă umerii laţi 
de cadrul uşii. 

Lucy puse jos peria de păr. Altfel, exista riscul să o 
arunce în el. 

— Ai reuşit să faci calul să se mişte, spuse el, parcă 
zâmbind vag. 

— Până mâine îl voi dresa să facă salturi şi să 
galopeze, răspunse Lucy. lar data viitoare când mă vei mai 
lăsa singură aşa, te voi călca sigur cu brişca. 

Zâmbetul lui se lărgi. 

— Te cred în stare, spuse Robert şi merse lângă 
masă. Ochii lui îi întâlniră pe ai ei în oglindă. Îmi pare rău, 
zise el. M-am purtat urât. Îmi cer iertare. 

Era un început. lar Lucy deja învățase că existau 
momente potrivite şi momente nepotrivite pentru a discuta 
anumite subiecte. Acesta nu era un moment potrivit. Dacă 
ar fi încercat din nou să îl facă să vorbească despre 
moartea lui Gregor şi despre ruptura cu familia lui, lucrurile 
se puteau sfârşi din nou prost. Dar, chiar şi aşa, Lucy încă 
era furioasă pe el şi nu era pregătită să îl lase să scape atât 
de uşor. Îl privi fix în ochi. 


— Mulţumesc. 

Intenţionase să pară rece şi reuşi. Zâmbetul lui deveni 
trist. 

Lucy întrerupse contactul vizual, parcă spunându-i lui 
Robert că putea pleca, şi luă din nou peria. Dar, în loc să 
plece, el i-o luă din mână şi începu să o pieptene cu mişcări 
lungi şi lente. Era minunat. Lucy era atât de supărată, încât 
voia să îi spună să se oprească, dar senzaţia era prea 
plăcută pentru a i se împotrivi. Se luptă cu impulsul de a 
închide ochii şi de a se lăsa în voia plăcerii. 

Buzele lui Robert îi atinseră uşor gâtul, iar ea deschise 
brusc ochii şi îl fixă cu o privire încruntată. El zâmbi din nou 
şi continuă să o pieptene. 

— Sper că dormitorul tău este confortabil, spuse Lucy 
cu răceală, în ciuda faptului că sângele începuse să îi 
clocotească în vene. 

— Habar nu am, zise Robert. Stau aici, cu tine, în 
noaptea asta. 

— Eşti prea încrezut, zise Lucy, privindu-l cu 
superioritate. Nu te-am invitat să stai cu mine. 

Observă licărul de amuzament în ochii lui Robert. 

— Deci vrei să mă pedepseşti, spuse el. 

— Meriţi. 

— Mi-am cerut iertare... 

Ochii lui Robert licăriră şi mai puternic. 

— Ce altceva vrei de la mine? 

— Încă nu m-am hotărât, zise Lucy. 

— Te-ai putea gândi la ceva ca să mă faci să sufăr. 

Lucy încercă să îşi reprime entuziasmul, dar era prea 
târziu. Robert îi văzuse reacţia în ochi. Într-o secundă, 
aruncă peria deoparte, o ridică pe Lucy în picioare şi începu 
să o sărute atât de intens şi de poruncitor, încât aproape că 
o lăsă fără suflare, făcând-o să ardă de dorinţă şi să îşi 
amintească de plăcerea pe care i-o putea provoca. 

Robert o aruncă pe pat, apoi se aşeză lângă ea. 
Salteaua era moale şi aproape că o înghiţi pe Lucy. 

— Încă sunt foarte furioasă pe tine, zise ea, 
respingându-l şi împingându-se cu palmele în piept. 


— Ştiu, rosti Robert, iar ochii îi ardeau de dorinţă. 
Acum ai învăţat că, asemenea vinului, furia poate da actului 
intim o latură foarte plăcută. 

O sărută din nou, iar Lucy se rostogoli şi ajunse 
deasupra lui, dar Robert o trase ferm înapoi sub el. 
Furioasă, încercă să i se împotrivească şi reuşi să ajungă 
din nou deasupra lui, dar el o rostogoli din nou sub trupul 
său. Lucy scoase un mic chiţăit de furie şi de frustrare. 
Robert o sărută, iar ea îl muşcă. El îi imobiliză mâinile 
deasupra capului şi îi răvăşi gura. 

De data aceasta, amândoi scăpară rapid de haine. 
Lucy tremura pe dinăuntru - era dornică, dar totodată 
temătoare. 

— Nu pot... 

— Ştiu. Glasul şi mâinile lui o liniştiră. Nu îţi face griji. 
Nici măcar nu te gândi la asta! 

In ciuda certei lor, Lucy descoperi că îi era uşor să 
aibă încredere în el, cel puţin în această privinţă, şi să se 
abandoneze complet în voia atingerii, a mâinilor şi a gurii 
lui. De data aceasta, îl exploră şi ea. li exploră muşchii 
puternici ai spatelui, umerii, liniile fascinante ale stomacului 
şi coapsele aspre, până când Robert gemu şi îi luă mâinile 
de pe el, apoi o împinse înapoi pe pat şi o ţinu imobilizată în 
timp ce o duse pe noi culmi. Din nou, ea atinse culmile 
plăcerii şi se prăbuşi în vortexul întunecat, în care nu exista 
altceva în afară de senzaţii de plăcere şi dorinţă. Era uluită 
şi se simţea aproape disperată din pricina faptului că nu îi 
putea rezista lui Robert, dar îşi dorea plăcerea pe care i-o 
oferea el. El îi mângâie trupul moleşit şi o sărută, iar 
senzațiile se învolburară din nou înăuntrul ei şi atinse din 
nou plăcerea. 

Apoi rămaseră amândoi întinşi în întuneric, privindu- 
se. Lucy gâfâia. 

— Pentru mine a fost foarte plăcut, dar pentru tine? 

— Mi-a făcut plăcere, răspunse Robert. 

Lucy ezită. 

— Şi totuşi, mi s-a părut puţin... nedrept. 

El râse vag, de parcă nu s-ar fi simţit tocmai 


confortabil, apoi şopti: 

— Trebuie să recunosc, sunt atât de excitat, încât ar fi 
suficiente doar câteva secunde pentru a-mi provoca şi mie 
aceeaşi plăcere. 

— Atunci, mi s-ar părea o cruzime să îţi fie refuzată. 

Lucy se simţea ciudat, de parcă ar fi ieşit din sine şi ar 
fi devenit o persoană extraordinar de voluptuoasă şi 
senzuală. Cu toate acestea, ştia că fusese întotdeauna 
astfel, până când frica îi imobilizase dorinţele erotice, 
transformându-le în ceva rece şi intelectual. Acum, toată 
acea senzualitate reprimată fusese eliberată. Işi dădu 
seama că se întâmplase acest lucru pentru că se simţea în 
siguranţă cu Robert. Acolo, în întunericul fierbinte, se putea 
lăsa în voia oricărei fantezii, ştiind că el nu ar fi forţat-o să 
facă pasul final spre consumare căsătoriei până ce nu ar fi 
fost pregătită. 

— Nu vreau să te şochez, o avertiză Robert. 

— Mă şochez singură, spuse Lucy. Întinse mâna şi îşi 
strecură degetele pe lungimea mădularului. Văzuse multe 
desene, bineînţeles, în cărţile din colecţia bunicului ei. Dar 
niciuna nu ar fi putut să o pregătească pentru cât de 
fierbinte era Robert la atingere, sau cât de fin, precum cea 
mai scumpă mătase, sau cât de tare. 

începu să îl mângâie, iar el gemu, apoi Lucy îşi 
strânse degetele în jurul mădularului. 

— Aşa? 

Brusc, se temu să nu îl rănească. 

— Eşti prea blândă, răspunse el încordat. Mâna lui se 
închise peste a ei, ghidând-o. Mai tare! 

Lucy încercă. | se păru straniu şi înfricoşător, dar 
totodată minunat să aibă atât de multă putere. Apoi, 
amintindu-şi imaginile din cărţi, se aplecă şi îi luă mădularul 
în gură. Înjurătura lui înăbuşită, modul în care corpul lui 
tresări la atingerea buzelor şi a limbii ei o făcură să se 
simtă mai depravată şi mai senzuală decât înainte. Acum 
nu îi mai provoca el plăcere. Acum văzuse câtă plăcere îi 
putea provoca ea lui. 

Robert îşi încleştă uşor mâna în părul ei şi o trase 


blând spre el, sărutând-o pasional şi poruncitor. Lucy îi 
strânse din nou mădularul cu mâna, mângâindu-l, şi îi simţi 
corpul zguduindu-se. Apoi Robert se lăsă pe spate. Trecu o 
vreme până când vorbi. Ochii îi erau închişi, iar respiraţia 
sacadată îi urca şi îi cobora pieptul. Lucy spera că nu îl 
rănise. Lipsa de experienţă şi dorinţa puteau fi o combinaţie 
fatală. 

— Unde ai învăţat... rosti el epuizat. 

— Am văzut în colecţia de pornografie franţuzească a 
bunicului meu. 

Robert deschise ochii şi o privi. 

— Bineînţeles, spuse el, zâmbind. Am uitat. Mult 
studiu, dar fără aplicaţii practice. 

Lucy se întinse lângă el. 

— Până acum, spuse ea. 


Capitolul 18 


Scaunul de la masa de scris a lui Robert se legănă 
când el se ridică. Traversă podeaua din lemn a biroului şi 
privi păşunile sterpe care se întindeau până la mare. Acesta 
fusese biroul administratorului din cele mai vechi timpuri, 
iar când Robert păşise în el în urmă cu o săptămână, se 
simţise de parcă nu ar fi plecat niciodată: aceeaşi masă de 
scris ponosită, aceeaşi privelişte spre portul sudic, aceleaşi 
ferestre acoperite de un strat de sare purtată spre țărm de 
briza marină, acelaşi miros de cărţi umede şi de ghete şi 
mai umede. Familiaritatea era liniştitoare, dar îl deranja. El 
şi Gregor îşi depozitaseră undiţele într-un colţ al biroului. 
Obişnuiau să stea împreună la fereastră, plictisiţi şi agitaţi, 
de fiecare dată când era vreme rea, şi să alerge veseli spre 
plajă când ploaia se oprea. Mai că îi auzi vocea lui Gregor 
purtată de vânt. 

„Haide, Rob! Vom rata fluxul!” 

Trăgeau mica barcă în apă şi vâsleau împreună, apoi 
stăteau întinşi în iarba înaltă şi priveau şoimii vânând pe 


stânci... Pentru o clipă, Robert simţi o durere în piept şi îşi 
tinu respiraţia. Erau fantome pe Golden Isle, iar el încă nu 
se simţea confortabil printre ele. 

Ştia că fusese prea dur cu Lucy săptămâna trecută, 
când ea încercase să îl facă să vorbească despre ceea ce 
simţea. Acum era ruşinat de comportamentul său. Adevărul 
era că pierduse cele mai importante două lucruri pentru el 
pe Golden Isle: pe fratele care îi fusese cel mai bun prieten 
şi singura viaţă pe care o ştia. Îşi reconstruise viaţa, dar pe 
fratele pierdut nu putea să îl înlocuiască, iar faptul că se 
afla pe insulă intensifica acea pierdere. li amintea în mod 
constant de trecut. Robert ar fi vrut să facă precum în 
adolescenţă, să ia prima barcă din port şi să plece, dar de 
data aceasta trebuia să rămână şi să îşi facă datoria. Prin 
urmare, se cufundase în muncă în fiecare zi, pentru a ţine 
amintirile la distanţă. Şi singurul lucru pe care cu siguranţă 
nu avea de gând să îl facă era să reînvie vechi sentimente 
vorbind despre cum se simţea. 

Administratorul lui Robert îl privea cu ochi palizi, dar 
pătrunzători. Bărbatul era tot timpul încordat; aproape că 
leşinase când Robert sosise neanunţat acasă la el în prima 
noapte pe insulă. McTavish bâiguise că trebuia să facă 
puţină curăţenie şi îl ţinuse pe Robert pe treptele de la 
intrare în timp ce el alergase prin casă ca un iepure speriat. 
Dar Robert intrase neinvitat în casă şi îl văzuse punând 
diverse hârtii pe foc, aparent pentru că nu avea lemne. 

Conştient de acuzaţiile lui McCall, că administratorul 
era plătit de Cardross, Robert verificase cu acesta fiecare 
pagină a registrelor contabile din ultimii şapte ani. Nu fu o 
lectură prea plăcută. După cum bănuise, recoltele 
avuseseră de suferit din pricina verilor secetoase succesive, 
astfel că insula nu mai putea produce suficientă mâncare 
pentru a hrăni oamenii, darămite să vândă surplusul 
bărcilor în trecere. Războiul afectase grav comerţul, iar 
marina recrutase aproape toţi bărbaţii în putere. Mai 
rămăseseră doar femei şi copii să lucreze pământul. Era o 
situaţie disperată. 

Robert era conştient de faptul că neglijase insula într- 


un mod ruşinos, dar cu cât studia mai mult registrele, cu 
atât descoperea mai puţine eforturi făcute de McTavish 
pentru a proteja proprietatea, în ciuda faptului că era plătit 
cu bani frumoşi pentru a face acest lucru. De fapt, se 
întâmpla întocmai opusul. McTavish vânduse în repetate 
rânduri produse de pe insulă la preţuri mai mici decât 
valoarea de piaţă. Nu reuşise să importe materiale brute 
vitale. De fapt, permisese ca traiul locuitorilor de pe insulă 
să se degradeze treptat, dar sigur. Acest lucru îl făcu pe 
Robert să se întrebe care erau cu adevărat interesele 
administratorului. Se părea că bănuielile lui McCall şi ale 
celorlalţi bătrâni în privinţa lui McTavish erau întemeiate. 

— Milord? spuse administratorul după ce îşi drese 
agitat glasul. 

— Voi lua câţiva oameni ca să reparăm farurile în 
după-amiaza aceasta, zise Robert şi se întoarse la timp 
spre McTavish pentru a-i vedea expresia alarmată. 

— Farurile, milord? repetă încet administratorul. 

— Da, se răsti Robert. Farurile care ar trebui să fie 
folosite pentru a avertiza în privinţa pericolelor în vremuri 
de război. Farurile pe care tu le-ai lăsat în paragină. 

Administratorul păli. 

— Nu e nimeni pe aici care să se ocupe de reparaţii, 
milord... 

— Sunt eu, zise Robert, şi mâna de bărbaţi pe care nu 
i-au luat cu arcanul. Vom restaura şi turnul de control de pe 
promontoriu. Se întinse după o pană şi cerneală şi trase o 
foaie de hârtie spre el. li voi scrie vărului meu să trimită 
mai mulţi oameni din Methven... 

— Oameni din M-Methven, milord? întrebă McTavish 
cu glas tremurând. Sunt sigur că nu este nevoie. 

— Este foarte mare nevoie, zise Robert, apoi se lăsă 
pe spate în scaun şi îl fixă cu ochii mijiţi. Tocmai ai spus că 
nu avem suficientă mână de lucru aici. Dacă aduc oameni 
din Methven, vom avea din nou fortificaţii. 

Robert îşi dădu seama că acea idee nu îi surâdea lui 
McTavish, iar motivul nu era greu de intuit. Administratorul 
nu voia ca insula să fie protejată, dimpotrivă. Atitudinea lui 


duhnea a vinovăţie. 

— Am auzit că un vas corsar francez a fost zărit în 
apele din apropierea insulei, continuă Robert. Suspectez un 
atac, iar în vremurile astea de război trebuie să fim 
vigilenţi. Voi chema jumătate dintre oamenii din clanul meu 
ca să îi putem atrage într-o capcană pe pirați şi să îi 
prindem. 

Robert începu să scrie hotărât, apoi puse nisip peste 
hârtie să se usuce cerneala, împături scrisoarea şi i-o 
înmână administratorului. 

— Du asta pe continent, McTavish, iar de acolo 
aranjează să fie trimisă în siguranţă la Methven. 

Robert zâmbi într-un mod viclean în timp ce îl privea 
pe McTavish ieşind grăbit din birou şi alergând pe poteca ce 
ducea spre portul din sud, haina fluturându-i în vânt. Era 
convins că administratorul fie avea să aranjeze ca 
scrisoarea să ajungă direct la Wilfred Cardross, fie avea să 
o citească şi să îi trimită lui Cardross vorbă despre 
conţinutul ei. Probabil că într-o săptămână vestea avea să 
ajungă la Wilfred - poate chiar mai mult dacă el pornise 
spre sud de Edinburgh. Dar, când Cardross avea să afle, 
avea să vină degrabă pe insulă. Nu putea permite ca aliatul 
lui francez să fie capturat, pentru că altfel piraţii aveau să 
îşi dea drumul la gură pentru a-şi salva pielea şi să dea în 
vileag trădarea lui Cardross. 

Se întoarse la birou şi scrise o a doua scrisoare, 
adresată lui Jack, la Findon: „Trimite oameni de îndată ce 
primeşti asta. Am zgândărit cuibul cu viespi şi vreau să fim 
pregătiţi”. Adăugă câteva rânduri, apoi semnă scrisoarea şi 
o sigilă. Stuart McCall avea să o ducă pe continent de 
îndată ce pleca McTavish. 

Robert se lăsă pe spate în scaun. Tot ce puteau face 
acum era să aştepte. 


— Toată lumea spune că Lord Methven urăşte Golden 
Isle, comentă Sheena în dimineaţa următoare, în timp ce o 


ajută pe Lucy să se îmbrace. După ce a murit fratele său, 
nu au mai pus piciorul pe insulă nici el, nici bunicul lui. Toţi 
spun că au lăsat locul în paragină. Ca şi cum lordul ar 
învinui insula pentru moartea fratelui său, iar locuitorii 
suferă din acest motiv. 

Lucy oftă. Sheena era pe insulă doar de o săptămână 
şi deja aduna bârfe ca o coţofană ce strângea obiecte 
sclipitoare. În fiecare dimineaţă, îi repeta lui Lucy ce auzise 
în ziua precedentă, iar Lucy încerca de fiecare dată să nu 
fie mâhnită de cuvintele servitoarei. Era limpede că Sheena 
avea dreptate. Cu toate acestea, ştia că Robert suferea. li 
simţea durerea, dar el nu era dispus să îşi împărtăşească 
sentimentele pentru a-şi alina suferinţa. 

Nu îl putea învinui pe Robert pentru devotamentul pe 
care îl arătase insulei încă de când sosiseră acolo. El 
petrecea cea mai mare pare a zilei cu McTavish, revizuind 
registrele şi discutând despre plăţile întârziate ale 
recoltelor, peştelui sau penelor ori străbătea insula pentru a 
vorbi cu arendaşii, de la tăietorii de turbă de pe dealurile 
nordice la oamenii care lucrau la morile de pe coastă şi la 
pescarii din portul sudic. La micul dejun, Robert îi povestea 
lui Lucy care îi erau planurile pentru ziua respectivă, dar nu 
o invita niciodată să îl însoţească. La cină, îi povestea tot ce 
făcuse peste zi, apoi stăteau împreună în salon şi beau un 
pahar cu whisky, iar Lucy cânta la pianul străvechi. 
Devenise o rutină plăcută şi domestică, dar ea se simţea 
exclusă. 

Însă nopţile erau complet diferite, aprinse de 
intimitate şi de plăceri fierbinţi, care dădeau dependenţă. 
Pas cu pas, Robert o ducea spre consumarea căsătoriei, iar 
o parte din ea îşi dorea acest lucru. Dar în acelaşi timp i se 
părea dificil de suportat această prăpastie dintre zi şi 
noapte, de parcă ar fi fost căsătorită cu doi bărbaţi foarte 
diferiţi - unul tăcut şi retras şi altul căruia îi încredința 
corpul ei şi în mâinile căruia şi-ar fi lăsat şi viaţa. 

— Doamna Stewart e foarte vorbăreaţă, zise Sheena. 
Îmi spune tot. E singură, biata femeie! Pe vremuri era 
menajeră la Methven, dar s-a certat cu bătrânul lord, iar el 


a trimis-o aici. Eu aş înnebuni dacă aş fi izolată într-un loc 
ca acesta. Sheena privi spre fereastră. Afară, ceața era ca 
un văl dens. Insula de aur? Mai degrabă insula deprimată! 

— Eu am văzut soarele, zise Lucy. A ieşit o dată 
săptămâna trecută, iar insula arăta minunat. Cred că azi se 
va ridica ceața. 

Sheena pufni reticentă. Termină de împletit panglica 
în părul lui Lucy şi făcu un pas în spate pentru a-şi admira 
opera. 

— Gata. Arată foarte drăguţ. Să sperăm că Lord 
Methven va observa. Nu mi se pare genul de bărbat care ar 
observa, cel puţin nu lucrurile care contează. 

Lucy îi aruncă o privire tăioasă în oglindă, dar Sheena 
era ocupată, luând de pe jos acele de păr rămase şi făcând 
ordine pe măsuţa de toaletă. Deodată, Lucy se întrebă dacă 
servitoarea ei încerca în mod intenţionat să o rănească. 
Aceste remarci înţepătoare, menite să planteze seminţele 
îndoielii şi ale nefericirii, erau din ce în ce mai frecvente. 
Dar părea o idee absurdă. Sheena o îngrijise încă de când 
era o copilă. Fusese servitoare la Forres dintotdeauna şi era 
foarte devotată. 

— Ce veţi face astăzi? întrebă Sheena. 

— Nu ştiu, răspunse Lucy. Brusc, se simţi singură. 
Habar nu am. 

Auld Haa era o casă prea mică pentru a necesita prea 
multă atenţie şi oricum se ocupa doamna Stewart de tot ce 
era nevoie. Lucy nu avea de gând să îi preia sarcinile 
pentru a nu o face şi mai nefericită decât era, nici să stea 
acasă şi să aştepte musafiri ori să facă vizite altor oameni. 
Societatea pe insulă era foarte limitată. Soţiile celor doi 
paznici ai farului veniseră în vizită în ziua precedentă. Una, 
doamna Haa, era foarte amabilă şi reţinută, iar cealaltă, 
doamna Campion, era pedantă şi avea un râset zgomotos, 
dar pe amândouă le unea sarcina de a-i denigra pe insulari 
ca fiind barbari. Doamna Campion propusese timid să 
găzduiască o cină pentru Robert şi Lucy şi să-i invite pe 
profesorul şcolii de pe insulă şi pe pastor. Sugerase că 
aceştia erau singurii insulari cu un statut social care îi făcea 


demni de o invitaţie. Comercianţii care deţineau tarabele 
din port erau foarte săraci şi nu meritau atenţia ei. In plus, 
erau străini. Norvegieni, pe care femeia îi considera a fi 
inacceptabili. Lui Lucy i se părea insuportabil snobismul ei. 
Nu le mai invitase pe doamne a doua oară. 

Desigur, s-ar fi putut apuca din nou de scris, dar, 
dintr-odată, Ghidul doamnelor pentru găsirea 
gentlemanului perfect i se păru de-a dreptul irelevant şi 
neinspirat. Totuşi, poate putea afla câteva lucruri despre 
istoria insulei. Simţi un uşor fior de entuziasm. Auzise 
câteva poveşti de la doamna Stewart, care, într-adevăr, era 
foarte vorbăreaţă, aşa cum spusese Sheena - ştia poveşti 
despre aurul găsit pe o epavă a Armadei spaniole, dar şi 
despre vikingii care fuseseră strămoşii insularilor. Făclia lor 
de avertizare încă era pe dealul din spatele reşedinţei Auld 
Haa, iar în portul sudic se vedeau pe butuci urmele unde 
fuseseră legate corăbiile lor. 

— ÎI veţi însoţi pe Lord Methven astăzi? insistă 
Sheena. 

— Mă îndoiesc, răspunse răspicat Lucy şi avu impresia 
că servitoarea zâmbi vag înainte de a se întoarce cu 
spatele şi a împături cămaşa de noapte. 

— Pot să te însoțesc astăzi? îl întrebă Lucy pe Robert 
în mod spontan în timp ce luau micul dejun în salon. 
Mireasma cafelei plutea în aer, iar razele soarelui răzbăteau 
prin vălul de ceaţă şi aruncau jocuri de lumini pe lambriuri. 
Este o zi frumoasă şi mi-ar plăcea să văd mai mult din 
insulă. 

Robert puse ferm ceaşca pe masă. 

— Astăzi voi lucra la reconstrucţia farurilor, spuse el, 
apoi se ridică şi plecă. Ş 

Lucy se simţi rănită. Se săturase. Inşeuă unul dintre 
micii ponei din padoc şi ieşi să călărească. Nu existau şei 
pentru femei, iar Lucy fu forţată să călărească precum un 
bărbat, cu picioarele desfăcute, ceea ce însemna că fusese 
nevoită să împrumute o pereche de pantaloni de la nepotul 
doamnei Stewart. Descoperi în curând că poneiul era o 
creatură arţăgoasă, cu voinţă proprie, mai mare decât un 


ponei Shetland, dar de două ori mai temperamental decât 
aceia. Porniră cu stângul, fiecare luptându-se să deţină 
controlul, dar apoi poneiul se linişti şi îşi găsi un ritm cât de 
cât docil - Lucy nu putea cere mai mult de atât. 

În zilele următoare, călări pe tot întinsul insulei, 
explorând stâncile din nord şi pajiștile înverzite din sud. 
Arendaşii îi făceau cu mâna în timp ce trecea pe lângă ei. In 
cea de-a doua zi, unul dintre ei îi oferi un pahar cu lapte 
pentru a se răcori, întrucât era o după-amiază călduroasă. 
În cea de-a treia zi, fu invitată într-o casă şi servită cu 
biscuiţi de ovăz şi lapte. După patru zile, femeile de pe 
insulă deciseră că era timpul să o înveţe să ţeasă. Lucy nu 
se pricepea absolut deloc, aşa că doar le ascultă 
pălăvrăgind în timp ce ţeseau, aflând lucruri despre viaţa 
de pe insulă. La început, femeile fuseseră reticente în 
prezenţa ei, privind-o pieziş şi cu precauţie, neştiind ce să 
creadă despre ea. Lucy le înţelese reticenţa şi poate că şi 
ele începură să înţeleagă că ea se simţea singură întrucât, 
după ce râseseră de eforturile ei zadarnice de a toarce, se 
aşezaseră la ceai şi toate diferenţele dintre ele fuseseră 
date uitării. 

— Am auzit că ai fost să călăreşti, zise Robert la cină 
într-o seară. 

Venise târziu acasă şi intrase încălţat cu cizmele 
înnămolite direct în salon şi cu mânecile cămăşii suflecate 
până la cot. 

— Aşa este, spuse Lucy. Ai vrea să mă însoţeşti într-o 
zi? 

— Am prea multe de făcut. 

Ceva se aprinse înăuntrul ei. Împinse castronul cu 
supă de legume din faţă şi se ridică în picioare. 

— Te porţi ca un copil răsfăţat, spuse Lucy. 

Respingerea lui o duru. Se simţea descumpănită, 
deoarece ea încerca să comunice cu el, iar Robert o tot 
îndepărta. 

El o fixă cu o privire dură. Era intimidant, dar ea era 
hotărâtă să nu îi permită să o reducă la tăcere. 

— Ştiu că nu îţi place aici, spuse ea cu fermitate. 


Înţeleg că este dureros pentru tine din pricina morţii lui 
Gregor şi a certei pe care ai avut-o cu bunicul tău... 

Ceva atât de viu străfulgeră în ochii lui, încât Lucy se 
opri instinctiv. Era durere în privirea lui, o simţise ca pe o 
flacără arzătoare. Cu toate acestea, Robert nu vorbi şi, cu o 
tristeţe profundă, Lucy îl văzu îngropându-şi şi mai adânc 
emoţiile. Maxilarul i se încleştase precum o capcană de 
oţel. 

— Ştiu că nu vrei să vorbeşti despre asta, continuă 
Lucy cu încăpățânare. 

Ea începuse discuţia - din nou parcă împotriva vocii 
raţiunii, iar de data aceasta nu avea de gând să tacă. 

— Nu, nu vreau să vorbesc despre asta. Seriozitatea 
tonului său era înfiorătoare. 

— Dar eu doar încerc să te ajut. 

— Nu ţi-am cerut ajutorul! spuse el cu asprime. 

— lar eu nu vreau să fiu căsătorită cu un soţ atât de 
nefericit şi de morocănos! Lucy aruncă şervetul pe care 
încă îl ţinea în mână, iar acesta ateriză în castronul cu supă. 
Merse cu paşi hotărâți spre uşă, sperând ca Robert să o 
cheme înapoi, să îşi ceară iertare şi să spună ceva, orice. 
Dar el nu spuse nimic. Nu veni în patul meu diseară, zise 
Lucy peste umăr. Sunt soţia ta, nu ibovnica, şi nu voi fi 
ignorată în timpul zilei doar pentru a-ţi fi utilă noaptea. 

În dormitorul ei, Lucy se ghemui pe poliţa de la 
fereastră şi privi pajiştile care se întindeau până la mare. 
Luna era plină şi luminoasă în acea seară şi scălda insula 
într-o lumină aurie. Pentru prima dată, locul arăta paşnic şi 
se ridica la înălţimea numelui pe care îl avea. 

Lumânarea era pe sfârşite, iar ei îi era frig. Nu îi 
auzise pe Robert urcând la etaj şi nu ştia ce ar fi făcut dacă 
ar fi venit în camera ei. Se simţea rănită şi dezamăgită de 
faptul că el îi respingea fiecare încercare de a ajunge la 
sufletul lui. Robert îi arătase o tandreţe nemărginită, dar 
era cea mai grea lecţie pe care o învățase Lucy - blândeţea 
pe care i-o arătase el nu însemna că voia să se apropie şi 
sufleteşte de ea, nu doar fizic. 

Auzi un sunet afară - paşi pe pietre şi scârţâitul porţii. 


Pe zidul casei zări umbra alungită a unui om. Din felul în 
care se mişca, Lucy îşi dădu seama că era Robert. Era 
curioasă. Auzise deja multe poveşti despre Golden Isle - 
legendele, «pavele, comerţul ilegal. Într-o noapte ca 
aceasta, era uşor să crezi în fantome şi mituri. Lucy se 
ridică şi se încălţă cu ghetuţele. Pelerina ei era caldă şi, din 
fericire, nu era o noapte rece. Scările scârţâiră în timp ce 
cobori pe vârful picioarelor, dar nu îi apăru nimeni în cale. 
Doamna Stewart şi ceilalţi servitori aveau camerele în aripa 
de vest. Lucy deschise uşa şi simţi briza răcoroasă 
ciupindu-i uşor pielea. Văzu silueta lui Robert traversând 
pajiştea şi îndreptându-se spre stânci. Lucy îl urmă. 


Capitolul 19 


Wilfred Cardross era ameţit de aburii alcoolului când 
mesagerul intră în hol, prăfuit şi murdar de noroi, cu două 
scrisori în mână. 

— Mesaje urgente de pe Golden Isle, milord, spuse 
bărbatul, apoi se retrase rapid, înainte ca cizma lui 
Cardross să apuce să îl alunge. 

Wilfred o împinse pe chelneriţa neîngrijită de pe 
genunchii săi - era o fată de la bucătărie, habar nu avea 
cine, care încercase într-un mod destul de nepriceput să îi 
stârnească apetitul sexual, dar Cardross era prea plictisit şi 
ameţit pentru a fi interesat. Se întinse după paharul cu vin, 
stropind scrisorile cu câteva picături, apoi îl duse la gură şi 
bău lacom. 

— Mai adu-mi, îi porunci fetei indignate, trântind 
paharul pe masă cu o forţă care făcu sticla să zdrăngăne. 

— Sper să îţi stea în gât, spuse ea în barbă cu răutate, 
în timp ce porni spre bucătărie. 

Cardross o ignoră. Deschise prima scrisoare, rupând-o 
puţin în graba lui. După cum se aştepta, recunoscu scrisul 
lui McTavish. Citi câteva cuvinte şi aruncă scârbit scrisoarea 
pe masă. McTavish era la fel de sperios ca o femeie bătrână 


şi pălăvrăgea despre făclii de avertizare şi despre bănuielile 
lui Methven cu privire la un atac francez. Piratul francez Le 
Boucanier nu s-ar fi arătat nici măcar o clipă dacă ar fi 
existat şanse să fie capturat. Şi atâta vreme cât Le 
Boucanier era liber, Cardross ştia că secretele lui erau în 
siguranţă. 

Cu toate acestea, în timp ce încercă să se liniştească, 
spunându-şi că era în siguranţă, o umbră de îndoială i se 
strecură în minte şi începu să îl sâcâie. Presupunea - doar 
presupunea - că Methven era destul de inteligent cât să îl 
atragă într-o capcană pe piratul francez. Cel mai probabil, 
Le Boucanier şi-ar fi negociat libertatea în schimbul 
informaţiilor despre trădătorul nobil scoţian care vindea 
duşmanului secretele propriei ţări. Cardross se încruntă. 
Putea să îşi asume acest risc? 

Apoi un alt rând din scrisoare îi atrase atenţia: 
„Methven trimite după jumătate din oamenii lui de pe 
proprietăţile vestice pentru a repara farurile şi a reface 
fortificațiile insulei...” 

Cardross făcu o pauză. Cât de amuzant ar fi fost, se 
gândi el deodată, dacă marina i-ar recruta pe toţi acei 
bărbaţi din Methven! Nu doar că marchizul şi-ar fi pierdut 
jumătate din oameni şi şi-ar fi aruncat proprietăţile în ruină, 
dar Cardross putea primi o recompensă pentru faptul că îi 
îndrumase pe ofiţeri către un premiu atât de substanţial. Cu 
cât se gândi mai mult la acest lucru, cu atât mai tare îi 
surâse ideea. Şi cu cât îi surâdea ideea mai tare, cu atât 
mai mult voia să fie de faţă pentru a vedea furia şi 
disperarea lui Methven, pricinuite de pierderea membrilor 
clanului pe care încercase din răsputeri să îi protejeze. 

Cardross râse şi dădu pe gât ultima gură de vin. 
Câţiva stropi căzură pe masă, iar el înjură zgomotos. li 
strigă intendentului să îi aducă pană şi călimară. Voia să le 
scrie imediat lui Wilson şi Scott, ofiţerii de recrutare din 
nord, şi să-i trimită pe Golden Isle pentru a-i lua pe bărbaţii 
din Methven. Lăcomia îl mistuia asemenea unei boli. Avea 
să plece într-acolo. Wilson era un individ brutal şi corupt, 
care l-ar fi înşelat la bani dacă ar fi prins ocazia. Şi odată ce 


bărbaţii din Methven aveau să fie luaţi, iar Robert Methven 
avea să se fi retras în sud pentru a-şi linge rănile, el îşi 
putea relua activităţile comerciale ilegale şi transmiterea 
informaţiilor către francezi. Nu putea să piardă. 

Contele fu atât de încântat de propria idee, încât 
aproape uită de cea de-a doua scrisoare, care zăcea 
nedesfăcută pe masă. O despături şi citi cele câteva rânduri 
mai întâi cu nerăbdare, apoi cu un interes din ce în ce mai 
mare. După ce termină de citit, începu să bată cu hârtia în 
marginea mesei, zâmbind. Spionul lui din casa lui Lady 
Methven îi dăduse veşti noi şi interesante. Zâmbetul i se 
lărgi. 

„Robert Methven nu îşi va îndeplini condiţiile 
moştenirii. Nu va exista niciun moştenitor”. 

Acum nu exista nicio îndoială că avea să meargă pe 
insulă pentru a fi martor la declinul rivalului său. De fapt, 
avea să meargă pentru a-l informa el însuşi pe marchiz de 
trădarea soţiei lui şi pentru a se bucura de şocul lui 
Methven la primirea veştii. 

Intendentul nu apăruse. Nici fetişcana cu vinul lui. 
Înjurându-i pe amândoi în sinea lui, Cardross se ridică în 
picioare împleticindu-se, pentru a începe pregătirile pentru 
călătoria spre nord. 


Fantomele îl scoseseră în sfârşit pe Robert din casă. 
Stătuse mult timp în salon după ce plecase Lucy, fără să 
mănânce nimic şi conştient doar de frustrarea încordată 
dinăuntrul lui. În cele din urmă, coborâse lângă apă, în 
golful unde mersese de nenumărate ori împreună cu 
Gregor când erau copii. Pe atunci, iubea Golden Isle. Fusese 
un loc special, regatul lui Gregor. Robert nu se gândise 
niciodată că acel lucru avea să se schimbe. 

Dar apoi Gregor murise, iar el începuse să urască 
insula pentru că îi răpise fratele - o ura cu aceeaşi forţă cu 
care o iubise. Robert îşi dădu seama că el şi Lucy aveau 
acest lucru în comun: îşi pierduseră un frate şi o soră care 


le fuseseră atât de dragi, încât pierderea încă îi bântuia. 

Noaptea era blândă, la fel susurul valurilor pe nisip. 
Robert se aşeză pe una dintre pietrele impunătoare de pe 
țărm, simțind granitul rece sub palme. Pe stâncile înalte de 
deasupra era Podul Diavolului, de unde căzuse Gregor. 
Nimeni nu îşi putuse explica incidentul. El şi Gregor 
fuseseră întotdeauna siguri pe picioarele lor, asemenea 
unor capre de munte; stâncile nu reprezentaseră niciun 
pericol pentru ei. Şi totuşi, în ziua aceea, Gregor traversase 
podul pentru a încerca să îl salveze pe un băiat care 
rămăsese blocat în timp ce cobora stâncile în căutare de 
ouă de gâscă-de-mare. Băiatul supravieţuise, dar, în 
încercarea de a-l salva, Gregor căzuse de pe pod şi murise. 

Robert oftă. Ştia că trebuia să se întoarcă la Auld Haa 
şi să o caute pe Lucy. Trebuia să îşi ceară iertare - din nou 
- pentru încrâncenarea lui. Trebuia să înceteze să mai fugă. 
Lucy fusese mult mai curajoasă decât el - îi încredinţase 
temerile ei, în timp ce el le ţinuse ascunse pe ale lui. 

Se ridică de pe piatră. Era o noapte foarte calmă. 
Luna arunca o lumină argintie peste suprafaţa vălurită a 
mării. Era o atmosferă liniştită. 

Apoi Robert o văzu pe Lucy - stătea la celălalt capăt 
al Podului Diavolului. La început, avu impresia că era o 
fantomă invocată de amintirile lui. Apoi, un fior de teamă îl 
ţintui în loc, dându-şi seama că nu era o nălucă. Lucy 
începuse să traverseze arcada îngustă a stâncii, 
îndreptându-se spre el. 

Robert auzi ropotul pietrelor care se desprindeau din 
arcadă şi cădeau în prăpastia de dedesubt. 

Un sentiment pur de frică îl străpunse şi îl încremeni. 

„Va cădea”. 

Robert începu să alerge spre ea, împiedicându-se de 
smocurile de iarbă, înjurând în sinea lui, până când se izbi 
de Lucy şi o strânse la piept, îndepărtând-o de marginea 
stâncii, simţind-o caldă şi reală în braţele lui. 

— Robert? Ea nici măcar nu părea obosită, nu gâfâia 
deloc. Te căutam. Eram îngrijorată... 

— Prostuţo! Femeie nebună, naivă şi... 


Îşi dădu seama că voia să o zgâlţâie din toate 
încheieturile. Violenţa dinăuntrul lui era intensă, stârnită de 
senzaţia de groază. Robert tremura, nu putea vorbi. Apoi 
sentimentul de uşurare îl invadă şi o strânse şi mai tare la 
piept, ascunzându-şi chipul în scobitura gâtului ei, simţindu- 
i căldura corpului şi ascultându-i respiraţia. 

— Oh, spuse ea, iar revelaţia fu evidentă în glasul ei. 
Oh, repetă mai încet. 

— Am crezut că te voi pierde, spuse Robert, care încă 
tremura. Fu nevoit să facă un efort imens pentru a slăbi 
strânsoarea cu care o ţinea în braţe. Te iubesc atât de 
mult! Am crezut că insula mi te va lua şi pe tine! 

Robert nu ştia de unde veniseră acele cuvinte. Ştia 
doar că erau adevărate. Emoţiile lui complexe se dovediră 
a fi destul de simple, la urma urmei. El le numise dorinţă, 
tandreţe, admiraţie - orice, mai puţin iubire. 

Lucy îi cuprinse obrazul în palmă şi îl îmbrăţişă la fel 
de strâns pe cât o îmbrăţişa el, iar Robert simţi toate acele 
sentimente izbindu-l ca un val. O aşeză pe iarba moale, 
care era un pat delicios de confortabil, apoi îi împinse 
pelerina de pe umeri şi descoperi sub ea doar cămaşa de 
noapte, sfâşiată de stâncile pe care probabil că se căţărase 
spre țărm. Îi sfâşie restul cămăşii şi o simţi pe Lucy 
tremurând. Ghetuţele i se părură ridicol de erotice, astfel că 
nu o descălţă. Trupul ei gol era palid şi auriu în lumina lunii, 
iar când o sărută, ea îl sărută înapoi cu lăcomie înapoi, 
strecurându-şi mâinile pe spatele lui şi trăgându-l mai 
aproape. Robert nu simţi nicio urmă de ezitare sau îndoială 
în ea şi ştiu că aşteptarea luase sfârşit. Fu izbit de o dorinţă 
atât de posesivă, încât, pentru o clipă, nu putu să respire. 

Îi cuprinse chipul în mâini, simțind părul mătăsos în 
palme. 

— Nu vreau să te rănesc, îi spuse el, temându-se de 
forţa dorinţei pe care o simţea pentru ea. 

— Nu mă vei răni. Lucy se întinse şi îl sărută, iar sânii 
ei îi atinseră pieptul. Te rog, Robert! Îmi doresc asta. Şi eu 
te iubesc. 

Mâinile lui Robert tremurau în timp ce îşi descheie 


pantalonii. Îi depărtă coapsele şi alunecă uşor înăuntrul ei, 
încercând să fie blând, deşi era mistuit de o dorinţă 
arzătoare. O simţi pe Lucy tresărind când o pătrunse şi auzi 
cum i se tăie respiraţia. Ea deschise ochii. Părea uimită, pe 
punctul de a pierde acea plăcere senzuală. 

— Îmi pare rău, şopti Robert. Va fi mai bine într-o 
clipă. 

Lucy încuviinţă din cap. 

— Nu te opri, şopti ea. Te rog, nu te opri acum! 

Robert încercă să nu cedeze dorinţei de a se împinge 
cu putere în ea şi o sărută din nou, punându-şi toată 
dragostea în acel sărut. Simţi cum corpul ei începu să se 
relaxeze şi să se deschidă pentru el. Incepu să se mişte 
încet, dar menţinându-şi controlul. Lucy oftă, apoi îl trase 
mai adânc înăuntrul ei. Senzaţia fu minunată. Îşi ridică 
şoldurile pentru a veni în întâmpinarea mişcărilor lui, iar el 
se pierdu. Se simţea de parcă ar fi fost pe marginea 
prăpastiei, iar căderea era inevitabilă. Eliberarea fizică fu 
uimitoare, atât de violentă, încât îl făcu să geamă. Dincolo 
de această plăcere, simţi o altă senzaţie, asemenea unei 
nevoi împlinite - parcă o revendicase pe Lucy şi îşi găsise 
locul în lume. 

O înfăşură în pelerina roşie şi o purtă în braţe până 
acasă, unde o duse în dormitorul lui. Voia să facă din nou 
dragoste cu ea, dar ştia că ei i-ar fi fost greu după prima 
dată, astfel că se mulţumi să o ţină în braţe. Şi era 
înfiorător de plăcut - dorinţa aceea posesivă de dinainte se 
transformă acum în alte emoţii atât de puternice, încât îl 
zguduiră. Faptul că o ţinea în braţe îl liniştea enorm. Îi 
aminti cât de mult o iubea şi avea nevoie de ea, dar cu 
acea iubire veni şi teama. Cumva, era nevoit să înveţe a 
trăi cu acea teamă, pentru că, dacă ar fi ţinut totul de el, nu 
ar mai fi scăpat-o nicio clipă din ochi. lar acest lucru ar fi 
fost cel mai mare neajuns. 

— Robert? 

Lucy era trează. Întinse mâna şi îi atinse obrazul, aşa 
cum făcuse mai devreme, iar el simţi din nou un fior 
zguduitor de tandreţe şi de dorinţă. 


— Îmi pare rău că nu am vorbit cu tine înainte, spuse 
el. Se simţea diferit, umil. Işi mută capul pe pernă şi, în loc 
de frustrarea nestăpânită care îl copleşise până atunci, 
simţi linişte. Incercam să ignor cât de mult urăsc să fiu pe 
insulă, afundându-mă în muncă şi refuzând să discut 
despre asta. 

Lucy stătea întinsă lângă el, sprijinindu-şi capul într-o 
mână, şi îl privea. Părul i se revărsa peste umerii dezgoliţi. 

— Nu e de mirare că urăşti locul ăsta, spuse ea blând. 
Fratele tău a murit aici, Robert. Este locul unde o parte din 
viaţa ta s-a sfârşit. 

Intinse mâna şi o trase pe pieptul lui. 

— Şi acum este locul unde o altă parte din viaţa mea 
începe, spuse el. Viitorul meu alături de tine. 


* 


Lucy se trezi alene în zori şi rămase nemişcată un 
moment. Işi simţea corpul cald, iar sângele parcă îi cânta în 
vene - era o senzaţie de satisfacţie. Ceva o sâcâia totuşi, ca 
un gând, ca o umbră. Apoi îşi aminti. 

Noaptea trecută nu avusese niciun coşmar. 

Se gândi la ce se întâmplase. | se dăruise lui Robert 
fără reţineri, fără să se gândească la altceva, în afară de a- 
şi uni propriile dorinţe cu ale lui. El i se destăinuise complet, 
iar ea îl dorise; la rândul ei. Il iubea. 

Simţi un mic fior de teamă străbătându-i mintea, dar 
apoi se stinse. Aşteptă ca teama să revină şi să se 
transforme în monstrul care o bântuia dintotdeauna, 
aşteptă ca întunericul să o învăluie. Dar nu se întâmplă 
nimic. Patul era cald şi confortabil, iar ea se simţea senină 
şi mulţumită. Căscă. 

Era posibil să fi rămas însărcinată. Îşi testă în mod 
deliberat sentimentele. Se forţă să îşi înfrunte cea mai 
mare teamă. Din nou, simţi un fior de nelinişte, dar dispăru 
aşa cum marea ştergea urmele paşilor pe nisip. Se gândi că 
era posibil ca teama să nu dispară niciodată în totalitate, 
dar, cumva, frica îşi pierduse puterea. 


Se întoarse pe partea cealaltă şi se uită la Robert. El 
încă dormea. Părea foarte liniştit, iar trăsăturile lui aspre se 
îmblânziseră. O barbă măruntă îi acoperea bărbia şi obrajii. 
Lucy continuă să îl privească. Dincolo de acest bărbat, 
putea să vadă umbra băiatului pe care îl lovise tragedia. 
Spera ca ura lui faţă de Golden Isle să se îi stins. 

Lucy ştiuse că Robert o iubea. Văzuse acest lucru în 
ochii lui şi îl simţise în atingerea lui când o îmbrăţişase atât 
de violent şi totodată atât de blând pe stânci. Ştiuse că nu 
exista alt motiv pentru furia lui. Şi ea îl iubea, la rândul ei, 
pentru forţa şi hotărârea lui de a-şi proteja clanul, pentru 
loialitatea lui, pentru răbdarea şi tandreţea de care dăduse 
dovadă cu ea. 

— Lucy... Robert îi zâmbea. Întinse mâna şi îşi plimbă 
degetele pe umărul şi braţul ei, apoi îi luă încheietura şi o 
sărută în palmă. Cum te simţi, iubito? 

Ea observă umbra de îndoială din ochii lui. Robert se 
temea că ea avea să regrete ce se întâmplase, că noaptea 
o copleşise din nou cu întunericul fricii. 

— Sunt foarte bine, răspunse ea cu sinceritate. 

— Eşti sigură? o întrebă din nou cu o privire 
pătrunzătoare. 

Exista o singură cale de a-l asigura că era bine. Lucy 
se aplecă şi îl sărută. Când se retrase, văzu că lumina din 
ochii lui nu mai radia tandreţe, ci ceva mult mai înfierbântat 
şi intens. Il privi în lumina albăstruie a dimineţii, care îi 
evidenția trăsăturile puternice. Robert o privea intens. Lucy 
ştia că el aştepta ca ea să decidă ce voia. Noaptea trecută 
fusese impulsiv, cuprins de febra momentului. Acum voia 
ca ea să aleagă. 

Lucy îşi simţi inima bătând cu putere. Simţi un gol în 
stomac, iar entuziasmul aproape că îi tăie răsuflarea. Ştia 
ce voia. 

Se priviră unul pe altul un moment îndelungat, apoi 
Robert o trase sub trupul lui. Gestul păru disperat, dar 
totodată pur şi intens. Gura lui era fierbinte pe gâtul ei. Ea 
întinse mâna spre mădularul lui, fiind conştientă doar de 
senzaţii şi de dorinţe. El începu să îi mângâie sânii şi să o 


tachineze într-un mod care o făcu să tremure. Lucy deja 
învățase generoasa capacitate a corpului ei de a se bucura 
de plăcere, iar acum voia să se detaşeze complet. Era 
prima dată când se simţea eliberată de orice umbră. 

Îşi lăsă capul pe spate, iar Robert îşi strecură mâna în 
părul ei. Lucy îşi arcui pieptul spre buzele lui, iar când el îi 
dezmierdă sfârcul cu gura, ea oftă şi simţi cum căldura 
toropitoare o învăluia, relaxând-o şi trezindu-i din nou 
dorinţa. Mâna lui o mângâia între coapse, buzele îi 
mângâiau sânii, iar ea se simţi minunat de nesăbuită în 
timp ce el îi dezmierda corpul şi o înălța încet pe culmile 
plăcerii. Deşi era o senzaţie delicioasă, de-a dreptul 
irezistibilă, un colţişor din mintea ei se răzvrăti. Nu voia ca 
Robert să deţină întreg controlul. 

Lucy se strecură rapid de sub el. Mişcarea făcu valuri 
în saltea, iar Robert se dezechilibră şi se întoarse pe spate 
în pat. Lucy veni deasupra lui şi îl încălecă. Se sprijini cu 
mâinile de tăblia de lemn a patului şi cobori uşor pe 
mădularul lui dur ca piatra. 

Icnetul lui de şoc şi de plăcere fu o recompensă în 
sine. Lucy începu să se mişte, ridicându-se şi coborând 
uşor, senzaţia de control oferindu-i o putere triumfătoare. 
Simţea fiecare muşchi din corpul lui încleştându-se din 
pricina frustrării că nu era el cel care deţinea controlul. Se 
aplecă şi îl sărută blând, apoi se retrase. Işi plimbă sânii pe 
pieptul lui şi se bucură de geamătul lui Robert. 


— Lucy... 

Vocea lui se redusese la o simplă şoaptă. 

— Da? 

Ea se opri, iar Robert îşi lăsă capul pe spate. 
— Nu te opri. 


— Îţi place aşa? întrebă Lucy, apoi se ridică uşor şi 
cobori, primindu-l adânc înăuntrul ei. Sau aşa? 

— Obraznico! 

Cuvântul parcă îi fusese smuls dintre buze. 

Încă o alunecare, iar Robert gemu şi o prinse de 
încheietură, trăgând-o sub el. Salteaua se lăsă sub 
greutatea lor şi scârţâi în timp ce el se cufundă înăuntrul ei. 


Lucy îşi arcui spatele, primind fiecare mişcare. O senzaţie 
fierbinte de plăcere puse stăpânire pe ea, incredibil de 
irezistibilă şi de dulce. Atinse plăcerea, iar trupul i se 
încleştă în timp ce el se eliberă înăuntrul ei cu un țipăt. 
Rămaseră îmbrăţişaţi. 

— La naiba, spuse Robert când respiraţia i se linişti, 
iar el putu să vorbească. Voiam să fiu lent şi blând de data 
asta. 

— Poate data viitoare, zise Lucy. 

Robert trase cearşaful peste ei şi o ţinu pe Lucy mai 
aproape, dar ea era prea agitată pentru a sta liniştită. Se 
simţea ameţită de plăcerea pură a eliberării fizice. Se 
eliberă din braţele lui şi merse la fereastră, aşezându-se pe 
poliţă şi privind marea, dincolo de grădină. 

— Cât de frumos arată atât de devreme dimineaţa! 
spuse ea. E totul atât de calm! 

— Vino înapoi în pat, spuse Robert. 

Stătea sprijinit în cot şi o privea, iar în ochi i se citea 
dorinţa. Lucy simţi cum o străbătu un fior de plăcere. Se 
simţea imorală şi nesăbuită, aşa cum nu îşi permisese 
niciodată să fie. Sentimentul se dezlănţui înăuntrul ei 
asemenea celei mai pure tentaţii. Îşi refuzase nevoile fizice 
foarte mulţi ani, iar acum simţea o foame aproape 
disperată de a recupera timpul pierdut. 

— Nu, spuse ea. Trase draperia, iar lumina palidă a 
dimineţii îi mângâie trupul gol. Dacă mă vrei, vino şi prinde- 
mă! 

Robert făcu ochii mari. El nu avu nevoie de a doua 
invitaţie. Sări din pat şi se întinse spre ea, dar Lucy fu prea 
rapidă. Deschise uşa dormitorului şi începu să coboare 
scările, picioarele ei desculţe tropăind pe scândurile din 
lemn. Simţea că Robert era în urma ei. Intră în fugă în 
salonul de zi, alergă în jurul mesei, făcând tacâmurile din 
porțelan să zdrăngăne, apoi ieşi din nou în salon, unde 
Robert o prinse din spate. Işi trecu braţul peste pântecul ei, 
iar trupul lui era fierbinte se lipi de spatele ei. Robert 
gâfâia. Lucy simţi că erecţia lui era din nou tare ca piatra. 
Se frecă uşor de ea, iar apoi scoase un sunet jos, gutural. 


— La naiba, femeie! spuse el. Nu te mai saturi! 

Lucy chicoti, simțindu-se ca o femeie desfrânată. 

— Nu îmi poţi face faţă, milord? şopti ea în mod 
provocator. Eşti prea bătrân? Prea obosit? 

Drept răspuns, Robert o împinse în faţă, aplecată 
peste un pian vechi şi şubred, sprijinindu-se cu mâinile de 
el şi sânii ei atingând lemnul rece şi lucios. li simţi mai întâi 
degetele la intrarea ei alunecoasă, apoi mădularul. 

— Mereu am spus că eşti talentată la acest 
instrument, spuse Robert, apoi alunecă uşor înăuntrul ei, iar 
Lucy icni, simțindu-se invadată. | se părea că erecţia lui era 
mult mai mare, senzaţia era nouă şi diferită, mai intensă, 
iar dorinţa ei deveni şi mai sălbatică. Se împinse înapoi, 
spre el, simțind lemnul rece pe sâni, iar Robert continuă să 
se cufunde şi mai adânc în ea. Îi imobiliză şoldurile cu 
mâinile şi începu să se împingă înăuntrul ei cu mişcări 
puternice, care o făceau să gâfâie. Corzile pianului 
tremurau şi rezonau cu fiecare zvâcnire a corpului ei. 
Mişcările lui Robert erau neînduplecate, ducând-o pe Lucy 
la extaz. Eliberarea veni ca un val întunecat şi năvalnic. 
Lucy voia să îl ia şi pe el pe undele plăcerii, dar Robert se 
retrase. 

— Pot să aştept, şopti el. 

Lucy se gândi că avea să o elibereze, dar Robert era 
neobosit. Îşi găsi din nou ritmul, prinzând-o de talie, 
imobilizându-i corpul pentru a o putea pătrunde fără 
reţineri. Fu sublim, glorios. Lucy se agăţă de pian, pentru a 
nu-şi pierde echilibrul în timp ce el o pătrundea adânc, 
ducând-o pe culmile plăcerii iar şi iar. lubea senzualitatea 
pură a acestei intimităţi, modul în care sânii ei tresăreau cu 
fiecare mişcare a lui înăuntrul ei şi dorinţa desfrânată şi 
impunătoare pe care o simţea. 

Eliberarea o izbi necruţător, răscolind-o, făcând-o să 
tremure, îl auzi pe Robert ţipând şi îl simţi eliberându-se 
adânc în ea, iar ea ajunse din nou la extaz. Se prăbuşi în 
braţele lui, ecoul plăcerii reverberând în corpul ei. 

Lucy tremura şi simţea că genunchii aveau să o 
trădeze, iar Robert o ridică în braţe şi merse cu ea la un 


fotoliu, unde se aşeză cu ea în braţe. Începu să o sărute din 
nou blând, pe colţul gurii, pe maxilar şi pe gât. Ea se 
ghemuli la pieptul lui şi inspiră mirosul pielii lui calde, cu o 
tentă uşoară de săpun de lemn de santal, care îi făcu uşor 
capul să se învârtă. 

— Societatea Doamnelor Intelectuale din Highland nu 
ne-a învăţat cum să folosim un pian, spuse Lucy, presărând 
sărutări pe pieptul lui. Îşi odihni palma peste inima lui şi 
simţi cum râsetul lui îi zdruncină pieptul. Sunt epuizată, 
şopti ea. 

— Aşa îţi trebuie! Robert îi dădu şuviţele rebele de pe 
faţă şi o sărută tandru un moment îndelungat. Eşti rece. 
Atingerea lui era caldă pe pielea ei rece. O ridică în braţe şi 
o duse în dormitorul lor. Lasă-mă să te încălzesc! 

O întinse pe pat şi se strecură lângă ea, trăgând 
pătura peste amândoi. Lucy simţea oboseala şi durerea din 
tot corpul pricinuite de plăcerea pură pe o simţise. 

— Te iubesc, zise ea şi îl sărută. 

Se trezi abia când camera fu scăldată în lumina 
soarelui. Robert tocmai îşi punea cămaşa şi bombănea că 
avea să întârzie la o întâlnire cu căpitanul portului. Când 
veni lângă pat şi o sărută pe Lucy cu o pasiune stăruitoare, 
ea o văzu pe Sheena intrând în cameră cu micul dejun. Se 
simţea prea epuizată pentru a mânca sau a bea. 

Sheena îi luă de pe podea cămaşa de noapte. Rămase 
tăcută, dar ridică din sprâncene când observă aşternuturile 
învălmăşite şi aerul răvăşit al lui Lucy. Puse tava cu micul 
dejun pe noptieră şi merse la comodă, cotrobăind printr-un 
sertar. 

— Probabil vreţi asta, spuse ea. Am observat că nu aţi 
luat-o. Dacă îmi permiteţi, milady, este o nesăbuinţă. 
Trebuia să fi ştiut că se va întâmpla acest lucru. 

Lucy ridică privirea din ceaşca de ciocolată caldă. 
Sheena ţinea în mână un borcănel. La început, Lucy nu îl 
recunoscu, dar apoi îşi aminti cu o uşoară tresărire de 
tinctura de busuiocul-cerbilor. Îşi aminti de acea fată 
speriată, bântuită de trecut, şi simţi un junghi tăios de 
compasiune pentru ea. 


— De fapt, spuse Lucy, nu o vreau. Nu am nevoie de 
ea. Nu mă mai tem. 

Se simţi străbătută de un val de entuziasm şi fericire. 

Sheena făcu ochii mari. 

— Dar, milady, nu vă puteţi asuma un asemenea risc! 
Trebuie să luaţi tinctura! In glas i se simţea panica în timp 
ce îi întinse borcanul lui Lucy. Vă aduc eu altă tinctură, 
adăugă grăbită. In caz că sunteţi deja însărcinată. Nu va şti 
nimeni. Apoi continuă pe un ton rugător: Nu aţi fi în 
siguranţă dacă aţi fi însărcinată, milady. Gândiţi-vă la ce s-a 
întâmplat cu sora dumneavoastră! Vă rog, ascultaţi-mă... 

— Nu! spuse cu fermitate Lucy. 

Se ridică şi o apucă pe Sheena de braţ. O trase şi o 
rugă să se aşeze pe pat. Chipul servitoarei era schimonosit, 
de parcă femeii îi venea să plângă. Tremura. Lucy fu 
şocată. Habar nu avusese că şi Sheena fusese chinuită de 
frica de a nu-şi pierde stăpâna, dar servitoarea le fusese 
doică atât ei, cât şi lui Alice. Era de înţeles. 

— Sheena, spuse Lucy cu blândeţe. Înţeleg că vrei să 
mă protejezi. Ai făcut-o încă de când eram copil. Dar nu ai 
de ce să te temi. |ţi garantez! 

Era limpede că Sheena nu voia să mai discute despre 
acest subiect, fiindcă expresia feţei îi devenise de piatră. 

— Prea bine, milady, zise ea. Nu vom mai vorbi 
despre asta. 

Luă ceaşca cu ciocolată caldă a lui Lucy şi o puse pe 
tavă, deşi băutura era doar pe jumătate terminată. Lucy luă 
în grabă o felie de pâine prăjită înainte ca Sheena să ia tava 
şi să plece. 

Mai târziu, după ce se îmbrăcă, Lucy luă borcănelul cu 
tinctură şi îl ascunse în buzunarul pelerinei. Merse pe 
stânci, simțind briza care îi învolbura pelerina, dar şi 
primele raze calde ale soarelui. Se opri pe margine şi 
aruncă borcănelul cu toată forţa de care fu capabilă cât de 
departe putu. Il auzi izbindu-se de pietrele de dedesubt, 
apoi fu luat de valuri. 

Lucy avu o senzaţie plăcută. 

Soarele începu să capete mai multă putere. Ea se 


întoarse cu faţa la globul auriu şi strălucitor. Pentru o clipă, 
avu impresia că briza purtă până la ea glasul şi râsetul lui 
Alice. Sunetul nu o mai bântui în întuneric. Nu mai existau 
coşmaruri, doar amintirea lui Alice dansând în lumina 
soarelui. Incă îi simţea prezenţa, dar acum era o fantomă 
blândă. 

Lucy îşi deschise inima şi permise amintirilor despre 
sora ei să zboare libere. 


Capitolul 20 


Lucy se plimba pe plajă. Se descălţase de pantofi şi 
de ciorapi şi simţea nisipul rece şi umed între degetele de 
la picioare. Era straniu modul în care simţea chiar şi cea 
mai măruntă senzaţie zilele acelea. Era conştientă de 
mirosuri aşa cum nu fusese niciodată şi simţea orice gust şi 
lucru pe care îl atingea de parcă ar fi fost nou. Era o 
schimbare majoră faţă de viaţa ei anterioară, în care trăise 
printre cărţi, în lumea ei raţională. Incă îi plăcea să citească 
şi să scrie, dar viaţa de acum avea şi dimensiunea 
simţurilor. Lucy se simţea de parcă s-ar fi trezit la viaţă. 

Săptămâna anterioară fusese perfectă. Soarele 
strălucise, iar Golden Isle se ridicase la înălţimea numelui 
său. Lucy îl convinsese pe Robert să îşi ia puţin timp liber 
de la reconstruirea clădirilor şi o însoţise la un picnic la 
Golden Water, micul lac care dăduse numele insulei. 
Călăriseră împreună peste dealurile înalte, ale căror poate 
erau scăldate de valurile mării. Chiar şi acum, când vara 
punea stăpânire pe aceste insule nordice, apa mării era 
atât de rece, încât îţi putea provoca un şoc, dar exista un 
mic golf retras, a cărui apă era încălzită de razele soarelui. 
Lucy zâmbi, amintindu-şi momentul când se dezbrăcase de 
haine şi se cufundase complet goală în adâncurile verzui 


ale apei. Fusese o după-amiază memorabilă. 

Şi vorbiseră. In timp ce stătuseră în pat într-o noapte, 
Robert îi povestise cum bunica lui fusese singurul membru 
al familiei care continuase să îi scrie, în ciuda soţului ei, în 
timpul anilor petrecuţi de el în Canada. 

— Te va plăcea foarte mult, îi spusese Robert în timp 
ce o sărutase pe gât, coborând uşor pe sânii ei. Când voi 
termina treaba aici, voi fi mândru să te duc în Methven. 

Lucy se întrebase atunci care era acea treabă. Văzuse 
o mulţime de bărci venind şi plecând spre Findon, aducând 
oameni şi materiale în Golden Isle. McTavish fusese 
concediat, iar Jack Rutherford venise din Methven pentru a 
se ocupa de contabilitate - cel puţin aşa îi spusese Robert. 
Lucy era convinsă că se întâmpla şi altceva, dar când îşi 
întrebase soţul, el îi răspunsese că doar întărea apărarea 
împotriva piraţilor francezi care fuseseră zăriţi în apele 
nordice. Jack, politicos şi fermecător, îi spusese acelaşi 
lucru. Dar Lucy tot nu era convinsă. 

Vântul sufla rece pe chipul ei. Se lăsa seara, iar 
umbrele se alungeau. Işi trase şalul mai sus pe umeri şi 
grăbi pasul spre port. Văzu înaintea ei un grup de femei şi 
copii care adunau de pe stânci bucăţi de lemn aduse de 
mare. Creşteau foarte puţini copaci pe insulă, astfel că 
lemnul era întotdeauna la mare căutare. 

Se apropia fluxul. Apa rece îi spăla picioarele 
desculţe, făcând-o să tremure uşor. Valurile îi stropiră 
rochia, izbindu-se de stâncile pe care se jucau copiii. 
Ţipetele şi strigătele lor voioase fură purtate de vânt până 
la Lucy. Era o atmosferă paşnică, dar, dintr-un motiv 
neştiut, ea nu putea scăpa de o premoniţie. Ceva nu era în 
regulă. 

Când ajunse pe chei, văzu că Robert şi Jack erau 
acolo. Simţi cum inima îi tresăltă când îşi zări soţul. Aşa i se 
întâmpla de fiecare dată când îl vedea. Grăbi pasul, dar nu 
apucă să îi salute. O tăcere stranie se lăsase peste 
mulţimea de pe chei şi toţi îşi întorseseră privirile spre 
mare, unde soarele cobora în apă asemenea unei mingi 
uriaşe de foc. Pe fundalul roşiatic se zărea silueta neagră a 


unui vas. 

— Marina, bâigui cineva, iar cuvântul se insinuă 
printre ceilalţi asemenea vântului ce bătea prin lanul de 
porumb. Ofițerii de recrutare... sunt aici. 

În acelaşi moment, cineva se întoarse şi arătă spre 
sud, unde pe un promontoriu se aprinse o făclie. 

— Un atac! Satul este atacat! 

Lucy văzu cum Robert parcă fu străbătut de un fulger. 

— Cardross, zise el. A venit şi a adus şi ofiţerii de 
recrutare! 

Lucy simţi groaza şi ura mulţimii, de parcă ar fi fost o 
fiinţă cu voinţă proprie. Mai văzuseră acest lucru înainte, 
mai fuseseră martori la distrugerea propriilor vieţi. Robert îi 
luă mâinile într-ale sale. 

— Du-te la Auld Haa, spuse el. Încuie-te în casă şi nu 
ieşi pentru nimic în lume! O sărută. Voi veni la tine de 
îndată ce voi putea. 

— Nu, spuse Lucy, respingând imediat soluţia lui. 
Vreau să ajut, Robert. Se întoarse şi le făcu cu mâna 
femeilor şi copiilor de pe chei. Lasă-mă să am grijă de ei! 
Dacă vine Wilfred, pot să am grijă de mine. Îl tai cu sabia. 

Un zâmbet vag lumină chipul încordat al lui Robert. 

— Ştiu că eşti în stare să faci asta, zise el, dar nu te 
pot lăsa. Este prea periculos. O strânse în braţe, iar Lucy îi 
simţi inima bătând cu putere şi nerăbdare, vrând să plece 
pentru a-şi apăra insula. Nu îţi poţi risca viaţa, spuse el. 
Treaba asta nu este doar pentru mine, deşi Dumnezeu îmi 
este martor că aş face tot ce îmi stă în putinţă pentru a te 
ţine în siguranţă. Este pentru Methven. 

Atunci, Lucy înţelese. Robert vorbea despre viitor, 
despre moştenitorul pe care ea era posibil să îl poarte în 
pântec chiar în acel moment. Lucy se simţea groaznic de 
derutată, vrând cu disperare să ajute, urând ideea de a 
aştepta neputincioasă ca evenimentele să se desfăşoare, 
dar înțelegând cât de important era pentru Robert, pentru 
întregul clan Methven ca ea să fie în siguranţă. 

— Să îl ia naiba pe Wilfred! spuse ea reticentă. 
Trebuie să pleci, Robert. Opreşte-l! Aruncă o privire peste 


umăr, spre vasul marinei care înainta ferm spre țărm. Ştiu 
că nu le vei permite să mai ia oameni, dar ai grijă! Ofițerii 
de recrutare nu ţin cont de nicio lege şi nu respectă pe 
nimeni. 

Robert o sărută din nou scurt, parcă zguduindu-i 
sufletul. 

— Întoarce-te la mine! şopti ea. E nevoie de doi 
oameni pentru a da viaţă unui moştenitor pentru Methven. 
Făcu un pas în spate. În plus, te iubesc şi încă nu vreau să 
fiu văduvă. 

— Şi eu te iubesc, spuse Robert. 

O sărută din nou, mai lung şi mai apăsat, apoi o 
eliberă din braţe şi porni spre oamenii lui, care îl aşteptau. 

Lucy urcă încet drumul spre Auld Haa în lumina 
asfinţitului. Când ajunse la poartă, ezită. În faţa ei, drumul 
şerpuia în susul dealului, spre farul din nord. Nu fusese 
aprins, ceea ce însemna că nimeni nu îi avertizase pe 
arendaşii din nordul insulei că erau în pericol de a fi atacati. 
Wilfred incendiase terenurile din sud. Ofițerii de recrutare 
veneau din vest. Dar, dacă urma să aibă loc un atac aici, 
asupra fermelor vulnerabile şi neprotejate din nord? Golden 
Isle era presărată cu numeroase golfuri mici. Ilnamicii 
puteau ajunge la țărm prin multe locuri şi puteau lansa un 
atac înainte să îşi dea seama cineva. 

Lucy luă torţa aprinsă care lumina intrarea în Auld 
Haa şi porni grăbită pe aleea care urca spre farul aflat la 
câteva sute de metri. Poteca pietruită îi aluneca sub 
picioare. În stânga ei, lacul Golden Water licărea în ultimele 
raze ale soarelui care apunea. Vântul rece îi trimitea fiori pe 
şira spinării. Lucy se simţea de parcă era urmărită. Impinse 
torţa în mijlocul surcelelor, apoi se întoarse la drum, 
simțindu-se uşurată. 

— Nu aşa de repede, verişoară! 

Wilfred Cardross stătea chiar în faţa ei, ca o umbră 
întunecată pe fundalul de un albastru-închis al mării la 
înserat. În spatele lui erau cinci dintre oamenii clanului său. 
Lucy auzi flăcările şuierând şi înălțându-se în far. Măcar era 
prea târziu ca Wilfred să stingă focul şi, în curând, lumina 


avea să fie văzută de arendaşii care puteau să se grupeze 
în apărare. 

Wilfred venea încet spre ea. Lucy îi văzu chipul în 
lumina flăcărilor. Vărul ei purta cele mai elegante haine, cu 
dantelă şi panglici, dar expresia de pe chipul lui era 
sălbatică, într-un contrast izbitor cu eleganta ţinutei. Inima 
lui Lucy tresări. Ea ridică privirea în mod sfidător şi ochii li 
se întâlniră. 

— Wilfred, spuse Lucy. Văd că ai adus mai mulţi 
oameni de data aceasta. Foarte înţelept din partea ta. 

— Verişoară Lucy, zise Wilfred, făcând o plecăciune. 
Ce bine că te-am găsit aici! Mulţumesc pentru că m-ai 
scutit de efortul de a te căuta. 

Făcu semn din cap, iar oamenii lui înaintară cu 
expresii lacome. Lucy simţi cum frica îi urcă în gât şi i se 
împotrivi. 

— Câtă neglijenţă din partea lui Methven să te lase să 
te aperi singură, spuse satisfăcut Wilfred. Ar fi trebuit să 
aibă mai multă grijă de proprietatea lui. 

— Soţul meu, zise Lucy, îşi protejează clanul, un 
obicei pe care tu nu cred că îl cunoşti, Wilfred. Tu furi de la 
clanul tău, nu? lţi jefuieşti oamenii, le furi vitele şi le arzi 
casele? 

Cardross râse, privind spre sud, unde o linie de foc 
marca dezastrul pe care oamenii lui îl provocau pe insulă. 

— Nu mai sunt multe de protejat aici, spuse el. Marina 
îi va lua pe bărbaţii rămaşi pe insulă şi pe cei aduşi din 
Methven. Wilfred îşi întoarse privirea spre ea. lar când eu te 
voi lua pe tine, acela va fi sfârşitul. 

Făcu încă un pas spre ea. Lucy îi observă zâmbetul 
răutăcios în lumina focului. Lui Wilfred îi aducea satisfacţie 
acea situaţie. Lucy se retrase cu spatele spre zidul din 
piatră al farului, bâjbâind după mânerul torţei pe care o 
adusese cu ea. Pipăi zidul cu degetele şi simţi căldura. 
Trebuia cu orice preţ să îl împiedice pe Wilfred să îşi dea 
seama ce punea la cale. El credea că nu era înarmată, iar 
ea nu voia să rămână fără arma-surpriză. 

— Ce s-a întâmplat? întrebă ea cu dispreţ. Ţi-e teamă 


că te voi împinge peste margine dacă vii prea aproape, 
Wilfred? 

El ridică sabia şi îndreptă vârful tăişului sub bărbia lui 
Lucy, care simţi metalul rece pe gât. 

— Nu mă tem de tine, zise Wilfred. Nici de lordul tău. 
Ridică privirea, parcă ascultând. Vine! 

Pe potecă se auzeau ropotele copitelor - era un singur 
călăreț. Lucy întoarse capul brusc şi simţi vârful tăişului 
împungându-se în pielea ei. Un firicel de sânge i se prelinse 
pe gât. 

— Methven! strigă Wilfred. Mă bucur că ai primit 
mesajul meu. O am pe femeia ta. 

— Nu... începu Lucy, dar Wilfred mută vârful sabiei în 
dreptul inimii ei. 

Robert înaintă în lumina flăcărilor. Era singur. Imediat, 
patru dintre oamenii lui Cardross îl înconjurară. 

— Ah, Methven, spuse Wilfred politicos. Fii bun şi 
aruncă sabia! 

Robert nu se supuse imediat, iar Cardross împunse 
puţin mai tare sabia în pieptul lui Lucy, care îşi muşcă buza 
pentru a-şi înăbuşi icnetul. 

Robert aruncă sabia la pământ. Privirea lui nu părăsi 
nicio clipă chipul lui Lucy. 

— Bun, spuse Wilfred şi începu să plimbe vârful sabiei 
pe pieptul lui Lucy ca o mângâiere. Ar trebui să afli ceva, 
Methven, zise el. Minunata ta soţie te-a trădat. 

Trasă o linie pe corsajul lui Lucy, făcând o gaură în 
material şi lăsând o urmă alungită pe pielea albă a 
pieptului. Lucy îşi ţinu răsuflarea când simţi înţepătura 
tăişului. 

— Trădare, repetă Wilfred, zâmbind în timp ce îşi 
admira opera. Este urâtă trădarea, nu-i aşa? 

Inima lui Lucy o luă la galop, iar ea simţi cum o 
senzaţie de greață îi urcă în gât. Ştia că lui Wilfred îi făcea 
plăcere această situaţie. 

Când îl învinsese pe marginea lacului, vărul ei fusese 
umilit. Aceasta era răzbunarea lui. 

— Mă tem, spuse Wilfred pe un ton mieros, că nu vei 


primi niciun moştenitor din corpul soţiei tale. 

Mişcă din nou sabia brusc, provocând o nouă ruptură 
în rochie, iar corsajul lui Lucy se desfăcu şi fâşii de material 
căzură pe pământ asemenea frunzelor. Ea îşi plecă privirea 
şi văzu încă o tăietură pe sânul ei. O secundă mai târziu, 
simţi şi durerea, iar sângele licări în lumina focului. 

Wilfred zâmbi. Cu o mişcare fină din încheietura 
mâinii, îi sfâşie corsetul, iar sânii lui Lucy fură expuşi în 
lumina flăcărilor. Robert făcu o mişcare instinctivă, dar 
oamenii lui Wilfred strânseră imediat cercul în jurul lui. Lucy 
ridică o mână pentru a-şi acoperi pieptul, dar Wilfred 
îndreptă din nou vârful sabiei spre gâtul ei. 

— Nu te mişca, verişoară, zise el. 

Cineva râse. Lucy văzu cum maxilarul lui Robert se 
încordase, dar el tot nu vorbi. 

Wilfred îşi întorsese atenţia asupra ei. 

— Că tot vorbim de trădare, verişoară Lucy, 
servitoarea ta ar face orice pentru o mână de aur. Ea a fost 
cea care mi-a vândut secretele tale. 

Senzaţia de greață o învălui pe Lucy. Şi-o aminti pe 
Sheena stând în dormitorul ei de la Auld Haa, cu borcanul 
cu tinctură în mână. Nu îi venea să creadă. Wilfred ridică 
glasul: 

— Methven, soţia ta mincinoasă a mers la o înţeleaptă 
pentru a cumpăra o tinctură care să o împiedice să 
conceapă un copil. În tot timpul cât tu ai călărit-o - sabia 
cobori printre sânii lui Lucy şi se opri între coapsele ei -, ea 
se asigura că nu va rămâne însărcinată, în timp ce tu 
aşteptai vestea că vei avea un moştenitor, ea ştia că acest 
lucru nu se va întâmpla niciodată. Te-a trădat. A fost ca şi 
cum mi-ar fi dat mie toate proprietăţile tale. 

— Nu a fost aşa, zise Lucy, găsindu-şi vocea. Era 
răguşită din pricina fumului şi rugătoare. Nu a fost niciodată 
aşa! Robert, jur... 

Robert îi ignoră cuvintele. Avea privirea aţintită 
asupra lui Wilfred. 

— Las-o să plece, Cardross! spuse el. 

Wilfred râse. 


— Lady Lucy vine cu mine. Am aşteptat multă vreme 
să îmi vină rândul. Când voi fi terminat, sunt convins că 
oamenii mei îşi vor vrea şi ei porţia. 

O înşfăcase pe Lucy de braţ, înfigându-şi degetele în 
carnea sensibilă de deasupra cotului. Unul dintre oamenii 
lui venise lângă ea, pe partea opusă. Lucy întinse puţin mai 
mult mâna în spate şi simţi mânerul torţei. Flăcările îi 
arseră palma, dar strânse din dinţi. 

— Vino, verişoară! zise Wilfred. Nu vei mai fi aşa de 
sfioasă cu mine când voi termina cu tine. 

Când o trase pe Lucy după el, Robert strigă. Se 
întoarse spre cel mai apropiat om al lui Cardross, făcându-l 
să îşi piardă echilibrul şi ferindu-se când ceilalţi trei se 
năpustiră asupra lui. Luă sabia individului căzut, se întoarse 
pentru a-şi înfrunta atacatorii şi îl dobori pe unul dintre ei. 
In aceeaşi clipă, Lucy ridică mâna şi puse torţa pe hainele 
lui Wilfred. Cardross ţipă în timp ce focul îi cuprinse 
mânecile din dantelă. Îi dădu drumul lui Lucy şi o luă la 
fugă, iar ea auzi pleoscăitul apei când el sări în lac. Apoi 
întoarse torţa spre celălalt bărbat, care se holba la ea cu 
gura deschisă, de-a dreptul şocat. Făcu un pas în spate, 
ţipă şi o luă la fugă sub ameninţarea sabiei lui Robert. 
Câţiva dintre bărbaţii din Methven alergau spre ei, 
încercuind mica baltă în care Wilfred se zbătea şi înjura. Doi 
dintre ei veniră să se ocupe de restul oamenilor lui 
Cardross. 

Lucy aruncă torţa înapoi în foc. Tremura atât de 
violent, încât abia putea sta în picioare. Robert ajunse 
lângă ea din doi paşi. Pentru un scurt moment, mâinile lui 
se odihniră pe umerii ei, în timp ce ochii lui studiau opera 
lui Wilfred - corsetul sfâşiat şi tăieturile în formă de cruce 
de pe sânul lui Lucy. O furie sângeroasă i se citea pe chip. 

— Dacă nu i-ai fi dat tu foc, zise Robert, l-aş fi ucis cu 
mâna mea pentru ce ţi-a făcut! 

— E doar o zgârietură, spuse Lucy cu dinţii clănţănind. 
A făcut-o doar ca să mă umilească şi să mă sperie. 

Robert îşi lăsă mâinile să cadă pe lângă corp. 

— Trebuie să te întorci acasă ca să te îngrijească 


cineva, zise el. Pentru un moment îndelungat, Robert o 
privi, dar în ochii lui nu era nici urmă de blândeţe sau de 
căldură. Apoi spuse foarte încet: Ştiu că ceea ce a spus 
Cardross este adevărat. Am văzut-o în ochii tăi. 

Se întoarse şi porni spre cal, iar Lucy fugi după el, 
simțind cum i se frângea inima. 

— Robert, aşteaptă! strigă ea. Te rog, lasă-mă să îţi 
explic... 

Robert se întoarse doar pe jumătate, ridică brusc 
mâna, iar Lucy se opri. 

— Este adevărat ce a spus despre tinctură? 

— Da, răspunse Lucy, dar... 

— Şi când ai cumpărat-o? o întrebă el pe un ton rece, 
dar ea îi simţi durerea ascunsă sub toată acea furie. O văzu 
şi în ochii lui - suferinţa arzătoare a trădării. 

— Când, Lucy? repetă Robert ferm. 

— În dimineaţa nunţii noastre, răspunse ea cu glasul 
tremurând. Dar nu am luat-o! Te rog, trebuie să mă crezi! 
Nu am folosit-o niciodată! 

Robert clătină din cap. Părea epuizat şi cu inima 
frântă. 

— Credeam că aveai încredere în mine, zise el. Ţi-am 
spus că poţi să ai încredere în mine. Dar se pare că nu m-ai 
crezut. 

— Nu a fost aşa! spuse Lucy. Da, am avut încredere în 
tine, dar... 

Tăcu. Acel dar amăgitor era suficient, arătând cât de 
puţină încredere avusese în cuvântul lui. 

— Ştii prin ce am trecut, şopti Lucy. Eram îngrozită. 
Aveam nevoie să mă simt în siguranţă. 

— Erai în siguranţă, spuse Robert. Mereu ai fost în 
siguranţă cu mine. Este păcat că nu ai avut niciodată 
încredere în mine. 

Glasul i se schimbă, iar Lucy ştiu că totul se sfârşise. 
El nu avea de gând să accepte nicio explicaţie. Poate, cu 
timpul, avea să fie pregătit să o asculte, dar viitorul luminos 
şi minunat pe care abia începuseră să îl construiască zăcea 
zdrobit în bucăţi la picioarele ei. Lucy nu îşi putu găsi 


cuvintele. Simţi un nod în gât, iar ochii i se umplură de 
lacrimi. 

— Probabil că îţi este frig, zise Robert. Ai făcut multe 
pentru Golden Isle astă-seară şi îţi sunt recunoscător. 
Politeţea lui rece veni ca o altă lovitură. Te duc înapoi la 
Auld Haa, apoi trebuie să mă întorc în sat să îmi ajut 
oamenii. 

— Desigur, spuse încordată Lucy. Nu te deranja să mă 
duci înapoi... 

— Insist. 

Robert îi întinse mâna pentru a o ajuta să încalece în 
faţa lui. Lucy nu se putu abţine şi tresări de durere când 
palmele li se atinseră. Robert îi întoarse palma într-a lui. 

— Te-ai ars, spuse el. 

— Nu e nimic, zise Lucy. Sunt doar câteva băşici. 

Robert îi eliberă mâna, iar Lucy simţi atât de acut 
lipsa căldurii lui, încât o duru mai mult decât arsurile. 
Coborâră în tăcere poteca, apoi Robert o lăsă în faţa porții 
casei şi plecă fără niciun cuvânt. 


Capitolul 21 


Robert munci toată noaptea cot la cot cu oamenii săi 
pentru a stinge focurile şi a se asigura că toată lumea era 
în siguranţă. Nu se odihni. Nu voia să gândească, nu voia să 
simtă. Cardross fusese capturat, la fel toţi oamenii lui. O 
ispravă şi mai lăudabilă era faptul că fusese capturat şi 
piratul Le Boucanier, ademenit în capcană de Jack, care se 
folosise de iahtul lui Cardross pentru a-l atrage la o 
întâlnire. Ofițerii de recrutare ai marinei îl luaseră pe Le 
Boucanier drept premiu. Legile după care se ghida insula 
erau dure, fiind departe de cele impuse de rege, dar Robert 
era mulţumit. Cardross avea să fie judecat pentru trădare, 
iar pământurile lui Robert erau în siguranţă. 

În cele din urmă, în timp ce zorile începură să se 
reverse peste mare, Jack i se alătură. Mirosea a fum şi era 


murdar, iar Robert se gândi că probabil aşa arăta şi el. Jack 
îi aduse plosca de apă, iar el bău lacom şi recunoscător, 
simțind cum lichidul îi alină gâtul iritat. 

— Trebuie să te odihneşti, Rob, spuse Jack. 

— Mai sunt multe de făcut, ripostă el ferm. 

— Avem timp să le facem pe toate. Du-te să dormi. 
Vorbeşte cu Lucy... 

Robert făcu o mişcare necontrolată, iar Jack îl privi 
curios pe vărul său. 

— Lucy a încercat să salveze Methven pentru tine, 
zise el. Prostule, nu înţelegi? Lucy avea nevoie să se simtă 
în siguranţă pentru a se căsători cu tine! A trecut printr-o 
traumă groaznică la o vârstă prea fragedă pentru a fi 
capabilă să o gestioneze. Incerca să se protejeze, să nu se 
mai întâmple vreodată ce s-a întâmplat cu sora ei. Poţiunea 
i-a dat curajul să se căsătorească cu tine şi să te ajute să 
salvezi Methven în faţa lui Cardross. 

— Ar fi trebuit să aibă încredere în mine, bâigui 
Robert. 

Jack oftă şi îşi trecu mâinile prin păr, mânjindu-şi 
obrajii de cenuşă. 

— Da, ar fi trebuit să aibă încredere în tine, spuse el, 
dar nu putea în momentul acela. Ar fi putut să te refuze din 
nou, Rob! Dar nu a făcut-o. A crezut în tine şi a vrut să 
salveze Methven. 

Robert se încruntă la vărul său. 

— Ai un mod interesant de a expune faptele, zise el. 
Ar fi trebuit să te faci avocat. 

Jack rânji. 

— Ştii că am dreptate. 

— Ce nu ştiu, zise Robert, este cum de ştii tu toate 
astea. 

— Servitoarea aia mincinoasă mi-a spus, răspunse 
Jack. Cred că s-a gândit că aşa şi-ar putea salva pielea. Apoi 
miji privirea şi continuă: Toată lumea din Golden Isle o 
iubeşte pe Lucy pentru curajul de care a dat dovadă în 
această noapte. Făcu o pauză şi oftă. Şi tu o iubeşti. Nu îl 
lăsa pe Cardross să distrugă ce aveţi, Rob. Nu îl lăsa să 


învingă! 

— Eşti un bărbat curajos, zise Robert, pentru că ai 
îndrăznit să îmi spui lucrurile astea. 

— Cineva trebuia să o facă, rosti Jack. 

Robert îşi odihni braţele pe cadrul porţii şi privi razele 
răsăritului luminând marea. Era epuizat, îl dureau oasele, 
dar, mai intens de atât, simţea că îl durea inima. Jack avea 
dreptate. O iubea pe Lucy atât de mult, încât trădarea ei 
venise ca o lovitură fizică. Îl durea cu atât mai mult cu cât îi 
auzise pe oamenii lui vorbind despre curajul ei şi despre 
modul în care îi ajutase, dar în tot acel timp ea fusese 
pregătită să le refuze singurul lucru de care aveau nevoie 
pentru a fi protejaţi de Cardross - un moştenitor. 

Robert crezuse că Lucy avea încredere deplină în el şi, 
cu toate că înţelegea că nu era vorba despre el, ci despre 
groaza pe care ea o simţise faţă de trecutul ei, se simţea 
înşelat şi trădat. Toată intimitatea minunată din ultima 
săptămână fusese pierdută, pentru că, în tot acel timp, 
Lucy îl înşelase, ştiind că nu existau şanse să conceapă un 
copil. 

Dar Jack avea dreptate şi în altă privinţă. Dacă el se 
îndepărta de Lucy acum, Cardross avea să câştige în toate 
privinţele importante. Nu doar că ar fi încercat să îi fure 
proprietăţile, dar i-ar fi distrus bucuria, speranţa şi iubirea. 
l-ar fi furat viitorul. 

Robert îşi îndreptă umerii şi îi înapoie lui Jack plosca 
de apă. 

— Nu ştiu de ce te interesează asta pe tine, zise el. 

— Pentru că vreau să te văd fericit, prostule, spuse 
Jack şi îl bătu pe umăr. Acum du-te acasă şi caut-o! 

— Trebuie să fac ceva mai întâi. 

Traversă câmpul şi urcă poteca accidentată care 
ducea la biroul administratorului. Din fericire, nu fusese 
atins de incendiul care făcuse ravagii în sat. In lumina 
palidă a dimineţii, Robert cotrobăi prin sertarul biroului şi 
găsi hârtiile pe care le ascunsese acolo. Citi ce scria pe ele. 
Clătină mâhnit din cap. 

Apoi porni spre Auld Haa pentru a-şi căuta soţia. 


Lucy nu dormise. Când primele raze ale zorilor se 
strecurară pe fereastră, ea se ridică încordată din pat, îşi 
scoase cuferele şi începu să îşi strângă lucrurile. Nu voia să 
aştepte ca Robert să îi spună să plece. Voia să fie pregătită. 
Chiar şi aşa, când îi auzi paşii pe scări şi îi văzu silueta 
înaltă aplecându-se sub pragul de sus al uşii dormitorului, 
inima i-o luă la galop. Nu îşi pregătise un discurs, nu ştia ce 
să îi spună. 

O simplă privire spre el o slei complet de puteri. 
Robert se spălase de funingine, praf şi sudoare, dar era 
ciufulit şi părea atât de epuizat, încât Lucy îşi dori să îl 
strângă în braţe şi să îi aline oboseala. Dar se îndoia că un 
asemenea gest ar fi bine primit. 

Robert avea o desagă ponosită din piele pe umăr, pe 
care o lăsă să alunece pe pat. Privirea îi căzu pe cufere, 
apoi pe hainele mototolite şi pe înfăţişarea răvăşită a lui 
Lucy. 

— Unde pleci? o întrebă el. 

— Departe, răspunse Lucy. 

Avea un nod mare în gât şi nu era sigură că mai putea 
vorbi. 

— Unde? 

Robert o privi confuz, iar ea tânjea să îl atingă, să i se 
arunce în braţe. 

— Pe continent, zise Lucy cu vocea răguşită. Nu ştiu. 
Departe. Acasă. Undeva. 

Acum el părea şi mai derutat. Lucy ar fi râs dacă nu ar 
fi fost atât de nefericită. 

— De ce? întrebă Robert. 

— E mai bine aşa, spuse ea, aruncând în cufăr nişte 
jupoane. Este mai bine să plec. 

— Mai bine pentru cine? întrebă Robert, iar glasul îi fu 
mai autoritar, mai puţin confuz. 

— Pentru tine, bineînţeles, zise Lucy. 

— Foarte amabil din partea ta. Te asigur că nu mi-ar fi 


deloc mai bine dacă m-ai părăsi. 

Inima lui Lucy începu să bată cu putere, iar ea îl privi. 
În ochii lui citi amuzament şi tandrete, iar acest lucru îi făcu 
inima să bată şi mai tare. 

— Lucy, rosti el. 

Ea începu să tremure. 

— Am mers pe stânci, spuse ea grăbită, cuvintele 
parcă înghesuindu-se să iasă. Am încercat să găsesc 
borcănelul cu tinctură pe care l-am aruncat, ca să-ți 
demonstrez că nu l-am folosit niciodată. 

Robert o privea cu o expresie fermă. 

— L-ai găsit? 

— Nu, răspunse ea, iar un suspin o luă prin 
surprindere. Cred că a căzut în apă. Se pare că mă pricep la 
aruncat mai bine decât credeam. 

Îşi aminti că voise să îi explice, să îi spună că nu 
avusese niciodată intenţia să folosească tinctură. Crezuse 
că cea mai mare teamă a ei era să rămână însărcinată. 
Acum îşi dădu seama că lucrul de care se temea cel mai 
mult fusese altceva. Cel mai tare se temea să trăiască fără 
Robert. Putea să o facă, desigur. Cel mai probabil avea să 
fie nevoită să o facă. Dar culoarea şi bucuria aveau să 
dispară din viaţa ei, pentru că învățase prea târziu că tot ce 
conta cu adevărat nu era să trăieşti în umbra fricii, ci să 
îmbrăţişezi viaţa. Nu existau certitudini în viaţă, dar, atâta 
vreme cât exista speranţă, iubire şi putere pentru a 
construi ceva bun, acesta era singurul lucru care conta. 

— Mă aşteptam să vă fi învăţat să aruncaţi la 
Societatea Doamnelor Intelectuale din Highland, spuse 
Robert, apoi merse lângă dulap, se întoarse şi o privi. Nu 
trebuie să îmi explici, Lucy. 

În acel moment, ea simţi cum i se frânse inima. El nu 
voia să ştie. Intenţia ei fusese să îi refuze moştenitorul de 
care avea nevoie. Şi, chiar dacă nu ar fi făcut-o, intenţia de 
a-l trăda era suficientă. 

Nu îl putea învinui. Robert îi spusese de la început că 
putea avea încredere în el, dar ea nu putuse să îl creadă. 

Lucy se aşeză pe pat fiindcă picioarele îi tremurau 


prea tare şi încercă să reziste impulsului de a-şi ascunde 
chipul în aşternuturi şi de a plânge. 

— Nu trebuie să îmi dovedeşti nimic, spuse Robert pe 
un ton blând. Dacă îmi spui că nu ai luat poţiunea, te cred. 
Am încredere în tine. Şi, chiar dacă ai luat-o, înţeleg. Erai 
îngrozită, bântuită de trecut. Nu te pot învinui pentru asta. 
Robert se frecă la ochi. Părea atât de epuizat, încât pe Lucy 
o duru inima pentru el. Am fost furios la început, continuă 
el. M-am simţit trădat. A fost un şoc. Dar ştiu că acum ai 
încredere în mine şi asta este tot ce contează. Ştiu că te 
iubesc şi că şi tu mă iubeşti pe mine. 

Pentru un moment îndelungat, Lucy rămase 
încremenită, dar apoi se aruncă în braţele lui. Robert o 
îmbrăţişă strâns la piept. 

—  Înţelegi, spuse ea. Un nasture al jachetei lui îi 
înghiontea obrazul. Lucy simţi gustul propriilor lacrimi. 

Robert o mângâie pe păr cu mişcări lungi şi tandre, iar 
ea se bucură de blândeţea gestului. 

— Şt, spuse el. E totul în regulă. 

O ridică în braţe şi merse spre pat. Se aşeză şi o ţinu 
pe Lucy pe genunchi. Îi dădu părul de pe chipul cald şi 
umed şi o sărută blând, de parcă ar fi fost un copil care 
avea nevoie de alinare. Treptat, Lucy încetă să mai 
tremure, iar teama feroce dinăuntrul ei se stinse. 

— Trebuie să îţi spun ceva, Lucy, zise Robert. Privi în 
jur, la sertarele deschise, la grămada de haine şi la cufere, 
apoi ochii lui albaştri poposiră blânzi asupra ei, iar căldura 
din privirea lui o topi. Mereu ai spus că nu sunt un poet, 
continuă el. Că sunt prea grosolan şi incult ca să fiu poetic. 
Ei bine, ascultă asta. Dacă mă părăseşti, inima mi se va 
frânge în mii de bucăţi. Voi fi distrus. Tu eşti idealul meu, 
Lucy. Cândva, am fost destul de naiv să cred că nu există 
aşa ceva. Ei bine, am învăţat că există. 

În ciuda seriozităţii momentului, Lucy râse. 

— Poate că m-am înşelat, spuse ea. Poate că, la urma 
urmei, chiar ai stofă de poet. 

Robert nu zâmbi. În schimb, se întinse după mica 
desagă şi răsturnă conţinutul pe pat. 


— E suficient de romantic pentru tine? întrebă el. 
Dacă nu, voi pleca şi voi încerca din nou. 

Lucy privi lung foile mototolite. Toate arătau de parcă 
fuseseră strânse cu furie sau frustrare în pumn. 

— Ce sunt... începu ea. 

— Uită-te la ele, zise Robert. 

Lucy luă prima hârtie şi o netezi cu palmele. Conţinea 
câteva rânduri de cuvinte incoerente, unele subliniate, 
altele tăiate. A doua şi a treia hârtie erau la fel. Rânduri 
mâzgălite, repetate, tăiate şi apoi aruncate. 

— Robert, spuse Lucy şi puse încet hârtia pe pat. Tu 
le-ai scris? Pentru mine? 

El părea oarecum mândru, dar şi stânjenit, asemenea 
unui şcolar. 

— Mă tem că nu sunt scrieri prea bune. 

Nu erau. 

— lubirea mea este ca un nor de ploaie care cade 
peste câmpie şiroaie... Lucy izbucni în râs, dar începu să 
tuşească în încercarea de a-şi masca gestul. lubirea mea 
pentru tine este tandră şi reală... Pe asta ai copiat-o din 
altă parte, zise ea. Am mai auzit-o. Încerca să îşi ascundă 
zâmbetul care tot voia să i se aştearnă pe buze, însă fără 
să reuşească. Dar ai încercat, continuă Lucy. Şi asta este 
tot ce contează. Apoi simţi din nou ameninţarea lacrimilor, 
care îi sugrumară uşor glasul. Oh, Robert! ÎI privi cu ochii 
plini de lacrimi. Mă iubeşti cu adevărat dacă eşti pregătit să 
faci asta pentru mine. 

Robert îi luă mâinile într-ale lui. 

— Aş face mai mult decât să scriu poezie ca să-ţi arăt 
cât de mult te iubesc, Lucy, spuse el, şi îi strânse uşor 
degetele. Inţelegi? 

Lucy înţelegea. ŞIi-l putea închipui blestemând din 
pricina petelor de cerneală de pe degete. Îl văzu vedea 
stând la biroul lui în ultima săptămână, cu capul în mâini, 
după ce aruncase a zecea foaie de hârtie. 

— Şi eu te iubesc, spuse ea. Foarte mult. 

Robert o strânse din nou în braţe şi o sărută pe păr. 

— Dacă este prea curând, spuse el, uşor răguşit, dacă 


încă te temi să ai un copil, putem aştepta. Sunt pregătit să 
merg la curte şi să îmi apăr cazul... 

Lucy îi puse degetele peste buze. 

— Sunt pregătită, şopti ea. Nu vreau să mă întorc de 
unde am plecat. Şi cine ştie... Zâmbi, cu speranţă în inimă. 
Este posibil să fiu deja însărcinată cu copilul tău. 

Cu o mişcare, Robert împinse cufărul de pe pat, care 
căzu cu zgomot, iar toate hainele se răsturnară pe podea. 
Lucy dădu să protesteze, dar el o sărută apăsat, întinzând-o 
pe perne. Degetele lui începură să caute nasturii corsajului, 
deschizându-i pe rând. 

— Dar, în caz că nu eşti, putem încerca din nou? 


Epilog 


Castelul Methven, 21 septembrie 1813 


Lucy scrise data în partea de sus a paginii şi se opri 
gânditoare, cu peniţa în dreptul buzelor. O asemenea 
scrisoare era dificil de formulat. Necesita foarte multă 
atenţie. 

Privirea îi căzu pe fereastră. Era o zi prea frumoasă 
pentru a o petrece în casă. Valea era scăldată într-o lumină 
aurie uşor înceţoşată, iar piscurile munţilor se înălţau spre 
cerul de un albastru perfect. 

Pe terasa de dedesubt, Lucy o văzu pe marchiza de 
Methven înconjurată de câini, privind dincolo de grădina cu 
arbuşti ornamentali, spre munţi. Lucy bănuia că văduva 
adormise, deşi sigur Lady Methven ar fi negat acest lucru. 
După cum prezisese Robert, bunica lui îşi dăduse cu 
bucurie aprobarea pentru alegerea soţia lui. El îi spusese 
acest lucru în urmă cu două zile. 

— Bunica este îngrozitor de pedantă, spusese Robert. 
Este foarte greu să îi câştigi aprobarea. 

Lucy nu îl contrazisese, dar nu fusese de acord. După 
părerea ei, fusese foarte simplu să obţină aprobarea 


văduvei, care, dintr-o simplă privire, îşi dăduse seama că 
Lucy era îndrăgostită de Robert până peste cap şi prinsese 
drag de ea. Sub acea aparenţă rigidă se ascundea o inimă 
blândă. 

Câinii începură să latre entuziasmați, iar Lucy îl văzu 
pe Robert traversând terasa spre bunica lui, ţinându-l în 
braţe pe moştenitorul clanului Methven, în vârstă de patru 
luni. James Gregor Methven dormea liniştit. Lucy privi 
amuzată cum Robert îi dădu cu grijă bebeluşul bunicii lui. 
Parcă simţindu-i privirea, el ridică ochii spre fereastră şi îi 
făcu cu mâna. O clipă mai târziu, Lucy îi auzi paşii pe scări, 
iar după câteva secunde, Robert intră în biroul ei. Mirosea a 
soare şi aer curat. Puse o mână pe spătarul scaunului, apoi 
se aplecă şi o sărută lung. 

— Cum merge scrisul? întrebă el. 

— Nu îmi găsesc cuvintele, răspunse Lucy. 

Robert îi zâmbi într-un mod viclean, care o făcu să 
roşească. 

— Ai nevoie de ajutor cu documentarea? 

— Nu este genul acela de scrisoare, spuse Lucy 
dojenitoare, apoi puse pana jos şi oftă. Îi scriu lui Lachlan. 
Vreau să îl felicit pentru că Dulcibella a moştenit 
proprietăţile Cardross. 

Robert se aşeză în micul fotoliu de lângă masa ei de 
scris. Scoase un sunet care era un amestec între mormăit şi 
pufnit. Lucy îşi muşcă buza, încercând să îşi înăbuşe 
zâmbetul când îi văzu expresia morocănoasă. 

Când Wilfred Cardross fusese găsit vinovat de trădare 
în urmă cu o lună, regele considerase de cuviinţă să îi ofere 
Dulcibellei proprietăţile lui, din moment ce era cea mai 
apropiată rudă în viaţă. Lachlan şi mireasa lui fugară erau 
acum foarte bogaţi. Din fericire, în acelaşi timp, regele 
anulase tratatul din secolul al XV-lea, care le permitea 
moşierilor Cardross să revendice pământurile clanului 
Methven. Şi cum Robert avea oricum un moştenitor, nu 
avea motive să se plângă. Chiar şi aşa, Lucy fu tentată să îl 
tachineze. 

— Ce păcat că nu te-ai căsătorit cu Dulcibella! spuse 


ea. Dacă ai fi făcut-o, proprietăţile Cardross şi Methven ar fi 
fost toate ale tale acum. 

Robert ridică privirea şi o fixă cu ochii albaştri, 
luminoşi, care îi făcură inima lui Lucy să o ia la galop. 

— Şi a cui a fost vina, doamnă? întrebă el. 

— Cred că a mea, recunoscu Lucy, privindu-l într-un 
mod sfios pe sub gene. Ţi-am spus deja că îmi pare rău. 

— Nu este suficient. Cu o mişcare bruscă, Robert se 
ridică în picioare şi o luă de mână, răsturnând scaunul pe 
spate. Foaia de hârtie goală căzu pe podea. Robert o luă pe 
Lucy în braţe şi porni spre dormitorul de lângă birou, unde o 
aruncă pe pat. 

— Îmi eşti datoare, îi şopti el la ureche. Datoare 
vândută. 

— Robert! Lucy chiţăi în timp ce soţul ei începu să o 
dezbrace fără reţineri. Nu poţi face asta. Este miezul zilei, 
bunica ta este la parter şi... 

Se opri când Robert o sărută lung. 

— Ce spuneai? şopti el în timp ce o muşcă uşor de 
gât. 

— Am uitat, zise Lucy. 

Camera era scăldată de razele soarelui, iar mintea ei 
era plină de lumină în timp ce îl simţi pe Robert aşezându- 
se deasupra ei şi pătrunzând-o cu o blândeţe infinită. Lucy 
îl muşcă uşor de umăr pentru a-l încuraja. De când se 
întorsese în patul ei, Robert o tratase ca şi cum ar fi fost din 
sticlă, dar, în ultima săptămână, ea se săturase de purtarea 
lui delicată. 

Zâmbi în sinea ei. Când aflase că era însărcinată, 
fusese neliniştită, iar acest lucru era de înţeles. Robert 
încălcase normele sociale şi scandalizase societatea prin 
faptul că rămăsese alături de ea pe parcursul travaliului 
pentru a o linişti. Dacă înainte de acest lucru îl iubise, nu se 
compara cu cât de mult îl iubea acum. 

Îşi încleştă picioarele în jurul lui, trăgându-l mai 
aproape, şi îşi ridică şoldurile. Îl auzi gemând, iar mişcările 
lui blânde deveniră mai nerăbdătoare. Valul de plăcere îi 
inundă pe amândoi şi rămaseră îmbrăţişaţi, mângâiaţi de 


razele soarelui. Singurele sunete din univers erau 
respiraţiile lor şi vocile văduvei şi ale doicii micului James 
pe terasă. 

— Deci, spuse Lucy, întorcând capul pentru a-şi privi 
soţul, crezi că mă poţi ierta? 

Robert zâmbi. 

— Dacă mă gândesc mai bine, zise el, cred că prefer 
lucrurile aşa cum sunt. Nu am nevoie de proprietăţile 
Cardross. Am Methven, îl am pe James şi te am pe tine. O 
sărută. Am tot ce îmi doresc. 


Sfârşit 


